
Įvadas 


Šiuolaikiniuose požiūriuose į socialinio gyvenimo bei ekonomi- 
kos organizavimo formas rinkos idėjoms tenka pagrindinis vaid- 
muo. Nesvarbu, apie ką kalbėtume - apie neoliberalųjį išsivys- 
čiusios kapitalistinės ekonomikos pertvarkymą, pokomunistinių 
visuomenių pereinamosios ekonomikos ar struktūrinio suregu- 
liavimo besivystančiuose kraštuose programas, - rinkos mode- 
liai pastaraisiais dešimtmečiais įsigalėjo socialinio ir ekonominio 
valdymo strategijose bei retorikoje. Žvelgiant plačiau, rinkos lo- 
gika vis labiau įsiterpia į mąstymą apie socialines institucijas bei 
mndividus, tad konkurencijos, įmonės, naudos ir pasirinkimo 
sampratos galimos taikyti įvairiems žmonių profesinio gyveni- 
mo aspektams, galimybėms naudotis viešuoju aptarnavimu ir net- 
gi asmeniniams siekiams. Skirtingos rinkos versijos pasitelkia- 
mos įvairiausiose srityse: tai gali būti praktinė koncepcija, kuria 
vadovaujasi reklamos agentas („kas yra mūsų rinka?“), sveikatos 
apsaugos vadybininko taikomas rinkos modelis ligoninės skyrių 
santykiams ar formalūs ekonometrijos paskaičiavimai. Nors kar- 
tais sunku suprasti, kaip siejasi šios įvairios rinkos, tačiau aišku, 
kad rinkos idėja siekia plačiau nei ekonominės veiklos koordi- 
navimo modeliai ir paliečia esmingesnius visuomeninių santy- 
kių reguliavimo bei socialinio veiksmo principus. 

Šioje knygoje tyrinėjami pagrindiniai rinkos supratimo šiuo- 
laikinėje socialinėje teorijoje būdai. Svarstant „rinkos visuome- 


nę“, pačios rinkos ir rinkos santykiai mums rūpi kaip visuome- 
ninės santvarkos supratimo rėmai. Mintis, jog rinkos mainai gali 
būti įvairias socialinio gyvenimo sritis organizuojantis princi- 
pas - šitai visai neseniai buvo itin aiškiai pastebima neoliberalio- 
joje politikoje, - nėra tokia nauja, kaip galėtume galvoti. Požiū- 
riuose į „modernybę“ itin daug dėmesio skiriama rinkos for- 
moms atsirasti ir išplisti, todėl, anot vieno jų, į šiuolaikinį pasaulį 
galima žiūrėti kaip į „ekonomikos mechanizme įtvirtintą visą 
visuomenę - rinkos visuomenę“ (Polanyi 1977: 9). Be to, šiuo- 
laikinei socialinei teorijai jau nuo seno rūpėjo, kaip sudėtingose 
visuomenėse susiklosto tvarka ir kokios yra jos ribos: šiuo atžvil- 
giu rinkos pasirodė esančios problema ir kartu jos sprendimas. 
Kai kurių mąstytojų nuomone, rinkos santykiai iliustruoja pa- 
vienių moderniųjų laikų individų konkurencinę kovą; kiti tvirti- 
no, jog rinkos mechanizmai laiduoja socialinę skirtingų privačių 
interesų dermę. Bet kuriuo atveju rinkų teorijoje visada glūdi 
platesnė socialinės integracijos ir reguliavimo teorija. 

Šiuo atžvilgiu rinkos teorija pateikia platų spektrą atsakymų 
į klausimą, ar įmanoma derinti socialinius procesus ir kaip tai 
galima padaryti (Thompson et al. 1991: 1). Skirtingi požiūriai 
į rinką būdavo susieti su konkuruojančiais moderniaisiais pro- 
jektais — tiek intelektualiniais, tiek politiniais, — kuriais siekta 
paaiškinti ir valdyti sociumą. Šie dalykai peržengia pavienių 
socialinių mokslų disciplinų ribas. Visai socialinių mokslų isto- 
rijai būdinga pastangos įtvirtinti skirtingas tyrimo sritis - pa- 
vyzdžiui, atskirti ekonomiką nuo sociologijos arba sociologiją 
nuo psichologijos. Įvykus tokiam darbo pasidalijimui, rinkos 
analizė tapo ypatingu ekonomikos mokslo uždaviniu, o dėme- 
sys buvo sutelktas tam tikram tvarkos pobūdžiui aiškinti. Trum- 


pai tariant, ekonominiams požiūriams į rinką svarbiausia yra 

tai, kad stokojant išteklių tarp pirkėjų ir pardavėjų vykstančių 
mainų, tarpininkaujamų susitarimų dėl kainos, tinklai yra veiks- 
mingas paskirstymo modelis. Vis dėlto dėmesys rinkai, kaip 
koordinavimo principui, nėra vien ekonomistų reikalas. Šioje 
knygoje mes siekiame rimtai patyrinėti rinką kaip plačiai aiški- 
namos socialinės teorijos objektą. Tolesniuose skyriuose rin- 
kos sampratos aptariamos įvairiais teoriniais požiūriais. Šiuo 
atžvilgiu ekonomikos mokslas įterptas į platesnę minties tradi- 
ciją, kurioje rinkos formos laikomos priemonėmis socialiniams 
procesams bei santykiams aiškinti. 

„Rinkos terminas atrodo ganėtinai akivaizdus“ (Frances et al. 
1991: 6). Vis dėlto šis akivaizdumas nuslepia skirtingas rinkų 
įgaunamas formas, ir rinkai, kaip idėjai, priskiriamas įvairias pras- 
mes. Nors šiuolaikiniame ekonomikos moksle „rinkai“ būdin- 
gas toks pat aksiomos statusas kaip „visuomenei“ sociologijoje 
ar „kultūrai“ antropologijoje, tačiau, kaip ir šios kategorijos, „rin- 
ka“ atsidūrė rimtos kritikos taikinyje. Konkrečiai kalbant, įvai- 
riopa kritika, kilusi tiek iš ekonomikos mokslo vidaus, tiek iš 
išorės, buvo nutaikyta į neoklasikiniais požiūriais grindžiamą tor- 
malų rinkų modeliavimą ir siekė patobulinti ekonominę analizę 
arba perkelti ją į daugiadisciplininius ekonominės antropologi- 
jos ar sociologijos kontekstus (žr., pavyzdžiui, Ferber ir Nelson 
1993: Friedland ir Robertson 1990; Granovetter 1r Swedberg 
1992: Smelser ir Swedberg 1994; Stiglitz 1994). Šia knyga sie- 
kiama ne atpasakoti neoklasikinės ekonomikos mokyklos kriti- 
ką, o pasvarstyti rinkos teorijas šiek tiek iš šalies - pagal tai, ką 
pačios rinkos ir rinkos elgesys galėtų reikšti moderniosios visuo- 
meninės santvarkos kūrimui bei palaikymui. 

Tad tai nėra diskusija už ar prieš rinkas. Siekiame parodyti, 


jog rinkos nėra paprasčiausiai geros ar blogos, nes jos labai 

permainingos. Neskatiname susilaikyti nuo prasto ar gero rin- 
kos padarinių ar rinkos vertybių svarbos ypatingais atvejais ver- 
tinimo, tik tvirtiname, jog analitiškai ir politiškai ydinga yra 
elgtis pagal tokią carte blanche“. Esama rimtos įtampos tarp 
sudėtingos tikroje rinkos aplinkoje vykstančių sandorių visu- 
mos ir idealios rinkos, kuri vienodai traukia tiek jos šalininkų, 
tiek ir kritikų dėmesį. Atvirai kalbant, rinka nėra nei tokia ge- 
ra, nei tokia bloga, kaip dažnai apie ją sakoma, nes ji labiau 
neapibrėžtas dalykas, nei galėtume manyti. Rinkos modeliai 
buvo taip dažnai taikomi kitose socialinio gyvenimo srityse iš 
dalies dėl to, kad rinkos sampratos iš pirmo žvilgsnio atrodo 
nepaprastai lanksčios. Paprastas modelis - laisvais mainais su- 
tarta kaina tarp pirkėjo ir pardavėjo - ir būdas, kuriuo tokie 
mainai suaudžiami į sudėtingą tinklą, atveria plačią savaran- 
kiškų rinkų, abstrakčių teorijų ir kritinių idėjų sritį. Ekonomis- 
tai jau žymėjo, kad jų pačių disciplinos remiasi daugybe rinkos 
modelių (žr., pavyzdžiui, Brittan 1988; Hodgson 1988), kiti 
teoretikai suformulavo išplėstines rinkų, kaip socialinių insti- 
tucijų, sampratas, dažnai tokiu būdu siekdami plačiau argu- 
mentuoti „socialinę“ ekonominio gyvenimo prigimtį (žr. ypač 
Polanyi 1957 [1944], liet. 2002; žr. taip pat Lane 1991). Šioje 
knygoje mes nesusisaistome su jokiu pasirinktu rinkos varian- 
tu, o nagrinėjame, kaip įvairiu laiku tam tikros rinkos sąvokos 
būdavo pasitelkiamos socialinėje teorijoje visuomeninės sant- 
varkos, racionalumo ir veiksmo klausimams gvildenti. 
Kalbant apie šiuolaikinius požiūrius į rinkas, dažnai puola- 
ma rinkai palankių ir prieš ją nusistačiusių nuostatų - liberalios 
prieš romantinę, kapitalistinės prieš socialistinę, populistinės 


* Veiksmų laisvė (pranc.). 

prieš konservatyvią — priešprieša. Neoliberalų įsivyravimas, 
apėmęs daugelį šalių nuo 1970-ųjų, „tikrai egzistuojančios“ so- 
cialistinės alternatyvos žlugimas ir globalinis rinkų išsiplėtimas 
prekių, darbo jėgos, finansų bei vaizdinių srityse lyg ir rodo 
šias priešpriešas esant nepagrįstas. Ne dėl to, kad rinka papras- 
čiausiai būtų „šventusi pergalę“. Veikiau tokios priešpriešos 
verčia kelti klausimą, kokio tipo rinkos likimas sprendžiamas 
kiekvienu konkrečiu atveju, ir ypač - kokios konkrečios visuo- 
menės grupės, idėjos ir programos „švenčia pergalę“, prisiden- 
gusios abstrakčia rinka. Pastarųjų metų politinės ir ekonomi- 
nės ortodoksijos laiko rinkas akivaizdžiu, pastoviu ir neginči- 
jamu dalyku. Įsivaizduoti alternatyvas gali būti sunku, žinant 
begalinį rinkos išplitimą ir jų įvairovę. Vis dėlto atsižvelgus į 
daugybę rinkos susiklostymo teorijų, į skirtingus būdus, ku- 
riais rinkos buvo kuriamos ir tiriamos, iškyla klausimai apie 
rinkos „imperatyvų“ neišvengiamumą, ypatingas formas, ku- 
riomis šiuo metu jos veikia, ir rinkos vertes politinėje retoriko- 
je bei ekonominėje ideologijoje. 


Knygos planas 


Ši knyga suskirstyta pagal temas ir klausimus, kurie pasirodė 
svarbiausi, mėginant suprasti rinkas kaip plačius socialinius — 
ir griežtai ekonominius - reiškinius. 1-ame skyriuje nagrinėja- 
ma rinkų kūrimosi istorija. Pradedama nuo rinkos santykių, 
kaip praktinio mainų būdo, ir nuo prekyvietės, kaip socialinės 
bei kultūrinės vietos. Ši esminė rinkų samprata gretinama su 
mūsų atliekama istorine „rinkos įsigalėjimo“ analize - sudėtin- 
gais suprekinimo ir monetarizacijos (pinigų reikšmės didėjimo) 

procesais, kurie įvairius modernybės laikų socialinio gyvenimo 
aspektus pajungė rinkos mechanizmų valdžiai. Toliau skyriuje 
aptariamas politinės filosofijos atsakas į rinkos formų įsigalėji- 
mą visuomenėje —- naujųjų laikų mąstytojų, nuo Hobbeso ir 
Locke'o iki Benthamo ir Millio, pastangos išsiaiškinti, kokios 
yra rinkos visuomenėje susiklosčiusios santvarkos šaknys. 
2-ame skyriuje dėmesys sutelkiamas į rinką kaip į formales- 
nį ekonominės santvarkos modelį, ir tyrinėjamos pagrindinės 
perspektyvos, kurias iškelia ekonominė teorija. Mus domina, 
kaip įvairių mąstytojų - Smitho, Walraso, Hayeko - mintys 
išreiškia ir socialinių klausimų analizę net tada, kai jie bando 
nusakyti ypatingą ekonomikos mokslo sritį. Šiuolaikinė eko- 
nomikos teorija apibrėžiama rinkos modeliais, kurie teigia, jog 
tiek rinkos rezultatai, tiek visuomeninė santvarka kyla iš sie- 
kiančių maksimizuoti savo naudą individų racionalių sprendi- 
mų. Tačiau toks koordinavimo modelis ir toks požiūris į rinką, 
kaip į atstovavimo instituciją, buvo ginčijamas. Mes iš ekono- 
mikos taško aptariame prastą rinkos veikimą ir jos sutrikimo 
perspektyvas, taip pat įvairius kritinius požiūrius į rinkos ra- 
cionalumą kaip socialinio veiksmo modelį. Nors prielaidas, grin- 
džiančias rinkos tvarkos ir privačių interesų supratimą, svarstė 
vidinės kritikos, jos buvo ginčijamos ir kitų disciplinų argu- 
mentais, nukreiptais prieš patį ekonominių požiūrių formaliz- 
mą. 3-1ame skyriuje aptariamos klasikinės sociologijos pastan- 
gos suvokti moderniosios rinkos visuomenės logiką. Kokiu mas- 
tu - ir kokia kaina - visuomeninė santvarka gali remtis rinkos 
mainais ir asmeninės naudos siekiu? Marxas, Weberis, Simme- 
lis, Durkheimas ir Parsonsas įvairiai kritikavo rinkos visuome- 
nę €są ji teigianti abejotiną ir supaprastintą individo pavidalą ir 
tokią pat normatyvinės visuomeninės santvarkos atmainą. 

4-ame skyriuje aptariami ekonominės antropologijos ir so- 
ciologijos argumentai, teigiantys, jog rinkos elgsena ir santy- 
kiai yra „įsišakniję“ platesnėje socialinės sąveikos aplinkoje. Mes 
svarstome pastangas susieti rinkas su platesniais požiūriais į sO- 
cialinius santykius ir institucijas. 5-as skyrius skirtas politinės 
santvarkos problemoms, jame gvildenama rinkų ir valstybių 
sąsaja. Mes svarstome, kaip šios idėjos galėjo prisidėti formuo- 
jant politinius ir ekonominius darinius, kadangi besikeičian- 
čios vyriausybės, siekdamos valdyti rinkos visuomenes, savo 
programose remdavosi konkuruojančiomis gerovės, korpora- 
tizmo ir neoliberalizmo teorijomis. 

6-ame skyriuje, remiantis kultūros ir kritine teorija, nagri- 
nėjami įvairūs ekonomikos ir kultūros sąryšiai, paskatinę šiuo- 
laikinės socialinės minties raidą. Tai ir neslopstantis susirūpini- 
mas dėl to, jog rinkos visuomenė menkina ar ardo kultūros 
darnumą bei vertybes, ir mūsų laikams artimesnis rūpestis dėl 
kultūrinių rinkos procesų dimensijų. Mes gvildename rinkos 
formas, atsižvelgdami į skirtingus kultūros apibūdinimus: ji su- 
vokiama kaip visas prasmingas socialinis pasaulis, kaip atskira 
estetikos ar raiškos praktikų teritorija ir kaip vis labiau supre- 
kinama socialinio skirtingumo ir ekonominės vertės kūrimo 
sritis. Pagaliau 7-ame skyriuje aptariamas „kultūros posūkis“ 
šiuolaikinėje teorijoje, kurioje rinkos suvokiamos reikšminimo 
ir tapatumo kūrimo procesų atžvilgiu. Rinkų atsiradimas 1r iš- 
siplėtimas grindė mūsų susikurtą požiūrį į modernybę, o vėly- 
vosios modernybės socialinių ir ekonominių formų analizėje 
net dar svarbesnė yra rinkos įsigalėjimo logikos samprata. 


)1( 


Rinkos visuomenės susiklostymas 


Įžanga 


Modernioji socialinė mintis kilo kaip atsakas į sudėtingus virs- 
mus, sukūrusius sąlygas modernybei. Jau nuo XVIII a. šie virs- 
mai buvo apmąstomi kartu su industrializacijos, kapitalizmo, 
mokslinės revoliucijos, demokratijos, šiuolaikinės tautinės vals- 
tybės atsiradimo bei urbanizacijos procesais. Su visu tuo glau- 
džiai susijęs ir kitas esminis moderniosios visuomenės apibūdi- 
nimas - „rinkos visuomenė“ arba „komercinė visuomenė“; juo 
nusakoma tokia visuomenė, kur visais aspektais įsiviešpatauja 
pinigais paremti prekių mainai. Svarbiausiais tampantys rin- 
kos mainai iškėlė ir visiškai naują visuomeninės santvarkos, so- 
cialinės integracijos ir koordinacijos principą, būdingą moder- 
niosioms visuomenėms ir sykiu susijusį su esminėmis tos Vi- 
suomenės vertybėmis. Be to, šis naujas visuomeninės santvarkos 
principas nesiribojo vien ekonomika - nors, suprantama, kilo 
iš jos, bet veikiau žadėjo naujų politinės, socialinės ir kultūri- 
nės sanklodos organizavimo būdų. Rinkos visuomenės samp- 
rata ypač paryškina perėjimą nuo senesnės santvarkos, tiesio- 
gine žodžio prasme ancien rėgime, tvarkomos tradicinių teisių 
bei pareigų, įsišaknijusios socialiniame statuse 1r kosmologinė- 
je tvarkoje („didžiojoje būties grandinėje“), prie tvarkos, kur 
visuomeninė santvarka kyla iš savarankiškų individų nepriklau- 

somų veiksmų. Individų veiklos sritis buvo apibrėžiama vien 
tik pagal jų turimas medžiagines priemones bei racionalumą, 
kuriais jie gali išskleisti savąją rinkos galią. Toks perėjimas su- 
voktinas arba kaip proto, laisvės ir pažangos išvadavimas iš 
iracionalių tradicijos varžtų, arba kaip bendruomeninio gyve- 
nimo irimas ir visų socialinių vertybių, kurios stovėtų aukščiau 
vien ekonominio kainos mato, nuosmukis. 

Šiame skyriuje tyrinėjami tie besiformuojantys socialiniai 
bruožai, kurie buvo labai svarbūs suvokti modernybę kaip rin- 
kos visuomenę. Nors rinkos mainus galima laikyti vienu iš dau- 
gelio mainų tipų, rinkos visuomenė išsiskiria tuo, jog joje vy- 
rauja vienas mainų būdas. Šitai išryškina rinkas, kaip tam tik- 
ras vietas, kur vyksta pirkimas ir pardavimas, priešinant 
rinkoms, kaip su niekuo nesusaistytiems procesams. Rinkoms 
įsivyraujant šiuolaikiniuose Vakaruose, socialinės minties atsto- 
vai sutelkė dėmesį į keletą bruožų, nusakančių naują socialinę 
ir ekonominę santvarką, - didelį darbo pasidalijimą, supreki- 
nimą ir pinigais paremtus skaičiavimus. Šie procesai iškėlė ne- 
paprastai svarbių klausimų apie individo laisvę, socialines ver- 
tybes ir politinę santvarką. Paskutinėje skyriaus dalyje nužymi- 
mos kai kurios išeities pozicijos, kurių laikytas: moderniosios 
socialinės minties raidoje, ypač gvildenant individo ir visuo- 
menės santykius. 


Rinkos ir mainai 
Socialinis gyvenimas - iš tiesų Žmonių gyvenimas - nesuvokia- 


mas be mainų: Žmonės nėra, o ir nenori būti visiškai savaran- 


kiškos monados, pasigaminančios sau visus reikiamus ar trokš- 

tamus dalykus. Kalbant apie ribinį atvejį, socialinė reprodukci- 
ja priklauso nuo sudėtingų namų apsirūpinimo maistu formų, 
nes tik toks aprūpinimas leidžia kūdikiams išgyventi iki pilna- 
metystės: mes duodame savo vaikams maisto. Socialinės for- 
mos, kurias gali įgauti mainai, nepaprastai įvairuoja ne tik pa- 
vieniais istorijos tarpsniais ar skirtingose kultūrose, bet ir vie- 
nu kuriuo metu toje pačioje kultūroje. Šiandien aš galbūt 
nugvelbsiu šiek tiek kanceliarinių reikmenų iš darbo, nusipirk- 
siu produktų bakalėjos krautuvėje, apmokėsiu paskolos dalį tie- 
sioginiu nurašymu nuo sąskaitos, pasikviesiu keletą draugų va- 
karienės, atsakydamas į aną savaitę jų suruoštą, paskolinsiu pi- 
nigų bičiuliui, paaukosiu labdarai, paremdamas dviračių 
lenktynes, palaikysiu susirašinėjimą elektroniniu paštu, gausiu 
atlyginimą, duosiu kišenpinigių vaikams, man sumokės už kiek- 
vieną tūkstantį žodžių žurnale išspausdinto straipsnio, tačiau 
pateiksiu straipsnį (veltui) akademiniam žurnalui, tikėdamasis 
už tai sulaukti paaukštinimo, ir sumokėsiu už licenciją kom- 
piuterinei programai per internetą kibervaliuta arba kredito 
kortele. Nors sąrašas atrodo begalinis, vis dėlto jame išvardy- 
tus dalykus sieja vienas bendras bruožas - visi jie yra pripažinti 
būdai, kuriais visuomenės nariai perduoda vieni kitiems daik- 
tus ir paslaugas. 

Jei pavyktų aiškiai suskirstyti visus visuomenėje paplitusius 
mainų būdus (taip pat ir mainomą medžiaginę kultūrą), gautu- 
me ganėtinai ryškų konkrečios visuomeninės santvarkos žemė- 
lapį, kuriame aiškiai matytųsi socialiniai santykiai ir socialinių 
ryšių tinklai, vertybės ir prasmės, etika ir kultūros. Asmens įsitrau- 
kimas į Daviso (1992) vadinamąjį pilnutinį mainų rūšių „reper- 
tuarą“ paaiškintų mums, ką konkrečioje visuomenėje reiškia gy- 


venti „visavertį gyvenimą“ arba būti „visapusiška asmenybe“: 

„Mano nuomone, ne kas kita, o visapusiškos asmenybės įvaizdis 
ir troškimas būti laikomam geru savos rūšies atstovu verčia mus 
stengtis prekybos reikaluose elgtis pagal rinkos principus, drau- 
gystėje laikytis abipusiškumo principo, būti truputį dosniems ir 
iki tam tikros ribos altruistiškiems“ (46). Atvirkščiai, viso socia- 
linio gyvenimo nusakymas tiktai vienos rūšies mainų atžvilgiu — 
būti visiškai altruistiškam arba visus socialinius sandorius ma- 
tuoti tiktai pelnu ir kaina - laikytinas patologišku. 

Negana to, ši mainų pavidalų įvairovė būdinga visiškai skir- 
tingiems socialinių santykių tipams, kuriuose mainai veikia juos 
atgamindami arba teigdami: padaryti paslaugą bičiuliui nėra 
tas pat, kas parduoti paslaugą klientui, ir ginčas dėl to, ar ma- 
no poelgis buvo malonė, ar prievolė, visada yra ir aiškinimasis, 
kokie yra mūsų santykiai - draugystės ar komercijos. Todėl 
mainų būdai yra labai svarbūs, atgaminant tam tikrus santykių 
modelius ir koordinuojant socialinius tapatumus, funkcijas bei 
veiksmus. Prekių, paslaugų, informacijos ir kitų socialinių for- 
mų mainai susieja Žmones ypatingais kultūriniais būdais. La- 
biau apibendrintai kalbant, visuomenėse, kur, tarkim, asmeni- 
nės paslaugos nusveria komerciją, bus įsigalėjusi ne tik kitokio 
tipo ekonomika, bet ir visiškai kitokia visuomeninė santvarka. 
Antropologai yra prirašę kalnus literatūros apie visuomenes, 
kuriose prekės cirkuliuoja vien giminystės santykių pagrindu 
(žr. 4-ą skyrių). Kaip jau sakyta, tai nereiškia, jog čia neveikia 
ir kiti mainų būdai, - šiuo atžvilgiu didžiąją dalį ekonominio ir 
socialinio gyvenimo derina šeimyniniai ryšiai, o ne, tarkim, ne- 
priklausomų individų sudaromi rinkos sandoriai. Šie skirtingi 
mainų būdai svarbūs ne tik paskirstant išteklius ir tenkinant 
medžiaginius poreikius, bet ir įtvirtinant tam tikrus socialinių 
santykių bei vertybių supratimo būdus. 

Šiuo požiūriu mąstymas apie šiuolaikinę visuomeninę sant- 
varką „rinkos visuomenės“ pagrindu numato pirmenybę vie- 
nam - rinkos sandoriais pagrįstam —- mainų būdui, kuris įsigali 
pertvarkęs ar nustūmęs į šalį visus kitus būdus. Dėl realios šio 
įsigalėjimo apimties iki šiol tebesiginčijama. Rinkos elgesys 1r 
institucijos nepaprastai įvairuoja ir nesileidžia pakeičiami ku- 
riuo nors vienu tipu. Kita vertus, šiuolaikinėse visuomenėse 
išlieka 1r platus kitų mainų rūšių spektras - namų ūkiuose, vie- 
šosiose ir nepelno įstaigose, socialinių ryšių tinkluose, - galįs 
reikšmingai tarpininkauti rinkos santykiams (Carrier 1994; Gib- 
son-Graham 1996). Todėl iki šiol nėra aišku, ar visiškas rinkos 
mainų įsivyravimas rodo tikslų šiuolaikinio socialinio gyveni- 
mo paveikslą, tačiau svarbu, kad juo pateikiamas tam tikras 
moderniųjų laikų socialinio veiksmo ir santykių vaizdas. Min- 
tis esą moderniojoje visuomeninėje santvarkoje vyrauja rinkos 
santykiai ar kad jie net ir nusako tą santvarką, buvo pagrindi- 
nis šiuolaikinės socialinės minties atstovų svarstomas klausi- 
mas, dažniausiai paremtas tuo, ką Carrieris įvardijo „Rinkos 
idėja“ (Carrier 1997). Čia jis turi omenyje tai, kad rinkos vaiz- 
diniai - „rinkos prasmės“ - atliko pagrindinį vaidmenį, organi- 
zuojant šiuolaikinių Vakarų konceptualinį ir normatyvinį pasau- 
l;. Carrieris teigia, jog rinkos idėja yra svarbiausia vakarietiš- 
kosios „kosmologijos“ ašis - pagal ją sutvarkomos normatyvinės 
socialinių veikėjų, veiksmų bei institucijų sampratos ir paver- 
čiamos šiuolaikiniais socialiniais mitais. Pavyzdžiui, tokių mitų 
galia ypač aiškiai reiškėsi neoliberaliajame išsivysčiusių kapita- 
listinių ir pereinamųjų ekonomikų pertvarkyme, kuris vyko de- 
vintąjį XX a. dešimtmetį. 

Turgavietės ir rinkos 


Vienas būdų atsekti perėjimą prie rinkos visuomenės - remtis 
turgaviečių ir abstraktesnių šiuolaikinių rinkų perskyra. „Iur- 
gavietės“ yra matomi vieši įvykiai, vykstantys įprastu laiku ir 
įprastoje vietoje, susiję su savais pastatais, taisyklėmis, vado- 
vaujančiomis institucijomis ir kitomis socialinėmis struktūro- 
mis: turgavietė yra tai, kas vyksta prie miestelio kryžiastulpio 
ar dengtoje turgaus aikštėje kiekvieną šeštadienio rytą, verty- 
binių popierių biržoje ar mokyklinių autobusų parke, kur kiek- 
vieną savaitgalį vyksta prekyba iš automobilio bagažinės, ar mil- 
žiniškame prekybos centre. Turgaviečių išdėstymas erdvėje ir 
laike yra svarbiausias jų požymis; tiesą sakant, rinkos laiko ir 
vietos geografija savo ruožtu yra reikšminga tyrinėjimų sritis, 
kurią ypač gerai apibrėžia „centrinės vietos teorija“ (Plattner 
1989; Smith 1983), aiškinanti, kaip turgavietės išsidėsto erd- 
vėje, kad „suimtų“ kuo daugiau paklausos - juk, atsižvelgiant į 
laiko bei transporto kaštus, į turgavietes turi atkakti kuo dau- 
giau po įvairias vietoves išsibarsčiusių gyventojų. 

Turgavietės būdingos įvairiausiems visuomenių tipams, jos 
atrodo stipriai įsišaknijusios savose konkrečiose kultūrose ir 
sykiu apimančios skirtingiausius mainų ir socialinės sąveikos 
pavidalus, kurių tik nedidelė dalis yra grynai prekiniai sando- 
riai. Kitaip yra kuriantis moderniosioms rinkoms: pati rinkos 
idėja ima atsisieti nuo konkrečių vietų bei žmonių, įgaudama 
vis abstraktesnes prasmes, pavyzdžiui, „paklausa“, „pirkimo ir 
pardavimo galimybės“, „prekyba tam tikromis prekėmis“ (visi 
apibūdinimai iš „Išsamaus Oksfordo žodyno“). Tokios formu- 
luotės byloja apie rinką kaip apie abstrakčią erdvę ir apima 
būdus, kuriais vartotojai, ekonomistai ar įmonės galėtų pla- 

nuoti mainų pasaulį pagal savo komercinius tikslus. Kitaip ta- 
riant, šiuolaikinė rinka lyg ir sudaro vieningą ekonominį mai- 
nų pavidalą, peržengiantį visas konkrečias kultūrines aplinkas. 

Kita vertus, turgavietė niekada nėra paprasčiausias pirkėjų 
ir pardavėjų susitikimas. Kaip įkūnytam įvykiui, jai visada bū- 
dingas tam tikras kultūrinis bruožas ir ji apima daugybę socia- 
linių veiksmų bei santykių. Socialinis turgavietės tankis ir san- 
tykių įvairovė atsiskleidžia daugeliu lygmenų. Pirma, turgavie- 
tė yra liaudies suėjimas, turgaus lankytojai gali sutvarkyti 
daugybę reikalų, o ne vien apsikeisti prekėmis: tarkim, Brau- 
delis (1982) pažymi, kad įvairiausių rūšių teisiniai kontraktai 
(pavyzdžiui, vedybų sutartys) būdavo sudaromi ir veiksmai vyk- 
domi turgaus dienomis, šitaip teikiant verslo galimybes teisi- 
ninkams, laiškų rašytojams ir notarams. Be to, turgavietė, kaip 
visuomenės susiėjimo vieta, pasitelkiama politinei ir religinei 
komunikacijai (pavyzdžiui, prozelitinei veiklai ar miniai suža- 
dinti), taip pat skleisti informacijai bei gandams, galėjusiems 
daryti politinį, visuomeninį bei komercinį poveikį. 

Antra, šis veiklos diapazonas patvirtina tai, ką Shieldsas 
(1992) praminė turgavietės vietos „socialiniu centriškumu“: rin- 
ka, kaip turgus, turi galios sutelkti pačių įvairiausių individų, 
kurių kiekvienas siekia įgyvendinti skirtingus interesus bei troš- 
kimus, dėmesį į vietą, visų jų tapatinamą su viešuoju tos vieto- 
vės gyvenimu. Tokį turgaus minios dėmesio sutelkimą galima 
aptarti ir kalbant apie malonumus bei reginius (Slater 1993). 
Pavyzdžiui, turgavietė neretai suvokiama kaip gausybės ragas, 
Semiantis gėrybes iš viso pasaulio, tikras vaizdinių ir pojūčių 
orkestras, išties neretai sukuriantis utopišką stokos nepažįstan- 
čio pasaulio paveikslą. Pačios prekės taip pat pateikiamos įspū- 
dingai: stengiamasi atkreipti dėmesį jas nešiojančio prekeivio 

dainomis ar šūkavimais, prekių išstatymu, reklamavimu bei de- 
monstravimu, kurie yra nelyg vaidinimai ar pardavėjo išmo- 
ningų vilionių paveikslai, taip pat ritualizuota derėjimosi kova. 
Jausmas, jog su iš tolimų kraštų atkakusiais prekeiviais visos 
pasaulio prekės suplaukia į turgų, daro jį egzotiška ir sykiu pa- 
vojinga vieta (Agnew 1986), vaizdinga pasaulio svetimumo ir 
sykiu nuostabumo išraiška — nelyg regėtume „svajonių pasau- 
lį“, kur cirkuliuoja daiktai ir žmonės (Williams 1982). Negana 
to, dėl turgavietės atrakcionų ši vieta ima rodytis esanti spon- 
taniškas ir ganėtinai pavojingas minių susibūrimas. Tie atrak- 
cionai „kyla“ pirmai progai pasitaikius, sutraukia vis dides- 
nes minias, kol ima kelti grėsmę viešajai tvarkai. Pavyzdžiui, 
XVIII a. kaskart užšalus Temzei akimirksniu atsirasdavo links- 
mintojų ir palapinių, kuriose būdavo prekiaujama užkandžiais, 
gėrimais ir visokiausiais mažmožiais. 

Trečia, turgavietės išsirutulioja iš dažnai sudėtingų santykių 
su vietine miesto valdžia. Pavyzdžiui, turgavietės reikšmė Euro- 
pos istorijoje sustiprėjo kartu su bendru prekybos, politikos ir 
komunikacijų atsigavimu XII amžiuje. Vėliau Anglijoje buvo su- 
teikta daugybė Karališkųjų chartijų, leidusių vietinei valdžiai reng- 
ti turgus. Kai kurios jų įteisino jau gyvavusias neoficialias turga- 
vietes. Kiti panašūs raštai suteikė vietos politiniam ar bažnyti- 
niam valdovui teisę steigti naują turgavietę ir šitaip palaikė 
naujesnio gyventojų centro kūrimąsi ar net prie įkuriamos pa- 
stovios prekyvietės su jos namais, dirbtuvėmis bei parduotuvė- 
mis skatino statyti naują gyvenvietę. Visais atvejais, Braudelio 
teigimu (1981: 479), „nėra miesto, kuris neturėtų savo turgaus, 
ir negali būti jokių regioninių ar nacionalinių turgų be miestų 
<...>, kitaip tariant, miestas apibendrina turgų, paversdamas jį 


plačiai paplitusiu reiškiniu“. Turgaus privilegija teikė vietos val- 

dovui daugybę įvairiausių privalumų - galimybę aprūpinti mais- 
to produktais augantį miesto centrą, gausias įplaukas (rinklia- 
vas, muitus ir mokesčius, prekystalių nuomą) ir regioninės val- 
džios išplėtimą per iš turgaus nuosavybės teisės plaukiančias tei- 
sines privilegijas. Turgavietės niekada nėra „laisvos rinkos“ - jose 
glūdi taisyklės, draudimai ir tvarkos palaikymo funkcijos, ku- 
rios Europos istorijoje ėmė grįsti vietinių įstatymų leidybą ir prie- 
žiūrą, vietinių teismų kūrimą ir tvarkos palaikymą. Nors turga- 
vietė skynė kelią aristokratiškos laisvės ir valdžios formoms, tuo 
pat metu ji rengė dirvą buržuazinėms pilietinėms laisvėms: miesto 
amatai, komercijos ir verslo įmonės bei finansinės paslaugos bu- 
vo neatsiejamos nuo judėjimo, informacijos ir bendravimo lais- 
vių, kurios buvo svetimos feodalinei sistemai. 

Ketvirta, nors turgavietės susijusios su vietine kultūra, tapa- 
tybe ir valdžia, jos taip pat yra ir „pereinamos“ sritys, kaip jas 
vadina Agnew (1986), kitaip tariant, bendruomenės pralaidu- 
mo svetimšaliams punktai. Užsienio pirkliai - ypač didžiųjų 
etninių ir šeimyninių prekybos tinklų atstovai, pavyzdžiui, žy- 
dai ir armėnai - atvyksta ir išvyksta, sugebėdami išvengti vieti- 
nio patikrinimo ir atskaitomybės: jie gali bet kada dingti ir pa- 
sislėpti toje egzotiškoje nežinia kur esančioje žemėje, iš kurios 
jie su savo prekėmis ir atsirado. Literatūroje pirklys vaizduoja- 
mas triksteriu, apgaviku - komiškos ar žavios apgaulės figūra, 
taip pat ir keliančiu tam tikrą pavojų, pavyzdžiui, besipelnan- 
čiu iš bado arba baisios nelaimės, ar kartu su savo užsienietiš- 
komis prekėmis atgabenančiu svetimų idėjų bei religijų, troški- 
mų bei prabangos užkratą ir pagedimą, kurį vietinio ištikimy- 
bės tinklo valdomame pasaulyje išreiškia kosmopolitizmas. Tuo 
pat metu į turgų einantys vietos pirkėjai įžengia ir į tą pereina- 


mąją sritį, kurioje vietos normos ir griežtas žvilgsnis sušvelnė- 

ja, kur nesilaikoma normų, o klesti geismai ir malonumai: štai 
kodėl karnavaliniai siautuliai vyksta turgavietėse (Bakhtin 1984; 
Stallybrass ir White 1986). 

Penkta, turgavietė visada yra ne tik pavojinga, bet ir, minėjo- 
me, griežtai reguliuojama: čia veikia tvarkos palaikymo priemo- 
nės, taisyklės ir įstatymai arba papročių teisė. Svarbios yra tam 
tikros protekcijos bei draudimai, kuriuos paprastai užtikrindavo 
pačios turgavietės ir jų teismai: apsauga nuo falsifikavimo, iš- 
ankstinio supirkinėjimo, vienos rūšies prekių monopolizavimo 
bei subsidijavimo (pažeidimai, kuriais tarpininkai manipuliuo- 
davo turgaus pasiūla ir kainomis), spaudimas palaikyti sąžinin- 
gas arba teisingas kainas (Braudel 1982: 30; taip pat Adburg- 
ham 1979: 18). Daugeliu šių taisyklių siekiama užtikrinti dera- 
mą gyventojų aprūpinimą maisto produktais stygiaus tarpsniais 
ar netgi badmečiu: įtūžis dėl didelių kainų, o jas galėtų sukelti 
prekių monopolizavimas, net iki XIX a. išliko glaudžiai susijęs 
su realaus bado baime ar nuogąstavimu, kad pirkliai ne tik pasi- 
naudos stygiumi, bet patys jį sukels, kaupdami maisto produk- 
tus. Štai kodėl daugelyje tradicinių turgaviečių egzistavo taisyk- 
lės, kurios reikalavo užtikrinti vietos gyventojams maisto pro- 
duktus teisingomis kainomis: pavyzdžiui, 1795 m. Prestono 
turguje „niekam, išskyrus miestelėnus, neleidžiama pirktis pir- 
mąją valandą, kuri trunka nuo aštuntos iki devintos ryto; nuo 
devintos valandos apsipirkti gali 1r kiti; nė viena neparduota prekė 
negali būti išimta iš prekybos iki pirmos valandos, išskyrus žuvį“ 
(Thompson 1971: 84; žr. taip pat Randall ir Charlesworth 1996). 

Paskutinis turgavietės aspektas yra jos viešumas. Su turga- 
viete paprastai siejami egalitariniai įvaizdžiai: jas gali lankyti 
visų luomų žmonės, čia turtuolis trinasi alkūnėmis su vargšu. 
Maža to, turgavietė - kaip senovės graikų agora, kuri laikoma 

ir turgaviete, ir piliečių susibūrimo vieta, - apima ekonominę, 
politinę ir socialinę viešumo reikšmes. Suprantama, nevienodi 
piniginiai ištekliai lemia gana skirtingą individų dalyvavimą tur- 
guje. Akivaizdų rinkos demokratiškumą dažnai užgožia hierar- 
chiškas prekybos plotų išskirstymas: pavyzdžiui, gali būti iš- 
skirstytos mainų sritys - tam tikros rūšies mainai teisiškai priski- 
riami tam tikroms žmonių grupėms arba skirtingi gyventojų 
sluoksniai apsirūpina savose turgavietėse. Samuelio Pepyso die- 
noraštyje rašoma, kad jis didžiumą dienos praleidęs bevaikš- 
čiodamas tarp Londono biržos ir parduotuvių Vestminsteryje, 
abiejose vietose jis apsirūpinęs prabangos prekėmis (rašymo 
reikmenimis, dailiais drabužiais) bei politinėmis ir prekybinė- 
mis „žiniomis“. Tai buvo visiškai kitoniškos rūšies veikla („ap- 
sipirkinėjimas“), ir kitokia turgavietė negu tie nusidriekę palei 
Temzės upę žuvies, mėsos ir daržovių turgūs, kuriuose vyko 
pagrindinė prekybos veikla ir kurie buvo vietinės reprodukci- 
jos pagrindas, kaip priešprieša politinių ir prekybinių ryšių tink- 
lui. Kartą, kai jų tarnaitės nebuvo namie, Pepysas kartu su žmona 
išėjo apsipirkti į maisto produktų turgus. Vaidindami tarnaitę 
ir liokajų, jie pavertė tai savotiška pastorale ar maska, kostiu- 
mine socialinio sluoksnio inversijos drama. Vis dėlto jie pasi- 
rūpino nusamdyti merginą, kuri parneštų krepšį namo, kad ne- 
tyčia nepamatytų koks kaimynas (Adburgham 1979). 


Šiuolaikinės rinkos 
Turgavietės rodo konkretų ir viešą socialumą, kur mainai yra 


įtvirtinti vietinių kultūrinių, socialinių ir politinių santykių 
tinkle. Braudelis (1977, liet. 1994) „viešąją rinką“ skiria nuo 

jo vadinamos „privačios rinkos“ — šia perskyra grindžiamas 
jo garsusis veikalas Civilizacija ir kapitalizmas. Išraiškingais 
įvaizdžiais viešąsias rinkas jis vaizduoja kaip tam tikrą „klo- 
dą“ ar membraną, nusidriekusią per neužmatomą kasdienio 
materialaus gyvenimo kraštovaizdį, arba kaip vartus, pro ku- 
riuos vietiniai veikiantieji asmenys, veiksmai ir objektai pe- 
reina - tiesa, retkarčiais - į „konominį gyvenimą“, priešingą 
save aprūpinančiai namudinei ar kaimo gamybai. Vadinasi, 
šis procesas įtvirtino rinkos mainus iš esmės nerinkos visuo- 
menėse. 

Braudelis skiria tokią turgavietę nuo pasaulinės prekybos, 
finansų, informacijos, didmeninės prekybos tinklų, taip pat nuo 
vertikalios prekybos linijų integracijos, kuri darėsi vis svarbes- 
nė šiuolaikinei Vakarų visuomenei. Naujieji tinklai veikia virš, 
už ir tarp turgaviečių, jose įsikūrę įvairių luomų bei klasių žmo- 
nės. Šie veikiantieji asmenys sueina į „privačias rinkas“ - jie 
nėra minia žmonių, kurie susiburia draugėn vieni kitus maty- 
dami ir tiesiogiai bendraudami. Atvirkščiai, jų ryšiai, susitiki- 
mai ir veikla dažniausiai lieka nematomi tiems, kurie neveikia 
tame lygmenyje. Braudelis privačią rinką nusako kaip ekono- 
minio elgesio būdus, susijusius su ilgomis aprūpinimo ir cirku- 
liacijos „grandinėmis“ - koks nors Antverpeno pirklys kinų šil- 
ką „sujungia“ su karaliaus dvaru Paryžiuje per Spitalfyldso ce- 
chus. Tokie pirkliai, finansininkai ir pelno ieškantys tyrėjai 
žvelgia į pasaulį nelyg iš aukštybių, jie veikia nevaržomi eko- 
nomikos sektorių bei regionų ribų ir tiesiogiai bendrauja su 
politiniais valdovais. Jie susitinka ne prekyvietėse ar gatvėse, o 
mugėse, biržose ir teismuose, vėliau - klubuose ir valdybos po- 
sėdžių kabinetuose. Tačiau, Braudelio teigimu, jie yra moder- 


nizacijos variklis, tasai rinkos lygmuo, kuriame susikaupia šiuo- 

laikiniam kapitalizmui reikalinga kritinė kapitalo, energijos, 
įrangos ir technologijos masė. 

„Nesama jokios tiesinės rinkos raidos istorijos“ (Braudel 1982: 
26). Vis dėlto įtakos centras palaipsniui pereina iš vietinių, vie- 
šųjų rinkų į vis sudėtingesnes privačias rinkas. Aptardamas Ang- 
lijos atvejį, Braudelis įrodinėja, kad Londono rinkų išsiplėtimas, 
įtraukęs visą Angliją 1r dar užsienio prekybą, 


„sutrikdė <...> tradicinę atvirą rinką, viešąją rinką, kur nebuvo galima 
nieko nuslėpti, kur gamintojas-pardavėjas ir pirkėjas-vartotojas susitikda- 
vo akis į akį. Atstumas (tarp viešosios ir privačios rinkos) darėsi pernelyg 
didelis, kad paprasti žmonės jį įveiktų. Pirklys, arba tarpininkas, Anglijoje 
jau nuo XIII a. ima veikti kaip miesto ir kaimo tarpininkas, ypač grūdų 
prekyboje. Palaipsniui susikūrė tarpininkų grandinės tarp gamintojo ir pirklio 
iš vienos pusės ir tarp pirklio ir krautuvininko iš kitos; <...> Tradiciniai 


Įpročiai ar papročiai buvo prarasti arba sunaikinti“ (42). 


Privačios rinkos plitimą Braudelis pirmiausia aptinka didžio- 
siose mugėse, kurių kulminacija buvo XVI-XVII a. valiutos ir 
kreditų rinkos Antverpene, Frankfurte ar Bezansone. Tokiose 
mugėse skirstymas į viešąją ir privačią rinkas dažnai įgauna tie- 
stoginį pavidalą: publikai smagiai leidžiant laiką ir ganant akis 
po iš svetur atkeliavusių daiktų bei pramogų margumyną, įvai- 
rių kraštų pirkliai susitinka už uždarų durų sutarti dėl atsiskai- 
tymų ir vekselių, įkurti valiutų rinkas arba leisti cirkuliuoti lė- 
šoms, iš kurių būtų galima finansuoti atradimų ir prekybines 
keliones arba per Genujos finansininkus atsiskaityti su kara- 
liaus kreditoriais, o gal ir paremti jo karines avantiūras. 

XVII a. didžiosios mugės pamažu pradėjo trauktis, užleisda- 
mos vietą sudėtingesnėms privačioms institucijoms - bankams 

ir akcijų biržoms, kurios nuo XVIII a. ėmė virsti, Braudelio 
žodžiais (1982: 136), antirinka, įvairialype veikla greta „seno- 
jo prekybos branduolio, kurį ji sunaikina“. Daugeliu atžvilgių 
šis ekonominio svorio centro pasislinkimas iš viešųjų į priva- 
čias rinkas yra didėjančios abstrakcijos judesys, perėjimas nuo 
turgavietės, kaip konkretaus ir įkūnyto dalyko, prie koncep- 
tualios, strateginės, abstrakčios skaičiavimo ir komercinių gali- 
mybių rinkos erdvės. Dabar jau rinkas galima apibrėžti abstrak- 
čiai - kaip galimybes pirkti ir parduoti: nuoroda į ateities med- 
vilnės sandorių rinką arba rinkos nišą „Ferrari“ automobiliams 
paprasčiausiai reiškia galimybę sudaryti pelningą sandorį, o ne 
konkrečią vietą, laiką ar instituciją. Šitaip suvokiant rinką pati 
galingiausia įmonė - visai kaip Fuggerio* laikais - yra finansų 
kapitalistas, kurio pinigai visada apyvartoje, greitai juda nuo 
vienos galimybės prie kitos, neįsipareigoję jokiai vartojamajai 
vertei, neprisiekę ištikimybės jokiai bendruomenei ar valdo- 
vui. Toks požiūris į rinką ir vyrauja ekonomikos moksle, verslo 
ir vadybos studijose, rinkodaroje ir kitose rinkos pažinimo sri- 
tyse: rinka — tai pasiūlos ir paklausos struktūra, kurią galima 
kiekybiškai išmatuoti ir kurios žemėlapį galima nubraižyti; rin- 
ka - tai skaičiavimų erdvė. Negana to, šiuolaikinė abstrakti rinka 
nėra regima kaip tam tikras įvykis, ji sukuriama instrumentiniu 
žvilgsniu, kuriam rūpi „galimybės pirkti ir parduoti“. Pavyz- 
džiui, „rinkodaros“ sąvoka vėliau išsirutulioja į tam tikrą vise- 
tą praktinių veiksmų, organizavimo būdų ir diskursų, kurių 
funkcija yra „kurti rinkas“, suderinti paskirstymo kanalus, pro- 
dukto tapatybes, pardavimų pajėgas, medijas, viešuosius ryšius, 
mažmenininkus ir kitus dalykus. 


* Fuggeriai - garsi Vokietijos bankininkų giminė. (Vert. past.) 


RINKOS VISUOMENĖS SUSIKLOSTYMAS 29 


Reikia aiškiai pasakyti, kad privačią rinką turi palaikyti labai 
konkrečios praktikos bei įvykiai: pačios abstrakčiausios finan- 
sinės rinkos, kaip ir senosios viduramžių mugės, yra įkūnytos 
konkrečiuose prekybos namuose, kuriems būdinga tam tikros 
architektūros bruožai, bendravimo ir bendruomeniškumo bū- 
dai, informacijos srauto technologijos, neformalaus ir forma- 
laus bendravimo priemonės, pasitikėjimo, sąžiningumo, įsipa- 
reigojimo ryšiai (Callon 1998a; Lazar 1990). Vis dėlto šios mo- 
derniosios rinkos reikšmės, palyginti su senąja viešąja rinka, 
kildina visiškai kitą ekonominės veiklos organizavimo būdą. 
Tiesą sakant, skirtumas tarp viešųjų ir privačių rinkų arba tarp 
turgaviečių ir šiuolaikinių rinkų yra persmelktas ironijos. Svar- 
biausia, jog nors privati rinka ir iškyla kaip šiuolaikinės kapita- 
listinės rinkos visuomenės variklis bei pavyzdys, ji pažeidžia 
pamatinius „rinkos idėjos“ principus, o tuo neapkaltinsi tra- 
dicinės ar senovinės turgavietės. Viena vertus, nors viešoji rin- 
ka yra labai reglamentuota, ji vis dėlto grindžiama gausybės 
pirkėjų ir pardavėjų, kurių nė vienas nėra pajėgus ilgėliau įsi- 
vyrauti rinkoje, „skaidriais mainais“. Tad nors viešoji rinka ir 
yra senoviška, ją galima laikyti rinka, grindžiama atvira sava- 
rankiškų individų konkurencija, o ne susijusių žmonių sąmoks- 
lu. Vadinasi, galėtume manyti, kad viešoji rinka yra artimes- 
nė šiuolaikiniam rinkos modeliui. Kita vertus, privačią rinką 
kildina pastangos išvengti kaip tik tokio reglamentavimo, ku- 
ris padarė viešąsias rinkas konkurencingas ir skaidrias: gali- 
mybės naudotis privačia rinka ribojamos, o narystė apima vien 
būrelį stambių pirklių ir finansininkų, pažįstančių vienas kitą 
ir veikiančių už konkurencingos rinkos nugaros - jie perka 
tiesiai iš gamintojų gamybos vietoje arba užeigose (o ne tur- 
guje, kaip visi kiti). 

Braudelis savąją viešosios ir privačios rinkų perskyrą prily- 
gina tradiciniam XVIII a. natūralių ir dirbtinių rinkų skirtingu- 
mui. Pavyzdžiui, pačioje šiuolaikinio ekonominio liberalizmo 
pradžioje Adamas Smithas, išgarsėjęs savo karštais raginimais 
panaikinti visokius laisvos prekybos suvaržymus, vis dėlto juos 
grindžia akivaizdžiai tradiciškai: „Vartojimas yra vienintelis bet 
kokios gamybos tikslas ir rezultatas, o ir gamintojo interesai 
turi būti tenkinami, bet tik tiek, kiek tai gali būti reikalinga 
vartotojo interesams skatinti“ (Smith 1991 [1776] II: 55). Var- 
totojas, kurį turi omenyje Smithas, yra vietos liaudis, priklau- 
santi nuo turgavietės, aprūpinančios ją svarbiausiomis reikmė- 
mis, pavyzdžiui, grūdais, ir nuo seno jaučianti neapykantą bei 
nepasitikėjimą visiems, kurie įsiterpia tarp ūkininko ir mieste- 
lėnų. Tarpininkai, kaip jau buvo minėta, iš tradicijos buvo lai- 
komi kraugeriais ir plėšikautojais, kurie užkelia kainas, dirbti- 
nai sukurdami stygių, ir veikia pasauliniu lygmeniu, iš arbitra- 
žo gaudami neuždirbtą pelną (pasinaudodami kainų skirtumu 
tarp rinkų). Dėl tos pačios priežasties Smithui rūpi, kad gamin- 
tojai ar tarpininkai nesudarytų jokių išankstinių susitarimų, ši- 
tai apibūdina jo garsusis samprotavimas: „Vienos prekybos ša- 
kos žmonės nedažnai sueina draugėn, nebent pasilinksmini- 
mams bei pramogoms, tačiau ir tada pokalbis baigiasi sąmokslu 
prieš visuomenę arba kokia nors gudrybe, padėsiančia pakelti 
kainas“ (Smith 1991 [1776]: 117). Nors, kaip jis toliau teigia, 
jokie įstatymai negali tam sukliudyti, kai kurie įstatymai tą ska- 
tina. Taigi Smithas nepritaria gildijoms ir korporacijoms, ne- 
pritaria nė valstybiniams prekiautojų registrams, kurie juos pa- 
sidarytų vienas kitam žinomus ir prieinamus. Čia vėlgi Braude- 
lio privačią rinką - pasaulio pertvarkymo į kapitalistinį modelį 
variklį - galima susieti su dirbtinėmis kainomis ir sąmokslu prieš 

visuomenę, 0 senesnioji turgavietė yra normatyvinis ekonomi- 
nio derinimo modelis. 

Jeigu privati rinka tampa modernizavimo varikliu ir svar- 
biausiu naujos visuomeninės santvarkos elementu, kas tada nu- 
tinka turgavietei? Būtų galima teigti (žr., pvz., Slater 1993), 
kad viešoji rinka išlieka ir toliau egzistuoja vartojimo, apsipir- 
kimo 1r mažmeninės prekybos srityje. Ji yra dalis šiuolaikinio 
ekonominio ir socialinio gyvenimo reginio - tai atsispindi spe- 
cializuotų parduotuvių rajonuose (Ritzer 1999), supermarke- 
tuose, kur stengiamasi pamėgdžioti turgui būdingus vaizdus, 
universalinėse parduotuvėse, kurių skirtingi prekystaliai savaip 
primena turgaus palapines. Kitaip tariant, iš turgavietės perim- 
ti vaizdai grindžia dideles parduotuves, universalines parduo- 
tuves, supermarketus, o dabar ir prekybos centrus - visur sten- 
giamasi patraukti dėmesį išraiškinga prekių gausa ir sutraukti 
kuo gausesnes minias, tad siūloma pačių įvairiausių reginių bei 
pramogų, šitaip kuriant tikro turgaus įspūdį. Šiuolaikinėse ap- 
sipirkimo erdvėse dažnai sąmoningai kopijuojama prekyvietės 
aplinka: pavyzdžiui, rytietiškas turgaus atkartojimas „chaotiš- 
koje-egzotiškoje“ prekių ekspozicijoje XIX a. universalinėse par- 
duotuvėse (Williams 1982), viduramžių organiškumas būdingas 
postmoderniam prekybos centrui (Jameson 1984). Šį naują rin- 
kos patirčių sukonkretinimą galima suvokti ir kaip aukščiausią 
abstrakciją: anapus universalinės parduotuvės ar prekybos cent- 
ro veikiausiai gyvuoja privačios finansų ir kapitalo rinkos, vei- 
kia strateginiai prekiautojų ir miesto projektuotojų apskaičia- 
vimai bei įtakingų maklerių tinklai. Kitaip negu modernybės 
tarpsnio pradžioje, kuri šiuo atžvilgiu taip domino Braudelį ir 
Smithą, viešosios ir privačios rinkos sąsajos šiandien gali būti 


ir žymiai aiškesnės: parduotuvių rajonas arba pagrindinė pre- 

kybos gatvė ir visos parduotuvės, nuomojančios ten patalpas, 
greičiausiai priklauso didžiulėms organizacijoms. Išties tik ne- 
daugelis žmonių pasaulyje neįstengtų mintyse nubrėžti tiesios 
linijos, vedančios nuo jų vietinio „McDonald's“ restorano iki 
jį valdančios milžiniškos tarptautinės korporacinės imperijos, 
o gal ir toliau - iki atogrąžų miškų, pasaulinio atšilimo ir glo- 
balinės nelygybės. Kita vertus, šios įsivaizduojamos linijos gali 
būti ir gana neryškios: prireikė masinių propagandinių kampa- 
nijų, kol visuomenėje ėmė bręsti supratimas, kad „Nike“ fir- 
mos dalyvavimas gatvės stiliaus kūrimo rinkoje susijęs su ta 
„Nike“, kuri masiškai išnaudoja pigią Trečiojo pasaulio šalių 
darbo jėgą (Ross 1997). 


Nuo turgavietės prie rinkos visuomenės 


Konkreti turgavietė yra įsišaknijusi vietos socialinėje tvarkoje, 
o išplėstinė rinkos sistema, regis, veikia aukštesniame lygme- 
nyje - jau nevaržoma konkrečios socialinės aplinkos ypatumų. 
Ką tad reiškia pasakymas „rinkos visuomenė“? Daugumoje so- 
cialinės minties mokyklų pamatinis įvaizdis labiausiai grindžia- 
mas griežta tradicinės ir šiuolaikinės visuomenės priešprieša, 
neretai apibūdinama statuso ir sutarties, Gemeinscbaft ir Ge- 
sellscbaft, arba bendruomenės ir korporacinės tvarkos, opozi- 
cijomis. Pagal šias koncepcijas ikimoderniojo laiko gyvenimą 
labiausiai ir valdo ne iš ekonominės tvarkos kylančios verty- 
bės, o grindžiamos, pavyzdžiui, visuomenine padėtimi, kilmės 
laipsniais, giminyste ir religija. Čia socialinės vertės šaltiniu lai- 
komas ne individas, o bendruomeninės socialinės formos, ku- 


rios perduodamos iš kartos į kartą. Nors neretai tos formos 

buvo suromantinamos - esą jos palaikančios organinę ar pri- 
gimtinę bendruomenę, Apšvietos laiku jos imtos laikyti iš es- 
mės iracionaliomis ir despotiškomis. Susiklosčiusios rinkos veik- 
los sritys, priešingai, buvo jau laikomos ir racionaliomis, ir 
nukreiptomis į individą. Taigi rinka tapo nauja veiklos ir santvar- 
kos principų paradigma, pagal kurią nuo nieko nepriklauso- 
mas individas siekia savo (sic) apsibrėžtų troškimų ir vertybių, 
nevaržomas visų pripažintų ar visuomeninių įsipareigojimų. Ne- 
gana to, jis tai daro racionaliai numatydamas ir paskirstydamas 
savo interesus bei priemones jiems įgyvendinti. 

Tradicinę visuomeninę santvarką galima apibūdinti kaip sta- 
tusu grindžiamus pastovius ir priskirtus žmonių santykius. To- 
kioje visuomenėje, bent jau formaliai, niekas negalėjo nei pasi- 
rinkti, nei nusipirkti savo statuso; žmogus jau gimdavo tam 
tikros padėties ir užimdavo savo vietą bendruomeninėje santvar- 
koje, kuriai buvo „natūraliai“ būdingi tam tikri pajamų šalti- 
niai ir gyvenimo būdai. Todėl mainų santykiai statuso santvar- 
koje laikėsi istorinių kilmės ir priedermės linijų: pavyzdžiui, 
patronato santykių namų ūkiuose (įskaitant ir išplėstinius ga- 
lingųjų ūkius), senųjų šeimininkų ir jų pavaldinių, žemvaldžių 
ir jų nuomininkų teisių bei priedermių. Mokesčių mokėjimas 
savo viršininkams ir pastarųjų priedermės pavaldiniams buvo 
mainų būdai, kurie tiek ekonominiu, tiek simboliniu atžvilgiu 
palaikė statuso santvarką. Ne tik socialiniai santykiai buvo su- 
vokiami kaip nekintami, bet ir nuosavybės formos: mintis, jog 
žemę galima parduoti - pažodžiui, kad žemė „perleidžiama“ ir 
ją galima atskirti nuo dabartinio turėtojo, - sukeltų visuotinį 
pasmerkimą ir reikštų nustatytos tvarkos išdavystę, kadangi tu- 
rėtojas buvo suprantamas ne kaip savininkas, o tik kaip vienas 


senojo giminystės linijos santykio su žeme įsikūnijimų. 

Perėjimas prie rinkos visuomenės buvo revoliucinis tuo atžvil- 
giu, kad atsirado visuomenės priedermių tarpininkas - sutar- 
tis. Rinkos sandoryje dalyvaujančios pusės yra individai, suda- 
rantys ribotą susitarimą patys apsispręsdami. Išties prievarta 
sudaryta sutartis teisiniu požiūriu yra niekinė. Sutartį sudaro 
išdėstytos priedermės arba įsipareigojimai; jei sutarties sąlygos 
įvykdomos, ją sudariusios pusės eina kiekviena savo keliu be 
tolesnių įsipareigojimų. Statuso santykius įsipareigojimų įvyk- 
dymas reprodukuoja, o sutartimi pagrįsti santykiai (bent jau iš 
principo) įvykdžius įsipareigojimą yra nutraukiami. Individai 
paprasčiausiai toliau sudarinėja sutartis su kuo panorėję. Rin- 
kos sutartys, kaip tvarkos principas, yra ne tik individualios, 
bet ir beasmenės. Vienintelis jų patvirtinamas socialinis santy- 
kis yra formali individų laisvė, o ne tų individų vieta kultūrinė- 
je santvarkoje. Negana to, tokiuose santykiuose lemiamas yra 
pinigų vaidmuo, nes tradicine prasme pinigai reiškia kraštutinį 
„atskyrimo“ tašką: bet kokią prekę galima ne tik parduoti, bet 
ir paversti formalia skaičiavimų išraiška - jai gali būti suteikta 
kaina arba piniginė vertė. Pasitelkus ankstesnį pavyzdį, žemė 
ne tik atskiriama nuo giminystės linijos, bet ir gali būti pavers- 
ta tam tikra abstrakčia verte, kita kapitalo forma. 

Nesvarbu, kaip buvo žvelgiama į šiuos naujus principus - ar 
jie laikomi pažanga, ar sugedimu, jau nuo XVII a. pabaigos jie 
buvo visuotinai pripažįstami neišvengiamais senosios santvar- 
kos griovėjais. Jei bet kas galėjo pirkti ar parduoti bet ką, pai- 
sydamas tik savo norų ir išteklių, tai aišku, jog visiems statuso 
įsipareigojimams atėjo galas. O ir senąją santvarką grindžian- 
čios vertybės (tradicija, garbė, religija) negalėjo atsispirti eko- 
nominių kainos ir pinigų vertybių įsiviešpatavimui. XVIII-XIX 
amžiai buvo kupini baimių ir vilčių dėl niveliuojančio rinkos 

visuomenės pobūdžio: dėl to, jog bet kuris piniguočius galėjo 
nusipirkti žemės, titulus, kultūrą, išsimokslinimą, mobilumą, 
galią ir visas kitas gėrybes, kurios iki tol buvo skirstomos visiš- 
kai kitokios tvarkos pagrindu. Išties pirmąją XVIII a. pusę rin- 
kos visuomenė buvo laikoma savotiška kolektyvine beprotybe, 
kurią iliustruoja finansiniai „muilo burbulai“ ir rinkos isterija, 
o XIX a. romanų autoriai, pavyzdžiui, Dickensas, savo siuže- 
tams mėgdavo pasitelkti istorijas apie staigų buržua nuskurdi- 
mą arba klerko iškilimą ir virtimą magnatu; šios istorijos buvo 
laikomos finansinių spekuliacijų ar verslo avantiūrų padariniu. 

Atskleisdama tradicinės ir šiuolaikinės rinkos visuomenės 
kontrastą, šiuolaikinė socialinė mintis išskyrė tris pagrindinius 
veiksnius, kurie padarė esminį poveikį besikuriančiai sociali- 
nei santvarkai: tie veiksniai yra darbo pasidalijimas, suprekini- 
mas, pinigų bei apskaičiavimo įsigalėjimas. Kiekvieną jų aptar- 
sime iš eilės. 


Darbo pasidalijimas ir socialinė integracija 


Pagarsėjusi yra Adamo Smitho pastaba, kad rinkų augimas pri- 
klauso nuo darbo pasidalijimo masto, nuo aiškiai matomos pa- 
vienių, tačiau viena nuo kitos priklausomų gamybos operacijų 
sekos, kurią turi suderinti prekyba. „Darbo pasidalijimo“ termi- 
nas nurodo du skirtingus procesus. Viena vertus, didėjantis so- 
cialinis darbo pasidalijimas reiškia, kad vietoj daugybės įvairių 
prekių, kurios gaminamos vienoje vietoje, - tarkim, namų ūky- 
je, kur siuvami drabužiai, auginamos maisto žaliavos, daromas 
alus ir pan., - atsiranda begalė skirtingų įmonių, kurių kiekviena 
specializuojasi gaminti kurią nors vieną prekę: kiekviena įmonė 

keičia savo gaminamą prekę į kitas jai reikalingas prekes. Spe- 
cializuota gamyba lemia didėjantį našumą (dėl didesnio efekty- 
vumo, apimties ir pagerėjusių įgūdžių), tačiau sykiu didėja ir tar- 
pusavio priklausomybė: visos įmonės priklauso nuo rinkos me- 
chanizmų, nes tik rinkose jos gali mainytis prekėmis. 

Kita vertus, didėjantis techninis darbo pasidalijimas reiškia, 
kad darbo procesas vienoje gamybos įmonėje - tarkim, drabu- 
Žių siuvimas — yra suskirstomas į tam tikras pavienių žmonių 
atliekamas operacijas. Šis procesas susijęs su racionaliu plana- 
vimu, darbo procesų kontrole ir daugeliu atžvilgių yra ne tiek 
rinkos santykių įsigalėjimo priežastis, kiek to įsigalėjimo pa- 
darinys, kadangi gamintojai, norėdami būti konkurencinges- 
ni rinkose, stengiasi didinti produktyvumą bei našumą. Kad 
ir kaip būtų, dėl techninio darbo pasidalijimo nepaprastai iš- 
augusi gamybos pajėgumų apimtis rodo, kad firmoms tenka 
parduoti daugiau prekių, tad jos ieško daugiau ir didesnių 
rinkų. Klasikinis atvejis yra „fordizmas“: intensyvus srovinės 
gamybos racionalizavimas paskatino masinio vartojimo rin- 
kų ir rinkodaros poreikį. 

Mintis, jog darbo pasidalijimas kildina tarpusavio priklau- 
somybę, o visos specializuotos gamybos įmonės yra susisais- 
čiusios per rinkos mainus, skatina žvelgti į rinką kaip į būdą 
siekti socialinės bei ekonominės integracijos. Nepanašūs ir net 
vienas kitam prieštaraujantys mąstytojai Montesguieu ir Smithas 
XVIII a., Durkheimas XIX a., Simmelis bei Hayekas XX a. 
vienu balsu tvirtino, kad šiuolaikinėje visuomenėje, kuriai būdin- 
gas sudėtingas darbo pasidalijimas, žmonės laiko save ir labiau 
individualiais (pasižyminčiais tam tikromis specializuotomis so- 
cialinėmis funkcijomis), ;7 labiau susijusiais su kitais. Hirschma- 
nas (1977, liet. 2001) įrodinėjo, jog kaip tik dėl to daugelis 

mąstytojų laikė rinką priemone, kuria galima sukurti taikaus 
bendradarbiavimo visuomenę. Išties nemažai XIX a. mąstyto- 
jų, gvildenusių rinkos visuomenę, pasitelkdavo organiškumą 
ar ekologiškumą reiškiančias metaforas. Specializuotos darbo 
pasidalijimo srities dalys funkciškai dera viena su kita nelyg 
vieno kūno organai ir sudaro funkcionuojančią visumą. Kitaip 
tariant, tokie požiūriai į rinkos visuomenę pažymi ne tiek kon- 
kurenciją, kiek socialinę integraciją. Panašiai ir intensyvėjan- 
čio darbo pasidalijimo koordinavimas rinkoje tapatinamas su 
geografiniu rinkų, kaip ekonominio koordinavimo sistemų, iš- 
plitimu. Pirkliai, kurių veikla neretai aprėpia milžiniškus plo- 
tus, plytinčius tarp vietinių rinkų, egzistuoja kone visuose isto- 
rijos tarpsniuose: pavyzdžiui, išnaudodami kainų skirtumus ir 
vietinius nepriteklius, jie atveža brangiai kainuojančių praban- 
gos dalykų, tarkim, prieskonių ar šilko audinių. Vis dėlto isto- 
rija liudija, kad tokie pirkliai labiau stengėsi aptarnauti miesto 
elitą, o ne suartėti su vietos gyventojais. Kita vertus, rinkos 
visuomenė yra tapatinama su procesais bei „įrenginiais“, kurie 
nelyg savaime susaisto rinkas ir ekonominę veiklą globaliniu 
lygmeniu, - tai transportas ir komunikacijos, piniginiai instru- 
mentai, pakavimas ir prekės ženklo kūrimas bei valdymas, maž- 
meninės prekybos politika ir infrastruktūros, leidžiančios fir- 
moms didelius regionus laikyti vientisomis pardavimo sritimis. 

Šiuos procesus skatino ne tik troškimas parduoti kuo dau- 
giau prekių, pagamintų vis sudėtingesnio darbo pasidalijimo 
sąlygomis ir vis didesnėms rinkoms, bet ir poreikis aprūpinti 
reikalingomis žaliavomis bei detalėmis racionalizuojamus ga- 
mybos procesus. Šiuolaikinių rinkų raida glaudžiai susijusi su 
„atradimu“ - Europos imperijų vykdytu pasaulio užkariavimu 
ir kolonizavimu, kurio metu Atlanto prekyba skatino sudėtin- 

gą ir anaiptol ne taikų darbo pasidalijimą: buvo susietos geog- 
rafiškai išsklaidytos darbo jėgos (vergų), pasiūlos, žaliavų ir ga- 
mybos vietos. Šiandieninis šios istorijos palikimas - Šiaurės ir 
Pietų takoskyra - taip pat įgyja prekybos formą - prekybos, 
kuri susieja regionus darbo pasidalijimo tarp žaliavų tiekėjų, 
plačiai pasklidusių gamybos, paslaugų bei finansų įmonių pa- 
grindu. Kitaip tariant, rinkų ir darbo pasidalijimo ryšys nėra 
vien socialinės integracijos proceso dalis, - jį nulėmė naujų glo- 
balinių, institucionalizuota galia bei viešpatavimu pagrįstų vi- 
suomeninių santvarkų susiklostymas. 


Kapitalizmas ir suprekinimas 


Darbo pasidalijimo sąvoka rodo rinką esant mechanizmą, grin- 
džiamą socialine bei technine tarpusavio priklausomybe, ta- 
čiau kita rinkos visuomenės samprata iškelia kapitalizmui bū- 
dingą sistemišką pelno ir kaupimo vaikymąsi. Nors rinkos ir 
suderinamos su iš esmės nekapitalistinėmis ekonomikos siste- 
momis, pastarosios būna veikiau marginalinės arba neoficia- 
lios. Pavyzdžiui, esant menkam darbo pasidalijimui, gamybos 
pajėgumui ir pinigų vaidmeniui, didžiuma gyventojų tik ret- 
karčiais įstengs pirkti rinkoje, ir tai tik prabangos dalykų, tam 
tikrų reikmenų ar žaliavų (pvz., įrankių ar sėklų). 

Vis dėlto kapitalizmo neįmanoma suvokti be rinkų. Šiuo 
atžvilgiu kaip niekur kitur tinka klasikinė marksistinė formu- 
luotė: vyraujant „primityviems“ gamybos būdams, rinkos mai- 
nai gali egzistuoti tik „jų pakraščiuose“, tie mainai paprastai 
yra prekių pertekliaus pardavimas - parduodamos ne rinkos 
mainams (kaip prekės) gamintos gėrybės, o paprasčiausi liku- 

čiai patenkinus poreikius. Viso pasaulio turgavietėse pilna (daž- 
niausiai) moterų, kurios išdėlioja priešais save kelis pomido- 
rus, bananus, puskilogramį ryžių bei kitų produktų ir visa tai 
pardavinėja, norėdamos užsidirbti šiek tiek pinigų arba iškeisti 
į namuose negaminamas gėrybes. Taigi tokia gamyba nėra 
nukreipta į rinką (todėl dažniausiai nėra įvertinama pinigais). 

Kita vertus, kapitalizmas yra visiškai nukreiptas į rinkai skir- 
tą gamybą, kurios tikslas - gauti pelno. Įdomu, kad žodis kapi- 
talizmas buvo menkai paplitęs Vakarų mąstysenoje, kol nebu- 
vo išleistas Sombarto (1902) veikalas Šiuolaikinis kapitalizmas 
(žr. Berger 1986: 18); Marxas šį žodį vartojo retai, o Smithas 
apskritai nevartojo. Kita vertus, žodžio kapitalas istorija ilga ir 
audringa, siekianti XII a. (o „kapitalistas“, kaip kapitalo savi- 
ninkas, atsirado XVII a.). Nusakomas kaip „prekybinės atsar- 
gos (įskaitant nuosavybę ir įrengimus) ir/arba pinigai, naudoja- 
mi verslui“ (Chambers), kapitalas apima arba prekes, paverstas 
pinigais, arba pinigus, paverstus prekėmis, be to, jis yra „pro- 
duktyvus“. Vadinasi, kapitalas yra vertės visuma, kuri nėra su- 
vartojama, o cirkuliuoja gamybos ir mainų ciklais, kurdama 
kaskart daugiau vertės. Kapitalas privalo nuolatos keisti pavi- 
dalą: pavyzdžiui, iš pinigų virsti gamybos priemonėmis, iš ga- 
mybos priemonių - pagamintų prekių asortimentu, o iš jų vėlei 
pinigais (tikimasi, didesniais), gaunamais pardavus šias prekes. 
Taigi kapitalas ženklina glaudų gamybos ir rinkos santykių su- 
sisaistymą. 

Reikšminga čia yra ne tiek požiūris į kapitalizmą kaip pa- 
prasčiausią rinkos veiklos vyravimą, kiek tai, kad verslininkas 
laiko „kapitalą“ produktyviu turtu, įgyjamu reprodukcijos cik- 
le, kuris neišvengiamai apima rinkas. Marxo įsitikinimu, rin- 
koms būdinga „šuolis“, kurio baiminasi kiekvienas kapitalis- 

tas, - tai akimirka, kada jie mėgina pardavinėdami prekes rea- 
lizuoti visą kapitalą, kuriuo rizikavo investuodami į gamybą. 
Išties monopolinio kapitalizmo teorijos (garsiausia jų Galbraitho 
1972, bet ir marksistinės Lenino, Luxemburg, Barano ir Sweezy 
1977 [1966], taip pat Mandelio 1976) daugiausia dėmesio ski- 
ria būdams, kuriais kapitalistai siekia suvaldyti šį bauginantį 
momentą arba jo išvengti, - valdyti arba apeiti rinkas, admi- 
nistruoti kainas arba įgyti politinių užtarėjų, kad apskritai 1š- 
vengtų rinkos konkurencijos. 

Kapitalizmo ir rinkų ryšys iškelia tą aplinkybę, kad visi ga- 
mybos veiksniai - darbas, žemė ir kapitalas - pradedami laikyti 
prekėmis, kurias galima pirkti ir parduoti rinkose konkurenci- 
jos sąlygomis, siekiant mažinti išlaidas ir didinti pelną bei pro- 
duktyvų turtą. Taigi šiuolaikinių rinkų istorija neatsiejama ne 
tik nuo funkcinės gamybinės veiklos specializacijos, bet ir nuo 
visų šios veiklos elementų suprekinimo. Čia atsižvelgiama į tai, 
ką Marxas vadino už pačios rinkos glūdinčiais socialiniais ga- 
mybos santykiais. Šiuolaikinė mintis, o ne vien marksistinė tra- 
dicija (taip pat žr. feministinius veikalus apie apmokamo „pro- 
duktyvaus“ darbo atsiejimą nuo namų ūkio, pvz., Jennings 
1993: Nicholson 1986) svarbiausiu ėmė laikyti istorinį perėji- 
mą nuo namų ūkio gamybos savam vartojimui prie tokios pa- 
dėties, kai namiškiai dirba darbdaviams, mainais už tai gauda- 
mi darbo užmokestį; taigi dabar jie užsitikrina pragyvenimą 
sau ir savo išlaikytiniams, „parduodami savo darbo jėgą“ kaip 
prekę darbo rinkoje, užuot gaminę prekes būtiniausioms savo 
reikmėms patenkinti. Pats savaime šis procesas yra dalis plates- 
nio vyksmo, kurio esmė ta, kad žmonės atskiriami nuo gamy- 
bos priemonių arba iš jų atimama tų priemonių nuosavybės 
teisė. Nebegalėdami patys gamintis gėrybių būtiniausiam var- 

tojimui, šiuolaikiniai darbininkai (arba jų „duonpelniai“) pri- 
versti pardavinėti savo darbo jėgą darbo rinkose mainais į pini- 
gus, už kuriuos gali pirktis prekių vartotojų rinkose. 

Darbo jėga ir žemė (kurie, kaip įsitikinome, ilgainiui tampa 
„perleidžiami“) pasidaro tokie takūs, judrūs ir konkurencingi 
kaip ir pats kapitalas, nuo šiol juos valdo nebe tradicinės so- 
cialinės struktūros, o rinkos mechanizmas. Taigi šiuolaikinių 
darbo rinkų šaknys siekia žemės ūkio valdymo pokyčius: jos 
kyla iš baudžiavos panaikinimo, kuris sukūrė sąlygas laisvai 
palikti žemę ir gauti piniginę rentą, ir iki tol egzistavusio vals- 
tybinių žemių aptvėrimo, teikusio pagrindą kurtis stambioms 
žemės ūkio įmonėms ir paskatinusio bežemių darbininkų atsi- 
radimą - jie buvo priversti eiti dirbti į tas įmones arba keltis į 
pramoninio samdomojo darbo rinką. Šiuos procesus galima 
laikyti liberalizacijos, dereguliacijos 17 modernizacijos proce- 
so dalimi: darbo santykiai atskiriami nuo asmeninių ar pa- 
protinių priedermių, nuo statuso, ryšių su žeme ar bendruo- 
mene - taigi darbininkas tampa „laisvas“ parduoti savo dar- 
bo jėgą kur nori ir kam nori už esamą rinkos kainą. Tačiau 
tai, ką vieni patiria kaip liberalizaciją, kiti pajunta kaip naują 
prievartos aparatą, tradicinių teisių, protekcijų ir garantijų 
praradimą, o sykiu vieno teisės išnaudoti kitus įgijimą (Ran- 
dall 1 Charlesworth 1996). Darbo jėga, rinkose parduodama 
kaip prekė, kuriai nebūdingas produktyvaus gamybinio kapi- 
talo bruožas, turi konkuruoti dėl darbo užmokesčio - ji gali 
būti samdoma ar atleidžiama, atsižvelgiant į rinkos sąlygas, ir 
privalo atitikti racionalizuotus darbo procesus, kuriuos jau 
mažai gali arba išvis negali valdyti. Pagaliau kapitalizmo sąly- 
gomis darbo jėgos kaina (atlyginimas) yra susijusi su rinkoje 
vyraujančia darbininkų konkurencija, o ne su už darbo pro- 

duktus gaunamu pelnu, kurį Marxas aiškino pasiremdamas 
išnaudojimo samprata (žr. 3-1ą skyrių). 

Žvelgdami į rinkos visuomenę pirmiausia kaip į kapitalisti- 
nę visuomenę, šiuolaikiniai mąstytojai daugiausia dėmesio ski- 
ria formaliai dereguliacijai, pagal kurią visi gamybos veiksniai 
yra „laisvi“ konkuruoti rinkose, siekdami gauti kuo didesnį pel- 
ną arba darbo užmokestį. Sykiu toji formali laisvė iš esmės yra 
nuosavybės teisių į gamybos priemones atėmimas, kildinantis 
rinkoje didžiulę nelygybę ir prievartą: darbininkų ir kapitalo 
savininkų konkurencijos sąlygos yra nevienodos, tradicinės mo- 
terų galimybės naudotis rinkomis yra daug menkesnės negu 
vyrų, o vergiškas darbas ir mokinio darbas šeimininkui pagal 
sutartį rodė rinkos visuomenės pasiryžimą vaikantis pelno ne- 
paisyti net ir formalių liberalaus kapitalizmo laisvių. Tad nauja 
visuomenine santvarka laikoma rinkos visuomenė buvo ne- 
lyg dviveidis Janas: iš vienos pusės - formali laisvė ir veiks- 
mingas koordinavimas, o iš kitos —- sistemiška nelygybė bei 
priespauda. 

Galų gale suprekinimas buvo susijęs ne vien su gamybos veiks- 
nių pajungimu rinkos konkurencijai ir pelno siekimui. Rinkos 
visuomenės idėja reiškia, kad apskritai daugiau dalykų yra mai- 
nomi per rinkos procesus bei institucijas. Be abejo, reikšminga 
tai, kad žodis prekė (commodity) įgijo šiuolaikinę „mainomo- 
sios gėrybės“ prasmę tik XVIII a. Iki tol šis žodis tiesiog reiškė 
naudingą gėrybę: kitaip tariant, buvo apibūdinamas labiau pa- 
gal vartojamąją, o ne mainomąją vertę (Rowling 1987: 7). Ši 
reikšmė iki šiol išlikusi, prekės sąvoką taikant gėrybėms, ku- 
rios gamybos atžvilgiu reiškia žaliavas, bendras ar pagrindines 
medžiagas („prekių rinkoms“ tiekiama kava, grūdai ir medvil- 
nė). Tik moderniaisiais laikais žodis „prekė“ naudingus daik- 

tus visiškai susieja su rinkos mainais. Konkrečiau kalbant, su- 
prekinimas dažniausiai reiškia dvejopą priklausymą nuo rin- 
kų: daiktų ir paslaugų gamybą visiškai valdo būtinybė parduo- 
ti daiktus rinkoje, o kasdienio gyvenimo ir kultūros reproduk- 
ciją valdo būtinumas rinkose pirkti daiktus. Žmonės vis labiau 
tenkina vartojimo poreikius ir norus pirkdami plataus vartoji- 
mo prekes, o ne patys gamindami reikalingus daiktus. Šitai api- 
ma įvairių rūšių pirmo būtinumo reikmenis, kuriuos anksčiau 
buvo galima pasigaminti namuose turint tam tikrų įgūdžių (dra- 
bužiai, maistas, būstas). Vadinasi ir visokia veikla, pramogos, 
laisvalaikis bei socializacija sukasi apie perkamus dalykus. 
Svarbu suvokti, kad šiuolaikinės gėrybės vis dar gali būti 
įsitvirtinusios ir neprekiniuose santykiuose. Pavyzdžiui, žmo- 
nės vis dar dovanoja vieni kitiems savo darbo dovanas arba 
gamina daiktus, kuriuos vartoja patys. Štai bakalėjos prekių 
pirkimas yra išeities taškas namų maistui gaminti, kuris aiškiai 
skirtas ne rinkos, ne prekiniam, o pačių namiškių vartojimui. 
Namiškiai taip pat gali gerokai išprekinti įvairius namų ūkio 
dalykus. Gėrybės gali įgauti plataus vartojimo prekės statusą, o 
gali ir jo netekti, taip pat gali atsidurti įvairiose nuosavybės, 
mainų ir valstybinio kainų nustatymo bei reguliavimo aplinko- 
se - tą procesą Appadurai (1986) pavadino „socialiniu daiktų 
gyvenimu“. Pavyzdžiui, vestuvinį žiedą arba iš kartos į kartą 
perduodamą kokį paveldimą daiktą galima laikyti neatsiejamu 
nuo asmeninių ryšių, kuriuose jis įsitvirtinęs, išskyrus kraštuti- 
niausius būtinybės atvejus. Tačiau socialinio daiktų gyvenimo 
samprata lygiai taip pat leidžia manyti, jog kapitalizmo sąlygo- 
mis bet koks daiktas tam tikru momentu gali būti parduotas ar 
imamas laikyti plataus vartojimo preke. Sunku būtų paneigti, 
kad esminė nūdienio gyvenimo įtampa kyla iš visada esančios 

galimybės suprekinti bet kokį daiktą, įvykį ar veiksmą. Bet ką - 
net motiną — iš tikrųjų galima parduoti nustatant jos kainą 
(Thomaso Hardy romanas Kasterbridžo meras pradedamas pa- 
sakojimu apie žmogų, kuris turgaus dieną pardavinėja savo 
žmoną). Rinkos santykiai plinta visuomenėje, išmoningai su- 
prekindami įvairiausius dalykus, kurie paprastai laikomi ne- 
perleidžiamais (vanduo, oras), taip pat parduodamais objek- 
tais paversdami socialinius reiškinius - šie anksčiau nebuvo ši- 
taip suvokiami (patarimas, meilė, globa). 

Apie tam tikrus kultūrinius šių procesų padarinius galima 
kalbėti pasitelkus „rinkos tarpininkavimo“ supratimą. Šiuolai- 
kinė gamyba ir vartojimas vis labiau virsta plataus vartojimo 
prekių gamyba; taigi svarbiausi socialinės reprodukcijos aspektai 
yra tarpininkaujami rinkos procesų. Kadangi dauguma mūsų 
suvartojamų gėrybių yra ne tik pagamintos, bet ir sukurtos (įga- 
vusios kultūrinius pavidalus) pelno siekiančių firmų, tad di- 
džiąją dalį savo kasdienio gyvenimo mes paprasčiausiai varto- 
jame medžiaginę kultūrą, kurią valdo ne tiek tiesioginiai mūsų 
poreikiai, kiek rinkos interesai. Šį tarpininkavimą galima sieti 
su dominavimu ir teisių perleidimu, nes poreikių ir gėrybių 
ryšys jau ne tiesioginis - jį valdo į rinką nukreiptos verslo įmo- 
nės. Kita vertus, šitai aptarsime (6-ame ir 7-ame skyriuose) ga- 
lima teigti, kad žmonės kūrybingai nusavina kapitalizmo pro- 
duktus: kaip tik vartodami mes suimame tą didžiulį kapitalisti- 
nės produkcijos srautą, perduodamą rinkos procesais, ir savaip 
įtvirtiname jį kasdieniame gyvenime (žr. Miller 1987, 1995: 
Slater 1997a; Willis 1990). Kad ir kaip žiūrėtume, rinkos tar- 
pininkavimas dažnai būdavo laikomas nenumaldomu ar nesus- 
tabdomu globalizuojančios šiuolaikinio Vakarų kapitalizmo ga- 
lios įsikūnijimu. Jei viskas gali būti perkama ir parduodama, 

tai esama nuolatinio perėjimo nuo kultūrinių ar kitų socialinių 
vertybių prie ekonominės vertės. Tik šiuo atžvilgiu rinkos vi- 
suomenė daugelio buvo suprantama kaip ardanti kitas verty- 
bių sistemas. 


Pinigai Ir skaičiavimas 


Plataus masto rinkos santykių įsigalėjimas —- rinkos mainai iš- 
plinta ir tampa socialiniu principu - yra susijęs su pinigų įsiga- 
lėjimu. Suprantama, rinkos mainai gali vykti ir barterio princi- 
pu (tiesioginiai gėrybių mainai), be to, šiuolaikiniame mainų 
pasaulyje esama didelių neformalios ekonomikos, juodųjų rin- 
kų sričių, kuriuose gali vykti ir nepiniginiai mainai, cirkuliuoti 
pusiau legalūs ar nelegalūs pinigus (žr., pvz., Ledeneva 1998). 
Nepaisant to, rinkos santykių išsiplėtimą, laikytiną visuomeni- 
nės santvarkos režimu, mes siejame su infrastruktūra, kurią su- 
teikia moderniaisiais laikais institucionalizuoti piniginiai instru- 
mentai. Iš tradicijos pinigai gali veikti kaip mainų tarpininkas, 
vertės kaupimo priemonė, apskaitos vienetas bei apmokėjimo 
būdas. Taigi pinigai „veikia vienu metu kaip mainų alyva ir 
nepriklausoma vertės išraiška“ (Leyshon, Thrift 1997: žr. taip 
pat Dodd 1994). Ne visi pinigų pavidalai vienodai gerai atlie- 
ka šiuos vaidmenis (tai viena priežasčių, kad visada egzistuoja 
daugybė pinigų pavidalų), be to, negalime apibrėžti „pinigų“ 
vien abstrakčia ekonomika ar rinkos funkcijomis (žr., pvz., Ze- 
lizer 1997, 1998). 

Pinigų vaidmens ir rinkos santykių įsigalėjimo ryšys nepap- 
rastai sudėtingas, jis konkrečiais istorijos tarpsniais vis kitoks. 


Pavyzdžiui, suprekinimas pinigus ir pinigų skaičiavimą palaips- 

niui paskleidžia kasdieniame gyvenime, kadangi vartojimo pre- 
kių atžvilgiu žmonės ima vis labiau priklausyti nebe nuo namų 
gamybos, o nuo rinkų, be to, jie ima vis labiau priklausyti nuo 
darbo jėgos rinkų, kuriose gaunama pinigų pragyvenimui. Šis 
procesas yra labai nelygus: pinigai gali būti laikomi tik kokioms 
nors ypatingoms gėrybėms pirkti ar renginiuose dalyvauti (pra- 
bangos dalykams pirkti iš prekeivio ar mugėje), o kasdieniame 
gyvenime apsirūpinama iš vietinės gamybos ir asmeniniams po- 
reikiams pritaikytų mainų. Istorijos eigoje dažnai desperatiškai 
priešintasi pinigams kaip svetimai, kolonizuojančiai jėgai: pa- 
vyzdžiui, kai kuriose valstiečių bendruomenėse (Taussig 1980), 
Zelizer (1997, 1998) teigia, jog pinigų įtraukimas į kasdienį 
gyvenimą yra labai sudėtingas, su sutartomis jų reikšmėmis su- 
sijęs vyksmas. Pavyzdžiui, XX a. pradžioje staigus pinigų įsi- 
veržimas į paprastų žmonių namus pareikalavo permąstyti pi- 
nigų reikšmę: pinigų perėjimas iš vyro atlyginimo čekio į žmo- 
nos valdomą namų biudžetą galėjo būti laikomas užmokesčiu, 
teise gauti atlygį arba dovana (1997: 42). Kiekviena tų reikš- 
mių labai skirtingai paaiškintų šių žmonių santykius ir jų ryšį 
su rinka. 

Apskritai pinigų įsigalėjimas yra susijęs su dviem lemiamos 
svarbos procesais, kurie abu yra esminiai rinkos visuomenės 
bruožai: nuasmeninimas ir skaičiavimo bei kiekybinio mato di- 
dėjimas. Nors, pasak Zelizer, pinigai suderinami su asmeniš- 
kesnio pobūdžio santykiais ir juos galima juose suasmeninti, 
vis dėlto pinigų įsigalėjimas yra susijęs su platesnio masto nuas- 
meninimo procesais, kurie glaudžiai susiję su rinkos santykių 
įsigalėjimu. Klasikinę šių procesų formuluotę pasiūlė Tėnnie- 
sas (1957), pateikęs Gemeinscbaft ir Gesellschaft, bendruome- 
nės ir visuomenės perskyrą, turėdamas omenyje santvarką, grin- 

džiamą jau ne organiškais asmeniniais ryšiais, bet sutartiniais ir 
korporatyviniais saitais. Pavyzdžiui, feodalinių asmeninių dar- 
bo ir lojalumo priedermių pakeitimas piniginiais atsiskaitymais, 
tarkime, mokesčiais, yra ryžtingas žingsnis prie santvarkos, grin- 
džiamos privačiais individais, sudarančiais nustatytas ir ribo- 
tos atsakomybės sutartis. Atsiskaitymas pinigais reiškia, jog įvyk- 
džius tam tikrą įsipareigojimą (suprantamą kaip ribotos atsa- 
komybės sutartis) santykiai tą pačią akimirką yra nutraukiami; 
nors asmeniniais santykiais paremtos feodalinės priedermės 
galioja visą laiką. Simmelis (1990 [1907], 1991 [1896]) tokį nuas- 
meninimą laikė svarbiausiu šiuolaikiniu laimėjimu, o sykiu ir di- 
džiausia problema, nes pinigai išlaisvino individus iš institucijų 
ir priedermių, kurios „buvo apėmusios visą asmenį“ (1991 
[1896]: 18): „Mokėdamas pinigus, asmuo jau nebesiūlo savęs, o 
tik tam tikrą daiktą, nesisiejantį su individu“ (22). Tai stiprina 
individų objektyvacijos ir susvetimėjimo jauseną. Tačiau sykiu 
individas perkeliamas į prekybos ir tarpusavio priklausomybės 
ryšių tinklą, kuris stiprina kitokią socialinio susietumo, taip pat 
individualumo ir asmeninės nepriklausomybės pajautą. 


Šie santykių tipai kaip tik ir kildina stiprų individualizmą, nes žmones 
vienus nuo kitų atitolina ir verčia pasikliauti tik savimi pačiu anaiptol ne 
izoliacija nuo aplinkinių. Veikiau tai kitų anonimiškumas ir abejingumas jų 
individualybei, santykis su jais, nepaisant, su kuo konkrečiu atveju turima 
reikalo (21). 


Piniginių mainų beasmeniškumas taip pat yra susijęs su for- 
malios laisvės sąvoka ir suprekinimu. Šis rinkos santykių įsiga- 
lėjimo aspektas reiškia, kad žmonės gali pirkti ką panorėję, jei 
tik turi tam pinigų. Tai prieštarauja tradiciniams apribojimams, 

kuriuos nustatydavo išlaidų reguliavimo įstatymas (dažnai grin- 
džiamas religiniais draudimais), pagal kurį asmeniui būdavo 
leidžiama vartoti tik tas gėrybes, kurios dera jo statusui toje 
visuomeninėje santvarkoje. Gildijos arba ponų šeimynos narys 
turėdavo vilkėti uniformą arba livrėją, priskirtą jų visuomeni- 
nei padėčiai. Paprasčiau tariant, aristokratiškam gyvenimui bū- 
dingos gėrybės žemesniesiems sluoksniams buvo ne tik neįper- 
kamos, bet ir nederamos. Perėjimas prie pinigais paremtos eko- 
nomikos, kur individo nuosavybės pobūdis nebepriklausė nuo 
jo socialinio statuso, išprovokavo arba atspindėjo socialinio sta- 
tuso instituciją ištikusią krizę. Pavyzdžiui, komiška 20wveau ri- 
che, naujojo turčiaus figūra, vyraujanti XVIII-XIX a. literatū- 
roje, veikė pasaulyje, kuriame žmonės, jei tik jiems sėkmingai 
susiklostė rinkos bei piniginė veikla, jau galėjo nusipirkti aukš- 
tos visuomeninės padėties ženklus (drabužius, žemę, meno kū- 
rinius, gyvenimo būdą) - nebereikėjo įgimto kilmingumo, ku- 
ris tradiciškai suteikdavo teisę į socialinio statuso laiduojamas 
privilegijas. Galop nuasmeninimas susijęs ir su iki tol nepatirtu 
socialinių santykių žiaurumu: mainai atsiejami nuo bet kurio 
kito asmens vertinimo būdo; asmens likimas neturi nieko bendra 
su sandoriu. 

Antroji aplinkybė, kylanti iš pinigų įsigalėjimo, yra ta, kad 
mainus visiškai valdo racionalus skaičiavimas ir kiekybinis ma- 
tas. Piniginės kainos leidžia tiksliai kiekybiškai apskaičiuoti al- 
ternatyvius veiksmus, taigi įvertinti tiek sąnaudų kaštus, tiek 
galimų pajamų dydį. Tad galima palyginti savo pasirinkimų kaš- 
tus ir pelną, nesvarbu, kokie nepanašūs jie atrodytų kokybės 
atžvilgiu. Skaičiavimas ir kiekio matas esmiškai susiję su istori- 
niu pinigų ir rinkų įsigalėjimu, taip pat su bendresnio pobū- 
džio procesais, skatinusiais modernybės racionalėjimą ir apė- 

musiais mokslą, teisę, kultūrą bei visas socialinio gyvenimo sri- 
tis (žr. 3-1 skyrių). Tokios rūšies instrumentinio racionalumo 
plitimas iškelia pagrindines moderniosios minties problemas. 
Viena vertus, skaičiavimas ir kiekybinis matavimas siejami su 
didėjančiu našumu ir medžiagine gerove, tad su veiksminges- 
niu socialinių bei techninių problemų sprendimu, vadinasi, ir 
su moderniosios pažangos idėja. Kita vertus, tas mastas, ku- 
riuo Šie procesai apima žmonių, jų darbo jėgos ir socialinių 
santykių skaičiavimą bei kiekybinį įvertinimą, rodo, jog asmuo 
prilyginamas skaičiavimų objektui, paverčiamas priemone įvai- 
riems tikslams siekti ir liudija beasmenių, žmogui nepavaldžių 
jėgų įsiviešpatavimą. 


Rinkos visuomenė 
ir Moderniosios socialinės minties iškilimas 


Šiuos sudėtingus procesus ir ėmė gvildenti modernioji sociali- 
nė mintis. Pažangus darbo pasidalijimas, suprekinimo ir pinigų 
įsigalėjimo procesai formavo naują visuomeninę santvarką, kuri 
kėlė visiškai naujus socialinius klausimus tiek individo gyveni- 
mo, tiek pačios visuomenės prigimties atžvilgiu. Naujus klausi- 
mus galima būtų apibendrinti taip: 


1. Kaip galima apibūdinti naują socialinį veikėją - formaliai lais- 
vą individą, - kuris aiškiai iškyla rinkos visuomenėje? Konk- 
rečiau kalbant, kaip galima konceptualizuoti racionalumą, sa- 
vanaudiškumą ir suverenumą, kurie formuoja jo veiksmus? 

2. Kaip iš sistemos, kuri grindžiama nepriklausomais individais, 


gali susiklostyti visuomeninė santvarka? Ar rinkos mechan1z- 

mas pakankamas individų veiksmams suderinti? Kokios sa- 
vybės ir principai būdingi šiai visuomeninei santvarkai? 

3. Kiek racionali buvo pati ši visuomeninė santvarka? Ką kildi- 
na ekonomika, o tiksliau, racionaliu individualiu veiksmu 
grindžiama visuomenė - pažangą ir našumą ar chaosą, krizę 
ir skurdą? 

4. Kokie nauji nelygybės ir galios pavidalai tapo būdingi rin- 
kos visuomenei? 

S. Kokios socialinės vertybės galėjo ištverti perėjimą nuo taria- 
mo tradicinės santvarkos nekintamumo prie pinigų ir kainų 
priklausomybėn patekusio individualaus pasirinkimo nepas- 
tovumo ir formalios laisvės? Kaip rinkos mainų vertybės bei 
struktūros išplito po kitas socialinio gyvenimo sritis? Trum- 
pai tariant, kaip ekonominis gyvenimas pradėjo veikti kul- 
tūrinį, socialinį ir politinį gyvenimą? 


Toliau bus išdėstytos kelios pamatinės nuostatos, kurios susiklos- 
tė socialiniame mąstyme, mėginant atsakyti į šiuos klausimus. 


Ankstyvasis liberalizmas 


Daugeliu atžvilgių patys pirmieji ir tiesioginiai naujosios sant- 
varkos, kaip rinkos arba komercinės visuomenės, tyrinėjimai 
labiausiai ir nulėmė moderniosios socialinės minties raidą: li- 
beraliąją ir utilitaristinę tradiciją, kuriai priklauso Hobbesas, 
Locke'as, Hume'as, Smithas, Benthamas ir Millis. Liberaliz- 
mas individo laisvę laiko normatyviniu socialinio gyvenimo pa- 
grindu ir ieško mechanizmų - tokių kaip rinka ir atstovauja- 
moji demokratija, - kurie laiduotų tvarką, nekeldami pavojaus 

laisvėms. Ši tradicija labiausiai paveikė politinę ir ekonominę, 
taip pat psichologinę mintį. Be to, ji iškėlė nuostatas, kurių 
atžvilgiu formavosi dauguma sociologijos ir kritinės socialinės 
teorijos srovių (tai aptariama 3-iame skyriuje). Liberalioji-uti- 
litaristinė tradicija labiausiai domėjosi tokiomis visuomeninės 
santvarkos formomis, kurios yra įmanomos ar pageidaujamos 
savarankiškais nepriklausomų individų veiksmais grindžiamo- 
je visuomenėje, o kritinės minties kryptys teigė, jog tokia 
santvarka yra anarchiška, iracionali, engėjiška ar, tiksliau pasa- 
kius, tiesiog neįmanoma. 

Pagal įprastą apibrėžimą liberalizmui labiausiai rūpi politi- 
nis „kiek vienas laimi, tiek kitas pralaimi“ piliečių ir valstybių 
žaidimas, kuriame pirmųjų laisvę tenka ginti nuo pastarųjų ki- 
šimosi. Tiesą sakant, esama stiprių argumentų, siūlančių šiuos 
politinius klausimus sieti ne su valstybės, o su naujiesiems lai- 
kams būdingais rinkos santykiais. Žymiausias tokių argumen- 
tų yra Macphersono (1962) tvirtinimas, jog giluminis libera- 
lizmo tęstinumas glūdi „savininkiško individualizmo“ suprati- 
me, kuris - nuo pat jos atsiradimo Hobbeso veikaluose XVII a. 
viduryje (1968 [1651], liet. 1999) - formavo požiūrį į žmoniją 
ir politinę visuomenę tiesiogiai pasiremdamas komercine virs- 
tančios visuomenės patirtimi. Užuot grindęs politines teises pri- 
gimtiniu įstatymu ar tradiciniu autoritetu, Hobbesas teigė, kad 
jos kyla iš pavienių individų interesų. Savininkiškas individas yra 


iš esmės savo asmens ar sugebėjimų savininkas, nieko už juos neskolin- 
gas visuomenei. Individas buvo suvokiamas nei kaip moralinė visuma, nei 
kaip platesnės socialinės visumos dalis, bet kaip savo paties savininkas. 
Nuosavybės santykis, kaskart vis didesniam Žmonių būriui tampantis ne- 


paprastai svarbiu dalyku, lemiančiu jų tikrąją laisvę ir tikrąją visų juose 

glūdinčių galimybių įgyvendinimo perspektyvą, vėlgi buvo įžvelgtas indivi- 
do prigimtyje. <...> Visuomenę sudaro tarp savininkų vykstantys mainų san- 
tykiai. Politinė visuomenė tampa apskaičiuotu mechanizmu šiai nuosavybei 


ginti ir tvarkingam mainų santykiui palaikyti. (Macpherson 1962: 3). 


Garsusis Hobbeso apibūdinimas, kuriuo jis prigimtinę būklę 
ciniškai apibūdino kaip „kiekvieno su kiekvienu“ karą, kur gy- 
venimas yra „vienišas, skurdus, bjaurus, gyvuliškas ir trumpas“ 
(Hobbes 1968 [1651]: 185-186; 1999: 138), iš tikrųjų yra 
išvada to mąstymo eksperimento, kurį vykdydamas jis klausia, 
kas nutiktų, jei žmonių gyvenimas komercinėje visuomenėje 
nebūtų reguliuojamas ir ribojamas neginčijamo, suverenaus au- 
toriteto? Hobbesas „žmogaus“ savybes ekstrapoliuoja iš rinkos 
visuomenės ir laiko jį „mechaniniu automatu“ (Macpherson 
1962: 31), kurio judesius valdo tam tikri potraukiai bei anti- 
patijos, taip pat tam tikros jam būdingos „galios“ (darbo jėga 
ar politinė galia), o šios gali būti perleidžiamos - parduodamos 
rinkoje. Kitas šio argumento aspektas - žmonėms reikalinga už 
juos viršesnė suvereni valdžia, jų pačių įtvirtinama pagal sutar- 
tį, atsisakant dalies savo pačių galių, - nurodo egzistuojant ra- 
cionalius individus, kurie didžiausią savo pačių naudą įžvelgia 
tinkamame veikiančios konkurencinės rinkos reguliavime. 

Šis egoistiškai nusiteikusių individų, privačios nuosavybės ir 
politinių teisių ryšys ilgam įsitvirtino liberaliajame mąstyme. 
Pirmiausia Locke'as (1960 [1690], Liet. 1992) apibendrina to- 
kią minties eigą, kildindamas teises iš nuosavybės, grindžiamos 
savita darbo samprata. Tik darbą susiedamas su daiktais žmo- 
gus įgauna jų nuosavybės teisę, O šioji suteikia individui jo (sic) 
dalį socialinėje ir politinėje santvarkoje. Hobbesas ir Locke'as 
laikosi bendrų visuomenės sutarties teorijos principų: politinė 

visuomenė kyla iš savininkiškiems individams būdingų vieno- 
dų interesų, o tie individai, racionaliai pasvėrę savo ilgalaikius 
interesus, gali perleisti tam tikrus savo požymius, tad dėl tai- 
kos savo suverenumą jie perleidžia įstatymų leidėjui arba val- 
dytojui. Tokie politiniai galių mainai su valdovu ne tik skiriasi 
nuo beribės konkurencijos ir troškimų konflikto, kylančio rin- 
koje ir visose socialinių siekių srityse, bet ir yra šių dalykų nu- 
lemti. Rinkos konkurencijos požiūriu, valdovo arba įstatymų 
leidėjo paskyrimas konkurencinio individualizmo ekscesams re- 
guliuoti atrodo „priverstinis“ ar „dirbtinis“ interesų suvieno- 
dinimas. Šie terminai yra iš klasikinio Halėvy (1972 [1928]) 
veikalo apie filosofinį radikalizmą, kuriame jie atskiriami nuo 
tikėjimo „natūraliu interesų vienodumu““. Šiuo atžvilgiu Smit- 
has nutolsta nuo ankstyvųjų liberaliųjų mąstytojų, aiškindamas, 
jog „nematoma ranka“ rinkoje išreiškia natūralų interesų susi- 
derinimą, kuris savaime kuria visuomeninę santvarką (žr. 2-ą 
skyrių). Tai siejasi su įrodinėjimais apie neišvengiamai harmo- 
ningą kapitalizmo prigimtį, nes jis grindžiamas žmonių tarpu- 
savio priklausomybe plataus masto darbo pasidalijimo struk- 
tūroje (apie tai kalbėta anksčiau). 

Smithas atstovauja tiems, kurie įsitikinę prigimtine rinkų tvar- 
ka, o Jeremy Benthamas pripažino besąlygišką įstatymų virše- 
nybę. Benthamas buvo utilitarizmo pradininkas: ši filosofija 
per poveikį Johnu: Stuartui Milliui ir neoklasikiniam ekono- 
mikos mokslui suteikė psichologinį pagrindą liberalios ekono- 
minės ir politinės minties plėtrai. Smithui: ir Benthamui būdin- 
ga rūpinimasis laisve, racionalumu ir privačiais interesais, ta- 
čiau „prigimtinė interesų dermė“ arba visuomeninė santvarka, 
kaip savireguliuojanti tarpusavio sąveikų išdava, buvo tik vie- 
na jų plėtojamų strategijų. Benthamas sukūrė beprotiškiausiai 

griežtą racionalistinę psichologiją. Jo teigimu, žmonės numato 
savo veiksmus „laimingumo apyskaita“, svarstydami malonu- 
mo ar kančios santykį, kurį tas ar kitas veiksmas galėtų sukelti. 
Tuos kiekius jie gali išreikšti „nauda“, o jau naudą galima ap- 
skaičiuoti pagal rinkos kainas: kiek naudos aš gausiu, išleisda- 
mas 10 svarų dviem naudotoms kompaktinėms plokštelėms, 
kurias už tą kainą galėsiu nupirkti, palyginti su vienu tiek pat 
kainuojančiu trileriu minkštais viršeliais (žr. 2-4 skyrių)? Visuo- 
menės lygmeniu individų mainus, kuriuose vieni už prekes per- 
leidžia kitiems pinigus, kaip tik ir paremia tokio pobūdžio kiek- 
vieno individo atliekamas skaičiavimas: tad šiuo atžvilgiu mai- 
nomas „skausmas į malonumą, skausmas, kurį sukelia išsiskyrimas 
su naudingu daiktu, į malonumą, patiriamą įgyjant dar naudin- 
gesnį daiktą“ (Halėvy 1972 [1928]: 93). Šitai galioja ir visiems 
kitiems visuomeninės santvarkos aspektams, tad, tiesą sakant, 
pati visuomeninė santvarka gali būti kildinama iš tokių malonu- 
mo ir skausmo mainų, nors ir su išlyga, kad juos prižiūrėti gali 
tekti įstatymų leidėjui. Gerbiančių įstatymus piliečių rasis tik ta- 
da, jei bausmės keliamas skausmas viršys nusikaltimo teikiamą 
malonumą. Įstatymų leidėjas privalo sukurti tokias sąlygas (pa- 
vyzdžiui, kalėjimus), kurios laiduotų individo laimingumo apys- 
kaitą veiksiant kaip tik taip. Visuomeninis gėris paprasčiausiai 
reiškia „didžiausią gėrį didžiausiam [gyventojų] skaičiui“. Bent- 
hamo pasaulyje individai tiesiog stengiasi maksimizuoti savuo- 
sius malonumo ir skausmo mainus. Visos visuomeninės vertės ir 
santvarkos dalykus galima priskirti racionalistinei psichologijai, 
pagal kurią žmonėms nebūdingas joks vidinis moralinis jausmas 
nei netgi įgimtas bendruomeniškumas, kurį savo veikale Morali- 
nių jausmų teorija (1853 [1759]) prielaidauja Smithas, moralinį 
elgesį susiejantis su empatija ir bendruomeniniu rūpinimusi. 

Nepaisant tokių Smitho ir Benthamo skirtumų, abu jie rin- 
kos visuomenę laiko ir racionalia, ir prigimtine, remdamiesi 
tam tikru požiūriu į žmogaus prigimtį - individai apibūdinami 
jų troškimus galinčių patenkinti dalykų siekiu. Toks pasaulio 
suvokimas buvo grindžiamas palaipsniui svarbiausiu tapusiu rin- 
kos elgesiu, o sykiu tas rinkos elgesys buvo paverstas modeliu 
bei mechanizmu, kuris padeda siekti tvarkos ir etiško gyveni- 
mo visoje visuomenėje. 


Metodologinis individualizmas 
ir intelektualinio darbo pasidalijimas 


Liberalusis utilitarizmas ne tik praturtino mokslinę mintį įta- 
kinga perspektyva ir politiniu pažiūriu į rinkos visuomenę. Bu- 
vo aiškiai įtvirtinti tam tikri visuomenių tyrinėjimo būdai, pa- 
dėję sukurti pagrindines moderniosios socialinės minties struk- 
tūras. Šiuo atžvilgiu svarbūs yra du esminiai dalykai, palaikę 
visus tolesnius svarstymus: metodologinis individualizmas ir 
intelektualinio darbo pasidalijimas tarp įvairių socialinių mokslų 
disciplinų. 

Metodologiniu individualizmu vadiname visos liberaliosios 
minties pagrindą - idėją, kad pirminis socialinės analizės vie- 
netas yra ne „visuomenė“, o individai, jų troškimai ir išskai- 
čiavimai. Tad lygiai kaip rinka tėra paprasčiausia visų indivi- 
dualių veiksmų (kurių išdava yra kainos, sandoriai, pasiūlos 
ir paklausos apimtys) suma, taip ir visa, kas vadinama „visuo- 
mene“ arba socialine struktūra, gali būti supaprastintai laiko- 
ma individualių veiksmų dariniu. Tad visuomenė nėra kaž- 
koks ypatingas reiškinys, kuriam būdingos ypatingos savybės. 


56 


Radikalesni požiūriai, pavyzdžiui, S-ame skyriuje aptariamas 
neoliberalusis požiūris, visuomenei nepriskiria jokios tikro- 
vės: „Nėra tokio dalyko kaip visuomenė, yra pavieniai vyrai 
ir moterys, taip pat šeimos“ (Thatcher, cituojama veikale: Hee- 
las ir Morris 1992: 2). 

Ši nuostata susijusi su daugybe klausimų, tačiau modernioji 
mintis linkusi sutelkti dėmesį į dvi svarbiausias problemas. Pir- 
ma (plačiau šitai bus svarstoma 3-iame skyriuje), ne tik teigia- 
ma, kad socialinėms institucijoms bei struktūroms būdinga iš- 
orinė individo atžvilgiu tikrovė (net jei jos ir priklauso nuo jas 
palaikančių individualių veiksmų), bet ir tvirtinama, kad be jų 
neįmanoma įsivaizduoti jokios visuomenės santvarkos. Klasi- 
kinis įrodinėjimas, daugiausiai būdingas Durkheimui, tvirtina, 
jog net pati paprasčiausia sutartis nebus vykdoma, jeigu susita- 
riančios šalys nebus etiškai ir teisiškai, taip pat ir egoistiškai jai 
įsipareigojusios. Tačiau tai jau suponuoja kitokį požiūrį į vi- 
suomenę - ji laikoma etine bendruomene, o ne vien atomi- 
zuotų individų suėjimu. Antra, tokiais atomizuotais veikėjais 
pasiremiantis metodologinis individualizmas laiko juos, kaip 
socialinius veikėjus, esant formaliai lygius ir šitaip apeina struk- 
tūrinę nelygybę, kuri neturi nieko bendra su individų troški- 
mų, sugebėjimų ar racionalumo skirtingumu. Lyties, rasės ir 
klasės skirtumai nėra nulemti gimimo atsitiktinumo ar būdingi 
pačiai visuomeninei santvarkai. Veikiau jie yra oficialiai įtvir- 
tinti, institucionalizuoti toje santvarkoje, iš dalies ir per įvai- 
rias rinkos galios rūšis, todėl varžo individų galimybes ir liki- 
mą, nesvarbu, kokie konkretūs sugebėjimai tiems individams 
būtų būdingi. 

Kita svarbi liberaliojo utilitarizmo metodologinio palikimo 


dalis susijusi su požiūriu į individus - jie suvokiami racionalaus 

egoistinių interesų vaikymos: atžvilgiu. Tai itin normatyvus po- 
žiūris (vėliau jį detalizuosime) į socialinius veikėjus — tikima 
juos veikiant iš apskaičiavimo ir dedant pastangas surasti pa- 
čias veiksmingiausias priemones konkrečiam tikslui pasiekti. 
Šiuolaikinėje ekonomikoje svarbiausi ir tapo tokio racionalu- 
mo tyrinėjimai, o pati ekonomika kuo aiškiausiai iliustravo li- 
beraliąją utilitaristinę pasaulėžiūrą ir rinkos elgesį laikė visiškai 
suprantamu, remiantis tokia racionalumo koncepcija. Tad labai 
aiškiai išsiskyrė dvi disciplinų sritys: vienai svarbi buvo formali 
racionalaus veiksmo analizė, o kita tyrinėjo esmines socialinį 
veiksmą valdančias kultūros struktūras bei vertybes. Ekonomi- 
kos mokslas, interpretuojantis kitas visuomeninio gyvenimo sri- 
tis racionalaus pasirinkimo atžvilgiu (neoliberalizmo atvejas) 
arba įtraukiantis kitų mokslų sritis, pavyzdžiui, psichologiją, 
apimdavo ir kitų disciplinų teritorijas. O jei ekonomikos mokslui 
nepavykdavo visiškai racionalizuoti socialinių veiksmų, tai so- 
cialinis laukas būdavo pasidalijamas su kitomis disciplinomis, 
pavyzdžiui, sociologija ar antropologija. 


Priešininkai ir prieštaravimai 


Liberaliojoje utilitaristinėje tradicijoje dėmesys sutelkiamas į 
individus bei jų troškimus; individai laikomi visuomeninės 
santvarkos pagrindu bei paaiškinimu, o rinka suvokiama tiek 
kaip žmonių visuomenės pavyzdys, tiek kaip proto, laisvės ir 
pažangos skatinimo mechanizmas. Ir vis dėlto Hobbesas tuč- 
tuojau buvo apšauktas šiurkščiu materialistu. Benthamo pakrai- 
pos utilitarizmas netrukus buvo pakrikštytas „kiaulių filosofi- 
ja“ (Ryan 1987: 14), kuri konceptualiai supaprastino žmones — 

tiesą sakant, siekė per vyriausybinę politiką juos nužeminti — 
iki niekingiausio materialumo, o kilniausias jų paskatas - mo- 
ralines, dvasines, altruistines — aiškino savanaudišku išskaičia- 
vimu. Šitai netrukus buvo pripažinta kraštutiniu požiūriu ilga- 
me prekybos, pramonės ir mokslinio materializmo kelyje į ga- 
lutinį įsiviešpatavimą. Taip jau išėjo, kad rožinis liberalusis 
požiūris buvo išdėstytas didelių struktūrinių kaitos poslinkių, 
nelygybės, karo ir priespaudos metais. 

Šiuolaikinės socialinės minties alternatyvių srovių atstovai — 
juos turbūt galima laikyti vyraujančiais sociologijoje, antropo- 
logijoje ir humanitariniuose moksluose - taip pat stengėsi atsa- 
kyti į besiklostančios rinkos visuomenės keliamus klausimus. 
Vis dėlto jie rinką mano esant ne individo išaukštinimo apraiš- 
ka, o veikiau dalimi nežmoniškos struktūros, kur individas pa- 
lenkiamas negailestingoms pasiūlos ir paklausos jėgoms, pini- 
gų ir pelno valdžiai. Rinka perkelia individus, išplėšia juos iš 
vertingesnių socialinių ir kultūrinių ryšių tinklo ir paverčia var- 
ganais skaičiuotojais ar - dar blogiau - apskaičiuotomis prie- 
monėmis kitų ekonominiams tikslams įgyvendinti. Pagrindinę 
šio proceso apmąstymų giją galima apibendrintai pavadinti su- 
svetimėjimu. Pagal mūsų pateiktas perėjimo prie rinkos rūšis 
šiuolaikiniai žmonės atitraukiami nuo daugybės socialinių ry- 
šių, kurie ir daro juos savimi pačiais. Įvairiai nusakantys šį reiš- 
kinį kritikai teigė keletą dalykų: žmonės atitraukiami nuo or- 
ganiškų ir tradicinių gyvenimo būdų, kurie yra natūralesni, sta- 
bilesni, prasmingesni ir labiau holistiniai negu rinkos valdomos 
visuomenės; rinkos konkurencija, išskaičiavimas ir nuasmeni- 
nimas skatina Žmonių susvetimėjimą; Žmonės atskiriami nuo 
savos veiklos nusavinant gamybos priemones ir juos pajungiant 
tokiems darbo procesams, kurių jie negali valdyti ir su kuriais 

negali tapatintis; žmonės atsiejami nuo jų veiklos produktų, 
nes kapitalo savininkais tampa kapitalistai. 

Kai kuriuos atsakus į šiuos procesus galima pavadinti ro- 
mantiniais ar organiškais - jie grindžiami įsitikinimo, kad vi- 
suomenės iki rinkos ar po jos kaip tik ir kuria ir savęs pačių, ir 
individo visuminės raiškos sąlygas. Tokie požiūriai gali būti ar- 
ba radikalūs, arba konservatyvūs (ar netgi reakcingi!, pavyz- 
džiui, troškimas grįžti į mitinę ikimodernybės praeitį). Bet 
kuriuo atveju norima pasakyti, kad socialinis gyvenimas turi 
būti valdomas arba kolektyvinio tvarkos jausmo, arba morali- 
nės bendruomenės, o ne atomizuotų, savavaldžių individų. To- 
dėl XVIII a. pastangos pasipriešinti rinkos santykių įsigalėji- 
mui, pasisakant už moralią ekonomiką, kurioje kainos būtų pa- 
valdžios tradicinėms teisėms ir bendruomenės (o ne pirklio) 
poreikiams, ataidi luditų priešinimesi mašinoms, naikinusioms 
ankstesnį darbo ir amato ryšį, taip pat šiuolaikiniuose į komu- 
nitarizmą panašiuose sąjūdžiuose, kurių atstovai tvirtina, jog 
neoliberalizmo propaguojamas radikalus individo išplėšimas iš 
aplinkos gali baigtis tik asmens moraliniu nuopuoliu ir sociali- 
ne netvarka: socialinis gyvenimas reikalaująs bendrų kolekty- 
vinių vertybių ir įsipareigojimų, taip pat ir racionaliai mąstan- 
čių savanaudiškų individų. 

Organinio požiūrio į visuomenę tradicijoje teigiamas kolek- 
tyvinio socialinio gyvenimo pranašumas prieš rinkos vykdomą 
atomizuotų individų koordinavimą moderniojoje socialinėje 
mintyje įprastai nusakomas struktūros sąvokomis. Paradigmi- 
nis yra klasikinės sociologinės tradicijos atvejis — čia prielai- 
daujama, jog socialinėms struktūroms būdinga reali nuo indi- 
vido nepriklausoma ir jį veikianti galia. Rinkos anaiptol ne har- 
moningas individualių ketinimų sustygavimas ir pavertimas 

visuomenine santvarka - veikiau rinkos yra dalis visuomeninės 
santvarkos, kuri pačiais įvairiausiais būdais išplėšia individus iš 
jų aplinkos. Pirma, netvarka, iracionalumas ir krizės, lydinčios 
tiek rinkos visuomenės susiklostymą, tiek jos veikimą, suvo- 
kiamos ne vien kaip perėjimo į harmoningą tvarką kaštai, o 
kaip struktūrinės problemos, kurių sprendimas anaiptol nėra 
aiškus ar netgi įmanomas. Antra, rinkos visuomenei būdinga 
nauji galios, nelygybės ir priespaudos pavidalai, nei paskatina- 
mi reformų, nei joms pasiduodantys, - tuos pavidalus kildina 
patys struktūriniai rinkos visuomenės principai. Trečia, libera- 
liosios tradicijos atstovai manė, jog individai ne tik yra racio- 
nalūs, bet ir aiškiai žino savo poreikius ir juos galinčias paten- 
kinti gėrybes; šitai taikoma ir politinio pasirinkimo sričiai — 
manoma, jog žmonės žino, kas jiems geriausia. Struktūrinė ana- 
lizė linkusi teigti, kad rinkos visuomenė galinti sukurti tam tik- 
rų mistifikacijų, trukdančių individams suprasti save, savo in- 
teresus ar juos įgyvendinančią veikimo kryptį. Pagaliau forma- 
lus rinkos elgesio racionalumas siejamas ne su galių teikimo 
individui skatinimu, o veikiau su individo pajungimu struktū- 
rinei socialinei logikai. 


Apibendrinimas 


Taigi rinkos visuomenės susiklostymas buvo susijęs tiek su di- 
džiaisiais socialiais virsmais, tiek su ypatingų šiuolaikinių min- 
ties formų iškilimu. Paprastais žodžiais tariant, rinkos visuo- 
menės idėja yra mėginimas susitaikyti su tuo, kas buvo su- 
prantama kaip nauja visuomeninė santvarka, pagrįsta jau 
kitais, šiuolaikiškais principais. Tos santvarkos pavyzdys, lai- 

mei ir nelaimei, buvo pati rinka, kurios būdingiausieji bruo- 
žai yra individualizmas, racionalumas, darbo pasidalijimas, 
suprekinimas ir pinigų įsigalėjimas. Rinka sykiu buvo jėga, 
kuri tuos bruožus paskleidė socialiniame pasaulyje. Lemiama 
buvo rinkos pavidalų reikšmė formuojantis plataus masto in- 
telektualiniams požiūriams į kintančią visuomeninę santvar- 
ką, tie pavidalai tapo ir specialesnių tyrinėjimų objektu sie- 
kiant išsiaiškinti rinkos, kaip ypatingos institucijos, veikimą. 
Taigi 2-ame skyriuje aptariamas ekonomikos mokslo iškili- 
mas: šis mokslas laikomas socialinės minties atšaka, kuriai rin- 
ka ir yra pagrindinis tyrimo objektas. 

Ekonominė tvarka ir rinkos 


Įžanga 


Ankstesniame skyriuje rinka buvo laikyta istoriniu dariniu — 
mainų tipu, kuris išsirutuliojo tam tikromis aplinkybėmis ir il- 
gainiui įsismelkė į socialinę ir ekonominę sistemą. Rinkos bu- 
vo siejamos ir su moderniųjų - konkrečiau kalbant, kapitalisti- 
nių - socialinio ir ekonominio organizavimo būdų atsiradimu. 
Šiame skyriuje šiek tiek susiaurinsime akiratį ir gvildensime for- 
malias rinkos koncepcijas, remdamiesi esminiais ekonomikos 
teorijos požiūriais. Čia svarbiausios dvi temos: rinka analizuoja- 
ma paskirstymo bei koordinavimo atžvilgiu ir tyrinėjama kaip 
socialinio veiksmo vieta. Tai atitinka mūsų tikslą parodyti, 
jog rinka yra visuomeninės santvarkos principas. Rinkos eko- 
nominės teorijos plėtotos ne vien kaip empirinės tikrovės at- 
spindys ar matematinio dėsnio išraiška —- mėginta atsakyti į 
moderniuosius socialinius mąstytojus kankinančius klausimus, 
kokios yra kolektyvinės tvarkos sąlygos ir kas yra socialinės 
sąveikos pagrindas. 

Todėl, mūsų supratimu, ekonomikos mokslui nesvetimi ir 
platesni socialinių mokslų tikslai bei temos. Mes anaiptol ne- 
siekiame ekonominius rinkos vertinimus supriešinti su iš kitos 
srities, vadinamos „socialine teorija“, kylančiais požiūriais, o 
patį ekonomikos mokslą laikome socialinės minties atmaina. 

Ekonomikos teorijos bei modeliai neišvengiamai yra ir socia- 
linės teorijos bei modeliai, nepaisant to, kad ekonomikos 
mokslas kartais būdavo ypač pabrėžtinai atsiejamas nuo kitų 
socialinio tyrimo sričių. Šiame skyriuje aprėpiami ne visi eko- 
nominiai požiūriai į rinką (vertingas aptarimas Hodgson 1988; 
Lane 1991); čia veikiau tiriama, kaip esminiai požiūriai į rin- 
ką pagrindžia visuomeninę santvarką bei atstovavimą. Iš pra- 
džių apibrėšime pamatinį rinkos modelį, kuriuo remdamiesi 
lyginsime kitus požiūrius. Toliau aptarsime įrodinėjimus, kad 
rinka esanti veiksmingiausias ekonominės tvarkos pagrindas. 
Tuos įrodinėjimus pateikia pamatinė moderniosios ekonomi- 
kos teorija - klasikinė Adamo Smitho politinė ekonomija ir 
jo nuomonė - esą rinkos mainai laiduojantys atomizuotų pri- 
vačių interesų „harmoniją“. Smitho domėjimasis iš pačios rin- 
kos kylančia natūralia tvarka virsta moderniosios ekonomi- 
kos teiginiais, jog rinka atlieka techninio koordinavimo instru- 
mento vaidmenį. Išskirtinos dvi pagrindinės argumentavimo 
linijos: pirmąją įkūnija neoklasikinė srovė, ji gvildena sąly- 
gas, kurios būtinos rinkoms „susireguliuoti“ taip, kad įgyven- 
dintų optimalų išteklių paskirstymą; antroji, kurią išplėtojo 
Austrijos mokyklos ekonomikos teorija, įrodinėja rinkos pro- 
cesus esant dinamiško pobūdžio, kur svarbiausia yra konku- 
rencija bei informacija. Paskutinėje skyriaus dalyje apžvelgia- 
ma, kaip moderniojoje ekonomikos teorijoje kritikuojami šie 
pamatiniai įrodinėjimai, ir daugiausia dėmesio skiriama rin- 
kos trūkumo klausimams, taip pat problemoms, susijusioms 
su racionalaus pasirinkimo ekonomikos teorijose išdėstytu in- 
dividualaus atstovavimo modeliu. 

Ekonomikos teorija ir rinkos 


Pripažįstant egzistuojantį ekonomikos teorijos ir kitų sociali- 
nės teorijos sričių ryšį, vis dėlto reikėtų pabrėžt, kaip nepap- 
rastai aiškiai ekonomistai nusakė ypatingą savo mokslinių tyri- 
mų teritoriją. Nors dažnai prisidengusi paslapties skraiste, ku- 
rią praskleisti gali tik žinovai, ekonomika šiaip jau laikoma 
akivaizdžiu tyrimo objektu. Daugiau keblumų gali kilti norint 
apibūdinti sociologo ar antropologo tyrimų objektą. Iš esmės 
XVIII a. pab.-XIX a. pr. politinių ekonomistų mėginimai ana- 
lizuoti atskirą ekonomikos sritį paskatino svarstyti, koks yra 
moderniųjų laikų „socialumas“. Kitaip tariant, besikuriančios 
rinkos ekonomikos tyrimui svarbiausia yra laisvų individų są- 
veika ir savaiminės tvarkos šaknys — moderniųjų socialinių 
mokslų pagrindas. 

Nors visi socialiniai mokslai vienaip ar kitaip tiria žmogaus 
elgseną, ekonomikos teorija išsiskiria dėmesiu ypatingiems žmo- 
gaus elgsenos tam tikromis aplinkybėmis aspektams. Puikiu Lio- 
nelio Robbino apibrėžimu (1935: 15), ekonomikos teorija yra 
„mokslas, tyrinėjantis žmogaus elgseną kaip ryšį tarp tikslų ir 
nepakankamų išteklių, alternatyviai galimų panaudoti“. Mo- 
dernusis ekonomikos „mokslas“ yra mokslas apie tai, kaip žmo- 
nės pasirenka nepritekliaus sąlygomis. Paprastais žodžiais ta- 
riant, ekonomika gali būti suprantama kaip įvairiausių vei- 
kiančių asmenų sąveikos tinklas: pavieniai individai bei 
kolektyvai sprendžia, kaip paskirstyti nepakankamus ištek- 
lius siekiant savų tikslų. Pažymėtina, jog šiame ekonomikos 
teorijos apibrėžimo etape rinka per se dar nefigūruoja. Mo- 
dernioji ekonomikos teorija pradeda postuluodama, jog visi 


veikiantys asmenys (individai ar grupės) neišvengiamai priva- 

lo rinktis, o ne samprotaudama apie pasiskirstymo mechaniz- 
mus, kuriuos i1e taip darydami pasitelkia. Taigi rinkos ekono- 
mikos teorija atstovauja vienam — nors ir vyraujančiam - po- 
žiūriui į paskirstymo problemą. Rinkos formos iškyla tada, 
kai individai siekia patenkinti savo poreikius tam tikrais ypa- 
tingos sąveikos būdais (konkurenciniais mainais), o ne ko- 
kiais kitais (kolektyviniu planavimu, ekonominiu savarankiš- 
kumu ar centralizuotu paskirstymu). 

Trumpai tariant, rinkoje veikia tam tikros prekės ar paslaugos 
pirkėjai 1r pardavėjai. Rinka apima tris pagrindinius elementus: 
pasiūlą (pardavėjų rinkon pristatomos prekės), paklausą (pirkė- 
jų norimos ir galimos nusipirkti prekės) bei kainą (vertė, kuriai 
nusistovint, pirkėjai ir pardavėjai mainosi prekėmis). Šie trys for- 
malūs komponentai yra glaudžiai susiję. Pasiūla — tai ne vien 
prieinamų prekių kiekis, o ir pardavėjų sprendimai siūlyti šias 
prekes už tam tikrą kainą. Savo ruožtu paklausa kiek aiškiau 
išreiškia tam tikrą socialinį veiksmą, kilsiantį iš to, jog galimi 
pirkėjai reikalaus tam tikrų prekių ir tam tikro jų kiekio už tam 
tikrą kainą. Pagaliau, kaina galiausiai reiškia pirkėjo ir pardavė- 
jo susitarimą. Tai, kas kartais vadinama „pasiūlos ir paklausos 
dėsniais“, kuriais kaina nustato pusiausvyrą tarp pasiūlos ir pa- 
klausos, iš esmės yra žmonių veikimo ir bendravimo apraiškos 
būdas. Patyrinėkime šį pagrindinį modelį kiek plačiau. 


1. Rinkos yra integruotos mainų sistemos. Rinką galima su- 
paprastinti išskiriant svarbiausią jos elementą - pirkėjo ir par- 
davėjo mainus. Daugybę tokių pavienių sandorių rinkos susie- 
ja į mainų tinklą - iš esmės kiekvienas sandoris paveikia visus 
kitus sandorius. Nepritekliaus (laiko, išteklių, pinigų) sąlygo- 
mis kiekvienas sandoris įvyksta kitų pasirinkimo, dalyvių, pre- 

kių ar pasitenkinimo sąskaita. Kaip tik šia sudėtinga mainų sis- 
tema paskirstomi ištekliai, išsprendžiami svarbiausi ekonomi- 
niai klausimai - ką reikia gaminti, kaip reikia gaminti ir kam 
reikia gaminti. 


2. Rinkos dalyviai siekia privačių interesų. Ekonominiai rin- 
kos modeliai grindžiami ypatinga sąveika. Nors rinkoms bū- 
dinga tam tikri socialiniai mainai, rinkos santykis (ir pati rin- 
kos visuma) yra beasmenis. Rinkos dalyviai veikia rinkose siek- 
dami egoistinių tikslų, jie susitinka nepažindami vienas kito, o 
mainų santykis užtrunka tik tiek, kiek trunka pats sandoris. 
Pirkėjai pardavėjus išskiria tiktai kainos, o ne kokiu nors kitu 
pagrindu. 


3. Konkuruojantys privatūs interesai suderinami susitariant 
dėl kainos. Susitarimai dėl kainos išlygina skirtingus rinkos vei- 
kėjų interesus — sutarta kaina rodo, jog pirkėjo ir pardavėjo 
interesai buvo sulyginti. Šiuo atžvilgiu kaina veikia kaip neut- 
ralus „mechanizmas“, padedantis pasiekti pasiūlos 1r paklau- 
sos pusiausvyrą vykstant konkretiems mainams ir nustatyti pu- 
siausvyrą pačiose rinkose. 


4. Rinkas suderina kaina. Pagal šį pagrindinį modelį rinka iš 
esmės nėra institucija - jai nebūdinga formalus stabilumas, orga- 
nizacinės struktūros, elgesio taisyklės ar nusistovėjusi tvarka. Rin- 
ka labiau įsivaizduotina kaip tam tikra išplėstinė serija mainų, 
kuriems tarpininkauja ir kuriuos suderina kainos mechanizmas. 
Kainos signalai suderina įvairiausių individų ekonominę veiklą. 
Šiuo atžvilgiu rinka suvoktina kaip savireguliacinė, arba savitvar- 
kos, sistema, o ne kaip išorei pavaldi sistema. 

S. Rinkos elgsena grindžiama išskaičiavimu. Kainos matas 
veikia kaip pirminis informavimo būdas, padedantis rinkos da- 
lyviams priimti sprendimus (žr. Hayek 1945). Tokia priklauso- 
mybė nuo kainos kildina ypatingas apskaičiuojančios elgsenos 
rūšis, būdingas rinkos dalyviams. Nepritekliaus sąlygomis ri- 
botus išteklius reikia naudoti apdairiai, kad galima būtų kuo 
geriausiai įgyvendinti savo individualius tikslus. Rinkos aplin- 
koje toks „formalaus racionalumo“ (Weberio žodžiai) metodas 
yra nukreiptas į kainą. Taigi racionalumas yra būdingas tiek 
rinkos veikėjams, tiek apskritai rinkos santykiams. 


Išsamiau šiuos pagrindinius teiginius aptarsime vėliau. Kol 
kas mums svarbu, kad jais nusakomas idealus rinkos tipas, glau- 
džiai susijęs su moderniojoje ekonomikos mintyje išplitusiais 
neoklasikiniais požiūriais, kuriuos Stiglitzas (1994) vadina „stan- 
dartų teorija“. Šį modelį palaiko tobulos konkurencijos būse- 
na, kuri skatina rinką pusiausvyrai. Daroma prielaida, jog rin- 
koms tiekiamos homogeniškos (tos pačios rūšies arba tokios 
pat kokybės) prekės, o tose rinkose veikia užtektinai pirkėjų ir 
pardavėjų, kad nė vienas jų negalėtų reikšmingai paveikti kai- 
nų. Negana to, ir pirkėjai, ir pardavėjai viską Žiną apie prekes 
bei kainas, todėl galį palyginti įvairius pasirinkimus. Tobulos 
konkurencijos rinkoje kainas nustato laisva pasiūlos ir paklau- 
sos sąveika. Rinkos pasiekia pusiausvyrą, kai kaina suderina 
pasiūlą ir paklausą (rinkoje siūlomos prekės kiekio pakanka 
patenkinti jos paklausą tam tikra kaina). Nors toks konceptua- 
lus paprastos laisvosios rinkos variantas retokai priartėja prie 
tikrovės, vis dėlto jis yra tam tikra gairė tiriant sudėtingesnes 
rinkos formas. Ekonominei analizei rūpi visų ;įmanomų rinkos 


sąlygų visuma: nuo itin tvarkingų rinkų nustatytose vietose — 

kaip antai vietinės galvijų rinkos, kurioms vadovauja aukcio- 
natorius, — iki nepaprastai sudėtingų ir išsklaidytų rinkų, pa- 
vyzdžiui, būsimų finansinių sandorių ar išvestinių sandorių rin- 
kos. Tokiomis skirtingomis aplinkybėmis tobulos konkurenci- 
jos modelis yra labiau techninė analitinė priemonė, negalinti 
perteikti rinkos esmės. 

Be empirinių abejonių, susijusių su skirtingomis rinkos for- 
momis, paprastas rinkos modelis kelia daugybę techninio bei 
kritinio pobūdžio klausimų. Ką skatina rinkos mainai - visuo- 
tinį klestėjimą ar sistemišką nelygybę? Kokį ekonominių santy- 
kių įvertinimą pateikia rinkos modelis - normatyvinį ar objek- 
tyvų? Kurios mainų sritys ir kokie žmonių sprendimai įtrau- 
kiami į rinkai būdingą apskaičiavimo modelį? Kaip individas 
pereina prie racionalios elgsenos rinkos sąlygomis? Ar žmonės 
iš tikrųjų taip galvoja? Kaip tik svarstant tokius klausimus eko- 
nominė rinkų analizė jau turi remtis platesniais socialiniais ir 
politiniais dalykais. Įvairios moderniosios ekonominės minties 
tradicijos irgi savaip kėlė šiuos klausimus. 


Rinkos Ir visuomeninė santvarka: 
Adamo Smitho politinė ekonomija 


Reikšmingai pasakyta, jog „moderniosios ekonomikos teorijos 
pradžia galima laikyti rinkos atradimą“ Adamo Smitho veikale 
(Wilson ir Skinner 1976: 113). Smitho Tautų turto prigimties 
tr priežasčių tyrimas (1991 [1776]) pateikia tiek moderniosios 
rinkos visuomenės, tiek aiškiai ekonominio jos supratimo išta- 
kų istoriją. Kita vertus, jo veikalas tik atspindi bendrą susido- 
mėjimą visuomeninės santvarkos klausimais, būdingą visam 

ankstyvosios modernybės tarpsniui. Smithą galima priskirti tai 
minties tradicijai, kuriai priklauso Hobbesas, Locke'as, Mon- 
tesguieu, Steuartas, Rousseau bei kiti mąstytojai, siejami su ško- 
tiškąja Apšvieta, pavyzdžiui, Millaras ir Fergusonas. 1-ame sky- 
riuje aiškinome, jog šie mąstytojai svarstė, kaip apsaugoti visuo- 
meninę santvarką sparčiai besikeičiančioje visuomenėje. Jiems 
nerimą kėlė ne tik politinės valdžios viršenybės privačiai piliečių 
veiklai problema, bet ir galimas individualių interesų konfliktas, 
išnykus tradicinėms socialinėms, taip pat politinėms struktūroms. 
Domėjimąsi privačių interesų ir viešosios tvarkos santykiais dar 
labiau skatino mainų santykių išplitimas XVIII a., kuris ir tapo 
pagrindine Smitho politinės ekonomijos problema. 

Smitho novatoriškumas pasireiškė sumanius visuomeninės 
santvarkos klausimus aiškinti daugiausia remiantis ekonomi- 
ka: paprasčiau tariant, santvarkos pagrindas yra ekonominė 
sąveika. Ekonominės rinkos teorijos kyla iš Smitho pastangų 
visuomeninį gėrį suderinti su individualiu interesu - ši proble- 
ma Smithui buvo sykiu ir moralinė, ir ekonominė. Tad galima 
sakyti, kad jo politinė ekonomija, net klodama pamatus rinkos 
ekonomikos teorijai, aiškinosi socialinius klausimus. Nors Tautų 
turtas dažnai laikomas išankstiniu rinkos kapitalizmo manifes- 
tu, šį veikalą subrandino XVIII a. politinės minties problemos. 
Wincho (1978) teigimu, Smithas liberalaus kapitalizmo šali- 
ninkams buvo priskirtas post facto susiklosčiusio požiūrio į jo 
veikalą. Meuret pritaria sakydamas, jog „Smitho sistema taip 
ir galėjo likti vien patraukli konstrukcija“ politinėje teorijoje, 
jei pramoninis kapitalizmas nebūtų plėtojęsis tokiomis krypti- 
mis, „kurios ilgainiui patvirtino Smitho nuomonę (kad pramo- 
ninis kapitalizmas savo pavidalais ir padariniais yra artimesnis 
Smitho ekonomikai, o ne prekybiniam kapitalizmui)“ (Meuret 

1988: 246-247). Nors, nutraukę Smitho sąsajas su ankstes- 
niais mąstytojais negalėtume gerai suvokti jo pažiūrų, Tautų 
turtas išties žymi svarbų teorinį poslinkį. Politinėje ekonomi- 
koje jis persvarstė visuomeninės santvarkos problemą, nuo po- 
litinių ir teisinių struktūrų pasukęs prie ekonomikos klausimų. 
Tiksliau tariant, socialinio solidarumo šaltinius jis aptiko tose 
pačiose sąlygose, kurios skatino ir „tautų turtą“. Ankstesnės 
liberaliosios teorijos daugiausia tyrinėjo politinį valstybės vaid- 
menį. Smithas atsiribojo nuo jų, pilietinę mainų sferą ėmęs lai- 
kyti pirmine visuomeninės santvarkos veikimo sritimi. Taigi 
politinė ekonomija gvildeno tokią socialinę sistemą, kurioje mai- 
nai tuo pat metu buvo ir tvarkos bei integracijos būdas. 
Smithas iš pradžių postuluoja gamybą esant visos gerovės šal- 
tiniu: jo teigimu, tautų gerovė priklauso ne nuo pirklių veiklos, 
o nuo darbo jėgos produktyvumo. Produktyvumą nepaprastai 
didina darbo pasidalijimas, kai kiekvienas asmuo gamina tai, ką 
geriausiai sugeba, ir priklauso nuo kitų darbo, užtikrinančio ki- 
tus jo poreikius. Ne kas kitas, o Smithas suformulavo maksimą: 
niekada negamink sau to, ką gali nusipirkti pigiau (ekonomistai 
tai pavadintų „lyginamojo pranašumo“ principu). Ūkininkas ieš- 
kosi siuvėjo, kad šis jį aprūpintų drabužiais, lygiai kaip siuvėjas 
ieškosi kurpiaus, kad tas jam pasiūtų batus, o daugelis mūsų per- 
kame duoną prekybos centre, grįždami iš darbo į namus. Būti- 
nybė kreiptis į kitų darbą, kad patenkintume didžiumą savo po- 
reikių, sukuria tokią sistemą, kurioje kiekvienas individas „gy- 
vena mainikaudamas ir tam tikru atžvilgiu tampa pirkliu, o pati 
visuomenė virsta tikrąja to žodžio prasme komercine visuome- 
ne“ (Smith 1991 [1776]: 20). Smitho įsivaizduojamoje besiple- 
čiančioje „komercinėje visuomenėje“ mainų principas yra tiek 
ekonominės, tiek visuomeninės santvarkos pagrindas. Nors jo 

nuomonė grindžiama liaudiška ikundustrinių laikų pasakaite apie 
ūkininkus ir kurpius, suformuluotai darbo pasidalijimo idėjai 1|- 
gainiui buvo lemta tapti svarbiausia tiek moderniosios ekono- 
mikos teorijos (Ricardo argumentai už laisvą prekybą grindžia- 
mi lyginamojo pranašumo principu), tiek moderniosios sociolo- 
gijos idėja (Durkheimo organiško solidarumo samprata buvo 
grindžiama sudėtingu darbo pasidalijimu). Tautų turte plėtoja- 
mą įrodinėjimą palaiko paprasta prielaida, jog individo privati 
ekonominė veikla prisideda prie visuotinio gėrio. Pažengęs dar- 
bo pasidalijimas kildina sudėtingą ekonominės tarpusavio priklau- 
somybės sistemą, kuri veikia taip, kad rinkos aplinkoje privačių 
interesų vaikymasis darosi palankus visiems. Pasak Smitho, pel- 
nas iš verslo gaunamas taip: „Duok man, ko aš noriu, ir gausi, 
ko tu nori“ (Smith 1991 [1776]: 13). 

Tvirtindamas, jog verslas naudingas visiems, Smithas rėmėsi 
XVIII a. fiziokratų įsitikinimu - esą žmonių reikalus tvarkanti 
„Interesų harmonija“. Nors rinkos elgseną iš pažiūros valdo 
vien savanaudiškumas, tačiau ji tarsi „nematomos rankos“ su- 
derinama taip, kad visi gautų naudos. Smithas fiziokratinę pri- 
gimtinės tvarkos sampratą susiejo su jo laiko filosofine idėja, 
jog individo veiksmus formuoja „interesas“ (Hirschman 2001). 
Jo veikalui būdingas aiškus ekonominis individo veiksnumą le- 
miančių interesų supratimas. Šitai gerai išreiškia garsioji jo fra- 
zė, kad „ne dėl mėsininko, aludario ar kepėjo dosnumo mes 
tikimės gausią pietus, o iš jų požiūrio į savo interesus. Mes 
kreipiamės ne į jų žŽmoniškumą, o į jų savimeilę, ir niekada 
jiems nekalbame apie savo reikmes, o apie jų naudą“ (Smith 
1991 [1776]: 13). Taigi sugebėjimas komercinėje visuomenėje 
vienytis į sąjungas grindžiamas naudingais savanaudiškais inte- 
resais. Smitho gudrybė - rodymas, jog individo interesai ne- 

prieštarauja moralinei tvarkai ir visuotiniam gėriui, 0 yra jų 
sąlyga rinkos mainų valdomoje socialinėje srityje. 

Yra ir kitas galimas aptarti Smitho atsidavimo visuotinei „in- 
teresų harmonijai“ aspektas. Jo aprašoma ekonominė tvarka 
grindžiama ne vien daugybės individualių interesų susaistymu — 
jam taip pat rūpėjo skirtingų visuomeninių santvarkų ir klasių 
interesų harmonija bei sutarimas. Tiek konservatyviojo, tiek 
romantinio sparno kritikai XVIII a. laikėsi nuomonės, jog be- 
sikurianti rinkos santvarka neišvengiamai skatina ekonominių 
klasių interesų konfliktus (žr. Clarke 1982). O Smithas norėjo 
parodyti, kad mainai yra naudingi ir visuomenei, ir asmeniui, 
skirtingų klasių santykius rinkos visuomenėje bendrais bruo- 
žais nusakydamas dėtente*. Tiksliau kalbant, jis teigė, jog bendrą 
ekonominio augimo interesą palaiko ir dirbančiųjų klasės, ir 
iškylanti kapitalistų savininkų klasė. Visi gamybos rinkų daly- 
viai — tiek kapitalo savininkai, tiek parduodantieji savo darbo 
jėgą - yra suinteresuoti didinti produktyvumą ir prekybą. Tuo- 
se iš pirmo žvilgsnio antagonistiniuose kapitalistinės rinkos mai- 
nų santykiuose išties glūdėjo pamatinė interesų harmonija, sie- 
janti skirtingus ekonominius rinkos veikėjus, nes rinka visiems 
buvo pragyvenimo šaltinis. Nors Smitho argumentai būdingi 
XVIII a. mąstytojams, tvirtinimas, jog laisvos rinkos plėtra yra 
naudinga visiems, buvo vėlei prisimintas aštuntame-devinta- 
me XX a. dešimtmetyje: Smitho idėjos buvo pasitelktos (ypač 
Britanijoje ir Jungtinėse Valstijose) paremti neoliberalų „lašan- 
čio“ ekonomikos augimo teoriją**, kuri gimininga Smithui ir 


* Dėtente - įtampos mažinimas (pranc.) (Vert. past.) 

** Tuckle-down theory - ekonomikos teorija, teigianti verslo klestėjimo laisvę, nes 
pelnas galiausiai „nulašės“ ir mažesnes pajamas gaunantiems individams bei 
likusiai ekonomikos daliai. (Vert. past.) 

moraliniu, ir ekonominiu atžvilgiu (žr. Galbraith 1992: 98-— 
105; taip pat žr. 5-ą skyrių). 

Klasinių interesų harmonija nebuvo vien filosofinis postula- 
tas: Smithas šią idėją plėtojo savojoje kainos teorijoje. Kaino- 
dara yra svarbiausias dalykas visoms ekonominėms rinkų 
sampratoms, esminės diskusijos apie kainas ir iškėlė ekonomi- 
kos mokslą. Analizuodamas kainodarą, Smithas prekės „varto- 
jamąją vertę“ (jos naudingumą) atskyrė nuo prekės „maino- 
mosios vertės“ (jos perkamąją galią kitų prekių atžvilgiu). Šiai 
perskyrai buvo lemta įsigalėti nepaprastai skirtinguose Marxo 
ir kitų ribinės naudos (žr. žemiau) teoretikų marginalistų dar- 
buose. Pats Smithas gilinosi į antrąją kategoriją - „mainomąją 
vertę“, kurią vėliau išskaidė į dvi dalis - natūralią (prigimtinę) 
kainą ir rinkos kainą. Laikydamasis platesnio materialistinio 
požiūrio, Smithas natūralią prekės kainą grindė jos gamybos 
sąnaudomis: kaina susidaro iš gamyboje panaudotų išteklių (dar- 
bo, žemės ir kapitalo) sąnaudų, vadinasi, ji lygi darbo užmo- 
kesčio +rentos+pelno sąnaudoms. Kiekvieno produkto natū- 
rali kaina atspindi mažiausią įmanomą kainą, už kurią tas pro- 
duktas gali būti parduotas be nuostolio, atsižvelgiant į šias 
sąnaudas; o rinkos kaina yra kaina, už kurią produktas iš tikrų- 
jų parduodamas. 

Smitho įsitikinimu, laisvos konkurencijos sąlygomis prekės 
rinkos kaina artėja prie natūralios kainos. Taip rinkos procesai 
pirkėjus ir pardavėjus susaisto visuotine ir abipuse nauda - vi- 
siems sumokama tai, kas priklauso, ir visi sumoka kitiems ne 
daugiau, negu priklauso. Ši esminė Smitho veikalo prielaida 
kartu su ją palaikančia darbo vertės teorija kėlė intensyvius gin- 
čus visą XIX amžių i1r XX a. pradžioje. Ja siekiama kur kas 
daugiau nei vien užtikrinti „sąžiningus“ rinkos mainus. Gamy- 

bos sąnaudų modelis - kaina yra grindžiama darbo užmokes- 
čio, rentos ir pelno sąveika - sykiu nusako, kokiais ekonomi- 
nio paskirstymo santykiais susisaisto darbo, nuosavybės ir ka- 
pitalo klasės (žr. Clarke 1982). Toks laimingas rinkos paskirs- 
tymo problemų sprendimas netrukus susilauks griežtos Ricardo 
pakraipos socialistų bei Marxo kritikos: jie aiškins, kad gamy- 
bos sąnaudų išlyginimas apeina nevienodą darbo užmokesčio, 
rentos ir pelno pasiskirstymą rinkose — ypač tokiose, kurios 
nesugeba nustatyti darbo kainos pagal tikrąją jo gamybinę ver- 
tę (žr. diskusiją 3-1ame skyriuje). Kritikų požiūriu, Smitho „na- 
tūralios kainos“ teorija yra vien pusiau formali kapitalistinės 
klasės santykių apologija, laiduojanti ekonominį priešiškų kla- 
sių interesų suderinimą. Kad ir kokie formalūs išsakyti argu- 
mentai atrodytų dabar, šiems ginčams būdingas svarbus mora- 
linis ir politinis aspektas, nes ekonominiai mainai susiejami su 
platesne visuomenine rinkos ir klasinės visuomenės santvarka. 
Šiuo atžvilgiu Smithui pavyko normatyvinės visuomeninės 
santvarkos vizijai įskiepyti „natūralaus“ ekonomikos funkcio- 
navimo skiepų. 


Nuo visuomeninės santvarkos prie rinkos pusiausvyros: 
marginalistinė ekonomikos teorija 


Analizuodamas ekonominį visuomeninės santvarkos pagrindą, 
Smithas savo politinėje ekonomikoje ėmė spręsti ankstesnių 
filosofinių problemų, kurios neišnyko ir iš vėlesnių ekonomi- 
kos tyrinėjimų. Pavyzdžiui, XIX a. pradžios mąstytojus Ricar- 
do, Seniorą, Benthamą ir Millį neką mažiau domino galimas 


ekonominių žinių poveikis to meto socialiniams ir politiniams 

klausimams. Vis dėlto analizės metodai smarkiai pakito, nors 
Smithui būdingas politinis kryptingumas ir išliko. Būtina iš- 
skirti anglų politinės ekonomijos teoretiką Davidą Ricardo. Ir 
ne vien kaip sėkmingai dirbus; biržos maklerį, kuris pasuko 
ekonomikon (mums artimesniems laikams būdinga atvirkšti- 
nis procesas). Jo veikalas Politinės ekonomijos ir apmokestini- 
mo principai (1817) siekė pakreipti Smitho politinę ekonomiją 
moksline linkme. Šitai žymi ekonominės minties raidos „moks- 
linį posūkį“, tačiau svarbiau yra tai, kaip tas posūkis pavertė 
rinką analizės objektu. Rinkos mainams tarsi vadovaujanti „ne- 
matoma ranka“ Smitho veikale blykstelėjo kaip įmantri, trum- 
palaikė metafora, o Ricardo jau plėtojo kur kas aiškesnę rin- 
kos, kaip sistemos ar mechanizmo, sampratą. Kita vertus, Smit- 
has rinkos mainų sukuriamą tvarką suvokė kaip besiplečiančią 
„prigimtinės laisvės sistemą“ (1991 [1776]: 9), o Ricardo apsi- 
ribojo pačios rinkos technine tvarka. Jis ypač stengėsi išsiaiš- 
kinti bendros rinkų pusiausvyros sąlygas ir iškėlė jų, kaip eko- 
nominių sistemų su: generis, savireguliacinį pobūdį. Todėl, Ri- 
cardo įsitikinimu, pavojai ekonominiam stabilumui kyla iš už 
rinkos tvarkos ribų; juos kelia įvairūs veiksniai - karas, gamtos 
Jėgos ar politinė intervencija. Manyta, kad rinkoje, kurią valdo 
konkurencija ir pasiūlos bei paklausos sąveika, vidinės perpro- 
dukcijos ir nepakankamo vartojimo krizės yra neįmanomos. 
Taigi dėmesys visuomeninei ir moralinei santvarkai, būdingas 
Smitho veikalui, per Ricardo politinę ekonomiją virsta torma- 
lesnio pobūdžio gilinimusi į įgimtą rinkų tvarką. 
Moderniosios ekonomikos teorijos plėtrai svarbiausias ir bu- 
vo išryškėjęs rinkos pusiausvyros klausimas. Ekonomikos teo- 
rija, kaip disciplina, siekia „ribinio naudingumo teoriją“, kuri 
Iškilo XIX a. aštuntąjį dešimtmetį. Be abejonės, tai „pirmoji 

išties nauja didelė idėja, atsiradusi ekonomikos teorijoje po Ri- 
cardo (Blaug 1985: 584), šią idėją rutuliojo Jevonsas, Menge- 
ris ir Walrasas, o vėliau plėtojo įvairių pakraipų ekonomistai, 
tarp jų - Alfredas Marshallas Britanijoje, Wilfredo Pareto Švei- 
carijoje ir Johnas Batesas Clarkas bei Frankas Knightas Jungti- 
nėse Valstijose. Nors nė vienas jų negalėtų pretenduoti į tokį 
ilgalaikį publikos pripažinimą, koks teko Adamui Smithui, jų 
tyrinėjimai padėjo neoklasikinės „normaliosios ekonomikos teo- 
rijos“ pagrindus, o ši teorija ir taikoma didžiumą XX amžiaus. 
Tas faktas, kad, tarkim, Jevonsas ar Mengeris žinomi beveik 
vien ekonomistams, rodo, jog po „marginalistinės revoliuci- 
jos“ (Swedberg 1994: 259) ekonomika formalėjo ir nebeturėjo 
ką pasakyti platesniems visuomenės sluoksniams (žr. McClos- 
key 1994). Išskirdamas ekonomikos teoriją kaip atskirą dis- 
cipliną, marginalizmas pirmine ekonomine institucija įtvirtino 
rinką. Richardo Swedbergo (1994: 259) teigimu, „nors margi- 
nalistinę revoliuciją galima kritikuoti, tenka pripažinti, jog vie- 
nas didžiausių jos laimėjimų buvo rinkos, kaip ekonomikoje vei- 
kiančio centrinio paskirstymo mechanizmo, suvokimas. Ši idėja 
neabejotinai atspindėjo palaipsniui Vakaruose vykusį pokytį: eko- 
nomika vis labiau telkėsi apie rinkas“. 

Šios disciplinos raidai būdinga dvi esminės slinktys. Pirma, 
akivaizdžiai susilpnėja politinės ekonomijos dėmesys visuome- 
ninės ir politinės santvarkos klausimams - svarbiausiu ekonomi- 
nių tyrimų objektu tapo rinkos mainai. Antra, ekonomikos moks- 
las pradeda taikyti matematinį metodą, kuris aiškina, kaip pasi- 
rinkti rinkos aplinkoje. Šiais atžvilgiais marginalistinė ekonomikos 
teorija rinkos tvarkos ir jos veikimo klausimus gvildena forma- 
liai. Nuo tada moderniąją ekonomikos teoriją galima laikyti 
mokslu apie pasirinkimą nepritekliaus sąlygomis. Nors margi- 

nalistinė ekonomikos teorija kėlė sau specialesnius ir formales- 
nius tikslus, palyginti su klasikine politine ekonomija, vis dėlto ji 
rėmėsi panašiu tvirtinimu, jog rinkos yra efektyviausia paskirs- 
tymo ir derinimo priemonė. Rinkos mainai buvo ekonominės 
veiklos si2e gua non“ ir laidavo pačius efektyviausius atsakymus 
į pagrindinius ekonomikos klausimus: ką reikia gaminti, kaip tai 
turi būti pagaminta ir kam tai turi būti gaminama? 

Tad rinkos yra ekonominės sistemos išeities taškas ir sykiu 
centras; visą gamybos ir paskirstymo procesą galima suvokti 
kaip daugybę darbo jėgos, žaliavų, žemės, finansų kapitalo, pre- 
kių ir paslaugų rinkų. Daugybė individualių firmų ir namų ūkių, 
sąveikaudami pačiose įvairiausiose rinkose, savo sprendimais 
suderina rinkos ekonomikas. Vis dėlto marginalistinis požiūris 
į šią sudėtingą rinkos sistemą grindžiamas paprastesniu mode- 
liu. Marginalistiniams rinkos vertinimams svarbiausia yra 
„bendrosios mainų pusiausvyros“ sąvoka, kuri nusako tokią 
situaciją, kai pasiūla visiškai atitinka paklausą. Šitai apima ir 
„rinkos atsiskaitymų sureguliavimo“ sąvoka. Norėdamas pa- 
rodyti, kaip pasiūla ir paklausa išlyginamos nustatant tinkamą 
kainą, Walrasas aiškino tokį sureguliavimą pasitelkęs prix criė** 
analogiją - tai kaina, kurią surinka išvaržytojas aukcione. Ši grakšti 
metafora išreiškia svarbiausią marginalizmo idėją: realių rinkų 
veikimo (ar neveikimo) būdą galima paaiškinti pasitelkus for- 
malius rinkos modelius. Tikrieji rinkos procesai įvertinami to- 
bulos konkurencijos ir bendrosios pusiausvyros aksiomų atžvil- 
giu. Socialinis veiksmas rinkose gali būti išreikštas formaliais - ir 
nuspėjamais — pasiūlos bei paklausos kintamaisiais. 


* Sine gua non - būtina sąlyga (lot.). 


** Prix criė - šūktelrta kaina (pranc.). 

Šiuo atžvilgiu marginalistinė ekonomikos teorija — tai ne- 
paprastai formalus požiūris į rinkas, paremtas „rinkos“, kaip 
abstrakčios formos, samprata. Nors marginalistų dėmesys rin- 
kos pusiausvyrai kyla iš Smitho požiūrio į ekonominę tvarką, 
tačiau marginalistų politinėje ekonomijoje sunku įžiūrėti mo- 
ralinių ir politinių aspektų. Todėl formalusis posūkis, kurį eko- 
nominė mintis pradėjo XIX a. pabaigoje, leido ekonomikos 
teorijai pretenduoti į neutralaus mokslo statusą. Marginalisti- 
nės ekonomikos teoretikai ir jų įpėdiniai neoklasikai mėgdavo 
iškelti objektyvų savosios analizės pobūdį: pavyzdžiui, Lione- 
lis Robbinsas tvirtino esą „pusiausvyros sąvokos netemdo nė 
menkiausias pritarimo šešėlis, pusiausvyra yra tiesiog pusiaus- 
vyra“ (Robbins 1935: 143). Kitaip tariant, rinkos, kaip pasiskirs- 
tymo būdo, efektyvumas turi būti laikomas formaliu, o ne mo- 
raliniu ar politiniu dalyku. 


Rinkai būdingas išskaičiavimas ir socialinis veiksmas 


Ankstyvieji politiniai ekonomistai rinkos tvarką siejo su plates- 
ne visuomenine santvarka, o marginalistinės ekonomikos teo- 
retikai apribojo rinkos tvarkos tyrimą griežtesniu formaliu as- 
pektu. Kokiomis sąlygomis rinkos „sureguliuoja atsiskaitymus“ 
arba pasiekia pasiūlos ir paklausos pusiausvyrą? Kita vertus, 
marginalistiniam požiūriui į rinkas būdinga sava socialinio veiks- 
mo rinkose koncepcija. Kainos viršenybė derinant rinkas 
priklausė nuo tam tikros rūšies apskaičiuojančio racionalumo, 
būdingo rinkos dalyviams. Taigi formalus požiūris į rinkos pro- 
cesus buvo giminingas tokiam pat požiūriui į rinkos dalyvius — 


šitai užfiksuota garsiajame Pareto posakyje homo econonnicus, 

nusakančiame tam tikrą žmogišką „skaičiavimo mašiną“ 
(McCloskey 1994: 48). Pasitelkę šį modelį ekonomistai gali 
analizuoti, kaip individai paskirsto savo išteklius, siekdami mak- 
simizuoti ekonominę naudą. Nors toks požiūris rodo ekono- 
minę teoriją vis labiau formalėjant, jis buvo grindžiamas tam 
tikromis filosofinėmis idėjomis. Marginalistų iškeliamas indi- 
vidų gebėjimas apskaičiuoti, kiek ekonominės naudos jie gaus, 
siejasi su liberaliomis utilitarizmo ir hedonizmo filosofijomis, 
kurias aptarėme 1-ame skyriuje. Šios doktrinos gėrį kildino iš 
individo malonumo maksimizavimo, malonumą suprantant kaip 
naudą, pasitenkinimą, laimę ar tiesiog kančios nebuvimą. Be 
to, naujoji ekonomikos teorija — ypač jos paryškinami indivi- 
dui naudingi dalykai ir pasirinkimai — pasirodė labai tinkama 
besiklostančiai vartotojų visuomenei analizuoti, kur vartojimas 
pamažu darėsi pagrindine ekonomine veikla (žr. Slater 1997a). 

Ribinė naudingumo teorija grindžiama paprasčiausiu teigi- 
niu apie žmogaus veiksmą: individai mainosi gėrybėmis, siek- 
dami maksimizuoti savosios naudos visumą. Ekonominį elgesį 
valdo troškimas maksimizuoti naudą (arba, vartojant hedonis- 
tinius terminus, malonumą) ir minimizuoti nenaudą (arba skaus- 
mą). Nors mūsų troškimams dažniausiai nebūna ribų, tiems 
troškimams patenkinti turimi ištekliai paprastai būna riboti, 
todėl žmonių troškimą siekti savo naudos varžo turimų prie- 
monių stoka. Stokos (gėrybių, laiko, išteklių) varžomas indi- 
vidas privalo rinktis iš galimų pasiekti tikslų. Todėl ekonomi- 
kos teorija analizuoja tą formalaus racionalumo rūšį, kuria 
žmonės paskirsto ribotus savo išteklius, siekdami aprėpti kuo 
daugiau trokštamų įgyvendinti tikslų. Toks apibrėžimas kyla 
Iš šių prielaidų: 

1. Individams būdinga norai, kuriuos galima suskirstyti pagal 
svarbumą. 

2. Vyrauja stokos sąlygos, kitaip tariant, ištekliai individo troš- 
kimams patenkinti yra riboti. 

3. Individai tokiomis stokos sąlygomis renkasi siekdami sau 
didžiausios naudos. 


Skyriaus pradžioje pažymėjome, kad ekonomikos teorija, kaip 
pasirinkimo nepritekliaus sąlygomis tyrimas, neapsiriboja (nei 
Iš principo, nei praktiškai) vien rinkų tyrimu. Vis dėlto indivi- 
do naudos maksimizavimo modelis ypač gerai tinka rinkos ap- 
linkybėms, mat visoms joms svarbiausia yra kainos orientyras. 
Šiame modelyje ekonominis pasirinkimas iš esmės laikomas ap- 
skaičiavimo procesu. Kai pakeliui į darbą užeinu į kavinę, turė- 
damas kišenėje 1 svarą, galiu rinktis ramunėlių arbatą, laikraštį 
ar labai stiprios kavos puodelį. Ekonomistas svarstytų taip: rink- 
damasis iš šių galimybių, aš svarstau prekių naudingumą kai- 
nos atžvilgiu. Atkreipkite dėmesį, kad čia naudingumas - tai 
formali 1r santykinė priemonė įvairių tų dalykų teikiamam pa- 
sitenkinimui išreikšti. „Naudingumas“ nenurodo ypatingo ma- 
lonumo, kurį teikia didelė kofeino dozė, gerosios žolelių arba- 
tos savybės arba sporto puslapių rašiniai. Veikiau jis ganėtinai 
abstrakčiai apibūdina kiekvienos prekės gebėjimą patenkinti 
mano asmeninius troškimus. Tai leidžia man rinktis iš dalykų, 
kurie šiaip jau nėra lygintini. 

Tarkim, aš nusprendžiu išleisti 1 svarą ramunėlių arbatai ir 
laikraščiui. Jei darome prielaidą, kad siekiu didžiausios nau- 
dos, tai galima spręsti, kad toks derinys man atrodo naudin- 
gesnis. Tad apie asmeninius norus ir subjektyvias vertybes spren- 
džiama pagal tai, kokiam objektyvaus vartotojo poreikiui buvo 

atiduota pirmenybė, kitaip tariant, pagal faktinius pasirinki- 
mus, kuriuos galima nustatyti iš individų elgesio rinkoje. Šitaip 
ribinio naudingumo teorija aiškiai atskiria vertę ir kainą. Klasi- 
kinė politinė ekonomija visomis išgalėmis stengėsi nustatyti me- 
džiaginės prekių vertės ir kainų, kurių tos prekės buvo vertos 
rinkose, santykį, o ribinė ekonomikos teorija iš esmės apsieina, 
net neketina šito daryti. Vertė nėra medžiaginis ar objektyvus 
veiksnys, nustatomas pagal gamybos sąnaudas ir atsispindintis 
„natūralioje“ prekės kainoje. Vertė suvokiama subjektyviai — 
nelygu tos prekės vartotojai. Tad šiuo požiūriu ankstesnis ban- 
dymas pagrįsti kainos vertes buvo nevykusi pastanga paaiškin- 
ti ekonominius reiškinius (kainas), remiantis neekonomine są- 
voka (vertė). Grubiai sakant, prekės rinkoje yra vertos tiek, 
kiek kas nors yra pasirengęs už jas sumokėti. Ekonomikos teo- 
rija negali nieko pasakyti apie vertę, ji tik teikia formalių būdų 
analizuoti, kaip tos kainos nusistovi. 


Ribinis mąstymas 


Vadovavimasis kaina kildina ypatingą racionalią, apskaičiuo- 
jančią rinkos veikėjų elgseną. Iš esmės racionalaus apskaičiavi- 
mo modelis yra grindžiamas žmonių „ribiniu mąstymu“. Ki- 
taip tariant, ekonominiams sprendimams būdinga siekti ribi- 
nių sąnaudų ir gaunamos naudos kompromiso. Nors ribinius 
skaičiavimus ekonomikos teorija taiko daugybei veiklos sričių, 
pradedant darbo produktyvumu ir baigiant apmokestinimo koe- 
ficientais, vis dėlto jas galima suvesti į pamatinį ribinio naudin- 
gumo modelį. Įsivaizduokite, kad ekonominiai pasirinkimai yra 


savotiškas „aukcionas“. Tarkim, aš einu į turgų, norėdamas įsi- 


82 


gyti padėvėtą automobilį. Pirmoji mano pasiūlyta kaina - 500 
svarų. Kylant siūlomoms kainoms, aš pasiūlau 600, paskui —- 
750 svarų. Tačiau kainai pasiekus 800 svarų ribą aš jau nebeke- 
tinu siūlyti savo kainos, nes dabar automobilis man per bran- 
gus, palyginti su nauda, kurios tikiuosi jį įsigijęs. Esminį savo 
skaičiavimo veiksmą atlieku ties 750 ir 800 svarų riba - paskui 
aš pasitraukiu iš rinkos. Kitas būdas įsivaizduoti tokius skaičia- 
vimus yra ribinio pajamų naudingumo pavyzdys. Nedideles pa- 
jamas gaunančiam žmogui, tarkim, kurio pajamos yra valsty- 
bės skiriama bedarbio pašalpa, - kiekvieno papildomo svaro 
ribinis naudingumas yra didesnis, negu žmogui, kurio pajamos 
yra 100 000 svarų: galima sakyti, mažesnes pajamas gaunan- 
tiems kiekvienas svaras labiau vertingas. Mažesnes pajamas gau- 
nančiam žmogui papildomų pajamų ribinis naudingumas gali 
būti vertas į jas įdėto darbo (arba nenaudingumo), palyginti su 
daug uždirbančiu, kuris „nesikeltų iš lovos“ dėl mažiau kaip 
500 svarų per dieną. Šiuo atžvilgiu ribinis prekės naudingumas 
yra susijęs su paskutiniu jos suvartojamu vienetu, 60 svarų per 
savaitę uždirbančiam žmogui ribinis paskutinio 1 svaro nau- 
dingumas bus palyginti didelis. Nors tam, kuris uždirba 2000 
svarų per savaitę, ribinis paskutinio 1 svaro naudingumas bus 
palyginti mažas. Kuo daugiau suvartojama tam tikros prekės, 
tuo mažesnis jos ribinis naudingumas - pirmasis šokoladinio 
torto gabalėlis yra skanesnis už penktąjį. Apskritai didėjant pre- 
kės pasiūlai, jos naudingumas nusmunka iki, Jevonso žodžiais, 
pasitenkinimo arba „soties“ taško. 

Vis dėlto ši mąstymo idėja nevisiškai paaiškina pasirinkimo 
procesą. Juk prekės ar paslaugos kainą individui nulemia dar ir 
tai, ko jis privalo atsisakyti, kad ją įgytų. Dvigubo kavos puo- 
delio kaina gali būti 1 svaras, tačiau man į šią kainą įskaityta ir 

ramunėlių arbata bei laikraštis, kurių nusprendžiau atsisakyti. 
Tai yra alternatyviosios sąnaudos (kartais vadinamos ribiniu 
nenaudingumu) įsigyjant prekę. Kai skaičiuoju kavos puodelį, 
kofeino dozės naudą lyginu su jo pinigine kaina ir alternaty- 
viomis sąnaudomis. Nenaudingumo teorija iš pradžių buvo tai- 
koma ne tik vartotojų veiklai, bet ir skirtingų gamybos veiks- 
nių pasiūlai bei kainai. Pavyzdžiui, marginalistų manymu, dar- 
bo užmokestį (darbo kainą) iš dalies nulemia nenaudingumas, 
apimantis darbininko aukojamą laisvalaikį - tai nenykstantis 
Adamo Smitho požiūrio, jog darbas esąs nepageidaujama našta 
individo laisvei, paveldas. Panašiai ir investuotojams atitenkantis 
pelnas (kapitalo kaina) atspindi nenaudingumą - investuojant 
tenka trumpam atsisakyti panaudoti pinigus tiesioginiam var- 
tojimui, be to, viskuo rizikuojama. Šią Senioro išplėtotą idėją 
Marxas savajame Grundrisse viešai iškritikavo už mintį esą „ka- 
pitalistas irgi aukojasi, aukoja susilaikymą, mat užuot iškart su- 
vartojęs savo produkciją, jis praturtina save“. Pats Marxas bu- 
vo visiškai tikras, kad tai „Senjore tūnantis šykštuolis džiaugia- 
si savo susilaikymu“ (Marx 1977: 368-369). 

Pažymėtina, kad naudingumo teorija tegali paaiškinti tik kai- 
nos susidarymą, esant konkrečių produktų (vandens, ramunė- 
lių, kavos iš automato) paklausai. Ji negali paaiškinti pačių pro- 
duktų paklausos. Šiuo atžvilgiu naudingumo teorija nėra „pra- 
vartumo“ teorija; ji aiškina, ne kodėl žmonės subjektyviai 
vertina tam tikras prekes, o tik - kaip vertė įgauna kainos iš- 
raišką. Į subjektyvias priežastis, kodėl man patinka ne kava, o 
arbata, ekonominiame modelyje neatsižvelgiama. Pasirenkant 
išreiškiamos arba atskleidžiamos visos įmanomos žinios apie 
tai, kam aš teikiu pirmenybę. Prekės naudingumas atitinka kiek- 
vieno individualaus tos prekės vartotojo teikiamą pirmenybę. 

Tokios individualios preferencijos susiformuoja privačiai, už 
mainų aplinkos, jos iš esmės subjektyvios, ir šiuo atžvilgiu indi- 
vidų jokiu būdu negalima lyginti. Naudingumo samprata yra 
itin formali: ji abstrahuoja skirtingus ir atsitiktinius žmonių po- 
reikius bei norus ir paverčia juos maksimizacijos logika. 

Ribinio naudingumo teorijoje, analizuojant individo apskai- 
čiavimą ir pasirinkimą, buvo išplėtota tiksli, formalistinė me- 
todologija. Neįmanoma nieko sužinoti apie privačių pirmeny- 
bių susiformavimą tiek asmeninio skonio, tiek galinčių turėti 
įtakos išorinių veiksnių atžvilgiu; empiriškai nustatomos vien 
objektyvios rinkoje atliktų pasirinkimų pasekmės - kitaip ta- 
riant, individų elgesio, kuriuo jie demonstruoja „atskleistas pir- 
menybes“, rezultatai. Ši metodologija yra pozityvistinė, nes gvil- 
dena tik išorinius žmogaus veiksmo požymius. Žmogaus veiks- 
mo supratimas, - šiuo atveju veikla rinkos aplinkoje - yra 
bihevioristinis, nagrinėjantis tam tikrą seriją reakcijų (paklau- 
sa) į stimulus (kainos pokyčiai), kurie yra stebimi, apskaičiuo- 
jami ir numatomi. 

Šiuo atžvilgiu ekonomikos teorijai iškyla socialiniams moks- 
lams įprasta problema, kurią galima pavadinti profesiniu vei- 
kiančių žmonių tyrinėjimo pavojumi. Kyla klausimas, kaip for- 
malios metodologijos, taikomos žmogaus veiklai tirti, siejasi su 
normatyviniais požiūriais į žmogiškąją prigimtį ar motyvaciją. 
Įtakingų ankstyvojo marginalizmo teoretikų Williamso Stan- 
ley Jevonso ir Vilfredo Pareto išsakyta mintis, kad individai 
rinkdamiesi apskaičiuoja pasirinkimo naudingumą, nebuvo vien 
įtikinama analitinė priemonė. Jevonsas buvo ištikimas Bentha- 
mo pažiūroms apie utilitaristinį malonumo ir skausmo skaičia- 
vimą, o Paretas manė, kad jo homo economicus modelis atitin- 


ka žmogaus psichologiją. Kainos skaičiavimai, padedantys su- 

klasifikuoti pirmenybes ir paskirstyti išteklius, nėra vien efek- 
tyvus veikimo rinkose būdas - taip esą pasireiškianti racionali 
žmogaus prigimtis. Manyta, kad ši idėja galioja bet kokiai konk- 
rečiai socialinei ir istorinei aplinkai. Žmonės apskritai elgiasi, 
kaip liepia jiems malonumo ir skausmo santykio skaičiavimas, 
skatinantis maksimizuoti subjektyvią naudą. 

Taigi marginalistinis perversmas, ekonominę analizę nukrei- 
pęs į rinką, įtvirtino ir tam tikrą rinkos dalyvio sampratą. Šiuo 
atžvilgiu marginalistai plėtojo itin formalius požiūrius į rinkas 
ir kaip tvarkos sistemas, ir kaip atstovavimo vietas. Pamatiniai 
marginalizmo principai - rinkos pusiausvyra ir individualus pa- 
sirinkimas — padėjo pamatus neoklasikinei ekonomikos teori- 
jai, kuri tapo vyraujančia XX a. paradigma. Sykiu toje discipli- 
noje buvo paskatinti kritiški ir ilgalaikiai ginčai. Tad dabar mes 
ir panagrinėsime kai kuriuos svarbesnius kritinius požiūrius, 
daugiau dėmesio skirdami tvarkos ir atstovavimo klausimams. 


Konkurencija ir rinkos procesas: austrų požiūriai 


Nors ribinio naudingumo teorija padėjo pamatus neoklasiki- 
nei srovei, įsivyravusiai XX a. ekonomikos teorijoje, tačiau ją 
kildina trys atskiros mokyklos: britų mokykla, siejama su Je- 
vonsu ir Marshallu, Lozanos universitete susiformavusi Švei- 
carijos mokykla, kurią išgarsino Walrasas ir Paretas, bei Carlo 
Mengerio, Ludwigo von Miseso ir Friedricho von Hayeko iš- 
kelta Austrijos mokykla. Pastaroji ekonominės minties atšaka 
savo plėtojamais požiūriais į rinkos procesus daugeliu reikš- 
mingų aspektų išsiskyrė iš besikuriančios naujosios ortodoksi- 
jos. Tiek austriškasis, tiek neoklasikinis požiūris laiko rinką efek- 

tyviausia išteklių ekonominio paskirstymo ir koordinavimo prie- 
mone. Walraso koncepcijoje apie rinkos kliringą (atsiskaitymų 
sureguliavimą) bei pusiausvyrą - pasiūlos ir paklausos sąveikos 
būdą, kuriuo optimaliai paskirstomi ištekliai, ryškėjant neokla- 
sikinei perspektyvai, austrų ekonomistai iškelia mintį apie di- 
naminį konkurencijos ir inovacijos poveikį rinkai. Taigi neokla- 
sikų gilinimuisi į rinkos pusiausvyrą galime priešpriešinti austrų 
susidomėjimą rinkos procesais (žr. Kirzner 1973). 

Pagal neoklasikinį pusiausvyros modelį tam tikras prekių ir 
paslaugų kiekis paskirstomas tarp konkuruojančių paklausų, o 
kaina veikia kaip mechanizmas, tvarkingai išlyginantis šiuos 
pasiūlos ir paklausos veiksnius. Toks pasiūlos ir paklausos mo- 
delis suponuoja rinkos aplinkoje pasklidusią tikslią informaci- 
ją - kitaip tariant, manoma, kad rinkos yra skaidrios mainų 
sistemos jų siūlomų prekių asortimento, kainos, kiekybės ir ko- 
kybės atžvilgiu. Lyg įžengiantys į rinką pirkėjai žinotų, kokios 
prekės yra siūlomos ir kaip svyruoja jų kainos, o pardavėjams 
būtų aiškios visos jų konkurentų prekių rūšys, kiekis bei kaina. 
Tobuloje rinkoje kainos mechanizmas vadovauja prekių gamy- 
bai ir paskirstymu, nereikalaudamas kontrolės ar įsikišimo. Vi- 
sada esama alternatyvių pirkėjų ir pardavėjų, informacija - tiksli, 
o kiekvienas sandoris baigiasi vos tik įvykus mainams. 

Austrų principai kitokie - į rinką žvelgiama ne formalaus 
polinkio į pusiausvyrą, o dinamiškų atsitiktinių konkurencijos 
procesų požiūriu. Rinkos procesai priklauso nuo konkrečios 
situacijos, jie neprognozuojami ir, kadangi neįmanoma sukaupti 
visiškai tikslios visos informacijos, neapibrėžti. Pagrindinis 
austriškojo požiūrio atstovas XX a. Friedrichas von Hayekas 
tvirtino, jog „ekonomikos teorija turėtų užsiimti ne staciona- 
iais, nekintamais modeliais, o aiškinti, kaip laikui bėgant ru- 

tuliojasi ekonomikos procesas“ (Hayek 1941: 173). Neoklasi- 
kinių metodų atstovai, priešingai, yra linkę laiką laikyti pa- 
prasčiausiu tvarkos kintamuoju, neleidžiančiu viskam rinkoje 
įvykti vienu metu. Rinkos mainai - tai momentiniai sandoriai, 
kuriems nebūdinga jokia svarbi istorija nei ryšys su ateitimi. 
Rinkos aplinkoje vykstantiems sandoriams svarbu tik esama 
dalykų padėtis. Nors manoma, kad rinkos mainai paveikia ir 
visus kitus mainus, tai įvyksta begalinės dabarties sąlygomis — 
savotiškame sąstingyje, kurį implikuoja pagrindinė pusiausvy- 
ros sąvoka. 

Atsižvelgdamas į šiuos dalykus, Israelis Kirzneris (1973) aiš- 
kino, jog pusiausvyros modeliai netinka apibūdinti rinkos pro- 
ceso pabaigai (o ne optimizavimui): tobula konkurencija ver- 
čia daryti išvadą, jog nėra jokios konkurencijos, nes nė vienam 
rinkos veikėjui nėra akstino keisti esamą padėtį. Tardami tobu- 
l4 konkurenciją ir visą informaciją esant rinkos pusiausvyros 
sąlyga, neoklasikiniai modeliai užmirštą esminį dalyką - ir rin- 
kos konkurenciją, ir informacijos kaupimą kildina patys įlaiki- 
nantys rinkos procesai. Įsitraukdami į rinkos procesus, veikėjai 
plečia savo žinias apie tai, kas rinkoje vyksta (bent jau aš žinau, 
kiek sumokėjau už paskutinį kavos iš automato puodelį), ir jo- 
mis remdamiesi daro kitus sprendimus. Kirznerio manymu, tai 
jau savaime yra konkurencijos procesas, nes rinkos veikėjai įgyja 
daugiau žinių apie sąlygas bei kitus veikėjus, su kuriais jiems 
teks susidurti perkant ir parduodant. Pagal austrų teoriją kaina 
yra pagrindinis informacijos signalas, ji veikia kaip „užuomi- 
na“ arba „komentaras“ - žinių apie rinkos procesus šaltinis 
(Hayek 1945). Austrų ekonomistai, ypač Hayekas, labai su- 
stiprino ir suvisuomenino rinkų analizę, atvirai laikydami kai- 
ną informacijos signalu ar bendros prasmės sistema, susaistan- 

čia rinkos veikėjus, o ne neutraliu, pasiūlą ir paklausą išlygi- 
nančiu mechanizmu. Tad rinkos jau gali būti suprantamos kaip 
informacijos gausūs tinklai - netgi kaip savotiškas pirkėjų ir 
pardavėjų „pokalbis“ (McCloskey 1994). Tiesą sakant, kai ku- 
rie teoretikai šią idėją taip išplėtojo, jog ėmė kelti mintį esą 
ekonomistams tenkantis aiškinimo uždavinys yra lygiai tiek pat 
interpretacinis ar hermeneutinis, kiek ir matematinis (žr. La- 
voie 1990). 

Tačiau austrų ekonomistai, gilindamiesi į rinkos procesų di- 
namiką bei jų atvirumą, nevengė ir klausimų apie rinką, kaip 
tam tikrą tvarkos būdą. Jų pateikti konkurencinio rinkos pro- 
ceso variantai įtaigauja sudėtingą, spontanišką tvarką, tačiau 
tokią, kurios neįmanoma lengvai kontroliuoti. Pavyzdžiui, 
Hayeko požiūriu, nei neoklasikiniai ekonomistai, nei mėgstan- 
tys visur kištis politiniai planuotojai negali nukopijuoti rinkos 
tvarkos privalumų. Jis pritarė liberalų įsitikinimui, kad laisvi 
rinkos mainai prisideda prie bendros tvarkos ir interesų har- 
monijos. Vis dėlto šį padarinį jis priskiria ne abstrakčiam pu- 
siausvyros modeliui, o dinamiškiems procesams, kurių taip leng- 
vai nesumodeliuosi. Rinkos tvarkos neįmanoma nusakyti tvar- 
kingais neoklasikų modeliais - ji yra dinamiška, sudėtinga ir 
nepaprastai kaiti, net jei galiausiai ir prisideda prie socialinės ir 
ekonominės harmonijos. Tai nebuvo vien ekonominis argumen- 
tas. Liberalas ekonomistas Hayekas laikė rinką svarbiausia lais- 
vos visuomenės institucija, leidžiančia individams siekti tokių 
tikslų, kokie jiems atrodo reikalingi, taip pat ir apskaičiuoti, 
kaip geriausiai jie gali laiduoti savo poreikius. Kita vertus, rin- 
kos santykiai yra būdas įvairiems individams susisaistyti tarpu- 
savio santykiais: „Šiandien rinkos santykių tinklo perduodami 
atgarsiai kaip tik ir susieja bet kurio europiečio ar amerikiečio 

gyvenimą su įvykiais Australijoje, Japonijoje ar Zaire“ (Hayek 
1991: 299). Tačiau šitai nereiškia, jog ekonominės vertybės ir 
tikslai nustelbia visas kitas vertybes bei tikslus. Hayekas teigė, 
jog galiausiai nėra savaiminių ekonominių tikslų; ekonominis 
veiksmas visada pajungtas neekonominio pobūdžio tikslams, 
kadangi poreikiai ir troškimai yra egzogeniški (arba išoriški) 
rinkos aplinkai. Vadinasi, ekonominė veikla apima ribotų ištek- 
lių pasiskirstymą tarp konkuruojančių tikslų, kurie patys savai- 
me yra neekonominiai (grįžkime į kavinę, kur mano skaičiavi- 
mas yra ekonominis dalykas, tačiau neekonominis yra noras 
išgerti stiprios kavos). Hayekas grįžta prie Smitho įsitikinimo, 
kad daugybei individų laisvai siekiant savo interesų įgyvendi- 
nimo, randasi spontaniška rinkos tvarka, kuri yra tiek ekono- 
minis, tiek socialinis gėris. Ir Smitho išsakyta „nematomos ran- 
kos“ analogija, ir Hayeko požiūris byloja, jog rinkos tvarka yra 
daugybės individualių veiksmų, o ne kokio pavienio sumany- 
mo padarinys. 


Rinkos netvarka 


Nors neoklasikinė teorija remiasi statišku rinkos modeliu, o 
austriškoji ekonomikos teorija grindžiama dinamiška rinkos 
proceso samprata, abi rinką laiko veiksmingu ir iš esmės savi- 
reguliuojančiu koordinavimo būdu. Šia idėja grindžiamas abiejų 
teorijų tvirtinimas, jog rinkos yra veiksmingos ekonominės tvar- 
kos sistemos. Vis dėlto šiuolaikinėje ekonomikos teorijoje esa- 
ma reikšmingos kritikos, nukreiptos į tam tikras rinkos netvar- 
kos apraiškas, kitaip tariant, tam tikrus rinkos trikdžius, kurie 


pakerta ekonominio paskirstymo veiksmingumą ir nešališku- 

mą. Rinkos sutrikimų koncepcijos suabejoja dviem pačiais svar- 
biausiais rinkos veiksmingumo principais: konkurencija ir in- 
formacija. Jos taip pat byloja apie platesnį rinkos procesų so- 
cialinį neveiksmingumą išorinių sąnaudų, būdingų įvairioms 
ekonominės veiklos rūšims, atžvilgiu. Taigi plačiąja prasme rin- 
kos sutrikimus galima suvokti kylant dėl netobulos konkuren- 
cijos, nepakankamos informacijos bei išorinių poveikių. 

Tai nėra vien formalus argumentas apie rinkų veikimą. Jis 
apima platesnius rinkos procesų socialinio poveikio bei jų po- 
litinio reguliavimo klausimus. 5-ame skyriuje kalbėsime apie 
esminę šių argumentų reikšmę diskusijoms dėl valdžios kiši- 
mosi į rinkos ekonomiką apimties. Austrų ekonomikos teorija, 
ypač Hayeko, gynė požiūrį, jog rinkos išteklius paskirsto veiks- 
mingiau nei ekonominis planavimas. Šiuo atžvilgiu planuoto- 
jams niekada nepavyksią nukopijuoti to veiksmingo būdo, ku- 
riuo kainos — konkurencijos ir informacijos signalai - valdo 
ekonomikos procesus. Josephas Stiglitzas (1994), reaguodamas 
į akivaizdžią laisvosios rinkos modelių „pergalę“ prieš socialis- 
tines alternatyvas paskutiniaisiais XX a. dešimtmečiais, grįžta 
prie šios temos ir duoda atkirtį tokiems teiginiams. Stiglitzas 
prieštarauja minčiai esą neoklasikiniai modeliai kažkokiu bū- 
du pritarią ar paaiškiną liberalaus kapitalizmo sėkmę. Jis pažy- 
mi, kad sėkmingai veikiančios ekonomikos grindžiamos ne lais- 
vos rinkos sistema - jos dažniausiai mišrias ekonomikas derina 
su plataus masto valdymu (4). Po tokio gambito seka kritiškas 
rinkos sutrikimų vertinimas bei neoliberalios rinkos retorikos 
kritika - ta retorika ir kuria ekonomikos valdymo taisykles. 

Problema ta, kad rinkos procesai retai susireguliuoja taip, 
kad sukurtų formalią pusiausvyrą arba veiksmingai paskirstytų 
išteklius. Šiuolaikinėje ekonomikos teorijoje vyraujanti para- 

digma, - vadinama konkurenciniu, neoklasikiniu, Smitho arba 
Walraso modeliu, - remiasi begalės firmų ir vartotojų tarpusa- 
vio sąveika: visi jie stengiasi maksimizuoti savo naudą konku- 
rencinių rinkų sistemoje (5). Tokį modelį sudrumsčia esminės 
netobulos konkurencijos ir informacijos problemos. Minėjo- 
me, kad tobulos konkurencijos modelis numato rinkoje egzis- 
tuojant pakankamą pirkėjų ir pardavėjų kiekį, neleidžiantį są- 
mokslo ar monopolijos apraiškoms iškreipti kainų. Realiomis 
rinkos aplinkybėmis tokį modelį retai pavyko ir vargu ar kada 
pavyks įgyvendinti. Pavyzdžiui, imkim JAV oro linijas aštuntąjį 
XX a. dešimtmetį arba Britanijos cukraus rinką paskutinįjį XX a. 
dešimtmetį: kadangi tiekėjų skaičius ribotas, firmos veiksmin- 
gai kontroliuoja rinką ir geba išvengti tikros kainų konkuren- 
cijos. Standartinio modelio laisvos konkurencijos prielaida yra 
labai abejotina, turint omenyje firmų suinteresuotumą išstumti 
konkurentus arba slapta su jais susitarti, siekiant maksimizuoti 
savo pačių naudą. Šį ganėtinai „racionalų“ polinkį į monopoli- 
nę kontrolę ilgą laiką tramdė antimonopoliniai arba konku- 
rencijos įstatymai. Rinkos monopolijos pavyzdžiai apima tarpsnį 
nuo Johno D. Rocketellerio „Standard Oil“ kompanijos iki Billo 
Gateso korporacijos „Microsoft“, kuri 2000 m. galėjo pasigir- 
ti, jog 90 proc. asmeninių kompiuterių įtaisyta jo vadovauja- 
mos korporacijos programinė įranga. „Microsoft“ bandymas 
pasinaudoti tokiu dominavimu operacinių sistemų srityje ir pa- 
našiai įsivyrauti kitoje — Interneto naršyklių - rinkoje baigėsi 
antimonopoliniais suvaržymais, kuriuos firmai skyrė JAV teis- 
mai, argumentuodami, kad tokio pobūdžio veikla yra antikon- 
kurencinė, tad žalinga tiek vartotojų, tiek konkuruojančių fir- 
mų interesams. Esmė ta, kad veiksmingą ekonominę tvarką lai- 


duoja ne „standartinės teorijos“ rekomendacijos, o reguliacinės 

priemonės, įkuriančios ir ginančios konkuruojančias rinkas. Ta- 
čiau apie būtinybę įsikišti valstybei rinkos modeliuose retokai 
kalbama, nesvarbu, kaip plačiai tokį įsikišimą taikytų moder- 
nioji rinka. 

Netobulos konkurencijos problemos susijusios ir su antrąja 
rinkos trikdžio forma - nepakankama informacija. Laikantis 
austriškosios nuostatos, informacijos problemos yra pagrindi- 
nis neoklasikinės rinkos teorijos trūkumas. Netobula konku- 
rencija yra nenuoseklios informacijos priežastis, taip pat ir jos 
padarinys. Šiuo atžvilgiu Stiglitzas iš dalies sutinka su austrų 
ekonomistų požiūriais į informaciją bei inovaciją, tačiau jis lin- 
kęs suabejoti „mitine“ kainos, tiek kaip rinkos santykio, tiek 
kaip informacijos šaltinio, pirmenybe. Daugybė pagrindinių 
ekonominių santykių, ypač firmose, nėra valdomi kainos (žr. 
taip pat Williamson 1985). Negana to, firmos ir vartotojai, 
priimdami ekonominius sprendimus, naudojasi kitokiomis ne- 
gu kaina informacijos formomis, tai gali būti prekių atsargos, 
kolektyvinė reputacija, ekonominis „parodomasis efektas“, pa- 
prastai vadinamas mada arba „noru neatsilikti nuo Džounsų“. 
Stiglitzo teigimu, informacijos problemos ypač aštriai pasireiš- 
kia ilgalaikių investicijų ir finansų rizikos atžvilgiu. Ekonomi- 
nė rizika - netikrumas dėl būsimų rezultatų - yra pagrindinė 
informacijos problema rinkose. Kainos signalai taip lengvai į šį 
klausimą neatsako. 

Iškėlus netobulos konkurencijos ir nepakankamos informa- 
cijos problemas, nebegalima manyti rinkas esant veiksmingas. 
Taigi standartinis modelis gali pateikti tam tikrą abstrakčios 
rinkos tvarkos variantą, tačiau pats savaime jis negali pasiūlyti 
realios rinkos ekonomikos valdymo direktyvų. Šiuo atžvilgiu 
neoliberalų reikalavimai restruktūrizuoti priešakines kapitalis- 

tines visuomenes negali išsilaikyti vien ant neoklasikinių rin- 
kos modelių pagrindo (žr. 5-4 skyrių). Stiglitzas sutinka, kad 
konkurencija, informacija ir decentralizacija yra patys svarbiausi 
sėkmingos ekonomikos veiksniai: nors standartiniai rinkos 
veiksmingumo modeliai numato šiuos veiksnius, pačios rinkos 
nebūtinai juos sukuria. Tad vyriausybėms tenka pagrindinis vaid- 
muo, norint užtikrinti rinkų konkurencingumą ir veiksmingu- 
mą, užkirsti kelią karteliams ir monopolijoms, skatinti varto- 
tojų informavimą ir kitus dalykus. 

Trečioji, pagrindinė, mūsų įvardyta rinkos trūkumo proble- 
ma kyla dėl išorinių poveikių - su ja tvarkytis tenka taip pat 
valdžios veikėjams. Išoriniais poveikiais nusakomi į rinkos kai- 
nas neįtraukti ekonominės veiklos kaštai bei nauda. Šis termi- 
nas nusako ekonominės veiklos kaštus bei sąnaudas, kurios ne- 
figūruoja rinkos kainose. Jei firma gamybinio proceso metu 
užteršia vietinio vandens atsargas, tai jau yra išorinės sąnau- 
dos, su kuriom tiesiogiai nėra susijusi nei firma, nei vartotojai. 
Taip pat jei aš už dyką klausausi netoliese esančiame parke vyks- 
tančio koncerto, kurio žiūrovai už tai mokėjo pinigus, šios 1š- 
orinės naudos (žinoma, jei tas koncertas man patinka) neatsis- 
pindi bilieto kaina. Nors šiuo atveju vargu ar galima ką nors 
man padaryti dėl tokio „zuikio bilieto“, vyriausybė, įsikišdama 
į rinkos veiklą, pirmiausia ir privalo imtis šios išorinio povei- 
kio problemos - įvesti „teršėjo atsakomybės“ mokesčius ar bau- 
das, taip pat aprūpinti kolektyvinėmis gėrybėmis (nuo apsau- 
gos iki kelių), kai sunku laiduoti, jog tam tikros prekės ar pa- 
slaugos teikiama nauda teks vien tiems, kurie pageidauja 
tiesiogiai už ją mokėti. 5-ame skyriuje dar kalbėsime, jog tokio 
pobūdžio vyriausybės įsikišimas perša mintį, kad ekonominė 


tvarka yra lygiai toks pat teisinis ir politinis gaminys kaip ir 

rinkos jėgų padarinys. Rinkos yra visuomeninės ir ekonominės 
tvarkos principai, tačiau jos turi būti suvokiamos ir kaip politi- 
nės santvarkos problemos. 


Socialinis veiksmas ir rinkos skaičiavimas: 
ekonominio atstovavimo kritika 


Šie kritiniai argumentai skirti tiems, kurie rinką laiko visuome- 
ninės ir ekonominės tvarkos modeliu. Dar galėtume pasido- 
mėti ir ekonominiais argumentais, kurie kvestionuoja rinkos 
pagrindu sukurtą atstovavimo modelį. Jau sakėme, jog maksi- 
mizuojančio, savanaudiško rinkos veikėjo figūra, apie kurią su- 
kasi neoklasikinė ekonomikos teorija, grindžiama siauromis, 
formalistinėmis arba bihevioristinėmis prielaidomis. Atsižvelg- 
damas į tai, Weberis tvirtino, jog moderniosios ekonomikos 
teorijos postuluojamas rinkos veikėjas yra idealus formalaus 
racionalumo tipas, tinkamas kaip analitinė priemonė empiri- 
niam ekonominiam elgesiui analizuoti (Weber 1949). Weberio 
ir kitų teoretikų manymu, kyla pavojus šią figūrą laikyti žmo- 
gaus psichologijos atspindžiu arba etine žmogaus elgesio nor- 
ma. Nors individualistinis ekonominės teorijos akcentas yra 
artimas Weberio sociologijai (žr. Clarke 1982), dėl tos teorijos 
„nepakankamai socializuoto“ požiūrio į veikiantį žmogų iš es- 
mės ir nesiliauja ginčai tarp siūlančių ekonominius modelius ir 
teigiančių „pernelyg socializuotą“ individo sampratą, kylančią 
iš antropologijos ir sociologijos (Wrong 1961; žr. taip pat 4-ą 
skyrių). Toks požiūris sulaukė griežtos ir pačių ekonomikos teo- 
rijos atstovų kritikos. 


Taigi reikia klausti, kaip sekasi „ekonominiam žmogui“ (jį 

taip pavadino Pareto) atlikti idealaus ekonominio elgesio funk- 
cijas. Senas (1977) ekonominių individo modelių atsiradimą 
sieja su liberaliosiomis visuomeninės sutarties teorijomis ir tvir- 
tina, kad ekonominis individo variantas, kurį kelia neoklasiki- 
nė teorija, stokoja daugumai ankstesnių teorijų būdingo komp- 
leksiškumo. Ekonomikos teorija atsisako etinių ir empirinių 
problemų, kurias apima visuomeninės sutarties idėjos, ypač gvi1l- 
denančios individualių interesų ir bendro gėrio ryšį. Iš tikrųjų, 
ji padeda „matematizuoti“ esminiais etiniais ir politiniais lai- 
kytus klausimus apie individo elgesio prigimtį ir apie tai, kaip 
tas elgesys prisitaiko prie kolektyvinės tvarkos. Kaip matėme, 
liberaliojoje ekonomikos teorijoje nuo Smitho laikų manoma, 
jog rinkos visuomenėje kolektyvinis ekonominis gėris yra indi- 
vidų savitarpio nauda ir priklauso nuo kiekvieno savanaudiškų 
interesų besivaikančio individo. Tačiau Senas pažymi, kad tarp 
individo ir kolektyvo plyti neaprėpiama bendrų interesų - šei- 
mos, firmos, draugų rato, bendruomenės, ekonominės klasės — 
platybė, o tų interesų galiausiai neįmanoma įsprausti į indivi- 
dualios naudos modelį. 

Pabrėžtinas ekonominių naudingumo teorijų dėmesys indi- 
vido elgesiui ir jo išskirtinumui šiuo atžvilgiu grindžiamas labai 
jau paprastu individo ir kolektyvo santykio supratimu. Savo 
aiškinimu Senas siekia parodyti ribotą neoklasikinių modelių 
biheviorizmą ir sykiu individualiam racionalumui suteikti etinį 
dėmenį. Jis nurodo į žiedinį ekonominio samprotavimo, pir- 
menybes (preferencijas) susiejančio su pasirinkimais, pobūdį. 
Gvildenant ekonominio sprendimo priėmimą, pirmenybėmis 
aiškinamas elgesys, kuris savo ruožtu laikomas individualios 
preferencijos išraiška. Samprotaujama maždaug taip: jei, pa- 


vyzdžiui, moteris perka pomidorą, tai ekonomistams šis veiks- 

mas aiškus — „ji norėjo pomidoro.“ Tačiau iš kur jie sužino, kad 
moteris norėjo pomidoro? „Nes jį nusipirko“. Pirmiausia toks 
tautologinis argumentas yra labai silpnas priežastinis sociali- 
nio veiksmo aiškinimas. Dar svarbiau tai, kad Senas stengiasi 
sutraukyti tokį lengva ranka sumegztą individualių interesų ir 
individualių pasirinkimų ryšį. Subjektyvių interesų neįmano- 
ma imti ir išskaityti iš objektyvaus elgesio. Individo pasirinki- 
mus dar galima suprasti ir kaip išraišką įsipareigojimo kokiam 
nors reikalui, principams, asmeniui ar grupei, kuris nesutampa 
su jo privačiais interesais. Seno vartojama „įsipareigojimo“ są- 
voka kreipia ir į solidarumą, įsitikinimus bei meilę. 

Seno įsitikinimu, pasirinkimai, daromi kolektyvinių intere- 
sų aplinkoje, pavyzdžiui, šeimos, draugystės ar bendruomenės, 
grindžiami įsipareigojimo (rūpinimosi, meilės, draugystės ir 
pan.) logika. Jie išreiškia „etines preferencijas“, kurios skiriasi 
nuo ekonominėje teorijoje įdiegto siauro „subjektyvių prefe- 
rencijų“ supratimo. Čia nėra nieko sudėtinga: asmens indivi- 
dualūs pasirinkimai ne visada kyla iš jo subjektyvių norų. Priim- 
dami sprendimus, žmonės sugeba atsižvelgti ir atsižvelgia į ki- 
tus, tad tie sprendimai bent iš dalies paklūsta socialinėms 
taisyklėms, struktūroms bei konvencijoms. Moralinė argumen- 
tacija, normos bei paskatos lygiai taip pat motyvuoja veiksmus 
kaip ir individualūs interesai. Atsakydamas į formalų ekono- 
minės teorijos racionalumą - ekonominis veikėjas pasirodo esąs 
nelyg „racionalus kvailys“, kryptingai siekiantis savo asmeni- 
nės naudos, - Senas įrodinėja, kad individualus racionalumas 
grindžiamas įvairiais naudingumo skaičiavimais podraug su mo- 
raliniais svarstymais. Todėl individas dėl moralinių priežasčių 
gali nuspręsti, jog tam tikri troškimai yra vertesni už kitus troš- 


kimus. Gali būti, kad mūsų įsivaizduojama vartotoja nusipirko 

ekologiškai išaugintą pomidorą kaip tik dėl to, jog boikotavo 
genetiškai modifikuotus produktus. 

Vartotojų boikoto pavyzdys rodo, kad etinių preferencijų sri- 
tis neapsiriboja vien neekonominio pobūdžio dalykais bei san- 
tykiais. Ši sritis apima ir aiškiai ekonominius pasirinkimus, tad 
skatina permąstyti „ekonominiu racionalumu“ grįstą sampra- 
tą. Pavyzdžiui, milijonai žmonių apsisprendžia įsidarbinti sava- 
noriškose organizacijose, nors toks darbas paprastai mažiau ap- 
mokamas negu analogiškas darbas pelno siekiančiame sekto- 
riuje. Ši „algos auka“ simbolizuoja kompromisą tarp potencialiai 
didesnio darbo užmokesčio ir etinio bei profesinio pasitenki- 
nimo, kurį teikia darbas dėl reikalo, - jam asmuo įsipareigoja, 
dirbdamas visuomenei naudingą darbą arba tarnaudamas konk- 
rečioms bendruomenėms: „Kaip sakoma (dažnai su liūdesiu), 
darai tai iš meilės“. Vadinasi, tokiam darbuotojui naudingu- 
mas, nekalbant apie atlyginimą, neatsiejamas nuo etinių ar so- 
cialinių vertybių. Ir, žinoma, milijonai kitų žmonių dirba sava- 
norio darbą apskritai be jokio užmokesčio. Ekonominiai ap- 
skaičiavimai, net jei kartais ir atliekami griežtos maksimizacijos 
pagrindu, taip pat dažniausiai kertasi su kitomis pirmenybė- 
mis, įsišaknijusiomis etikos, emocinių ryšių, socialinių normų 
ar geismo srityse. Taigi, pratęsiant Seno aiškinimą, galima sa- 
kyti, kad bet kokia vertybes kurianti institucija, socialinių san- 
tykių sistema ar pažinimo forma, - pavyzdžiui, šeimos, religi- 
nės institucijos, bendruomenės, subkultūros ir politiniai sąjū- 
džiai - taip pat gali duoti naudos. Naivu būtų manyti, jog 
individai sutaurina savo subjektyvias preferencijas pasirinkda- 
mi kokią nors etinę alternatyvą - teikdami pirmenybę ne no- 
rui, o būtinybei, — priešingai, meilės, tikėjimo, pareigos, soli- 
darumo ir garbės galima teisėtai siekti kaip naudingų dalykų; 

šitai pasakytina ir apie emocinius impulsus, tarkim, pavydą, 
įniršį, kaltę ir kerštą. Taigi naudingumo nuovokos formuoja- 
mos ir susiejamos platesnėse prasmės ir visuomeninės santvar- 
kos sistemose (žr. taip pat O'Neill 1998). 

Ironiška, kad ši kritiška naudingumo samprata sugrįžta prie 
išplėstos neoklasikinės racionalaus pasirinkimo analizės. Gary 
Beckeris naudodamas savo „ekonominį žmogaus elgesio tyri- 
mo metodą“ (žr. Becker 1976), pasitelkia ekonominį pasirin- 
kimo modelį patiems įvairiausiems socialiniams reiškiniams — 
nuo narkotikų vartojimo ir rasizmo iki meilės ir santuokos — 
aiškinti. Pagrindinė jo tezė skamba visai paprastai: žmonių 
sprendimai skirtingose socialinėse srityse gali būti analizuoja- 
mi, taikant ekonominius racionalaus pasirinkimo modelius. In- 
dividualus elgesys - šeimose, darbe, meilėje - gali būti suvokia- 
mas kaip mėginimai maksimizuoti įvairius naudingumo pavi- 
dalus. Toks elgesys suvienijamas rinkose, kurios gali būti aiškiai 
regimos, pavyzdžiui, darbo jėgos rinka, ir numanomos, tarki- 
me, vedybinių partnerių „rinka“ (Becker 1991). Tokiose rin- 
kos situacijose individai daro pasirinkimus (galų gale jie negali 
tuoktis su visais), siekdami daugiau naudos sau patiems. Indi- 
vido supratimas apie tai, kas naudinga, neprivalo būti raciona- 
lus, kad atitiktų Beckerio modelį (jis gali būti etinis, aikštingas 
ar ekscentriškas, kiek tik tai ;įmanoma), tačiau pasirinkimai, 
kuriuos daro žmonės, siekdami šių tikslų, vyksta racionalios 
maksimizacijos pavidalu. Paskutinįkart sugrįžkime prie rytinės 
kavos epizodo: aš perku ramunėlių arbatos ir laikraštų. Tarkim, 
aš iš tikrųjų norėjau išgerti kavos, bet laikraštis tą dieną nuo 
kiekvieno parduoto egzemplioriaus aukoja dalį labdarai. Viską 
pasvėrus, man tai pasirodo svarbiau. Arba, tarkim, aš renkuosi 
laikraštį, nes nenoriu, kad prie mano staliuko prisėstų ir mane 

užkalbintų kavinėje esantis kolega. Bet kuriuo atveju — „alt- 
ruistiniu“ arba „savanaudišku“ — šis pasirinkimas teikia man 
didesnės naudos. Skaičiavimas - ekonominis, o noras - ne. Rem- 
damasis plačios apimties argumentais, Beckeris įrodinėja, kad 
ekonominis pasirinkimo modelis turi analitinės vertės ir už „rea- 
lios“ rinkos aplinkos. Racionalaus pasirinkimo analizė neapsi- 
riboja vien akivaizdžiai ekonominiais klausimais, bet siekia ir 
nematerialius gyvenimo aspektus - romantiškus santykius, lais- 
valaikį, vaisingumą ir skyrybas (Becker 1991). Be to, Beckeris 
tvirtina, kad jo analizė dera tiek rinkos, tiek nerinkos visuome- 
nėms. Racionalaus pasirinkimo modeliai ypač gerai tinka eko- 
nominiams pasirinkimams rinkos aplinkoje, tačiau vien ja ne- 
apsiriboja. 

Jeigu manysime, kad Beckeris siūlo visa apimančią naudin- 
gumo teoriją, lieka klausimai apie formalų individualaus veiks- 
mo racionalumą. Ekonominės teorijos pripažįsta, kad individų 
racionalumą ir iš jo kylančius veiksmus formuoja konkrečios 
rinkos aplinkybės bei suvaržymai. Racionalumas dažniausiai bū- 
na kiek „apribotas“, kadangi rinkos veikėjai stokoja išsamios 
informacijos apie tam tikrų veiksmų keliamą riziką arba apie 
jiems prieinamų galimybių spektrą. Vis dėlto problemą kelia 
ne vien tai, kad žmonėms dažnai pritrūksta svarbios informa- 
cijos, o kad jie priima „iracionalius“ sprendimus net ir tada, 
kai būna gerai informuoti. Amitai Etzioni (1988) teigimu, in- 
dividualiam racionalumui dažnai nepavyksta pasiekti optima- 
lių rezultatų. Į asmeninio racionalumo apraiškas įsiterpia ir ki- 
tos apskaičiavimo strategijos - „delsimas“, „apsidraudimas“, 
„bandymų ir klaidų metodas“. Jomis siekiama ne tiek maksi- 
mizuoti naudingumą, kiek „išsikapanoti iš sumaišties“. Atsklei- 
dęs savo požiūrį į individualaus racionalumo trūkumus, Etzio- 

ni ima įrodinėti kolektyvinio racionalumo pranašumus (net ir 
rinkose). Grupės kognityvinės pastangos gali kompensuoti in- 
divido skaičiavimų spragas tiek išsiaiškinant savo norus, tiek 
pasirenkant jų siekimo būdus. Kaip tik šiuo principu grindžia- 
ma kasdienė praktika, kai einant apsipirkti, rinktis būsto ar 
dalyvauti aukcione, kas nors kviečiamas „į kompaniją“ —- ma- 
noma, kad tokiose situacijose dvi galvos yra geriau (ir šaltakrau- 
jiškiau) negu viena. Taigi individualaus naudingumo maksimi- 
zavimo modelis pasirodo esąs racionalesnis už veikiančius žmo- 
nes, negrabiai bandančius jį įgyvendinti. 


Apibendrinimas 


Pagrindinės kryptys, plėtotos moderniajame ekonominiame 
mąstyme, skatino nagrinėti rinkos tvarką, o rinkos veikimą gvil- 
denti pasitelkus techninius suderinimo ir racionalumo mode- 
lius. Suprantama, svarstomi klausimai yra ir metodologiniai, ir 
etiniai. Oliveris Williamsonas pažymi (1985: 391), jog ekono- 
miniais modeliais nepretenduojama pateikti „tikslaus požiūrio 
į Žmogaus prigimtį“, kadangi juos taikant nepaisoma „gerumo, 
užuojautos, solidarumo ir panašių dalykų“. Priešingai, jie su- 
konstruoti taip, kad pateiktų empiriškai paneigiamus teiginius. 
Toks metodologinis požiūris iš esmės paveikė moderniosios eko- 
nomikos teorijos, kaip atskiros socialinių mokslų disciplinos, 
rutuliojimąsi, ypač paskatino jos polinkį viską matematizuoti, 
modeliuoti ir prognozuoti. Tačiau visiškai pagrįsta klausti, ko- 
kios rūšies žinių galima tikėtis iš ekonomikos teorijos, kaip so- 
cialinio mokslo. O gal pakanka užsiimti „žaislinėmis ekonomi- 


komis“ arba idealiais racionalaus pasirinkimo tipais? Falsifika- 

vimo teiginiai prieštarauja kitiems argumentams, jog ekono- 
miniai modeliai turėtų siekti „realistinių“ žmogaus elgesio ver- 
tinimų (žr. Mžki, Gustaffsson ir Knudsen 1993: 7-8). Šias dvi 
nuostatas nesunku supainioti. Pavyzdžiui, neoklasikinės eko- 
nomikos teorijos kritika aiškiai remiasi klaidingu supratimu esą 
metodologinė prielaida apie naudingumo maksimizavimą yra 
iš anksto priimama sąlyga, jog žmonės „išties taip elgiasi“. 

Čia derėtų pateikti du atsakymus. Pirmiausia reikia pažymė- 
ti, jog racionalaus pasirinkimo modeliai - ypač kai jie buvo 
išplėsti 1r apėmė plačias ekonominio bei socialinio veiksmo sri- 
tis — patys savaime nepasiduoda falsifikavimo metodologijai. 
Jeigu manoma, kad visi veiksmai yra maksimizuojantys, tai mak- 
simizavimo prielaidos negalima falsifikuoti. Hipotezė pakliū- 
vaįsi omnta nullia* spąstus, - kaip visa ko teorija, ji galiausiai 
nepaaiškina beveik nieko. Tad darosi sunku aptikti bent vieną 
socialinio veiksmo pavyzdį, kuris nebūtų suvokiamas kaip mak- 
simizuojantis (žr. Boland 1996). Kita vertus, neabejotina, jog 
spėliojimai, kaip žmonės „iš tikrųjų elgiasi“ — ar kaip turėtų 
elgtis, - retokai nutolsta nuo ekonominės analizės. Šiuo atžvil- 
giu nevisada paprasta atskirti pozityvius teiginius nuo norma- 
tyvinių. Tarkim, Hayekas teigia štai ką: 


Dabartinį nesusigaudymą dėl to, ką iš tikrųjų reiškia Adamo Smitho ir jo 
bendraminčių individualizmas, bene geriausiai iliustruoja vyraujantis įsiti- 
kinimas, kad jie sukūrė „ekonominio žmogaus“ vaiduoklį ir kad esą jų 
išvadas diskredituoja jų išpažįstama visiškai racionalaus elgesio prielaida 
bei apskritai klaidinga racionalistinė psichologija. Tačiau jie tikrai nesirė- 


mė tokiomis prielaidomis. Arčiau tiesos būtų teiginys, kad, jų požiūriu, 


* Jei viskas, tai nieko (lot.). (Vert. past.) 

žmogus iš prigimties yra tingus, neapdairus ir nerūpestingas ir kad tik 
aplinkybių verčiamas jis gali būti priverstas savo priemones ekonomiškai 
derinti prie savo tikslų (1976: 26; 2002: 19). 


Hayeko tvirtinimas pakeičia vieną problemą kita: klausimą 
„kaip geriausiai galime suvokti individo prigimtį?“, pakeičia- 
me kitu - „kokios sąlygos būtinos, kad individas (nesvarbu, 
kokia jo tikroji prigimtis) būtų priverstas elgtis racionaliai?“ 
Nors šis klausimas iškyla neišeinant už ekonomikos teorijos 
ribų, jis tapo ypatingu sociologijos dėmesio objektu. Kitame 
skyriuje racionalaus veiksmo ir racionalios tvarkos klausimus 
nagrinėsime pagal klasikinės sociologijos teorijos kontekstą ir 
pasiaiškinsime, kaip didieji mąstytojai svarstė moderniosios rin- 
kos visuomenės racionalumą ir jos individų prigimtį. 

Racionalumas, individas 
Ir VIsUOMeninė santvarka 


Įžanga 


Dviejuose skyriuose teigėme, kad liberalios utilitaristinės so- 
cialinės minties tradicijos, vyravusios ekonomikos teorijoje, vie- 
nu metu teigė ir individo elgsenos modelį, grindžiamą raciona- 
liu egoistiniu siekiu, ir rinkos mechanizmų grindžiamą visuo- 
menės modelį, kuriame efektyviai sustyguoti individų veiksmai 
kuria visuomeninę santvarką. O modernioji socialinė mintis, 
ypač sociologija ir antropologija, kaip tik ir kilo iš abejonių 
šiais modeliais. Ar racionalūs, savanaudiški individų veiksmai 
be niekieno pagalbos gali sukurti stabilią visuomeninę santvar- 
ką? O jei ir gali, tai kokia yra tikroji to „racionalumo“ prasmė? 
Daugumos socialinių teoretikų, ypač klasikinės tradicijos, įsiti- 
kinimu, rinkos visuomenės tikrovė toli gražu nesutampa su nor- 
matyviniais modeliais: tiek visuomenei, tiek pačioms rinkoms, 
norint išlikti patvarioms, reikalingos socialinės vertybės ir įsi- 
pareigojimai, peržengiantys individualius savanaudiškus skai- 
čiavimus. Pristigus tokių vertybių ir įsipareigojimų, rinkos vi- 
suomenė pasirodydavo esanti brutali, iracionali 17 kamuojama 
krizių. Kita vertus, kai rinkoms, kapitalizmui ir racionalizacijai 
iš pažiūros sėkmingai sekėsi priversti moderniuosius sociali- 
nius veikėjus elgtis pagal ekonominius ir utilitarinius mode- 
lius, rezultatas anaiptol nebuvo proto valdžia ir individo lais- 

vė. Atvirkščiai, paversti pavieniais veikėjais, tikrieji individai ėmė 
suvokti save ne kaip apskaičiuojančius subjektus, o kaip susveti- 
mėjusius, moraliai degradavusius apskaičiavimo objektus. 

Šiame skyriuje apžvelgsime svarbiausias klasikinės sociolo- 
gijos teorijos sroves, kurias paskatino Marxo, Weberio, Durkhei- 
mo, Simmelio ir Parsonso mintys. Visų jų supratimu, perėjimas 
prie rinkos visuomenės kelia svarbiausias socialinės minties pro- 
blemas, o ne siūlo jų sprendimą. Tai akivaizdu ir visuomeninės 
santvarkos atžvilgiu - vien ekonomika paremta santvarka kil- 
dina krizes bei iracionalumą, ir individo atžvilgiu - supapras- 
tinto asmens sampratos vyravimas rodo modernybės morali- 
nės sumaišties laipsnį. 


Marxas 


Liberalios socialinės ir ekonominės minties atstovai mano, jog 
rinkos mechanizmai natūraliai suderina prieštaringus intere- 
sus, o Marxas visur mato sistemiškus ir neišnaikinamus sociali- 
nių interesų prieštaringumus. Dėl šių sistemiškų prieštaravimų 
kapitalizmui būdingas ypatingas polinkis į krizes, jis iš esmės 
yra amorali ir išnaudotojiška visuomeninė santvarka. Abiem 
atžvilgiais ši santvarka gali būti laikoma visiškai 1racionalia. Re- 
miantis šia samprata, rinkai tenka sudėtingas vaidmuo. Kapita- 
listinį gamybos būdą Marxas nusako pasitelkęs rinką ir Kaprita- 
lg pradeda aptardamas prekės formą, tą didžiąją paslaptį, su 
kuria esmiškai susijusi visa modernioji tvarka. Kapitalizmas ski- 
riasi nuo kitų gamybos būdų tuo, kad svarbiausias ekonominio 
gyvenimo principas yra gamyba rinkai: žmonės gamina konk- 
rečias prekes ne tiesioginiam suvartojimui, o kad pelningai par- 

duotų prekyvietėje ir per mainus gautų pridedamąją vertę, iš- 
gautą gamybos metu iš darbo. Vadinasi, kapitalistinė visuome- 
nė struktūruojama rinkų tarpininkavimo, kitaip tariant, to fak- 
to, kad nepaliaujamas kapitalo kaupimas visada priklauso nuo 
kapitalisto sugebėjimo rinkos mainais prekes paversti pinigais. 

Nepaisant to, Marxas kalba apie rinką kaip apie „epifeno- 
meną“: pati savaime rinka nėra pagrindinė socialinė tikrovė ar 
principas, paaiškinantis moderniąją visuomeninę santvarką, o 
esmingesnių priežasčių pasekmė. Marxas nuolatos įspėja skai- 
tytojus metyrinėti rinkos pačios savaime ir laiko rinką tam tikra 
mistifikacijos ir iracionalumo sritimi. Tie, kas politinių ekono- 
mistų pavyzdžiu rinkas laiko esminiu savo socialinio koordi- 
navimo modelių veiksniu, geriausiu atveju elgiasi nemoksliš- 
kai, blogiausiu - užsiima ideologiniais manevrais, kadangi nei 
rinkos struktūros, nei joje cirkuliuojančios pasiūlos bei paklau- 
sos apimties negalima paaiškinti pasitelkus individo preferen- 
cijas, sprendimus ar elgseną, nes jos ir išryškėja rinkoje. At- 
virkščiai, rinkas ir rinkos elgsenas nulemia už rinkos kylantys 
struktūriniai apribojimai ir procesai. Tvirtai laikydamasis dar- 
bo vertės teorijos, Marxas įrodinėja, kad nors vertė turi būti 
išgaunama per mainus, mainų procesai negali sukurti vertės. 
Vertė pirmiausia kyla ne iš subjektyvių pirkėjų bei pardavėjų 
įvertinimų (kaip kad laikoma neoklasikinėje ekonomikos teo- 
rijoje), o iš gamyboje išeikvoto darbo. Veikiant laikinoms kon- 
kurencinėms jėgoms, kainos gali nukrypti nuo šių verčių, ta- 
čiau galiausiai rinkos funkcionuoja gamybos sukuriamų verčių 
ribose, ypač visuminė kapitalistinė rinka. Todėl ekonomistams, 
visą savo dėmesį skiriantiems vien rinkai ir niekam daugiau, 
būdingas tam tikras fetišizmas - jie rinką garbina, tarytumei ji 
būtų tikrasis galios šaltinis. 

Svarbu ne tik tai, kad į rinką patenkančios vertės kiekis prik- 
lauso nuo už rinkos ribų - gamyboje - panaudotos darbo jė- 
gos. Gamybos metu sukurta vertė paskirstoma pagal kapitalis- 
tinius socialinius gamybos santykius, kuriuos lemia žmogaus 
santykis su gamybos priemonėmis - jei Žmogus yra jų savinin- 
kas, tai gauna kitokią pelno dalį, negu vien darbo užmokestis. 
Neturintys gamybos priemonių - darbininkai - privalo parda- 
vinėti savo darbą tiems, kuriems tos priemonės priklauso; at- 
skirdami nuo savęs ir perleisdami darbo jėgą kaip prekę, darbo 
užmokesčio pavidalu jie gauna tiktai dalį sukuriamos vertės, o 
likusią vertės dalį jų darbdaviai pasisavina pridedamosios ver- 
tės pavidalu ar galop pelnu. Darbdavių pelnas ir konkurencinė 
sėkmė priklauso nuo darbo užmokesčio - juo jis mažesnis, juo 
didesnė pridedamoji vertė, kitaip tariant, „išnaudojimo koefi- 
cientas“. Padalijimas į pelną ir darbo užmokestį nėra paprastas 
kovos ar konkurencijos reikalas, jo taip pat neįmanoma įveikti 
bendradarbiavimu. Tai struktūrinė paties kapitalizmo savybė, 
tiksliau pasakius, struktūrinis prieštaravimas, kurio padarinys — 
iš esmės priešiški ir nesutaikomi interesai: darbininkų intere- 
sas, - ribotomis išgalėmis spausti, kad būtų didinamas darbo 
užmokestis, o kapitalistinių įmonių išlikimas priklauso nuo jų 
gebėjimo didinti atotrūkį tarp darbo užmokesčio ir bendros 
pagamintos vertės. Terminu „išnaudojimo koeficientas“ Marxas 
formaliai smerkia šį procesą, tačiau jame glūdi aiški moralinė 
politinė prasmė - kad ir kokie laisvi bei lygūs atrodytų rinkos 
mainai, kiekvieno individo rinkos galią lemia jo vieta struktū- 
rinės nelygybės sistemoje. Taip yra ne dėl to, kad kapitalistai 
godūs (nors, suprantama, jie tokie ir yra), o kad pelno normos 
smukimas daro jų verslą nepatrauklų investicijoms (kapitalas 
traukiasi į tas sritis, kur didesnis pelnas) arba verčia parduoti 

prekes nekonkurencinėmis kainomis. Būdingo rinkos visuome- 
nei neteisingumo ir nelygybės ne;manoma pakeisti gera valia 
ar rinkos gerinimu: tas neteisingumas ir nelygybė yra sistemiš- 
ki, jie įveikiami tik revoliuciniu paties kapitalizmo nuvertimu. 

Maža to, rinkos valdomos išorinių jėgų ir dar vienu atžvil- 
giu, kurį perteikia pati rinkoje pasirodančios prekės forma. Pre- 
kė vienu metu yra ir vartojamoji vertė (konkretus objektas, pa- 
sižymintis specifinėmis savybėmis, galinčiomis patenkinti po- 
reikius), ir mainomoji vertė (mainuose įvertinama abstrakčia 
pinigine kaina). Kalbant apie visuomenę apibendrintai, visų so- 
cialinei reprodukcijai reikalingų dalykų gamyba priklauso nuo 
to, kaip tinkamai turima visuomeninė darbo jėga paskirstoma 
reikalingoms gamybos šakoms, kad būtų laiduoti visuomenės 
poreikiai. Žmonės dirba tam tikrus darbus pasitelkę tam tikras 
medžiagas (konkretus darbas) tam, kad pagamintų įvairiausius 
daiktus, kurių būdingosios savybės geba tenkinti poreikius (var- 
tojamosios vertės). Tai „socialiai būtinas darbas“; jis ganėtinai 
akivaizdus visuomenėje, kur žmonės gamina tai, kas reikalinga 
tiesioginiams jų poreikiams: koks nors XV a. namų ūkis gali 
paskirstyti savo kolektyvinę darbo jėgą ir kitus išteklius taip, 
kad pagamintų konkrečių, būtinomis laikomų prekių. Tokį 
skaidrų gamybos ir vartojimo ryšį, kuris, Marxo įsitikinimu, 
būdingas nekapitalistinėms visuomenėms, rinka suskaido ir mis- 
tifikuoja. Užuot gaminę vartojamąsias vertes, tiesiogiai atitin- 
kančias jų poreikius, žmonės - tiek kapitalistai, tiek darbinin- 
kai, kurių darbo jėgą kapitalistai perka ir priskiria sau, - gami- 
na tokias prekes, kurias galima parduoti rinkoje. Nors šioms 
prekėms būtina kitų žmonių atpažįstama vartojamoji vertė (ki- 
taip jų neparduosi), gamintojai laiko jas mainomąja verte: pre- 
kių vertė kyla ne iš konkrečių fizinių savybių, o iš abstraktaus 

pinigų kiekio, į kurį jos gali būti iškeistos. Tokios sistemos sąly- 
gomis rinkoms tiekiamos vertės ir prekės turi būti aiškinamos 
vien kapitalisto siekiu padidinti mainomąją vertę, o ne noru 
patenkinti poreikius, sukurti materialinį geros visuomenės pa- 
grindą, skatinti kultūrą ar kokį nors kitą turiningą dalyką. 
Taigi rinkas sąlygoja už jų esančios struktūros — pirmiausia 
socialiniai gamybos santykiai. Šiuo atžvilgiu Marxas plėtojo pa- 
grindinius klasikinės politinės ekonomijos klausimus apie paja- 
mas iš skirtingų nuosavybės formų, apie pelno, rentos ir darbo 
užmokesčio skirtingumą bei gerovės paskirstymą per sociali- 
nes klases, o ne per individualius pasirinkimus. Marxo požiū- 
riu, socialinės struktūros yra objektyvūs ir žmonių santykius 
lemiantys veiksniai, jų neįmanoma suvesti į individualius veiks- 
mus. Todėl Marxui svarbu, kaip šie objektyvūs lemiami veiks- 
niai veikia, nepaisydami nei darbininkų, nei kapitalistų sąmo- 
ningumo, kitaip tariant, „jiems už nugaros“, tad tarp rinkos 
visuomenės regimybės 1r tikrovės gali rastis atotrūkis. Kaip tik 
sąvokomis „susvetimėjimas“ ir „prekinis fetišizmas“ rodoma, 
kad rinkos kuria sistemiškai klaidingą socialinio pasaulio vaiz- 
dą, kuriame prekės įgauna akivaizdžiai antgamtinių galių, ge- 
bančių per mainus kurti ir palaikyti viena kitos vertę, o ne jas 
pagaminusio žmogaus darbo atžvilgiu ar išlaikyti jos tikrąsias 
ir funkcines vartojimui reikalingas savybes (vartojamoji vertė). 
Toks nenuovokumas ir iš jo išplaukiantis fetišizmas neva atsa- 
king: už ideologiją ir moderniųjų socialinių subjektų nepajėgu- 
mą - contra liberalizmui - nors kiek aiškiau suprasti savo tik- 
ruosius socialinius interesus, jau nekalbant apie racionalų jų 
įgyvendinimą. Todėl - kaip ir daugybėje Marxo įkvėptų varto- 
jimo kultūros vertinimų (Marcuse 1964; Williams 1980; W/l- 
liamson 1978) - rinkos visuomenės žmonės tapatina savo inte- 

resus su augančiu pragyvenimo lygiu, susiejamu su didesne ga- 
lia pirkti rinkoje plataus vartojimo prekes. Užuot iš tikro pakė- 
lus žmonių gerovę, jie tik dar labiau smukdomi į klasinius iš- 
naudojimo ir susvetimėjimo santykius, kurių jau net nebesuge- 
ba suvokti, juolab —- užginčyti: žmonės paaukos savo pačių 
individualaus darbo kontrolę, kad tik galėtų rinkoje įsigyti dar 
daugiau vartojimo gėrybių. Negana to, dėmesys vien rinkai ap- 
skritai iškraipo klasės sampratą. Laikantis marksistinio požiū- 
rio, rinka paremtos nelygybės analizė (pavyzdžiui, Weberio 
samprotavimai apie gyvenimo teikiamų progų ir padėties rin- 
koje santykį) mato tik fragmentišką begalės rinkos padėčių re- 
gimybę, todėl išleidžia iš akių pamatinę klasinę struktūrą, ky- 
lančią iš dviejų gamybiniams santykiams būdingų akivaizdžiai 
priešingų padėčių. 

Marxo plėtotą esmės ir regimybės santykiu grindžiamą rin- 
kos analizę papildo aiškinimasis, kaip rinkos visuomenės for- 
maliosios vertybės sąveikauja su priešingomis „tikrosiomis“ 
vertybėmis. Marxo įsitikinimu, svarbiausios liberalizmo verty- 
bės - individualumas, racionalumas ir laisvė - susijusios su for- 
maliomis rinkos santykių apraiškomis, tačiau jos nuslepia rin- 
koje glūdinčią prievartą. Rinkos grindžiamos formaliomis ly- 
gybės ir laisvės prielaidomis — nors individai įeina į rinką su 
skirtingu priemonių bagažu, jie turi lygias teises ir laisves suda- 
rinėti vieni su kitais sutartis. „Lygybė prieš įstatymą“ reiškia, 
kad visokia teisėta ir savanoriškai sudaryta sutartis yra įparei- 
gojanti ir turi būti verčiama vykdyti, nepaisant ją sudariusiųjų 
visuomeninės padėties. Negana to, jeigu rinkos nelygybės išta- 
ka laikoma ne struktūriškai nepalanki padėtis, o individualaus 
gebėjimo, prigimties ar galimybės „atsitiktinumas“, tai pajamų 
nelygybė yra pateisinama, kol tik žmonėms laiduojama teisinė 

ar formali lygybė, leidžianti įgyvendinti visus turimus indivi- 
dualius sugebėjimus. Vėliau pamatysime, jog šitai pagrindė 
Durkheimo meritokratinį sumanymą moderniojoje santvarko- 
je atgaivinti moralinį legitimumą - individų socialinis skirtin- 
gumas turi būti laikomas teisėtas tik tada, jei jis grindžiamas ne 
galimybių, o sugebėjimų skirtumu. 

Baumanas (1990: 208-213) labai aiškiai rutulioja šias te- 
mas, kalbėdamas apie vartotojų visuomenę. Jo teigimu, mo- 
derniojo vartotojiškumo esmė yra gebėjimas kurti tapatybę 
praktikuojant nevaržomą individualų pasirinkimą - vartoji- 
mo kultūra „reiškia galinčių laisvai pasirinkti vartotojų, kurie 
patys lemia savo visuomeninę padėtį, lygybę“ (p. 210). Toks 
teiginys atrodo akivaizdžiai ideologiškas, nuslepiantis iš tik- 
rosios gerovės ir galios kylančią nelygybę. Kita vertus, plėto- 
jantis istorijai rinka šiai nelygybei suteikia egalitarines prie- 
laidas, kurios išties gali įgauti tikros galios, ypač teisinės. Svar- 
biausia, kad rinka destabilizuoja statusu paremtas sistemas (žr. 
taip pat Turner 1988): 


Rinkai patinka pajamų ir gerovės nelygybė, bet ji nepripažįsta rangų. Ji 
nuvertina visas nelygybės priemones, išskyrus etiketes su nurodyta kaina. 
Prekės turi būti prieinamos visiems, kurie išgali sumokėti jų kainą. Gyveni- 
mo būdus - visus gyvenimo būdus - gali nusigriebti kiekvienas: kas pir- 
mesnis, tas gudresnis. Perkamoji galia yra vienintelis rinkos pripažįstamas 
titulas. Kaip tik dėl šios priežasties rinkos valdomoje vartotojų visuomenė- 
je nepaprastai padidėja pasipriešinimas visoms kitoms, priskirtoms nely- 
gybės rūšims. <...> Nenugalima rinka, grindžiama socialinės diferenciaci- 
jos kriterijų galia, regis, sutriuškina visus jos konkurentus: negali būti jokių 
prekių, kurių neįjpirktų pinigai (Bauman 1990: 211). 

Taigi idėja klubų ar viešųjų įstaigų, į kuriuos neįleidžiamos 
moterys ar spalvotieji jų lyties ar rasės, o ne galėjimo užmokėti 
pagrindu (nors šie du dalykai mūsų seksistinėse ir rasistinėse 
visuomenėse yra aiškiai susiję), atrodo it prakeiksmas liberalia- 
jai rinkos ideologijai. Iš tikrųjų kapitalizmo raida pasižymėjo 
laipsnišku formalių teisių išplėtimu realių netekčių fone. Kuo 
turėtume laikyti šį išplėtimą - pirmiausia perkamųjų galių įsi- 
galėjimu politinių galių atžvilgiu, vertelgiškumo įsivyravimu so- 
cialiniuose santykiuose, - tai jau kita kalba. Marxui pirmiausia 
rūpi šias formalias rinkos santykių ypatybes pateikti kaip kriti- 
kos išeities tašką: jo tikslas yra nagrinėti rinkos visuomenę, re- 
miantis jos pačios laisvės ir lygybės pažadais, taip pat įvertinti 
jos gebėjimą tuos pažadus įvykdyti. Kita vertus, patys tie paža- 
dai suprantami kaip socialiai veiksmingi arba naudingi galiai 
palaikyti. Marxas formalią rinkos laisvę ir lygybę laiko „bur- 
žuazinėmis“ todėl, kad jomis mėgautis ir naudotis gali tiktai 
turintys realią ekonominę galią (buržuazija), taigi jos padeda 
palaikyti buržuazinio sluoksnio interesus. Sykiu laisvė ir lygy- 
bė pateikiamos kaip universalios vertybės, išreiškiančios visuo- 
tinį interesą, — tačiau šis tvirtinimas įgauna prasmės tik rinkos 
santykius nukėlus nuo klasinio pamato (o marksistinėje teori- 
Joje šitai neįmanoma). 

Todėl rinka, Marxo teigimu, yra mistifikacijos vieta. Ji už- 
temdo kapitalizmui būdingus struktūrinius prieštaravimus. Ta- 
čiau kapitalistinės visuomenės jose glūdinčius prieštaravimus 
ir regi pasireiškiant rinkoje ekonominių krizių pavidalu. For- 
maliu požiūriu Marxo mikroekonomika - vienodomis sąlygo- 
mis rinkoje vykstančių procesų modelis — ne itin skiriasi nuo 
bet kurio kito politinio ekonomisto sukurto modelio. Nors 
Marxo teorijoje rinkos elgsena individo lygmeniu laikoma ra- 

cionalia, vis dėlto rinkos rezultatai gali būti labai iracionalūs 
formaliu požiūriu ir sukelti nekokius padarinius kapitalistinės 
reprodukcijos atžvilgiu. Rinkos atlieka gamybos ir vartojimo 
tarpininko vaidmenį, tad jų derinimas erdvėje ir laike visada 
yra trapus ir neprognozuojamas ar net apskritai atsitiktinis da- 
lykas. Kapitalistinės gamybos galimybes nulemia rinkos sunau- 
dotini dalykai, kitaip tariant, tai, ką žmonės gali pirkti ir pirks, 
nes prekės gaminamos rinkai. Vis dėlto gamybos apimtis, kaip 
matėme, nulemia ne rinka, o socialiniai gamybos santykiai, nuo 
kurių priklauso ir poreikio turinys, ir jo apimtis konkrečioje 
istorinėje visuomenėje. Bendrą socialinio poreikio lygį Marxas 
susieja su darbo jėgos reprodukcija ir su vartojimo standartu, 
kurį kildina iš klasių kovos ir klasinių jėgų pusiausvyros gamy- 
bos santykiuose (žr. Rowthorn 1980). Kita vertus, toks porei- 
kis tampa pinigais grindžiama mokiąja paklausa, kurios apimtį 
lemia darbo jėgos gaunama pagamintos vertės dalis. Šitai nusa- 
ko išnaudojimo koeficientas, o procesas analizuojamas pasitel- 
kus pridedamosios vertės dėsnius: kapitalistiniai gamybos san- 
tykiai yra tokie, kad darbininkai, kaip klasė, niekada negauna 
visos savo darbo vertės - ta vertė padalijama jiems ir gamybos 
priemonių savininkams kapitalistams. Toks yra sisteminis ka- 
pitalizmo ypatumas. Taigi darbininkai, kaip klasė, niekada ne- 
gali nusipirkti ir suvartoti visko, ką yra pagaminę. Marxo ma- 
nymu, ši perprodukcijos ir nepakankamo suvartojimo proble- 
ma struktūriškai būdinga kapitalizmui, todėl jis atmeta ir plačiai 
paplitusią prielaidą, išreikštą optimistiniu Say dėsniu, kurio lai- 
kėsi vyraujančios srovės ekonomistai nuo Smitho laikų, - tikė- 
ta, kad rinkoje visada automatiškai nusistovi reikalinga efekty- 
vi paklausa visoms rinkai pateikiamoms prekėms. Įrodinėjama 
(bent jau tą daro Say) remiantis mintimi, kad vertė, išmokama 

atlyginimų pavidalu kaip sąnauda, prilygsta pagamintų prekių 
vertei. Tarp pesimistiškai nusiteikusio šio „dėsnio“ neigėjų yra 
Malthusas, Marxas ir didžiausią poveikį padaręs Keynesas, — 
jų supratimu, didžioji dalis vertės neišmokama kaip darbo už- 
mokestis, o greičiau pelno pavidalu paverčiama santaupomis 
ir investicijomis. Taigi ši vertė netampa veiksminga paklausos 
atžvilgiu, todėl visada galima tikėtis, jog tikroji paklausa paga- 
mintiems produktams bus nepakankama. 

Marxui, gvildenusiam visuminę kapitalizmo sistemą struk- 
tūriniu požiūriu, šitie dalykai atrodė akivaizdūs. Individų ir fir- 
mų lygmenyje, „konkurencijos lygmenyje“ vaizdas visiškai ki- 
toks. Viena vertus, firmos skatinamos plėsti gamybos jėgas ga- 
nėtinai neribotu būdu: jos siekia sukaupti mainomosios vertės, 
todėl nuolatos atnaujina gamybines technologijas ir gamybos 
organizavimą, atrasdamos arba išrasdamos naujas vartojamą- 
sias vertes (tarp jų ir naujas žaliavas), didindamos produktyvu- 
mą, o sykiu ir išnaudojimą. Šiame vajuje firmas varžo ne tiek 
vartojimo paklausa per se, kiek jų kapitalas ir techninės gali- 
mybės. Jeigu firmos nepaliaujamai neplėtos gamybos pajėgų, 
jų konkurentai nusiraškys visą produktyvumo prieaugio derlių 
bei rinkos pranašumus (žemesnės kainos, geresnės prekės, nau- 
jos vartojamosios vertės) ir išstums jas iš verslo. Kita vertus, 
sulig kiekvienu gamybos pajėgų sąlygotu produktyvumo prieau- 
giu, kurį laimi maniakiškai pelno besivaikanti firma, gamybos 
santykių kova padidina išnaudojimą, vadinasi, sumažina rin- 
kos paklausos apimtį. Marxas teigė, jog visos firmos savo dar- 
bininkus laiko darbininkais (kurių atlyginimus reikia mažinti), 
o visų kitų firmų darbininkus laiko vartotojais (kurių perka- 
mąją galią būtina didinti kartu su gamybos plėtra). Tiesa ta, 
kad kapitalistinei visuomeninei santvarkai būdingas esminis ir 

sistemingas polinkis į krizes, kurio apraiškos yra verslo ciklai ir 
pačios krizės. Nors gamybos išplėtimas ir perkamosios galios 
apribojimas išnaudotojiškais gamybiniais santykiais yra vieno 
ir to paties proceso aspektai, rinkoje jie rutuliojasi kaip pavie- 
nės galios. Pridedamosios vertės siekiantys kapitalistai nepa- 
liaujamai stumia gamybą už prekių mainų ribos, bet jie tai pa- 
tiria kaip išorinį suvaržymą, kuris išryškėja - didelei jų nuosta- 
bai - tada, kai jie suvokia paprasčiausiai nebegalį parduoti visų 
pagamintų prekių, kadangi rinkoje nebepakanka perkamosios 
galios. Vis tobulesniam darbo pasidalijimui ilginant gamybos 
grandines, rinkos tarpininkavimas darosi nesuprantamas ir iš- 
tęstas. Taigi pagal Marxo Kapitale pateiktą nepaprastai išsamų 
prekybos krizių aprašymą gamybos priemonių firmos išsilaiko, 
plėsdamos savo pajėgumus numanomo vartojamųjų prekių fir- 
mų poreikio atžvilgiu, o jų žlugimas išryškėja tik tada, kai var- 
totojų paklausa konkrečioje rinkoje jau būna visiškai išsekusi. 

Šis specialus pavyzdys iš Marxo veikalo rodo tokį požiūrį į 
rinkų ir visuomenės santvarkos sąveiką, kuris negrįžtamai nu- 
tolęs nuo Smitho ir prigimtinės interesų harmonijos. Marxo 
įsitikinimu, galima įsivaizduoti sisteminę ir dėsningą visuome- 
ninę santvarką, kuri savaime linksta į krizes ir yra pasmerkta 
žlugti; tas vaizdinys grindžiamas rinkos, kaip socialinės ekono- 
minės integracijos ir reprodukcijos mechanizmo, supratimu. 
Rinka nėra paprasčiausia racionalios ar elegantiškos konku- 
rencijos (doux commerce) nei desperatiško konflikto sritis - ji 
apima daug daugiau: rinka yra prieštaravimo vieta, tiesą sa- 
kant, prieštaravimų, kurie deramai suprantami tik kaip giles- 
nių, fundamentalesnių ir iš esmės prieštaringų „principų“ (iš- 
naudojimu grindžiamų gamybinių santykių) apraiškos. Ir gar- 
susis Marxo posakis esą kapitalizmas rutuliojasi be pačių 

kapitalistų žinios, ir apskritai jo domėjimasis objektyvių klasi- 
nių interesų ir subjektyvaus socialinės padėties (ne)supratimo 
skirtumu šiuo atveju atlieka dvejopą funkciją. Marxas įrodinė- 
ja, kad konkurencinės jėgos, kurių aplinkoje socialiniai veikė- 
jai turi dirbti, iš tiesų yra objektyvios ir išorinės jų atžvilgiu: 
yra toks dalykas kaip visuomenė ar, dabartinio sociologo po- 
žiūriu, socialinė struktūra, kuri nebūtinai prasmingai aiškinti- 
na individualiais veikėjais, ką jau kalbėti apie tai, kaip t/e vei- 
kėjai ją supranta. Kita vertus, esama veikėjo racionalumo ir 
sistemos racionalumo perskyros, o ji nėra mechanizmas, kuris 
įprastai paverčia veiksmus racionaliais kolektyviniais rezulta- 
tais. Techninis racionalumas individualaus socialinio veiksmo 
lygmenyje — visas tas efektyvus, skaičiuojantis, metodiškas sa- 
vanaudiškumo siekimas - gali pasirodyti visiškai iracionalus ir 
pavojingas kolektyviniame arba sisteminiame lygmenyje. Smit- 
has siekė parodyti, jog visokio racionalumo primetimas veikė- 
jams sugriaus prigimtinę interesų harmoniją, kylančią iš jų 10- 
kalaus racionalaus veikimo; Marxo tikslas - parodyti, kad iracio- 
nalios socialinės sąlygos, kurių aplinkoje jie siekia sau naudos -— 
nors ir racionaliai, - duos iracionalių rezultatų. 

Taigi, Marxo įsitikinimu, rinkai būdinga sistemiškos krizės, 
mistifikavimas ir išnaudojimas. Priešingai negu teigia liberaliz- 
mas ir liberalioji ekonomikos teorija, rinka iš esmės individą 
nuvertina, o ne jį išlaisvina ar suteikia jam galių, tiesą sakant, 
rinkoje individai - ypač darbininkai - visiškai praranda tikrąją 
individualybę (Marx 1959 [1844], liet. 1986). Svarbiausia tai, 
kad Marxas autentišką individą susieja su žmonijos „rūšišku- 
mu“, kitaip tariant, jo pamatine žmogiška prigimtimi. Jis tai 
apibūdina kaip praktiką arba kūrybišką darbą, kuriuo žmonės 
gali perkeisti objektyvų juos supantį pasaulį pagal savo porei- 


kius, vaizduotę ar intelektualinius sugebėjimus (gamybos jė- 
gos). Vyraujant kapitalistiniams gamybos santykiams, žmonės 
atitolinami nuo jų pačių ir jų artimųjų, praktiką paverčiant dar- 
bu - abstrakčia darbo jėga, parduodama (tiesiogine to žodžio 
prasme „nutolinama“) rinkoje kaip prekė. Tokiomis sąlygomis 
darbininko darbas - jo tikrosios savasties šaltinis - parduoda- 
mas tiems, kurie turi savo rankose gamybos priemones. Tas 
priemones valdantys pajungia darbininką savo tikslams ir ga- 
mybos procesams, kuriems darbininkas beveik neturi arba iš- 
vis neturi jokios galios. Vyraujant išnaudojimui darbininkas ne- 
atgauna visiškos savo darbu sukurtos vertės. Darbininkų dar- 
bas įtraukiamas į darbo pasidalijimą, tad jie atlieka tik tam tikras 
užduotis, todėl negali susitapatinti su visu darbo procesu, va- 
dinasi, neįstengia atpažinti darbo produkto kaip savo pačių 
praktinės veiklos vaisiaus. Negana to, jie nutolinami nuo savo 
bendradarbių, nes yra atomizuoti individai. Pagaliau jų darbo 
produktas jiems neatrodo esąs jų darbo vaisius dėl to, kad jie 
susiduria su tuo produktu tik rinkoje kaip su kažkokiu dalyku, 
pasirodančiu tarsi iš niekur, siūlomu už neįperkamą kainą ir 
pateikiamu vartojimo atžvilgiu, kuris jau yra socialinis daly- 
kas, rinkų tarpininkavimo atskirtas nuo gamybos. Taigi kapita- 
listiniai gamybos ir rinkos tarpininkavimo santykiai suardo pa- 
tį praktinės veiklos procesą, kuriame individai tampa savimi ir 
gali suvokti save kaip individus. 

Lyg to dar nebūtų gana, Marxas individo nuvertinimą rin- 
kos visuomenėje dar supranta ir kaip poreikių bei vartojimo 
dalyką. Utopinė jo praktinės veiklos samprata nėra vien darbo 
klausimas - ji apima sudėtingą poreikių ir kūrybinės transfor- 
macijos dialektiką. Didėjant žmonijos galiai kurti naujas varto- 


jamąsias vertes, privalo plėstis ir jos poreikiai. Pavyzdžiui, kur- 

dami naujus komunikacijos būdus, tarkim, internetą, gyven- 
tojai suvokia naujas galimybes ir šitaip ugdo naujos rūšies vi- 
suomeniškumo, pramogų, žinių ir politinių galių poreikius. 
Žmonės gali pasidaryti sudėtingesni, įgyvendinti daugiau juo- 
se glūdinčių potencialių galimybių ir tapti, pasitelkiant Marxo 
formuluotę apie tikrąjį žmogiškumą, „turtingi poreikių“. Vis 
dėlto vyraujant kapitalistiniams socialiniams santykiams, ku- 
riems tarpininkauja rinkos, ši dialektika iškraipoma. Nuo stip- 
rėjančio išnaudojimo ir nuskurdinimo kenčiantys darbininkai 
nusmukdomi žemiau žmogiškų poreikių lygmens iki gyvuliškų 
maisto, oro ir šviesos poreikių. Kita vertus, poreikius tų žmo- 
nių, kurie turi pakankamai pinigų jiems patenkinti, kapitalistai 
paprasčiausiai laiko priemonėmis savo tikslui įgyvendinti - par- 
duoti daiktus. Ankstyvuosiuose samprotavimuose apie varto- 
tojų kultūrą Marxas teigia, jog mainomosios vertės realizavi- 
mo požiūriu poreikiai yra ne turtingos individualybės ugdy- 
mo, o veikiau kitokios rūšies išnaudojimo pagrindas: kapitalistai 
pataikauja žemiausiems ir labiausiai prabangos išlepintiems, kas- 
kart vis sotesnių vartotojų skoniams, kurdami naujas galimy- 
bes gauti pelną. Vis dėlto abiejų — ir darbininko, ir buržua — 
nuvertinimo šaknis yra dar fundamentalesnis nuvertinimas: rea- 
lus poreikis rinkos visuomenėje nesusijęs su jokiomis vartoja- 
mosiomis vertėmis, kurios nusakytinos konkrečios individua- 
lybės ugdymo atžvilgiu. Veikiant rinkos sąlygoms, vienintelis 
realus yra pačios abstrakčiausios prekės - pinigų - poreikis, o 
pinigai tampa visų kitų dalykų matu. Individas pavergiamas 
pinigų judėjimo dėsniams, įtraukiantiems visą vartojamąją ver- 
tę, tad ir individualybę. 

Weberis 


Marxo teigimu, rinkos iracionalumą didžia dalimi galima pa- 
aiškinti, remiantis gilesniais gamybos jėgų ir santykių priešta- 
ravimais. Weberio manymu, rinka yra vienas — nors ir pačių 
svarbiausių - pavyzdžių, rodantis, kaip moderniajame pasauly- 
je racionalumo forma pajungia sau visas kitas formas. Negana 
to, Weberiui ne itin rūpi ekonominė ar socialinė netvarka rin- 
kos visuomenėje - jam svarbiausia, kad rinka apskritai veikia. 
Jį labiau domina ta dažniausiai tragiška padėtis, į kurią moder- 
nųjį individą įstumia pati rinkos visuomenės sėkmė. Rinkos ra- 
cionalumas yra socialinio racionalinimo proceso aspektas - in- 
dividui lieka vis mažiau ir mažiau prasmės bei laisvės. Weberio 
požiūris juolab įtikinamas, kadangi jis remiasi metodologiniu 
individualizmu, kurį perėmė iš liberaliosios ir neoklasikinės eko- 
nomikos tradicijų. 

Beveik visoje socialinių mokslų tradicijoje „racionalumui“ ir 
„racionalinimui“ būdinga dvejopa prasmė. Viena vertus, būti 
racionaliam reiškia sugebėti paaiškinti savo logiškai nuoseklių 
ir suprantamų tam tikro požiūrio atžvilgiu veiksmų priežastis. 
Jei sakau, kad paskirsiu visą gyvenimą žodžio laisvei ginti, tai 
gali pasirodyti neracionalu, žvelgiant individo savanaudišku- 
mu grindžiamos išlaidų ir naudos analizės požiūriu, bet dau- 
giau nei racionalu — tiesiog pavyzdinga, - jei aš veikiu vado- 
vaudamasis principingumo, saviraiškos ir pilietiškumo verty- 
bėmis. Kita vertus, racionalumas neretai siejamas su vienu 
vieninteliu vertybių rinkiniu, teigiančiu esą svarbiausia yra pa- 
sirinkti „geriausias“ priemones konkrečiam tikslui pasiekti: tos 
vertybės - tai efektyvumas, apskaičiuojamumas, kiekybiškumas, 
kontrolė ir prognozė. Weberiui labiausiai rūpi tai, kaip ši viena 

racionalumo samprata - instrumentinis racionalumas - moder- 
nybės sąlygomis imama suvokti ne kaip vienas protingo veiki- 
mo būdų, o kaip vienintelis tik ir laikytinas protingu, o visi kiti 
elgsenos būdai, nukreipti į kitokias nei efektyvumas vertybes, 
imami laikyti „primityviais“ arba iracionaliais. Socialinių mokslų 
reikalas yra analizuoti tokią ribotą proto sampratą, kuri, pasi- 
rodo, ir įsigaliojo moderniaisiais laikais, išstumdama platesnį 
ir istoriškesnį požiūrį į protą. 

Weberio veikaluose tikslingas veiksmas - instrumentinis ra- 
cionalumas - suvokiamas kaip vienas idealus veiksmo tipas pla- 
tesnėje struktūroje, kuri apima įprastinį, tradicinį ir vertybinį 
racionalų veiksmą (Weber 1978), tačiau moderniojoje visuo- 
menėje ėmė vyrauti tikslingas veiksmas. Kaip tik rinkos mainai 
yra tokio racionalumo paradigma ir sykiu ją skatinantis veiks- 
nys. Rinkos mainų sąlygomis savo interesų siekiama atmetant 
tradiciją, tabu statusą ir kitas esmines priedermes, kurios atro- 
do „iracionalios“ renkantis efektyviausią priemonę konkrečiam 
tikslui pasiekti. Vadinasi, rinkos mainai, kaip ir visas modernu- 
sis racionalumas, yra beasmeniai ir bejausmiai, juose taikoma 
apskaičiavimo logika, nepaisant nei kas dalyvauja konkrečia- 
me sandoryje, nei dėl ko tas sandoris sudaromas. Negana to, 
monetarizuoti rinkos mainai atskleidžia svarbiausią modernų 
racionalumą nusakantį bruožą: visus įmanomus veikimo būdų 
ir jų rezultatų variantus įmanoma pasverti pasitelkus vienintelį 
išlaidų ir pajamų matą. 

Weberio instrumentinio racionalumo analizę galima išskai- 
dyti į keletą su rinka susijusių aspektų (žr. Brubaker 1984). 
Pirma, jau minėjome, jog monetarizacija, arba pinigų vaidmens 
įsigalėjimas, yra susijęs su kiekybiniu skaičiavimu. Piniginės kai- 
nos nėra „tiesiog keičiami [naudos] talonai“, o labiau „interesų 

konfliktų 1 kompromisų produktas“ (Weber 1947: 211), ky- 
lantis iš ekonominių veikėjų konkuravimo rinkoje. Taigi pini- 
gai „iš esmės yra reikšmingi kaip priemonė kiekybiškai išreikš- 
ti apytikres galimybes ir rizikas, su kuriomis susiduriama, sie- 
kiant konkurencinio pranašumo“ (211). Kiekvieną esminį 
padėties bruožą galima išreikšti pinigais, atsižvelgiant į rinkos 
konkurenciją ir korporacinį planavimą (186-191), todėl skir- 
tingus veikimo būdus galima tiksliai palyginti pagal jų sąnaudas 
ir našumą. Weberis aiškiai sako, kad formalus pinigų ekonomi- 
kos, o kartu ir moderniosios visuomenės santvarkos racionalu- 
mas yra priklausomas nuo „toli siekiančios rinkos laisvės“ (211). 
Be to, jis labai aiškiai supranta šias temas tradicinių marginalis- 
tų požiūriu, kur šie kalba apie alternatyviąsias sąnaudas ir kon- 
kuruojančius, apskaičiuojančius individus, optimizuojančius sa- 
vo naudą. 

Antra, racionalizavimas priklauso nuo gamybos proceso kont- 
rolės ir ekonominėse, ir biurokratinėse įmonėse, nuo visų pro- 
ceso elementų - įskaitant darbo jėgą - pajungimo planuoti, to- 
kiu būdu gerinant visų sąnaudų ir produkcijos kaštų apskai- 
čiuojamumą (275-278). Tai iš dalies susiję su techninio ir 
mokslinio pažinimo plėtra, padedančia racionalizuoti gamy- 
boje medžiagų ir darbo jėgos srautą (pavyzdžiui, teilorizmas). 
"Toks pažinimas visus veiksnius vertina kaip priemones gamy- 
bos produktyvumui didinti; priemonėmis laikomi ir žmonės, 
šiaip jau turintys būti laikomi ne objektais, o subjektais, ku- 
riems svarbiausios ne formalios, bet substancinės vertybės. Šiuo 
atžvilgiu Weberis, beveik kaip Marxas, ypatingą reikšmę teikia 
darbininkų atskyrimui nuo gamybos priemonių valdymo - dėl 
to jie tampa visiškai priklausomi nuo pragyvenimą teikiančios 
darbo jėgos rinkos ir netenka jokios galios kontroliuoti gamy- 

bos procesų, kur naudojama jų darbo jėga. Tai laiduoja techni- 
nio ir socialinio darbo pasidalijimo intensyvėjimą, o darbo pa- 
sidalijimas savo ruožtu didina gamybos našumą ir produktyvu- 
mą, sykiu įtvirtindamas susvetimėjimą ir bejėgiškumą. 

Trečia, Weberis tvirtina, jog svarbiausia apskaičiuojamumo 
sąlyga yra stabili ir dėl to prognozuojama socialinė aplinka. 
Patenkinti šią sąlygą daugiausia padėjo „teisinio formalizmo“ 
evoliucija (Brubaker 1984: 16-20): teisinės sąvokos, pavyz- 
džiui, „sutartis“ ir „nuosavybė“ aiškiai bei funkcionaliai apibrė- 
žiamos ir, pasitelkus biurokratizuotas institucijas, neasmeniškai, 
arba objektyviai, taikomos. Vadinasi, iš esmės sutarties vykdy- 
mas priklauso ne nuo despotiško valdovo užgaidos, asmeninių 
įsipareigojimų ar teismo pareigūno ir prašytojo giminystės ry- 
šių, o veikiau nuo bendrų principų taikymo konkretiems atve- 
jams. Šitaip įstatymas tampa racionaliu, be to, jau galima ap- 
skaičiuoti rinkos sandorius prognozuojamų teisinių padarinių 
atžvilgiu, jei kartais sutartį sudariusios pusės nevykdytų savo 
įsipareigojimų. Čia Weberio požiūris sutampa ne tik su Marxo, 
bet ir, kaip matysime vėliau, su Durkheimo ir Polanyi požiū- 
riais: laisvoms rinkoms yra reikalingos tiek formalios valstybi- 
nės struktūros, tiek neformalus supratimas, susisteminantis rin- 
kos sandorius ir verčiantis juos vykdyti. 

Galų gale labai svarbu pažymėti, kad Weberis ne tik svarsto 
objektyvias rinkų ir tikslinio racionalumo sąlygas - jam neką 
mažiau rūpi, kad rinkos mainai skatina subjektyvų orientavi- 
mąsi į apskaičiavimą pasitelkiant kitus kultūrinius metodiškos 
ir formalios kontrolės šaltinius (pavyzdžiui, protestantišką eti- 
ką). Tikslinis racionalumas apima pasaulio „intelektualizaciją“, 
arba atkerėjimą, - mes savo mąstymą jau nukreipiame į empi- 
rinius ir priežastinius pasaulio vertinimus, atsiribodami nuo re- 

liginių bei tradicinių, pagal kuriuos pasaulis atrodo esąs esmiš- 
kai prasmingas ar valdomas antgamtinių jėgų. Vyraujant tokiai 
instrumentinei mąstysenai, rinkos skatina šiurkščią materialis- 
tinę orientaciją, kur dalykų vertingumas priklauso tik nuo tin- 
kamumo būti priemone tikslui pasiekti, o šiaip jau niekam ne- 
būdinga jokia vidinė vertė. 

Kitaip nei Marxo ar Durkheimo išdėstyti kapitalistinės ar 
utilitarinės visuomenės vertinimai, Weberio racionalizuotas mo- 
dernumas veikia; tiesą sakant, jis veikia efektyviai, įgaudamas 
kaskart detalesnės biurokratinės ir komercinės galios individų 
atžvilgiu. Negana to, rinkos mainams būdingas priemonių ir 
tikslų racionalumo neasmeniškumas ir apskaičiuojamumas ku- 
ria pagrindą suracionalinti visus pagrindinius moderniosios so- 
cialinės struktūros sektorius ir yra siejamas su moderniąja pa- 
žanga moksle, valdyme ir netgi estetikoje. Tiesą sakant, pats 
Weberis ne kartą paryškina, jog, regis, įmanoma suracionalinti 
bet kurį socialinio gyvenimo aspektą pagal jo vidinį požiūrį ir 
tikslus. Tad kokios kyla problemos? Pirmiausia tai formalaus ir 
substancialaus racionalumo perskyra, apie kurią nepaliauja 
svarstyti Weberis. Formalus racionalumas paprasčiausiai reiš- 
kia priemonių skaičiavimą: rinkos visuomenė skaičiavimą pa- 
verčia svarbiausiu socialinį veiksmą grindžiančiu dalyku. Subs- 
tancinis racionalumas nurodo į veiksmų tikslus ir ypač į aukš- 
čiausias vertybes, kuriomis palaikomas mūsų įsipareigojimas 
įvairiems tikslams. Ekonominio veiksmo atveju formalus ra- 
cionalumas reiškia kiekybinio skaičiavimo apimtį, o substanci- 
nis racionalumas žymi faktinių konkrečios rūšies poreikių pa- 
tenkinimo apimtį (Weber 1947: 185). Rinkos atžvilgiu ši pers- 
kyra kuo puikiausiai sutampa su ekonomisto nustatyta kainos 
ir vertės perskyra, marksistų iškeltu mainomosios ir vartoja- 

mosios verčių ar abstraktaus ir konkretaus darbo skirtingumu. 
Tiesą sakant, šią perskyrą iliustruoja utilitaristinė „laimingu- 
mo apyskaita“ arba optimizuojančio individo atliekami ribinio 
naudingumo skaičiavimai: rinkos veikėjai abstrahuoja konkre- 
čius savo norus ir įvertina „pasitenkinimo“ arba „naudingu- 
mo“ kiekį, kurį galėtų laiduoti įvairios išteklių sąnaudos. Toks 
skaičiavimas priklauso nuo gebėjimo kiekybiškai išreikšti skir- 
tingus veikimo būdus (o piniginės kainos tą daro labai puikiai), 
tačiau jis gali būti pritaikytas bet kokioms konkrečioms aplin- 
kybėms. Tereikia žinoti substancinių individo tikslų ar troški- 
mų pobūdį, kad nuspręstumei, ar jis elgiasi racionaliai; indivi- 
do racionalumas priklauso nuo jo formalaus sugebėjimo išversti 
troškimus į skaičių kalbą, kuri atspindėtų tų troškimų santyki- 
nį būtinumą ir kainą. 

Weberis tvirtina laikęsis vertybiškai neutralios pozicijos, nes 
jo racionalumo samprata esanti labiau empirinė negu verty- 
binė. Jo žodžiais, „racionalesnė visuomeninė santvarka“ empi- 
riškai rodo didesnio neasmeniškumo, apskaičiuojamumo, 
priemonių ir tikslų orientacijos savybes, ji nėra „geresnė“ vi- 
suomeninė santvarka kokiu nors platesniu moraliniu požiūriu. 
Vadinasi, „formalus moderniosios visuomeninės santvarkos ra- 
cionalumas yra reali tikrovė; kita vertus, ar ši visuomeninė 
santvarka yra iš esmės racionali, priklauso nuo žmogaus požiū- 
rio - tai yra nuo tikslų, vertybių ar įsitikinimų, kuriuos žmogus 
laiko racionalumo standartu“ (Brubaker 1984: 37). O subs- 
tancinio požiūrio taškas visuomeninei santvarkai vertinti, We- 
berio įsitikinimu, būtinai yra moralinio, o ne mokslinio spren- 
dimo reikalas. Taip yra dėl to, kad Weberis - metodologijos 
lygmenyje - laikosi pozityvistinio faktų ir vertybių skyrimo: 
tiriant pasaulį neįmanoma įrodyti, jog substancinės vertybės 

yra tikros (žr. Weber 1949, 1991b). Jo teigimu, sociologinia- 
me ir istoriniame mąstyme moderniojo pasaulio atkerėjimas 
jau taip įsivyravo, kad nebeliko jokių nekvestionuojamų subs- 
tancinių vertybių, kurios valdytų mūsų įsitikinimus. 

Nors Weberis, kaip mokslininkas, privalo susilaikyti nuo vi- 
suomeninės santvarkos vertinimo, vis dėlto jam niekas netruk- 
do padaryti lemtingos pastabos: empirinis faktas, jog apskai- 
čiavimas tapo moderniosios visuomeninės santvarkos pagrin- 
du, jos piliečiams sukuria rimtų etinių dilemų. Pirmiausia kyla 
tam tikra painiava dėl tikslų ir priemonių: efektyvus apskaičia- 
vimas ir maksimizuojantis pasirinkimas jau nebėra paprasti vei- 
kimo būdai - jie tapo pačiu tikruoju visuomenės tikslu. Pavyz- 
džiui, šiandienos diskusijose apie ekonomiką viešpatauja „BNP 
kultas“ — ekonomikos augimas laikomas savaiminiu tikslu ir 
atsisakoma svarstyti, ko norima ir kodėl norima. Panašiai ir 
neoliberalizmo atstovai teigia, jog rinkos santykių įsigalėjimas 
skatina efektyvumą, kuris yra savaiminis gėris. Tokio požiūrio 
kritiką plėtoja Frankfurto mokykla, ji paskatino ir Habermaso 
darbus: formalaus racionalumo, kaip savaiminio tikslo, sudie- 
vinimas reiškia, kad substancinės vertybės paliekamos priva- 
čiam ir sutartiniam individualaus pasirinkimo pasauliui, taip 
pat, kad patys socialinio gyvenimo tikslų ar individualaus gy- 
venimo prasmės klausimai tiesiog jau niekada nebekeliami. Juos 
pakeičia paprasčiausias metodiškas akstinas kaupti kuo dau- 
giau gėrybių, beveik neturinčių dalykinės reikšmės (Slater 
1997b; Soper 1981, 1990). Antra, skaidymas į formalų ir sub- 
stancinį yra susijęs su technokratine darbo pasidalijimą skati- 
nančia mąstysena: individai leidžiasi efektyviai integruojami į 
procesus, kurių tikslų ar padarinių (atominių bombų, užterštu- 
mo, darbininkų išnaudojimo kitose šalyse) jie niekada nekves- 

tionuoja (Habermas 1970). Galų gale kai kurie mąstytojai — 
Marcuse (1972) ir Kolakowskis (1972) - įrodinėjo, jog to, kas 
formalu, ir to, kas substanciška, perskyra yra klaidinanti tuo 
atžvilgiu, kad vadinamieji formalūs efektyvumo ar apskaičiuo- 
jamumo kriterijai iš tikrųjų patys yra substancinės vertybės: tie 
kriterijai yra sutartiniai ir valdo įsitikinimus lygiai kaip ir visos 
kitos vertybės. Jiems būdinga neką daugiau faktinio pobūdžio 
negu tokioms vertybėms kaip garbė, caritas, lygybė ar kitos, 
kurias Weberis laiko substancinėmis ir sutartinėmis. Sutelkęs 
dėmesį į vis didėjantį formalų moderniojo kapitalizmo racio- 
nalumą, Weberis nebematąs jo esmingo iracionalumo: tas ra- 
cionalumas neįstengia įvykdyti įsipareigojimo jokiai jo esmėje 
glūdinčiai substancinei vertybei. Teisingi ar neteisingi šie Mar- 
cuse's argumentai, tačiau, ko gero, nesąžininga būtų tokią kri- 
tiką taikyti Weberiui, kuris pats ir įrodinėja panašius dalykus 
(Mommsen 1989): formalus ir substancinis racionalumas yra 
nuolatinės įtampos būsenoje tuo atžvilgiu, kad pamatinės ka- 
pitalistinės racionalizacijos sąlygos (pavyzdžiui, „formaliai laisva 
darbo jėga“, parduodama darbo rinkose) yra aiškiai iraciona- 
lios siekiant esminių socialinių moderniojo pasaulio vertybių 
(realios lygybės, solidarumo). 

Tokias pačias formalaus racionalumo problemas galima pat- 
virtinti ir individo lygmenyje, mat skaidymas į formalų 1r subs- 
tancinį racionalumą formuoja ir svarbiausias egzistencinės mo- 
derniojo subjekto dilemas. Kiek modernioji rinkos visuomenė 
tą perskyrą gilina, tiek ji sustiprina - kartais net tragiškai — 
egzistencines dilemas. Kad ir koks formaliai racionalus būtų 
individualus veikėjas, jis gali būti racionalus tiktai tikslo sieki- 
mo atžvilgiu. Tačiau visi tikslai pasirenkami savavališkai: ne- 


įmanoma racionaliai pasirinkti iš konkuruojančių vertybių. To- 

dėl vertybės įgauna pavidalą, būdingą paprasčiausiam vartoto- 
jo pasirinkimui: ar aš uoliai stengiuosi sukurti teisingą visuo- 
menę, ar naudingai parduoti krūvas šokolado batonėlių ir gau- 
ti pelno - visi šie dalykai neišeina už sąvokomis individo „pre- 
ferencijos“, „norai“, „troškimai“ ir „pasirinkimai“ nusakomų 
ribų. Formalus moderniojo gyvenimo racionalizavimas kenkia 
moderniesiems individams mažiausiai trimis būdais (Brubaker 
1984: 103-116). Pirma, pasaulio atkerėjimas „išvalo“ pasaulį 
nuo jam būdingų vidinių prasmių (jos pakeičiamos priežasti- 
niais ryšiais ir empirinėmis pasekmėmis), todėl individui vis 
sunkiau apibrėžti gyvenimo prasmę, kelti sau didžiausius tiks- 
lus, kurie įkvėptų ilgalaikius įsitikinimus. Antra, racionalizavi- 
mas sumažina laisvę, pasak Marxo, atskirdamas individus nuo 
gamybos priemonių ir, nepaisant formalios laisvės, paverčia juos 
paprasčiausia darbo jėga, kuri gali būti parduodama, o par- 
duota - pajungta racionaliems, individui nepavaldiems gamybos 
procesams. Laisvę riboja ir vis labiau išsikerojanti biurokratinė 
kontrolė, apimanti visas socialinio gyvenimo sritis. Trečia, 
instrumentinio racionalumo viešpatavimas „grasina sugriauti 
individo autonomiją iš vidaus“ (104): formaliai racionalus ri- 
binio naudingumo apskaitininkas, nevaržomas jokių kitų tra- 
dicijų ar vertybių, o vien savo norų, iš pažiūros atrodo visiškai 
laisvas, tačiau iš tikrųjų toks individas yra tiesiog genamas tam 
tikrų troškimų, nepasirinktų (kad ir kaip vėliau racionaliai sie- 
kiamų) akstinų. 

Weberis siūlo alternatyvią moralinę individo koncepciją, 
šitaip mėgindamas atomizuotam individualizmui pasipriešin- 
ti moraliniu individualizmu, kuris galėtų padėti pamatus eti- 
niams moderniojo pasaulio subjektams (žr. taip pat Feathers- 
tone 1995; Hennis 1987). Šią koncepciją jis vadina „asmeny- 

bės etika“: moralinis asmens orumas glūdįs jo gebėjime sura- 
cionalinti save griežtai prisiimtų tikslų ir vertybių atžvilgiu 
(nesvarbu, kiek sutartiniai būtų šie substanciniai vertybiniai 
pasirinkimai). Tikrai autonomiškas asmuo yra tas, kuris susi- 
tapatina su paties pasirinktomis vertybėmis ir sistemingai at- 
siduoda toms vertybėms, kurios įgauna lemties pobūdį. Toks 
moralinis individualizmas yra vadinamas atsakomybės etika, 
reikalaujančia, jog žmonės laikytų savo vertybinius įsiparei- 
gojimus „pašaukimu“, kurio atžvilgiu jie racionaliai ugdo sa- 
ve (Weber 1991a, 1991b). Tai yra vienu metu ir savikūros 
etika, ir savojo „Aš“ pajungimas aukštesniam dalykui; tokia 
etika pripažįsta tragišką individo padėtį utilitarinėje rinkos 
visuomenėje ir skatina ją įveikti. 

Taigi modernioji visuomenė sukuria individą ir sykiu jį nai- 
kina, kadangi ardomi saistantys vertybiniai įsipareigojimai, kurie 
palaiko etinį asmens (asmenybės) arba visuomeninės santvar- 
kos (solidarumo) vientisumą. Vėliau pamatysime, kaip tokios 
išvados priėjo Durkheimas. Rinka yra strateginė vieta, kurioje 
modernusis individas ir kuriamas, ir naikinamas. Laikomasi 
prielaidos, jog rinkoje veikia autonomiški subjektai, apskaičiuo- 
jantys savo veiksmus asmeninių troškimų atžvilgiu, paskui su- 
darinėjantys sutartis tiems troškimams įgyvendinti. Tačiau pat- 
sai jų sugebėjimas šitai daryti kyla iš socialinių sąlygų, kurios 
destabilizuoja platesnio pobūdžio vertybinius įsipareigojimus, 
galinčius laiduoti tikrąją autonomiją ir socialumą. Niekur mo- 
derniajame socialiniame mąstyme šios dilemos nėra taip aiš- 
kiai išsakytos, kaip skausminguose paskutiniuose Protestantiš- 
kosios etikos ir kapitalizmo dvasios puslapiuose. Kapitalizmas 
susiklostė subjektyviai perauklėjant individus pagal metodišką 
pareigos etiką, pagal formalų racionalumą, kuris tiesiogiai šne- 

kasi su išganymo etika. Vos tik iškilus kapitalizmui, viskas aki- 
mirksniu pasikeičia, mat „puritonas norėjo būti profesionalas, 
mes privalome būti tokie“ (Weber 1958: 181; 1997: 162). As- 
kezė irgi atliko tam tikrą vaidmenį, kuriant „milžiniško šiuo- 
laikinio ūkio, kurio sąranga susijusi su techninėmis ir ekono- 
minėmis mechaninės-mašininės gamybos prielaidomis, kosmo- 
są. Ši sąranga šiandien su neįveikiama jėga determinuoja 
gyvenimo stilių visų <...> Žmonių, kuriems buvo lemta gimti 
šiame mechanizme“. „Rūpestis dėl pasaulio gėrybių“ pavirto 
„tvirtu kaip plienas kiautu“ ir galiausiai „transformuojasi į gry- 
nąjį utilitarizmą“ (183; 162-163). 


Ten, kur „profesinės pareigos atlikimo“ negalima tiesiogiai susieti su 
aukščiausiomis dvasinėmis kultūros vertybėmis, arba ten, kur jis, atvirkš- 
čiai, nėra subjektyviai jaučiamas kaip ekonominė prievarta, šiandienos žmo- 
gus dažniausiai tiesiog nesistengia suvokti šios sąvokos esmės. Ten, kur 
religinę etinę prasmę praradęs troškimas pasipelnyti gali reikštis laisviau- 
siai, būtent - Jungtinėse Amerikos Valstijose, jis tampa nesutramdoma 


varžybų aistra ir neretai įgyja tiesiog sportinį pobūdį (182; 163). 


Čia Weberiui galėtume priešpriešinti jo amžininką Georgą 
Simmelį. Simmelis svarsto daug Weberio gvildentų reiškinių — 
individualizavimą, racionalizavimą, monetarizaciją, - kuriuos 
laiko skatinančiais šiuolaikinio gyvenimo intelektualizavimą, 
o sykiu lemiančiais individualumo netektį, nes įsivyrauja ob- 
jektyvuotų socialinių procesų galia. Šias temas jis aiškiau iške- 
lia gvildendamas rinkos visuomenę, ypač kalbėdamas apie pi- 
nigus, kaip socialinę sritį perkeičiančią ir tarpininkaujančią jė- 
gą. Šiuos klausimas apima jo bendras sociologinis metodas. 
Simmeliui ne individai ar socialinės struktūros, o „sociacijos“, 

arba socialinės sąveikos, formos yra svarbiausios gvildenamos 
figūros. Viena sociacijos formų - mainai „yra viena funkcijų, iš 
paprasčiausios individų sankaupos sukuriančių vidinį žmonių 
sąryšį - visuomenę“ (cituojama Turner 1986: 96). Toks kryp- 
tingumas tvirtai jį prišlieja prie klasikinių sociologų, kuriems 
rūpėjo etinis individas, ir atskiria nuo utilitaristų — tie domėjo- 
si atomizuotu individu. Negana to, Simmeliui mainų procesai, 
kaip ir visos kitos sociacijos formos, nėra vien individų sąvei- 
kos dariniai, - jie objektyvuoti socialinėse struktūrose ir me- 
džiaginėse kultūrose, kurios laikosi savos, atskiros nuo konk- 
rečių sąveikų logikos. Taigi Simmeliui rūpi vadinamieji sudaik- 
tinimo procesai, - šį terminą jis perdavė Lukacsui, Benjaminui 
Adorno bei daugeliui kitų mąstytojų, tačiau, kitaip negu jie, 
sudaiktinimą laiko kultūros tragedija“, o ne tiesioginiu kapita- 
listinių bei rinkos santykių padariniu (žr. 6-4 skyrių). Taigi „pi- 
nigai reiškia žmonių tarpusavio mainų sudaiktinimą, grynosios 
funkcijos įkūnijimą“ (cituojama Turner 1986: 96). Istorijos 
atžvilgiu pinigai vis labiau abstraktėja ir simboliškėja, jie tampa 
vertės matu, nesusaistytu su jokia konkrečia preke ar medžiaga 
(pavyzdžiui, auksu), tačiau galinčiu - be jokios savos vertės — 
išreikšti bet kokio dalyko vertę. Taigi „pinigai leidžia subjekty- 
vią vertę objektyvuoti visuotiniu, universalistiniu pavidalu“ 
(Holton 1992: 207). Vadinasi, Simmelis atsispiria nuo subjek- 
tyvios vertės teorijos (vertė priklauso nuo to, kaip individai 
įvertina savo preferencijas, išteklius ir galimą pasitenkinimą), 
tačiau pinigus laiko priemone, kuria asmeniniai vertinimai ob- 
jektyvuojami socialiniame pasaulyje. 

Kita vertus, galimybė objektyvuoti šiuos mainų santykius 
priklauso ne vien nuo individo racionalumo ir izoliuotų indi- 
vidualių sandorių. Individų sąveikos ne tiek sukuria stabilią vi- 

suomeninę santvarką, kiek joms pačiom reikalinga ta stabili 
santvarka. Pavyzdžiui: 


visuotinis kultūrinės sąveikos stabilumas ir patikimumas daro įtaką vi- 
siems išoriniams pinigų aspektams. Tik stabilioje ir itin organizuotoje vi- 
suomenėje, kuri laiduoja savitarpio globą ir teikia apsaugą nuo daugybės 
elementarių, išorinių ir psichologinių, pavojų, įmanoma, kad tokia gležna 
ir lengvai sunaikinama medžiaga - popierius — imtų atstovauti aukščiau- 
siai piniginei vertei (Simmel, cituojama Turner 1986: 96). 


Taigi vienos sociacijos formų - supinigintų mainų - papliti- 
mą ir objektyvaciją Simmelis laiko dialektiniu procesu, kuriam 
būdingos tiek geros, tiek blogos savybės. Pirma, tie mainai prie- 
laidauja ir sykiu nepaprastai suintensyvina moderniojo gyveni- 
mo ir sąmonės „intelektualizavimą“. Ši savoka apima metodiš- 
kumą, apskaičiuojančią elgseną, kiekybinį skaičiavimą ir tiks- 
lingai racionalų veikimą, kitaip tariant — dalykus, kuriems ir 
Weberis skiria daugiausia dėmesio. Tačiau Simmeliui svarbiau- 
sia yra mainų neasmeniškumas, kuris laikomas monetarizavi- 
mo padariniu. Neasmeniškumas daugeliu atžvilgių yra istori- 
nis laimėjimas, tikroji nauda: pavyzdžiui, feodalinių prievolių 
pakeitimas piniginiais mokėjimais, tarkim, mokesčiais, išlaisvi- 
na individus iš asmeninės priklausomybės. Pritardamas Marxui 
ir Weberiui, Simmelis tokį nuasmeninimą irgi laiko griaunan- 
čiu tradicinę tvarką, ardančiu senuosius ryšius ir juos legiti- 
muojančias struktūras, teikiančiu individui vis daugiau sociali- 
nės bei teisinės laisvės. Simmelis šitai sieja ir su asmenine auto- 
nomija — ugdant individą, lavinamas jo sugebėjimas rinktis ir 
apskaičiuoti, kaip tenkinti savus poreikius, ypač pramoninės 
gamybos aplinkoje. Tiek prekyvietėje, tiek miesto gyvenime 

susidūręs su neaprėpiama gausybe moderniojo pasaulio paga- 
mintų daiktų, individas ima vis labiau įmantrinti savo porei- 
kius ir suvokimą, įgunda skirti kaskart subtilesnius ir rafinuo- 
tesnius dalykus. Čia Simmelis priartėja prie Marxo: rinkos vi- 
suomenės įtvirtina visišką susvetimėjimą ir sykiu teikia galimybę 
„turtingam poreikių“ individui ugdyti. 

Simmeliui svarbiausias yra įsisąmoninimo klausimas: kaip 
individui savo subjektyvia patirtimi apimti tokią galybę objek- 
tyvios kultūros, kurią teikia modernusis kapitalizmas? Simme- 
lis problemą kelia panašiai kaip Weberis: nors pinigų skaičiavi- 
mo skatinamas nuasmeninimas teikia individui daugiau lais- 
vės, jis sykiu pajungia modernųjį gyvenimą vis didėjančiam 
reguliavimui ir kontrolei, iš dalies vykdomam per kiekybinį 
skaičiavimą. Ši problema verčia domėtis „persvara, kurią tech- 
ninė gyvenimo pusė įgijo vidinės jo pusės, jo asmeninių verty- 
bių atžvilgiu“, ir prieiti išvados, jog objektyvi kultūra nustelbia 
subjektyviąją, o techninis ir formalusis racionalumas tampa sa- 
vaiminiu tikslu. Tad mes liekame apimti „ypatingos modernios 
jausenos, kad gyvenimas neturi prasmės, kad mus ten bei šen 
gena mechanizmas, sukonstruotas vien iš parengiamųjų stadijų 
ir priemonių, 0 galutinės ir absoliučios tikrovės, kurioje glūdi 
gyvenimo dovana, mums niekaip nepavyksta suvokti“ (cituo- 
jama Frisby 1988: 43). Kita vertus, patsai daiktų perteklius, 
objektyvios kultūros, su kuria individas susiduria moderniaja- 
me gyvenime - tiek prekyvietėje, tiek mieste, - apimtis glumi- 
na individus ir iš pažiūros pranoksta jų gebėjimą tą kultūrą 
pasisavinti. Pavyzdžiui, Simmelis modernųjį gyvenimą įsivaiz- 
duoja nelyg svyravimą tarp „neurastenijos“ (nerimastingo, per- 
dėto dirglumo, kurį sukelia modernybės sensoriumo jutimų per- 


teklius) būsenos ir gynybinės reakcijos, „persisotinimo“, kada 

individai atsiriboja nuo viso šio jaudulio, ieškodami prieglobs- 
čio nusiteikime, kuriam visi šie skirtingi pojūčiai atrodo daug- 
maž vienodi (Simmel 1950). Individualizmo suintensyvėjimas 
rinkos visuomenėje vėlgi pasirodo esąs pragaištingas individui 
kaip vientisam, etiškam subjektui. 


Durkheimas 


Nors visi klasikiniai socialiniai teoretikai aiškinosi, kokia yra 
individo dalia moderniojoje visuomeninėje santvarkoje, Durk- 
heimas tiesiogiai puolė liberaliąją-utilitaristinę individo samp- 
ratą, laikydamas ją netinkama nei visuomeninei santvarkai su- 
vokti, nei jai sukurti. Tiesą sakant, Durkheimui taip gerai sekė- 
si pulti utilitarizmą todėl, kad jis nesiūlė jokios alternatyvios 
psichologijos: laikydamasis savosi0s metodologijos aiškinti so- 
ciumą socialiniais faktais, jis pateikė moderniojo individo, kaip 
socialinio produkto, aiškinimą. Maža to, modernųjį individą 
jis manė esant ne vien visuomenės ekonominės sistemos, bet ir 
jos moralinės tvarkos gaminiu. Kodėl utilitarinė visuomenė iš- 
ugdo atomizuotą ir asocialų modernųjį individą? Ne dėl to, 
kad individai iš prigimties tokie yra, o todėl, kad jų socialinis 
kūrimas yra patologiškas, tad būtinas įveikti. 

Durkheimo ir vėlesnių ekonomikos sociologų (tarkim, Par- 
sonso ir Smelserio 1956) požiūriu, utilitarizmas yra neįtikimas 
pagrindas ne tik visuomenei, bet ir pačiai rinkai aiškinti. Pati 
tvarkingų, savanoriškai individų sudarytomis sutartimis paremtų 
mainų idėja remiasi moralinės tvarkos prielaida: juk nedauge- 
lio sutarčių būtų laikomasi visuomenėje, kurioje vyrautų gry- 
nai savanaudiškas apskaičiavimas arba jų laikymąsi laiduotų di- 

desnės mainų kontrolės ir priežiūros pajėgos, negu jų esama 
liberalios rinkos visuomenėse. Esama senos mįslės, kuri kelia 
nerimą Čikagos mokyklos ugdytam ekonomistui: kodėl atvy- 
kęs į konferenciją ir nuėjęs vienas papietauti svetimo miesto 
restorane, į kurį niekada nesugrįš, jis vis vien palieka padavėjui 
arbatpinigių? Akivaizdu, kad jo motyvaciją grindžia ne vien 
egoistiškas apskaičiavimas, bet ir suvokimas, kad jis yra etiškų 
žmonių bendruomenės narys. Durkheimo žodžiais, egzistuoja 
minimalus „nesutartinis elementas sutartyje“, antrame plane 
glūdinti prielaida, kad esama moralinio autoriteto, kuris lai- 
duoja sutarties galiojimą. Šis nesutartinis elementas paprastai 
įgauna juridinio reguliavimo ir valstybės autoriteto pavidalą, 
bet net ir šie reguliuojantys dalykai tėra tam tikras objektyvuo- 
tas įrodymas, kad yra gilesnių moralinių saitų, kurie būtini bet 
kokioms oficialioms institucinėms sankcijoms legitimuoti. 
Durkheimas aukštyn kojomis apverčia liberalaus utilitariz- 
mo principus ir laiko šią moralinę tvarką esant logiška ir isto- 
riška mainų prielaida, o ne jų padariniu. Nei rinkos mainai, nei 
visuomeninė santvarka nėra sutartis sudarančių individų veiks- 
mų padarinys - priešingai, individai, sutartys ir mainai įgauna 
reikšmės tik egzistuojančios visuomeninės santvarkos aplinko- 
je. „Taigi jei darbo pasidalijimas iškelia solidarumą, taip yra ne 
vien dėl to, kad jis, pasitelkus ekonomistų kalbą, kiekvieną in- 
dividą paverčia mainų dalyviu. Taip yra dėl to, kad darbo pasi- 
dalijimas sukuria ištisą teisių ir pareigų sistemą, kuri apima žmo- 
nes ir ilgam juos vienus su kitais susaisto“ (Durkheim 1984 
[1933]: 337-338). Tiesą sakant, stipriausi Durkheimo argu- 
mentai kaip tik ir susiję su darbo pasidalijimu, tuo moderniųjų 
laikų procesu, iš kurio Apšvietos mąstytojai išvedė naujos vi- 
suomenės idėją: toje visuomenėje veikiantys pavieniai indivi- 

dai sudarinėja savitarpes savanaudiškais mainais grindžiamas 
sutartis. Durkheimas remiasi mechaniško solidarumo mode- 
liu, grindžiamu visuomenės narių panašumu ir jiems būdinga 
vienoda conscience collective*. Modernusis darbo pasidalijimas 
kyla iš proceso, kuriam vykstant „išsidalijamos iki tol visiems 
bendros funkcijos“ (218). Vadinasi, modernioji tvarka kyla iš 
proceso, kuris išskaido kolektyvą, o ne suburia individus. Nega- 
na to, darbo pasidalijimui, kaip diferenciacijos proceso aspek- 
tui, reikalinga nuolatinė „besispecializuojančių dalių“ komuni- 
kacija, kad jos galėtų tinkamai pasidalyti uždavinius. Taigi „dar- 
bo pasidalijimas gali įvykti tik jau egzistuojančios visuomenės 
struktūroje. Taip sakydami, turime omenyje ne vien tai, kad in- 
dividai privalo tvirtai laikytis vienas kito medžiaginiu atžvilgiu, 
bet ir būtinus moralinius juos saistančius saitus“ (218). 

Durkheimas savo įrodinėjimus grindžia ir laiku bei tęstinu- 
mu: mainai nėra tie sinchroniniai ir momentiniai, neoklasiki- 
nes rinkas sureguliuojantys mainai. Juos reikėtų suprasti kaip 
kiek patvaresnius tarpusavio ryšius, būdingus organiniam dar- 
bo pasidalijimu grindžiamos visuomenės solidarumui. 


Tuo atveju, kai visuomenė visiškai priklauso nuo darbo pasidalijimo, jos 
negalima laikyti rinkiniu pavienių atomų, kurie gali užmegzti tiktai išori- 
nes, laikinas sutartis. Atvirkščiai, visuomenės nariai yra susiję ryšiais, kurie 
driekiasi giliau ir trunka ilgiau nei trumpi mainų tarpsniai. Kiekviena jų 
funkcijų atliekama nustatytu būdu, jos priklausomos nuo kitų ir susisaisto 
į vieningą sistemą. <...> Kadangi mes atliekame šeimyninę ar socialinę 
funkciją, tai esame įtraukti į ištisą tinklą įsipareigojimų, nuo kurių neturi- 
me teisės savęs atleisti (Thompson 1985: 50). 


* Conscience collective - kolektyvinė sąmonė (pranc.). 

Vadinasi, Durkheimas savo įsitikinimą, jog moderniojoje vi- 
suomenėje iškils etinis solidarumas, galiausiai grindžia organi- 
niu sociumo modeliu. Tačiau jis neįrodinėja esą darbo pasidali- 
jimas automatiškai sukuria naujas solidarumo formas: iš tikrų- 
jų jis manė, jog krizių kamuojamą visuomenę, kurioje ir pats 
gyveno, labiausiai ir slegianti solidarumo krizė. Tokioje aplin- 
koje utilitaristinis savanaudiškumas atrodo nelyg patologija, 1š- 
sikerojanti pereinamuoju periodu, kai vakarietiškos visuome- 
nės pasijunta įstrigusios tarp senesnio moralinio - mechaniško 
solidarumo - pagrindo (dažniausiai religinės ir kolektyvistinės 
pasaulėžiūros) ir naujo, dar nesusiklosčiusio organinio pagrin- 
do. Pirmiausia darbo pasidalijimas iš tiesų yra nepaprastai stipri 
individualizuojanti jėga, išskirstanti žmones socialiniame orga- 
nizme pagal unikalius jų vaidmenis ir perspektyvas. Kita ver- 
tus, darbo pasidalijimas išstumia žmones iš tradicinių bend- 
ruomeninių struktūrų ir įprastų pasaulėvaizdžių, kurie iki tol 
teikė etinį visuomeninės tvarkos pagrindą. Kaip tokiomis sąly- 
gomis visuomenei išlaikyti darną ir vientisumą? 

Atsižvelgiant į Durkheimo prielaidas, galima sakyti, jog rin- 
ka negali laiduoti visuomeninės santvarkos, nes ta santvarka 
jai pačiai reikalinga. Tačiau tai jau turės būti santvarka, kuri 
derinsis su rinkos santykiais ir išplėstiniu darbo pasidalijimu. 
Holtono (1992: 189) teigimu, moderniajame individualizuo- 
tame pasaulyje atsirandantis moralinis solidarumo pagrindas, 
„jei tik jam lemta turėti saistančios galios, privalo būti išreikš- 
tas individualiu veiksmu ir ypač individams tenkančiais įsipa- 
reigojimais“. Individualizmas - neišvengiama moderniųjų lai- 
kų ypatybė socialiniai sanglaudai nusakyti: reikalingos jėgos, 
kurios skatintų moralinį individualizmą, o ne apsistotų, kaip 


kad daro utilitarizmas, prie atomizuoto, nuvisuomeninto indi- 

vido. Todėl Durkheimas kalba apie besikuriantį „individo kul- 
tą“, tvirtindamas, jog visuomenė gali plėtoti tam tikras verty- 
bes, kurios randasi kartu su darbo pasidalijimu: pirmiausia ska- 
tinti, labai vertinti savitarpio priklausomybę, neatsiejamą nuo 
pagarbos kitiems individams ir dėmesio jų laisvei bei lygybei. 
Tačiau Durkheimas šių vertybių nelaiko pamatinėmis teisėmis 
ar savanaudiško individo bruožais, o veikiau socialinėmis nor- 
momis bei įsitikinimais, atliekančiais tas funkcijas, kurias ap- 
leido senoji conscience collective. Šiuo atžvilgiu moralė ir sava- 
naudiškumas - ne vienas kitą naikinantys pasirinkimai, tačiau 
nėra jie ir tapatūs dalykai, kaip linkę manyti utilitaristai. Hol- 
tono teigimu, Durkheimui moralė neneigia savojo „Aš“, o tik 
„savąjį „Aš“ susaisto moraliniu įsipareigojimu“ (191). Tai šiek 
tiek primena Weberį, išsprendusį modernybės problemą asme- 
nybės ir atsakomybės etikos plotmėje - pripažįstamas ir indivi- 
dualaus pasirinkimo būtinumas, ir individo pajungimas aukš- 
tesnėms vertybėms. 

Durkheimo nuomone, moraliniai saitai rinkos mainams rei- 
kalingi dar ir tam, kad užtikrintų legitimaciją: niekas nesilaiko 
ir teisiškai neįpareigoja vykdyti rinkos sutarčių, jei jos neatitin- 
ka tam tikrų etinių, individui taikomų prielaidų. Pavyzdžiui, 
kai mainai prievartiniai, paremti (nepriimtinai) turto ar galios 
nelygybe, nulemiančia aiškiai neproporcingus vertės mainus 
(viena pusė gauna „liūto dalį'), tai sutartis negali būti pripažin- 
ta galiojančia, nes „mes ėmėme reikalauti, kad jos būtų suda- 
romos ne tik abipusiu sutikimu, bet ir gerbtų sutartį sudaran- 
čių pusių teises“ (Thompson 1985: 155). Mes taip pat pradė- 
jome teikti ypatingos reikšmės galimybių lygybei. Mes galime 
pripažinti net nesugretinamus rinkos rezultatus, bet jie yra tei- 
sėti tiktai tada, kai grindžiami tam tikru moraliniu požymiu, 

leidžiančiu tvirtinti, kad priežastimi galima laikyti ne tiek pa- 
veldėtus privalumus, kiek nevienodus gabumus. Galų gale Durk- 
heimas pereinamajam moderniosios rinkos visuomenės tarps- 
niui būdingą solidarumo statusą sieja tiek su individų, tiek su 
visuomeninės santvarkos žlugimu: anomijos sąvoka, kreipianti 
į savižudišką rinkos visuomenės išugdomo individo savinaiką, 
apibūdina individus, kurie nežino savo vietos visuomenėje, ne- 
pažįsta taisyklių ir negali pasikliauti stabiliomis struktūromis. 
Nykstant moraliniams svertams, individai nebežino, kur jie yra; 
šitai liudija nepasotinami troškimai, kuriuos apriboti gali tiktai 
„visuomenė“, laikoma vienintele individą pranokstančia mo- 
raline galia. Tačiau utilitarizmas nepripažįsta visuomenės; šiuo 
atžvilgiu „amoralus ekonominio gyvenimo pobūdis prilygsta 
visuomenei keliamam pavojui“ (Durkheim 1987 [1897]: 254). 

Ypatingas Durkheimo dėmesys moralinėms mainų prielai- 
doms siejasi ir su konkurencijos srityje vykstančio konflikto, ir 
su konflikto dėl pačios sistemos legitimumo analize. Clarke'as 
(1982: 121, 127) atkreipia dėmesį, jog išties silpna vieta išryš- 
kėja tada, kai Durkheimas nebeapsiriboja vien argumentais už 
„būtinumą socialinius santykius reguliuoti moraliniais ir poli- 
tiniais svertais“, o mėgina „tiksliai nusakyti to moralumo turi- 
nį arba priemones, kuriomis tas turinys buvo socialiai išplėto- 
tas“. Pavyzdžiui, Durkheimas ragino steigti profesines draugi- 
jas, kurios įveikdamos takoskyrą tarp klasių arba tarp gamintojų 
ir vartotojų, leistų įžvelgti vertybes, natūraliai kylančias iš tar- 
pusavio priklausomybės, - ją skatina darbo pasidalijimas. Ši 
idėja atrodo neįtikinama, turint omenyje socialinio pasidaliji- 
mo apimtį ir skvarbą kapitalistinėse visuomenėse. Mus vargiai 
įtikintų ir šiuolaikiniai komunitarizmo šalininkai, pavyzdžiui, 
Etzioni, kuriais seka kai kurie politikai, tarp jų - Clintonas ir 

Blairas. Reaguodami į vėlyvąjį primityvų savojo laiko benta- 
miškąjį neoliberalizmą, šios mąstymo srovės šalininkai aiškina, 
jog „nepaprastai reikėjo tokio pataisymo, kuris būtų sugrąžinęs 
individo moralinio vertingumo pojūtį ir vėl jį susiejęs su bend- 
ruomenės moralinės vertės pojūčiu“ (Macpherson 1962: 2, pa- 
našius rūpesčius šimtmečiu anksčiau išgyveno Johnas Stuartas 
Millis). Laikydami Etzioni (1988) neoficialiu šios mąstymo sro- 
vės lyderiu, galime sakyti, jog komunitarizmas bando išsyk pa- 
keisti utilitarizmui bei ekonominiam liberalizmui būdingą su- 
paprastintą psichologiją 1r metodologinį individualizmą. Kita 
vertus, Etzioni teigia (prisiminkime 2-ame skyriuje išdėstytus 
Seno įrodinėjimus), jog individų neįmanoma suvesti į vienaly- 
te jų susikurtų malonumų naudą; jie siekia ir pačios moralės 
kaip naudos. Iš tikrųjų Etzioni kelia mintį, jog žmogaus veiks- 
me esama įgimto moralinio jausmo. Sykiu jis tvirtina, jog vi- 
suomenės nereikėtų laikyti nei supaprastinama iki individualių 
veiksmų, nei savaiminiu tikslu: jis siūlo „Aš 19 Mes“ mąstyseną - 
įsikūniję jautriose, atjautos kupinose bendruomenėse žmonės 
„siekia savo bendruomenėse įgyjamų tikslų, taip pat stengiasi 
moraliai bei emociškai tobulėti“ (Etzioni 1988: 10). Iš esmės 
komunitarizmas subūrė tiek radikalius dešiniuosius ir neokon- 
servatorius, tiek pažangiojo sparno atstovus, siekiančius sukurti 
pomarksistinę centro kairę, pripažįstančią rinkos jėgas, tačiau 
besiviliančią ištaisyti neoliberalių rinkos santykių įsigalėjimo 
padarinius, kurie skatina moralinį nuopuolį ir asmenybės iri- 
mą. Šio požiūrio šalininkai, - beje, jų esama įvairiausių pakrai- 
pų, - mėgina ieškoti naujų etinės tvarkos šaltinių abstrakčiose 
arba tradicinėse idėjose — šeimoje, socializacijoje, bendruome- 
nėje, tradicijoje, religijoje, įgimtame moraliniame jausme ir pan. 
Tačiau jos pasirodo esančios ganėtinai tuščios, kreipiančios ne 

į realius darinius, o veikiau į tam tikrus nostalgiškus simbolius, 
išreiškiančius tą tikrovę, kuri, jų manymu, anksčiau mums tei- 
kė moralinį pagrindą. Durkheimas iškėlė korporatizmo svar- 
bą, panašiai ir komunitarizmo atstovai šneka bendradarbiavi- 
mo ir partnerystės kalba, kuri nepaiso rinkos visuomenėms bū- 
dingų sluoksnių ir klasių interesų. 

Durkheimo ir Etzioni mintys anaiptol nėra balsas tyruose: 
didžioji dalis moderniosios socialinės minties pirmiausia imasi 
kultūrinių kapitalistinės ir utilitaristinės modernybės trūkumų; 
pasak šios srovės atstovų, rinkos visuomenė utilitaristinius ap- 
skaičiavimus vertė kasdienybe, todėl ji iš tikrųjų griovė pati 
save, naikindama normatyvinius solidarumo pamatus, reika- 
lingus jos pačios stabilumui palaikyti. Tokie įrodinėjimai įgau- 
na įvairiausių pavidalų. Durkheimas aiškina, jog rinkos visuo- 
menė negali moderniojo stabilumo pagrindui pasitelkti praei- 
ties solidarumo šaltinių (pavyzdžiui, religinių), o kiti, kaip antai 
Schumpeteris, teigia, kad rinkos visuomenė iš tiesų priklauso 
nuo tradicinės kultūros ir moralės, kurios laiduoja esmines rin- 
kos sąlygas, pavyzdžiui, discipliną, įsipareigojimų pripažinimą 
ir sutarčių laikymąsi, darbo etiką ir kitus dalykus. Vis dėlto 
rinkos savanaudiškumo ir kapitalistinės „kūrybinės destrukci- 
jos“, kur „visa, kas šventa, yra profanuojama“, padariniai nai- 
kina kaip tik šiuos etikos ir solidarumo šaltinius. Weberis išsa- 
kė kelis skirtingus tokio argumento variantus, iš jų geriausiai 
žinomas yra jo samprotavimas apie tai, kaip religinius protes- 
tantiškos darbo etikos pagrindus sugriauna jų pačių materiali- 
nė sėkmė. Svarbus yra ir Bello (1979; 2002) išsakytas sampro- 
tavimas, jog pamatiniai „kultūriniai kapitalizmo prieštaravimai“ 
kyla iš atsiradusio atotrūkio tarp protestantiškos etikos, skati- 
nančios darbo drausmę, ir hedonistinės etikos, kurią skatina ir 

palaiko būtinumas nepaliaujamai didinti prekių pardavimą bei 
vartojimą, - hedonistinės etikos teigiamam individualizmui svar- 
bu ne blaivus pasitikėjimas savimi, o veikiau maksimalus savęs 
tobulinimas, patyrimas, malonumas ir pasitenkinimas. Vartoji- 
mo kultūra yra šio prieštaravimo apraiška. Vartojimo kultūra 
tiesiogiai naikina tiek darbo etiką, tiek bendrų vertybių diegi- 
mo bei socializacijos procesus, nuo kurių pati yra priklausoma. 
Panašūs samprotavimai, tik gal ne tokie grėsmingi, vyrauja ir 
šiuolaikinių autorių, pavyzdžiui, Giddenso (1991; 2000), Lasho 
ir Urry (1994), taip pat Featherstone'o (1991, 1995) veikaluo- 
se, kuriuose kalbama apie „refleksyvią modernizaciją“. Tvirti- 
nama, jog modernybė iš tikrųjų skatina radikalų individualiz- 
mą, kur iš kiekvieno reikalaujama kurti, rinktis, kontroliuoti, 
palaikyti ir prekiauti „savo tapatumu“. Pasak šių autorių, rin- 
kai būdinga ir geros, ir blogos savybės, ji tikrai veikia kaip des- 
tabilizuojanti galia - didina gyvenamųjų pasaulių įvairialypiš- 
kumą ir nestabilumą (labiausiai gausindama pasaulių, su ku- 
riais susiduriame arba turime vesti derybas), o sykiu teikia 
gausybę naujų išteklių kurti savipatumus ir naujus būdus jiems 
sutvirtinti (pavyzdžiui, gyvenimo būdo sampratomis). Maža to, 
tokiose teritorijose, - pavyzdžiui, Giddenso, daug kur sekan- 
čio Durkheimo pėdomis, - individas suvokiamas ne individua- 
listiškai. Labai gali būti, kad individo kultas, laikomas rinkos 
visuomenės solidarumo pagrindu, kilo visai ne iš ankstesnių mo- 
dernistinių laisvės, lygybės ir teisių idealų, kaip kad vylėsi Durk- 
heimas, o iš „postmodernistiniais“ vadintinų dalykų - geismo, 
žaismingo ir ironiško tapatybės formavimo, laikinų bei fragmen- 
tiškų (o ne ilgalaikių) socialinių pavidalų (žr. 6-4 ir 7-ą skyrius). 

Talcottas Parsonsas ir ekonomikos sociologija 


Diskusiją apie rinkos visuomenės racionalumą ir solidarumą 
užbaigsime, patyrinėdami Talcotto Parsonso darbus, kuriuose 
šie dalykai perkeliami į ekonomikos sociologijos sritį. Parson- 
sas sprendžia klausimą (apie šį perkėlimą žr. Holton ir Turner 
1986 ir Holton 1992) liberaliojo utilitarizmo ir rinkos įsigalė- 
jimo iškeltą klausimą: kaip įmanoma visuomenei išlikti patva- 
riai, jei ta visuomenė - tai gausybė individų, kurių kiekvienas 
siekia nesutaikomų tikslų, pasak Weberio, vertybių konflikto 
sąlygomis? Spręsdamas šį klausimą, Parsonsas pasitelkia kultū- 
rą, kurią iš esmės laiko tam tikrais socialiniais klijais. Anksty- 
vuosiuose savo darbuose, kuriuose, sekant Weberiu, buvo plė- 
tojama socialinio veiksmo teorija, Parsonsas gvildeno subjek- 
tyviai prasmingą tikslingo veiksmo struktūrą. Kadangi toks 
prasmingumas vis vien neišsprendžia socialinės integracijos klau- 
simo vertybių konflikto sąlygomis, Parsonsas atkreipia dėmesį 
į „socialinę sistemą, laikomą funkcinuu institucijų dariniu, ku- 
ris kultūrinėms vertybėms teikia galios susaistyti individų veiks- 
mus. Sociologinei analizei (Parsonso manymu) kultūrinė tradi- 
cija rūpi įtrauktumo į saistančias socialines normas ar institu- 
cionalizuotas vertybes atžvilgiu, kitaip tariant, normatyvinės 
jėgos veiksmui nukreipti aspektu“ (McCarthy 1984: 216). Šiai 
formuluotei būdingas Durkheimo funkcinis ir organistinis bruo- 
žas: socialinė integracija suprantama pagal tai, kaip individas 
socializuojamas, priskiriant jam sisteminius vaidmenis, kurie 
objektyviai veikia socialinių procesų tėkmę ir institucijų funk- 
cionavimo būdus. 

Parsonsas teigia, jog kaip tik dėl to ekonomika visada yra 
susaistyta su visuomenine santvarka, tiesa, jo aiškinimas gero- 


142 


kai skiriasi nuo Polanyi požiūrio, aptariamo 4-ame skyriuje. 
Parsonsas ir Smelseris (1956) aiškina, kad jokia socialinė insti- 
tucija ar darinys negali būti vien ekonominis; „ekonomišku- 
mas“ apytikriai prilygsta vienai iš keturių universalių funkcijų, 
kurias privalo atlikti visos socialinės sistemos, - Adaptacijos 
funkcijai (kitos funkcijos yra Tikslo siekimas, Integracija ir Už- 
slėptas socialinio elgesio šablono palaikymas). Iš pažiūros gali 
atrodyti, jog realaus pasaulio institucijos, pavyzdžiui, rinkos ar 
įmonės, perima tiktai vieną šių funkcijų (rinkos atveju adapta- 
ciją), tačiau iš tikrųjų taip nėra. Rinkos institucijoms taip pat 
privalu rūpintis socialinio elgesio šablono palaikymo (kultū- 
ra), tikslo siekimo (politinis vadovavimas bei reguliavimas) ir 
integracijos (stabilių normatyvinių sistemų kūrimas) reikalais. 
Pavyzdžiui, integracijos funkcija aiškiai apima Durkheimo teo- 
retizavimo sritį, iškeliančią būtinumą įtvirtinti tokias ekono- 
minio žaidimo taisykles, kurios ekonominės konkurencijos 
įkarštyje saistytų Žmones aiškiais socialiniais vaidmenimis bei 
santykiais, ir ypač - sutarties instituciją bei „verslininkystės elg- 
seną“ (žr. Holton 1992: 259-262). 

Taigi Parsonso sistemų teorijoje rinkos mainai susiejami su 
visuomeninės santvarkos palaikymu per sisteminę integraciją, 
o sykiu iškeliami jų esminiai politiniai, kultūriniai bei norma- 
tyviniai, taip pat ir neoklasikiniu požiūriu „racionalūs“ aspek- 
tai. Kaip ir Durkheimo teorijoje, kultūra ir normatyvumas api- 
ma visus socialinės veiklos aspektus. Vis dėlto Parsonso ir Smel- 
serio sistema nėra tokia radikali naujovė, kaip iš pradžių atrodė. 
Pirma, „ekonomika“ nusakoma įprastu formalistiniu būdu (atsa- 
kai alrernatyviomis strategijomis į išteklių stokos aplinkybes). 
Godelier (1986:184) tvirtinimu, tai rodo Parsono darbą esant 


rinkos, kaip racionalios pasaulio sistemos, apologiją. Antra, 

Parsonso veikaluose teigiama, jog ekonomikos atžvilgiu kitos 
posistemės yra išoriniai veiksniai: „ekonominės struktūros ir 
procesai yra parametrai, ribojantys kitų teorinio ir empirinio 
tyrinėjimo darinius, o pastarieji savo ruožtu - pirmuosius“ (Mar- 
tinelli ir Smelser 1990: 25-26). Taigi į Parsonso darbotvarkę 
buvo įtrauktas tarp posistemių vykstančių mainų tyrimas (pa- 
vyzdžiui, darbas už pinigus plataus vartojimo prekėms pirkti 
reiškia mainus tarp posistemės L [užslėptas socialinio elgesio 
šablono palaikymas] šeimos pavidalu ir Afadaptacijos] ekono- 
mikos pavidalu). Kitas šios darbotvarkės punktas buvo anali- 
zavimas būdų, kuriais kitos posistemės nulemia ekonominės 
veiklos parametrus - pavyzdžiui, tuos, kuriais skonius „formuoja 
kitų posistemių poreikiai ir veikla“ (Martinelli ir Smelser 1990: 
27); taip pat būdus, kuriais neekonominės jėgos formuoja eko- 
nominius mainus, institucionalizuodamos normatyvines siste- 
mas (įstatymas, nuosavybė, sutartis). Parodoma neekonominius 
dalykus esant paprasčiausia išorine racionalios ekonominės elg- 
senos aplinka, beveik kaip neoklasikinės ekonomikos teorijo- 
je. Galų gale, Habermaso (1987) teigimu, Parsonas niekada ir 
nenutolo nuo liberalų problematikos - siekiantys savo interesų 
individai-monados turi būti suburti į būrį, kad būtų įmanoma 
paaiškinti tą faktą, jog visuomenės lyg ir išlieka patvarios. Kaip 
1r Durkheimas, Parsonas galiausiai išsprendžia šią problemą pa- 
prasčiausiai apgręždamas liberalizmo terminus (nuo šiol visuo- 
menė kuria individą) ir plėtodamas „perdėm socializuotą“ mo- 
derniojo individo supratimą - tas individas tiesiog atlieka funk- 
ciškai nustatytus socialinius vaidmenis. 

Trumpai tariant, Durkheimo ir Parsonso pakraipos mąstyto- 
jai rinkos racionalumą, ypač pridengtą utilitarizmu, laiko ribo- 
tu, redukciniu, kuriančiu anomiškų individų bei irstančios vi- 


144 


suomenės vaizdinį; tačiau jie įžvelgia ir aiškių bei šviesių socia- 
linės reintegracijos galimybių įtvirtinant „kultūrinę plotmę“, 
kuri iš naujo socializuos ekonominius veikėjus, ekonominę mintį 
ir socialinio konflikto šaltinius. Abu mūsų aptarti sociologai iš 
naujo patvirtina organiškus ir funkcionalistinius bendruome- 
niškumo pagrindus, kuriuos turėtų įsisavinti socialiniai veikėjai, 
kad pradėtų suvokti save pagal funkciškai tarpusavyje priklau- 
somus vaidmenis legitimuotų visuomeninių santvarkų aplin- 
koje. Komunitarizmo atstovams toks optimistiškas „kultūrinės 
plotmės“ arba etinio subjekto įvedimas gali atrodyti nelyg leng- 
vas slaptų norų išsipildymas, taip pat ir kai kurioms ekonomi- 
kos sociologijos šakoms tai pasirodė esąs ganėtinai abejotinas 
ir netvirtas pagrindas (žr. kritiką, išdėstytą Callon 1998a). 


Apibendrinimas 


Holtonas ir Turneris (1989: 14) pažymi, jog dažnai manoma 
esą sociologija metodologiniu ir teoriniu atžvilgiu yra nusitei- 
kusi tiek prieš individualizmą, tiek prieš liberalizmą (taip pat 
žr. Abercrombie, Hill ir Turner 1986), vis dėlto, jų teigimu, tai 
nėra teisinga, nes iš tikrųjų „visa klasikinės sociologijos tradici- 
ja, užuot buvusi priešiška individualizmui per se, pateikė soli- 
džią ekonominio utilitarizmo ir hedonistinio individualizmo 
kritiką, tuo pat metu palaikydama etinę arba socialinę indivi- 
dualizmo sampratą“. Klasikinė sociologija nuosekliai puolė eko- 
nominį individualizmą, tačiau kaip tik dėl tų pačių priežasčių, 
dėl kurių jos pradininkai savo koncepciją grindė „moralinio 
i(mdividualizmo“ (Abercrombie, Hill ir Turner 1986: 2) sąvo- 
komis. Millis ar Weberis individualios asmenybės ugdymą lai- 

kė svarbiausiu dalyku — nelyg pašaukimu arba gyvenimo pla- 
nu, pagal kurį buvo konstruojamas etinis individo statusas (Feat- 
herstone 1995: Lėwith 1982 [1932]; Whimster ir Lash 1987); 
Marxas kovojo už nesusvetimėjusį individą, kuris yra „turtin- 
gas poreikių“, o Durkheimas ieškojo naujo individo kulto pa- 
grindų pačiame darbo pasidalijime, kuris neva pasmerkė ir etišką 
individą, ir visuomeninę santvarką anomiškai irti. 

Vadinasi, klasikinei socialinei teorijai individas, kilęs ir iš mo- 
derniojo kapitalizmo, ir iš liberaliųjų jo šalininkų idėjų, tam 
tikru atžvilgiu nėra tikras individas. Ugdydama racionalius sa- 
vanaudiškumo siekėjus, modernioji tvarka vis labiau atsiejo in- 
dividus nuo tų „savasties šaltinių“ (Taylor 1989), iš kurių kilo 
tiek normatyvinė tvarka, tiek ir moralus individas. Apskritai, 
klasikinė sociologija tokius savasties šaltinius įkurdino indivi- 
dą pranokstančiose moralinėse sistemose ir substancinėse ver- 
tybėse, peržengiančiose formalų moderniojo ekonominio veiks- 
mo racionalumą. Šių vertybių galima ieškoti ikimoderniojo pa- 
saulio palikime, šiuolaikiniame bendruomenės gyvenime arba 
socialistinėje kapitalizmo ateityje. Sociologija nuosekliai tvirti- 
no, jog geriau, kad egzistuotų toks dalykas kaip visuomenė, 
antraip nei visuomeninė santvarka, nei netgi ekonominė tvarka 
neišsilaikytų. Kitame skyriuje matysime, jog įvairūs ekonomikos 
sociologijos bei ekonominės antropologijos požiūriai atskaitos 
tašku kaip tik ir laikė nuomonę esą ekonominė tvarka, įskaitant 
ir rinkos tvarką, visada yra įsišaknijusi „visuomenėje“. 

Socialinės struktūros Ir rinkos 


Įžanga 


Ekonomikos teorijos ir sociologijos tyrinėjimo objektas yra mo- 
dernioji rinkos visuomenė. Šiuos mokslus sieja labai svarbios 
bendros temos, kiekvienoje gilinamasi į rinkos tvarką ir indivi- 
dualaus veiksmo racionalumą. Nepaisant to, socialinių mokslų 
istorijai būdingas ryškus skirtingų tyrinėjimo sričių atskyrimas. 
Durkheimo žodžiais (1984 [1933]: 304), „teisininkas, psicho- 
logas, antropologas, ekonomistas, statistikas, kalbininkas, is- 
torikas — visi jie kalba apie savo tyrinėjimus taip, tarsi įvairūs 
faktų rinkiniai, kuriuos jie studijuoja, sudarytų gausybę neprik- 
lausomų pasaulių. O tikrovėje šie faktai kone kiekviename taš- 
ke susipina vieni su kitais“. Toks pasidalijimas iš dalies kilo dėl 
XIX a. pab.-XX a. pr. vykusios kovos už vietą: įvairių sociali- 
nių mokslų atstovai stengėsi pagrįsti savo intelektualinės pre- 
tenzijas ir įteisinti savo akademinį statusą (žr. Kadish ir Tribe 
1993). Tokie disciplininiai manevrai baigėsi intelektualiniu dar- 
bo pasidalijimu, kuris ilgainiui leido neoklasikiniam ekonomis- 
tui Paului Samuelsonui“ racionalios ir iracionalios elgsenos sky- 
rimo pagrindu atskirti ekonomikos teoriją nuo sociologijos, 
šiuos terminus apibrėžiant naudingumo teorijos tradicijos pers- 
pektyvoje“ (Samuelson 1955: 90). Racionalumas buvo apibū- 
dintas kaip racionalus apskaičiavimas, neva akivaizdžiai pasi- 

reiškiantis rinkose, ir toks apibrėžimas tapo ekonomikos teori- 
jos ir sociologijos interesų skiriamąja linija. Ekonomistus do- 
mino racionali, maksimizuojanti elgsena rinkose, o „iraciona- 
li“ (emocinės, taisyklių valdomos, ritualinės, nukrypusios nuo 
normos, įprastos) elgsena buvo palikta tyrinėti sociologams ir 
antropologams. Tokiu siauru racionalumo apibrėžimu ir inte- 
lektualinio darbo padalijimu suabejojo ir ekonomikos sociolo- 
gijos, ir antropologijos atstovai. 

Nors ekonomistai nesutaria dėl rinkų prigimties ir funkciona- 
vimo, tačiau vieningai laikomasi nuomonės, jog rinkos veikia 
išskirtinėje srityje, kuriai būdingas reikšmingas (ir pageidauja- 
mas) savarankiškumo atžvilgiu politinių ir socialinių struktūrų 
laipsnis. Stipriojoje šio ekonominio požiūrio versijoje rinka yra 
tam tikra forma sui generis, veikianti pagal vidines taisykles ir 
kurianti savas tyrinėjimo kategorijas. Taigi didžiausia įtampa tarp 
rinkos koncepcijų kyla ties ekonomikos teorijos ir jai giminingų 
socialinių mokslų, antropologijos ir sociologijos, skyrimo riba. 
Sociologija kvestionuoja ekonomikos teorijos prielaidas, teigian- 
čias rinkos savarankiškumą kitų socialinio gyvenimo struktūrų 
atžvilgiu. Alternatyvūs požiūriai laiko rinką ne grynu ekonomi- 
niu mechanizmu, o socialine institucija, tad savo ruožtu rinkos 
santykius — tik vienu iš daugybės socialinės sąveikos būdų. 

Tarp šių „socialesnių“ požiūrių į ekonominio gyvenimo tyri- 
nėjimą išsirutuliojo įsitikinimas, jog marginalistinis posūkis mo- 
derniojoje ekonominėje mintyje ištraukė - arba „atsaistė“ - rin- 
kas iš jų socialinės aplinkos. Ekonominis veiksmas laikomas 
įpintu į „neekonominius“ tinklus, institucijas ir santykius (Po- 
lanyi 1992: 34). Todėl įrodinėjama, jog būtina iš esmės susieti 
ekonominius ir socialinius procesus, nes manoma rinkos san- 
tykius esant įsišaknijusius platesnėse socialinėse struktūrose, 

tinkluose ir prasmėse (Granovetter 1985; Polany1 1992; Zu- 
kin ir DiMaggio 1990). Be to, rinkos santykiai nėra pagrįsti 
paprasčiausiais vienkartiniais mainais ir neasmenėmis sąveiko- 
mis - jie susikristalizuoja į stabilesnes socialines formas, kaip 
kad „ekonominės institucijos yra formuojamos sutelkiant iš- 
teklius socialinių ryšių tinklais“ (Granovetter ir Swedberg 1992: 
18). Savo ruožtu begalė organizacinių struktūrų, kurios tvarko 
rinkos mainus, - firmos, bankai, finansų rūmai, gamybos vie- 
tos, prekybos centrai, aukcionų patalpos, telefonų tinklai, ne- 
didelės parduotuvėlės, laikraščių kioskai ir kitos - padeda kur- 
ti ir palaikyti socialinius santykius. Ekonominis veiksmas yra 
negalimas redukuoti socialinis veiksmas, o ekonominės insti- 
tucijos yra socialinės formos. 

„Atsaistytos“ rinkos modelis gali būti ginčijamas dvejopai. 
Pirma, jį galima kritikuoti kaip požiūrį, atskleidžiantį tai, kaip 
rinkos susiformuoja skirtingai nuo alternatyvių mainų ir pasis- 
kirstymo būdų. Antra, šis modelis verčia aiškintis, ar moder- 
nioji rinkos ekonomika yra kaip nors „labiau“ atsaistyta nei 
kitose visuomenėse išplitusios ekonominės organizacijos for- 
mos. Šiame skyriuje išdėstyti svarstymai pagrįsti esmine Karlo 
Polanyi išplėtota formalistinių rinkos sampratų kritika. Atskleidę 
istorinį Polanyi požiūrį į rinkos mainus, nusakysime jo argu- 
mentus, liečiančius „įsišaknijusį“ ir „įsteigtą“ ekonominių for- 
mų pobūdį. Ši sąvokų pora - įsišaknijusios ir įsteigtos rinkos — 
yra būsimo dėstymo atskaitos taškai. Polanyi vartojama eko- 
nomikos susaistymo sąvoka pagrindžia antropologinių požiū- 
rių aptarimą: tie požiūriai rinkos mainus įtarpuoja į bendres- 
nius esminius socialinių mainų procesus, o rinkos elgseną ap- 
taria visuotinesnių kultūrinių normų ir bendravimo modelių 


atžvilgiu. Vėliau gvildenama įsteigtų rinkų prigimtis: Polanyi 

argumentai susiejami su naujausiais ekonomikos sociologijoje 
bei institucinėje ekonomikoje plėtojamais požiūriais į tai, kaip 
teisinėmis ir organizacinėmis priemonėmis, taip pat pasitelkiant 
neformalias taisykles bei nusistovėjusią tvarką, įkuriamos rin- 
kos. Klausimai, susiję su rinkų ir socialinių struktūrų ryšiais, 
kreipia į teisės ir politikos, institucinio planavimo ir techninių 
rinkos kūrimo strategijų problemas. Šiuo atžvilgiu panagrinė- 
sime novatorišką Michelio Callono mėginimą permąstyti rin- 
kas, kaip socialinius darinius, kurie įsteigiami pasitelkus tiks- 
lias strategijas ir skaičiavimo technologijas. 


Rinkos ir įsišaknijimas: Polanyji 


Pirminį akstiną naujos ekonomikos sociologijos plėtrai devin- 
tajame dešimtmetyje suteikė Karlo Polanyi veikalo, gvildenan- 
čio ekonomikos istorijos bei antropologijos dalykus, perverti- 
nimas (žr. Granovetter ir Swedberg 1992). Polanyi idėjos buvo 
nelyg nuolatinis iššūkis liberaliam ekonomikos supratimui bū- 
dingai „ekonomistinei klaidai“; šio požiūrio atstovai rinkos san- 
tykius ir elgseną, kylančią iš konkrečios istorinės aplinkos, lai- 
ko universaliais žmonių elgesio modeliais. Tiek Polanyi studija 
apie liberaliosios politinės ekonomijos iškilimą Britanijoje, tiek 
jo veikalas apie ekonominę ikimoderniųjų visuomenių struk- 
tūrą byloja, jog rinkos formų prigimtis yra sąlygiška ir istoriška 
(Polanyi 1957 [1944], liet. 2002; 1977, 1992, Polany:, Arens- 
berg ir Pearson 1957). Polanyi veikaluose išsakyta paveiki for- 
malistinių požiūrių į rinką kritika, o sykiu ir alternatyvus po- 
žiūris, ekonomikos struktūrą susiejantis su konkretaus meto 
istorine bei kultūrine aplinka. 

Polanyi argumentai grindžiami paprasta dviejų „ekonomi- 
kos“ sampratų perskyra. Viena vertus, swbstancinė ekonomi- 
kos teorija ieško būdų, kaip patenkinti žmogaus poreikius eko- 
nominiu veiksmu ir tarpusavio sąveika. Kita vertus, formalioji 
ekonomikos teorija remiasi priemonių-tikslo racionalumo mo- 
deliu, kurį išreiškia „ekonomizuojanti“ (taupanti) elgsena, esant 
nepritekliaus sąlygoms, ir kuris yra būdingas rinkos apskaičiavi- 
mui (Polany: 1957 [1944], liet. 2002; 1992). Tad ekonomikos 
sąvoka plačiąja prasme nurodo materialinę pragyvenimo sritį, o 
kiek siauresne - racionalaus elgesio būdą. Polanyi nuomone, mo- 
derniajai rinkos visuomenei ypač būdinga suartinti šias ekono- 
miškumo prasmes. Šiuolaikiniuose kontekstuose rinka ima reikšti 
„ekonominę instituciją“ (Polanyi 1992: 47), o ne vieną iš dauge- 
lio substancinio aprūpinimo formų. Rinkos mainams įgaunant 
vis didesnę reikšmę moderniosioms ekonomikos organizavimo 
formoms, rinkos racionalumas įsivyrauja ir moderniajame mąs- 
tyme apie ekonominį veiksmą bei motyvaciją. 

Rinkos visuomenė imama nusakyti rinkos elgsenos „atsais- 
tymu“ nuo platesnės socialinių santykių, normų ir institucijų 
aplinkos. Ekonominė elgsena išskiriama kaip pavienis sociali- 
nio veiksmo tipas, valdomas formalaus rinkos racionalumo ir 
pagrįstas neasmeniniais pirkėjo ir pardavėjo mainais. Nesvar- 
bu, kieno duoti - „gamtos ar žaidimo dėsnių“ (Polany: 1992: 
31), - rinkos procesai veikia pagal vidinę logiką, kuri nužymi 
ekonomiką kaip atskirą sritį. Tokią formalią ekonomikos kon- 
cepciją Polanyi analizuoja dviem aspektais. Pirmiausia jam rin- 
kos mainai yra ypatingas ekonominės sąveikos būdas, susiklos- 
tantis konkrečiomis istorinėmis ir institucinėmis sąlygomis, o 
ne abstrakti ar techninė logika (Polanyi 1977; Polanyi, Arens- 
berg ir Pearson 1957). Podraug su šiuo argumentu Polanyi pa- 

sitelkia abipusiškumo ir perskirstymo sąvokas, nusakančias rin- 
kai nebūdingus ekonominės sąveikos ir paskirstymo būdus, - 
jos padeda aiškintis, kaip ekonomikos procesai įtvirtinami pla- 
tesnėse socialinėse struktūrose. 

Polanyi išskiria tris skirtingus paskirstymo būdus: abipusiš- 
kumą, perskirstymą ir rinkos mainus, kurių kiekvienas priklauso 
nuo tam tikrų socialinių sąlygų bei organizacinių formų. Pavyz- 
džiui, abipusiškumas remiasi tarp socialinių veikėjų įsivyrau- 
jančiais simetrijos santykiais, o perskirstymą palaiko centrali- 
zuotos politinės bei ekonominės struktūros. Be to, apskaičiavi- 
mu grindžiami mainai, kuriuos nusako formalusis ekonomikos 
mokslas, gali vykti tiktai institucinėje rinkos aplinkoje. Šiuo 
atžvilgiu Polanyi meta iššūkį formaliems požiūriams į rinkos 
tvarką, jų atspirties taškas yra atskiras pavienio pirkėjo ir par- 
davėjo mainų atliekamas veiksmas. Skirtingi mainų tipai - kaip 
ir skirtingos išteklių paskirstymo priemonės - galimi suvokti 
tik tos ekonominės tvarkos, kurioje jie įsigalėję, atžvilgiu. Į kainą 
nukreipti mainai, Polanyi tvirtinimu, neturi prasmės už plates- 
nės rinkos sistemos ribų: 


atsitiktinės barterio apraiškos tarp individų, jei jos apskritai nutinka, nė- 
ra pajėgios įtvirtinti integruojantį kainos elementą <...>, organizuojantis 
veiksnys kyla ne iš individo, o iš asmenų kolektyvinių veiksmų struktūrinė- 
se situacijose. Mainai, kaip integracijos forma, priklauso nuo rinkos siste- 
mos - nuo institucinio modelio, kuris, priešingai vyraujančioms prielai- 
doms, susiklosto ne iš atsitiktinių mainų veiksmų (Polanyi 1977: 37). 


Toks požiūris apverčia ekonominį modelį, kuriame pamati- 
nis rinkos teorijos vienetas yra pavieniai mainai, tarpininkau- 


jant kainai. Polanyi įsitikinimu, pats kainos supratimas įmano- 

mas tiktai kolektyvinėje sisteminių mainų aplinkoje. Kitaip ta- 
riant, konkretūs sandoriai įgauna rinkos bruožų tik suinstitu- 
cintos rinkos sąlygomis. Jo teigimu, rinkos mainų modeliui bū- 
tina platesnė kainų, konkurencijos ir rinkos kultūros aplinka, 
kurią ir turėtų grįsti tie patys pavieniai mainai. 

Polanyi požiūris į rinkos mainus remiasi dvejopu rinkos su- 
pratimu: rinka laikoma socioerdviniu dariniu ir mechanizmu, 
„Įtaisu“. Tai primena 1-ame skyriuje aptartą rinkos, kaip vie- 
tos, ir rinkos, kaip abstraktaus mainų proceso, perskyrą. Po- 
lanyi tvirtinimu, rinka, kaip fizinė vieta, istorijos požiūriu atsi- 
rado gerokai anksčiau, negu išsirutuliojo rinka kaip pasiūlos- 
paklausos-kainų mechanizmas. Nustatomi keli funkciniai 
elementai, iš kurių galėtų būti sudarytos tokios rinkos, - geogra- 
finė vieta ir prekių asortimentas, papročių arba įstatymų nor- 
mos, pasiūlos ir paklausos apimtis, konkurencijos principai bei 
mainų kursai. Įvairiose mainų rūšyse gali veikti keli tokie rin- 
kos elementai, tačiau jie nesudarys „rinkos“ formaliu ekono- 
miniu požiūriu. Kita vertus, tie mainai galimi derinti pačiais 
įvairiausiais būdais: pavyzdžiui, prekybą gali valdyti socialiniai 
papročiai, o ne kainos mechanizmo „nematoma ranka“. Tiktai 
tada, kai rinkos elementai suderinami kainos mechanizmu, ga- 
lima teigti, kad egzistuoja moderniosios ekonomikos teorijos 
rinka. Todėl Polanyi laiko mainus daugialype sąveikos sistema, 
kurioje gali veikti ir rinkos elementai, tačiau jie tik tam tikroje 
istorinėje ir institucinėje aplinkoje (privačios nuosavybės, pini- 
gų, kainos ir konkrečių normų bei žinių sistemoje) įgauna for- 
malų pasiūlos-paklausos-kainų rinkos pobūdį. 

Reikia pažymėti, kad Polanyi argumentai remiasi griežta mo- 
dernių ir „ikimodernių“ ekonominės organizacijos formų 
perskyra. Jo įžvalgas į moderniąją rinkos visuomenę didžiąja 

dalimi nulemia tos visuomenės priešinimas kitoms ekonomi- 
nėms sistemoms. Šiuo atžvilgiu jam svarbios Malinowskio kla- 
sikinės antropologijos studijos, gvildenusios Vakarų Melanezi- 
jos Trobriano salų gyventojų socialinę ir ekonominę organiza- 
ciją (Malinowski 1922). Malinowskio nuomone, daiktiška 
Trobriano tautų ekonomika rėmėsi neabipusiškumo sistema — 
vyras aprūpina savo sesers šeimą, O jį savo ruožtu aprūpina 
žmonos brolis. Greta šios giminyste grindžiamos ekonominio 
aprūpinimo sistemos Malinowskis išskyrė daugiau kaip aštuo- 
niasdešimt skirtingų (nerinkos) mainų tipų, būdingų Trobria- 
no visuomenei. Tačiau Malinowskio veikaluose Polanyi labiau- 
siai domina Trobriano gyventojų praktikuojama kula, apsikei- 
timo dovanomis sistema. Pagal kula sistemą, aiškaus statuso 
žmonės apeiginėje aplinkoje dovanoja vienu, o atsako kitu lai- 
ku, tad mainai nėra lygiaverčiai. 

Mainai kula ir giminyste grindžiamose sistemose buvo susiję 
ne tiek su ekonominio savanaudiškumo, kiek su šeimos ir vi- 
suomeninės garbės dalykais. Kaip liudija gausus turto sunaiki- 
nimas per Kvakiutlio potlačą*, kurį aprašė Franzas Boasas, do- 
vanų teikimas buvo garbės ir statuso reikalas (Boas 1974; žr. 
taip pat Bunzel 1938). Tai kitoks ekonominio „aš“ variantas, 
negu teigia teorinis ekonomistas - jis prieštarauja visokiai uni- 
versaliai rinkos psichologijai. Pagal šiuos antropologinius po- 
žiūrius, giminystės ir apeiginių mainų prasmė buvo atlikti tam 
tikrus socialinius tapatumus, sutvirtinti kolektyvinius ryšius, 
kiek tik galima mažinti nesantaiką, taip pat ir paskirstyti mate- 


* Potlačas - Amerikos šiaurės vakarų pakrantės indėnų apeiginė puota, per kurią 
šeimininkas dosniai dalija dovanas, o kartais ir sunaikina savo nuosavybę, 
norėdamas parodyti turtus bei dosnumą ir tikėdamasis vėliau to paties sulaukti iš 
kitų. (Vert. past.) 

rialinius išteklius. Tiesą sakant, materialinių išteklių paskirsty- 
mas tokioje visuomenėje neatsiejamas nuo „paprasčiausiais“ lai- 
kytinų kultūrinių ir simbolinių mainų. „Ekonomika“, pasitel- 
kiant moderniosios minties sąvoką, nebuvo savarankiška. Trob- 
riano salos gyventojai vykdė barterinius mainus, tačiau ribotus, 
nesusietus su apeigomis ir neteigiančius jokių nustatytų santy- 
kių tarp sandorio dalyvių. Tad formalistiniu rinkos sampratos 
požiūriu ši gimwali vadinama barterio sistema menkai veikė 
Trobriano visuomenės gyvenimą. Prekių apyvarta veikiau bu- 
vo įsišaknijusi neekonominiuose santykiuose ir institucijose: 
nebuvo jokios atskiros „ekonominės“ srities formaliu ar struk- 
tūriniu atžvilgiu. 

Remdamasis šiais etnografiniais argumentais, Polanyi metė 
iššūkį formalistinėms konvencijoms, būdingoms tuo metu vieš- 
patavusiai ekonominei antropologijai, kurią plėtojo, pavyzdžiui, 
Firthas bei Herskovitsas, neoklasikinius modelius taikę „iki- 
modernioms“ ekonomikoms aiškinti. Savo ruožtu Polanyi ty- 
rinėjimams buvo lemta paveikti antropologijoje susiklosčiusį ir 
„substantyvistiniu“ save laikiusį požiūrį į ekonomikos gyveni- 
mo tyrimą (žr. Dalton 1961; žr. taip pat Sahlins 1974, 1976). 
Ekonominės antropologijos ir formaliosios ekonomikos teori- 
jos santykiai nebuvo labai jau paprasti. Abi pusės įžvelgė nesu- 
derinamų skirtingumų, kurie būdingi ekonomikos ir antropo- 
logijos mokslų metodams. Antai žymus marginalistinės ekono- 
mikos atstovas Frankas Knightas parašė Herskovitso (1940) 
veikalo Ekonominis pirmykščių tautų gyvenimas recenziją, ku- 
rioje dedukcinę teorinio ekonomikos mokslo metodologiją 
aiškiai atribojo nuo indukcinių aprašomosios etnografijos me- 
todų (Knight 1941). Ir nors britų antropologas Raymondas Firt- 
has buvo laikomas klasikiniu formalistinių metodų antropolo- 

gijoje šalininku (Marcus 1990), jis išreiškė nuogąstavimų dėl 
didėjančio teorinio ekonomikos mokslo abstraktumo, menki- 
nančio jo vertę antropologams. Dedukcinis mokslas, grindžia- 
mas iš prielaidų apie žmogaus elgesį logiškai išvestų teiginių 
tikrinimu, iš dalies prieštaravo empiriniams antropologijos pa- 
grindams. Paveiktas Polany: ir kitų tyrinėtojų įrodinėjimų, Firt- 
has taip pat ėmė kritiškai svarstyti formalistinius požiūrius - jis 
pataisė savo paties veikalą apie Polineziją ir netgi suabejojo, ar 
galima taikyti šioms visuomenėms „ekonomikos“ supratimą, 
nors ir toliau teigė egzistuojant atskirą ekonomikos sritį tam 
tikromis „pirmykštėmis“ aplinkybėmis (žr. Firth 1965 [1939]. 

Polanyi ekonomikos antropologijos aiškinimas savaip užbė- 
ga užakių neseniems kritiniams teiginiams esą vakarietiški rin- 
kos modeliai yra ne abstraktaus racionalumo atspindžiai, o ri- 
boto pritaikymo kultūriniai konstruktai (Gudeman 1986; Mar- 
cus 1990; Sahlins 1976). Savo ruožtu Polanyi atmetė „laukinio 
proto“ išskyrimą, neva paaiškinantį, kodėl ikimoderniose vi- 
suomenėse nėra arba beveik nėra rinkų. Rinkai būdingų ar jai 
nebūdingų ekonominės organizacijos formų egzistavimą reikia 
aiškinti kultūrų skirtingumais, o ne „racionalios“ ir „ikiracio- 
nalios“ psichologijos atskyrimu. Panašiai Polanyi1 atmetė ir ga- 
limybę taikyti „pirmykščio individualizmo“ arba marksistinio 
„pirmykščio komunizmo“ sampratą toms kultūrinėms aplin- 
koms, kuriose dar nebuvo išsirutuliojęs modernusis liberalus 
nuosavybės supratimas. Tokiais atvejais, pasitelkiant Margaret 
Mead įrodinėjimą, galima būtų sakyti, kad žmonės „priklausė“ 
tam tikriems žemės plotams, lygiai kaip tie žemės plotai „priklau- 
sė“ tam tikriems žmonėms (Polanyi 1977: 51). Substancinės 
ekonomikos sistemoms, kurių dar neįsuko rinkos forma, nega- 
lima buvo taikyti iš moderniosios rinkos teorijos kilusių kate- 

gorijų - nuosavybė, kaina, lygiavertiškumas ir naudingumas. 
Paskirstymo, išskirstymo ir vartojimo klausimai tose visuome- 
nėse buvo sprendžiami, remiantis giminystės, šeimos ar bend- 
ruomenės struktūrų pagrindu. Ernestas Gellneris (1988: 44) 
išsako tokį argumentą: „Gentinės bendruomenės žmogus, ką 
nors perkantis iš savo kaimelio kaimyno, turi reikalo ne vien 
su pardavėju, bet sykiu su gentainiu, bendradarbiu, sąjunginin- 
ku ar varžovu, galimu nuotakos parūpintoju jo sūnui, tokiu 
kaip ir jis prisiekusiuoju, apeigų dalyviu, kaimelio gynėju bei 
tarybos nariu“. 


Visuomeninė santvarka ir apibendrinti mainai 


Vis dėlto antropologojoje išsirutuliojusių mainų teorijų reikš- 
mė neapsiriboja vien pastabomis apie tariamą „gentinės bend- 
ruomenės“ socialumą. Mainai gali būti suvokiami ne tik kaip 
tam tikri socialiniai santykiai (kaime ar bet kur kitur), bet ir 
kaip stipresnis, esmingesnis „socialumo“ jausmas. Mausso vei- 
kale apie dovanojimą (Mauss 1990) bei vėlesnėse Lėvi-Straus- 
so ir Sahlinso studijose pasitelkiama apibendrintų mainų samp- 
rata, kuria aiškinamas socialinio vieningumo pagrindas. Šiuo 
požiūriu visuomeninė santvarka galima tik bendrų sąlygų mai- 
nams vykti pagrindu, o tos sąlygos susiklosto iki nusistovint 
konkrečiai sąveikai ir už tos sąveikos ribų. Ši idėja siejasi su 
praeitame skyriuje aptartais įrodinėjimais socialinio gyvenimo 
pagrindą esant ikisutartinį (Durkheim 1984 [1933]). Matėme, 
koks nepaprastai svarbus moderniesiems socialiniams santy- 
kiams susiklostyti buvo sutarties iškilimas, tačiau Durkheimas 


aiškino, jog sutarties (baigtinės, beasmenės, konkrečios) formų 

pagrindas yra esmingesnio pobūdžio socialumas. Ikisutartiniai 
socialinio gyvenimo elementai, paprasčiausiai tariant, - tai įsi- 
pareigojimas dalyvauti socialinėje sąveikoje ir laikytis tam tik- 
rų taisyklių. Įsitraukti į konkrečius mainus ar sutartis su kitais 
socialiniais veikėjais galima tik tada, jei visi mes vadovaujamės 
bendru supratimu apie socialinių mainų sąlygas. Bendras su- 
pratimas leidžia puoselėti lūkesčius apie kitų žmonių elgesį ir 
su pasitikėjimu veikti tokiomis aplinkybėmis, kai negalime kont- 
roliuoti kitų žmonių veiksmų arba už juos laiduoti (žr. Selig- 
man 1997: 81-82). 

Taigi bet kokiam socialinių mainų būdui egzistuoja savos ele- 
mentarios „įsitraukimo taisyklės“. Mausso apibendrintų mai- 
nų sąvoka vėl iškyla Lėvi-Strausso iškeltame bendrųjų ir konk- 
rečiųjų mainų skyrime (žr. Leach 1970) bei Sahlinso aiškini- 
muose apie apibendrintą ir subalansuotą abipusiškumą (Sahlins 
1974). Nors šios sąvokos nužymi ganėtinai skirtingą antropo- 
loginę perspektyvą, jos visos padeda tiesioginius mainus atskirti 
nuo juos palaikančios bendros abipusiškumo sistemos. Štai pa- 
prasčiausi pavyzdžiai, kaip šis abipusiškumas rutuliojasi kas- 
dieniame socialiniame gyvenime, - padaryti paslaugą bičiuliui, 
pavaišinti kolegą pietumis, parodyti nepažįstamam žmogui gat- 
vėje reikiamą kryptį. Tokiais veiksmais numanoma, kad egzis- 
tuoja bendri abipusiškumo santykiai, kurie „visi galų gale iš- 
silygina“. Plačiąja prasme galima manyti, jog apibendrinti 
mainai grindžia visus socialinius mainus, taip pat ir tuos eko- 
nominius mainus, kurie vykdomi grynai apskaičiavimo pagrin- 
du. Prekybiniai sandoriai priklauso nuo požiūrio, jog žmonės 
vadovaujasi bendru supratimu apie mainų sąlygas. Kad ir ko- 
kios taisyklės ar sutartys valdytų konkrečius sandorius, jie pa- 
remti pamatiniu kolektyviniu supratimu, ko tie mainai reika- 

lauja, be to, jie grindžiami esmine socialinės sąveikos ir abipu- 
sės priklausomybės būtinybe. Kaip būtų pasakęs Durkheimas 
(1984 [1933]: 158), net ir „sutartyje ne viskas yra sutartina“. 

Vadinasi, socialinis ir ekonominis gyvenimas rutuliojasi tik 
palaikomas apibendrintų mainų, „simboliniam kreditui“ cir- 
kuliuojant tarp gausybės socialinių veikėjų (Seligman 1997: 82). 
Toksai simbolinis kreditas - tam tikra gera ekonominė karma, - 
matyt, ir suveikia tada, kai mūsų minėtasis neoklasikinės pa- 
kraipos ekonomistas palieka arbatpinigių restorane, į kurį dau- 
giau niekada nebegrįš. Trobriano salų gyventojų kula sistema 
yra neįprastai atvira apibendrintų mainų apraiška, kadangi visi 
kiti sandoriai (įskaitant barterį) sudarinėjami tik socialinės tai- 
kos sąlygomis, o tą taiką ir laiduoja kula sistema. Nors ir Lėvi- 
Straussas, ir Sahlinsas skiria apibendrintą abipusiškumą ir tie- 
sioginius mainus, susijusius su rinkomis, rinkos santykiai taip 
pat grindžiami tokia pamatine sistema. Kiti teoretikai taip pat 
atkreipė dėmesį į simbolinio kredito reikšmę rinkos ekonomi- 
kos plėtrai, ypač turint omenyje istorinį tarpininkų tarp pirkė- 
jų ir pardavėjų vaidmenį (Plattner 1989; žr. Seligman 1997: 
82). Pasitikėjimas šiais besirutuliojančiais prekybos modeliais 
priklausė nuo sugebėjimo numatyti kitų žmonių ekonominę 
elgseną, o tą gebėjimą ugdė rinkos mainų kartotinumas ir jų 
suinstitucinimas. Taigi antropologiniai požiūriai į apibendrin- 
tus mainus peržengia nuomonę esą ekonominė veikla yra įsi- 
šaknijusi egzistuojančiuose socialiniuose santykiuose, todėl gali- 
ma „atsaistyti“ rinkos sąlygomis. Ekonominiai ir socialiniai san- 
tykiai, tarp jų ir instrumentiniai rinkos mainai, yra susieti su 
pačiais žmonių bendravimo ir socialinio vieningumo pamatais. 

Apibendrinant galima sakyti, jog iš šių antropologinių po- 
žiūrių būtina išskirti du svarbiausius dalykus. Pirma, jie byloja 

apie praktinę „neekonominių“ veiksnių - socialinių saitų, kul- 
tūrinių normų - reikšmę materialinio pasiskirstymo vyksmuo- 
se. Antra, konkrečias mainų formas, įskaitant rinkas, jie susieja 
su apibendrintais mainais, kurie palaiko socialinę sąveiką, abi- 
pusiškumą ir kolektyvinius veiksmus. Kiekviena šių įžvalgų ver- 
čia suabejoti griežtu „ekonomistiniu“ rinkos modeliu, atsietu 
nuo platesnės socialinės bei kultūrinės aplinkos. Tiesą sakant, 
galima suabejoti ir tuo ganėtinai paprastu skirstymu į formalią 
ir substancinę ekonomikos teoriją, kuria remiasi Polanyi. Mar- 
kas Granovetteris (1985) iškėlė mintį, jog nerinkos ekonomi- 
koms būdinga didesnis formalaus racionalumo laipsnis, o rin- 
kos ekonomikos - labiau įsišaknijusios socialiniuose tinkluose, 
negu leistų griežtas Polanyi atskyrimas. Taigi ekonomikos įsi- 
šaknijimas negali būti priemonė nerinkos („ikimoderni“) ir rin- 
kos („moderni“) visuomenėms skirti. Contra Polanyi, ekono- 
mikos modernizavimas reiškia socialinio įsišaknijimo formų ir 
laipsnio pokytį, o ne masinį rinkos santykių „atsaistymą“ nuo 
platesnės socialinės aplinkos. Be to, manoma, jog skirtingi eko- 
nominiai racionalumai ir santykiai daugelyje ekonominių ap- 
linkų iš dalies sutampa. Pavyzdžiui, Harto veikale apie frafra 
mažumą Ganos miestuose aiškinamasi, kaip ši grupė per hori- 
zontalaus bendravimo įtvirtintus pasitikėjimo ryšių tinklus tar- 
pininkauja tarp sutartimi paremtos miesto rinkos ekonomikos 
ir paprotinių giminiškų mainų formų (Hart 1988). Jameso Co- 
lemano (1988) veikalą apie socialinį kapitalą išgarsino Niujor- 
ko didmeninės deimantų prekybos rinkos pavyzdys - tai yra 
tokia rinkos aplinka, kurioje socialinių ryšių tinklai, pasitikėji- 
mu grįsti santykiai, kultūrinės normos ir neformalios sankcijos 
palengvina ekonominius mainus ir juos reguliuoja. Glaudūs žy- 
dų kilmės prekiautojų deimantais tinklai Brukline, Colemano 

teigimu, laiduoja tam tikrą jų verslo saugumą, tad nebereikia 
daug kainuojančių ir sudėtingų sutarčių bei draudimo. Tokie 
tinklai nėra vien socialiniai, tačiau nėra ir griežtai ekonominio 
pobūdžio (žr. Tonkiss 2000). 

Kita vertus, nerinkos mainams gali būti būdingas ganėtinai 
griežtas formalus skaičiavimas. Nors keitimasis dovanomis pa- 
prastai buvo suvokiamas labiau kaip simbolinis, o ne ekonomi- 
nis veiksmas, galima teigti, kad jo „neekonomiškas“ pobūdis 
pagrįstas tam tikrais svarstymais apie lygiavertiškumą, naudin- 
gumą ir vertę. Naujausiuose veikaluose apie dovanojimą aiški- 
namasi, koks yra apskaičiuojančio racionalumo pobūdis dova- 
nojant: pavyzdžiui, kiek pinigų galima išleisti konkrečiai dova- 
nai ar kaip reikėtų atsakyti į gautą dovaną? (žr. Bourdieu 1989; 
Miller 1998b). Šie pavyzdžiai liudija, jog ekonominis veiksmas 
yra sudėtingai ir nenuspėjamai įsišaknijęs socialiniuose santy- 
kiuose bei struktūrose. Zukin 17 DiMaggio (1990) pamėgino 
iššifruoti įsišaknijimo sąvoką, teigdami, jog mes turėtume gvil- 
denti skirtingus lygmenis, kuriais socialiai susaistomi ekono- 
miniai derinimai, - kultūrinį, struktūrinį, pažintinį ir politinį. 
Ekonominiai procesai, tarp jų ir rinkos, yra saistomi kultūrinė- 
mis normomis bei praktikomis (nuo pertekliaus sunaikinimo 
iki arbatpinigių davimo), institucinėmis struktūromis (nuo gi- 
minystės santykių iki uždarųjų akcinių bendrovių), išmokto- 
mis taisyklėmis ir žinojimu (nuo dovanojimo laiko pasirinki- 
mo iki atsiskaitymo parduotuvėje), teisinėmis bei politinėmis 
struktūromis (nuo kaimo hierarchijos iki sutarties įstatymų). 
Tokie argumentai verčia suabejoti pernelyg supaprastinta į51- 
šaknijimo versija, kilusia iš ankstyvesnio antropologijos tarps- 
nio, - ikimodernios visuomenės laikomos paprastomis, nedi- 


ferencijuotomis arba vienalytėmis kultūromis. Todėl „ekono- 

miškumas“ gali būti suprantamas kaip prigimtinis arba neat- 
siejamas socialinio gyvenimo aspektas, organinis kultūros ir 
gamtos ryšys. Visos visuomenės ekonomines formas turi įsteig- 
ti, kitaip tariant, jos turi būti sukuriamos, reguliuojamos ir rep- 
rodukuojamos socialinių ryšių tinklais, idėjomis bei praktiko- 
mis. Šiuo atžvilgiu neaišku, kodėl potlačas turėtų būti laiko- 
mas „socialesniu“ ar „labiau įsišaknijusiu“ negu sutartis - juk 
šie dalykai yra tam tikri socialiniai ekonominių santykių už- 
mezgimo ir įtvirtinimo būdai. Polanyi (1992: 34) teigimu, „ty- 
rinėti ekonomikos svarbos visuomenėje pasikeitimą, vadinasi, 
aiškintis, kaip įvairiu laiku ir įvairiose vietose paskatinamas eko- 
nomikos procesas“. 


Įsišaknijimas ir pažangios rinkos ekonomikos 


Socialinės ir ekonominės sąveikos formų santykiai ne taip se- 
niai buvo įtraukti į ginčus apie ekonomikos sėkmę išsivysčiu- 
siose rinkos ekonomikose. Nuomonės esą socialiniai veiksniai 
labiausiai lemia ekonomikos plėtrą rėmėsi požiūriu, jog eko- 
nominiai mainai yra įsišakniję į socialinius santykius ir institu- 
cijas. Robertas Putnamas (1993: 152-162; 2001:198-213) iš- 
sakė mintį, jog pilietinio bendravimo lygis skirtinguose Italijos 
regionuose padeda paaiškinti — ir netgi numatyti - kiekvieno 
jų ekonominės plėtros apimtį. Savo studijoje, kurioje gvildena- 
mas įvairių tautų patyrimas, Fukuyama (1995) išskiria „socia- 
linio kapitalo“ rūšis - kolektyvinį pasitikėjimą, socialinių ryšių 
tinklus ir kultūrines vertybes, - kurios padeda ekonomikai su- 
klestėti. Šiuo metu ekonominėje antropologijoje ir sociologi- 


joje išplito įsitikinimas, jog ekonominės organizacijos formos 


162 


yra įsišaknijusios kultūrinių ryšių sistemose, o Fukuyama šį į5i- 
tikinimą pasitelkia santykiniam pranašumui tarptautinėje ka- 
pitalistinėje aplinkoje įvertinti. Socialiniai veiksniai laikomi ne 
tik neišvengiamu ekonomikos procesų komponentu - jie pa- 
deda nustatyti ekonomikos rezultatus. Fukuyama teigia, jog tam 
tikras „mokėjimas vienytis į sąjungas“, o ypač apibendrinti so- 
cialinio ir ekonominio pasitikėjimo santykiai palaiko įvairių 
visuomenių galimybes siekti ekonominės sėkmės. Vadinasi, 
bendros vertybės, paverčiančios visuomenę moraline bendruo- 
mene, skatina kolektyvinį gėrį tiek ekonominiu, tiek platesniu 
kultūriniu atžvilgiu. Fukuyama įvairiai įrodinėja, jog visuome- 
nės, linkusios į „spontanišką socialumą“ (27), pavyzdžiui, Jung- 
tinės Valstijos ir Japonija (nepaisant jų kitų skirtumų), linksta 
ir į ekonominę gerovę. Tokį jungimąsi jis laiko glūdint anapus 
racionalių lūkesčių ir maksimizuojančių mainų. Jo teigimu, nors 
neoklasikinė ekonomikos teorija, - nepaisant jai būdingos di- 
delės aiškinamosios galios, - neįstengia paaiškinti socialinių ry- 
šių, peržengiančių instrumentinių rinkų mainus, vis dėlto ta 
teorija nulemia ekonomikos rezultatus, tad ją būtina papildyti 
ekonominių kultūrų analize. 

Šiuo atžvilgiu prisimintini Adamo Smitho įrodinėjimai, jog 
tiek socialinis, tiek ekonominis gėris remiasi žmonių polinkiu 
„mokėti prekėmis, keistis ir mainytis“, - jie iškyla Fukuyamos 
„savaiminio socialumo“ pavidalu. Abu mąstytojus sieja įsitiki- 
nimas, jog pilietinė mainų sritis yra ekonominį augimą ir vi- 
suomeninę santvarką palaikančių rinkos santykių bei sociali- 
nių ryšių terpė. Faukuyamos nuomone, Jungtines Valstijas ir Ja- 
poniją - su jų entuziastingomis tėvų-mokytojų draugijomis ir 
puokščių darymo rateliais (53) - galima priešinti toms kultū- 
roms, kur socialiniai ir ekonominiai santykiai yra labiau regu- 

liuojami arba valstybės (čia pirmenybė atitenka Prancūzijai), 
arba šeimos (vadinamosios „kinų visuomenės“). Suprantama, 
toks įrodinėjimas kartoja įsišaknijimo mantrą; net Pasaulio Ban- 
kas, i1mdamasis įvairių šalių ekonomikos, pastaraisiais metais 
bent jau iš dalies paisė ir vietos teisinių, politinių bei kultūrinių 
struktūrų. 

Kita vertus, šios idėjos ganėtinai neįprastai derinamos su šiuo- 
laikiniais rinkos procesais. Pavyzdžiui, pokyčiai pramonės struk- 
tūroje, vykę vėlyvojo periodo moderniose visuomenėse, kelia 
naujų klausimų apie tai, kiek siekia ekonominės veiklos įsišak- 
nijimas socialinio gyvenimo ryšių tinkluose. Sudėtingi rinkos 
visuomenių virsmai, prasidėję septintajame dešimtmetyje ir daž- 
nai sutrumpintai nusakomi „lankstaus kapitalo kaupimo“ ar 
„globalizacijos“ terminais, skatino ekonominių santykių ir pro- 
cesų atsiejimą nuo vietinių socialinių erdvių. Šie pokyčiai api- 
ma plačiai išplitusį perėjimą nuo gamybos prie paslaugų in- 
dustrijos — pagrindinio išsivysčiusios kapitalistinės ekonomi- 
kos sektoriaus, gamybos perkėlimą iš miesto centrų, mažinant 
gamyklas, taip pat finansų, kapitalo ir prekių rinkos globaliza- 
ciją, transnacionalinių korporacijų augimą ir gamybos procesų 
išsklaidymą, darbo jėgos „lankstumą“ ir nesaugumą bei vis di- 
dėjančią informacinių technologijų, kaip darbo tarpininkių, 
reikšmę. Sparti naujų komunikacijos technologijų plėtra ir eko- 
nominės veiklos išsklaidymas - tai Lasho ir Urry (1994) vadi- 
namas mainų procesų „spartinimas ir prailginimas“, spartėda- 
mi tie procesai aprėpia vis didesnius nuotolius (žr. 7-4 skyrių). 
"Tad manant, jog ekonominės institucijos yra kuriamos sociali- 
nių ryšių tinklais, reikia daryti išvadą: vėlyvajame kapitalizme 
tokie tinklai užgriebia vis didesnes erdves ir vis labiau įgauna 
elektroninį pavidalą. 

Nors kai kurie šių pokyčių susiję su naujų ekonominių re- 
gionų ir elitinių korporacinių tinklų iškilimu, jie byloja ir apie 
gausybės žmonių ekonominės veiklos atsaistymą nuo vietos ins- 
titucijų bei struktūrų. Pokyčiai gamyboje ir santykiuose su dar- 
bo jėga ypač perša mintį, kad moderniosios su darbu susijusios 
socialumo ir solidarumo formos - grindžiamos artimais ryšiais 
gamyklos ceche ar biure, taip pat firmų ir vietovių sąveika — 
nepaliaujamai transtormuojamos. Galima sakyti, kad šie poky- 
čiai rodo ne tiek ekonominio įsišaknijimo apimties, kiek jo for- 
mos pasikeitimą. Vis dėlto toks socialinių 17 ekonominių tinklų 
plitimas pasaulyje vyksta vietinio pobūdžio tinklų - ar bent jau 
jų „plonėjimo“ - sąskaita. Fukuyamos tėvų-mokytojų draugija 
gal ir išliks, tačiau profsąjungų ryšiai gali ir sutrūkinėti. 1-ame 
skyriuje matėme, jog moderniųjų laikų marketizavimas, arba 
rinkos santykių įsigalėjimas, priklauso nuo tam tikrų rinkos 
veikėjų sugebėjimo išeiti už vietinių ekonominių santykių ir 
įtarpuoti savo veiklą į „abstrakčius“ ar „beviečius“ rinkos pro- 
cesus. Esama tikros įtampos tarp vietinės retorikos, kuri yra 
išvirkščioji globalizacijos teorijos pusė - socialinis kapitalas, vie- 
tinės ekonomikos plėtra, vidinis augimas bei kita, - 1r ekono- 
minės būtinybės „veikti globaliai“. Šiuo atžvilgiu vietinės eko- 
nomikos įsišaknijimo forma bei laipsnis gali nulemti individų 
ir firmų galimybes įeiti į globalines rinkas. 


Rinkos ekonomika, kaip įvestas vyksmas 
Polany: teiginys, jog ekonomika yra įsišaknijusi socialiniuose 


santykiuose, tapo esminiu ekonominės antropologijos bei so- 


ciologijos principu, tačiau įsišaknijimo iškėlimas kiek nustelbė 

nemažiau vertingą ekonomikos „įvestumo“ ar „įsteigtumo“ su- 
pratimą (Polanyi 1992: 33). Nors įsišaknijimo samprata linku- 
si laikyti rinkos santykius organiška socialinės visumos dalimi, 
rinkų, kaip įvestų vyksmų, supratimas kelia mintį, kad rinkos 
turi būti nusakomos apibrėžtomis socialinėmis institucijomis, 
taip pat teisinėmis ir politinėmis strategijomis. Tačiau tai nėra 
paprasčiausias pasirinkimas tarp formalaus ekonomikos teori- 
jos racionalumo ir socialiniame gyvenime įsišaknijusios „rea- 
laus gyvenimo ekonomikos teorijos“ (Ekins ir Max-Neef 1992). 
Atvirkščiai, šiuos aiškinimus būtina papildyti teisinės ir politi- 
nės rinkų sandaros vertinimu. Šiame skyrelyje aptarsime skirtin- 
gus požiūrius į tai, kaip rinkos yra įsteigiamos. Gvildenami po- 
žiūriai kyla ties ekonomikos ir sociologijos mokslų riba - ypač 
ekonomikos sociologijoje ir institucinėje ekonomikoje. Taigi do- 
mėdamiesi rinka, kaip tvarkos principu, imame svarstyti, kaip 
patys rinkos procesai tvarkomi institucinėmis priemonėmis. 
Polanyi atmeta klasikinį liberalų požiūrį, jog rinkos visuo- 
menė organiškai kyla iš žmogaus polinkio mainytis. Atvirkš- 
čiai, jo teigimu, rinkas reikalinga įsteigti — ir dažnai įteisinti — 
tam, kad būtų tiksliai įdiegta kaip tik tokia racionali ekonomi- 
nė elgsena. Klasikinis pavyzdys yra 1834 m. Anglijos socialinio 
aprūpinimo reforma, kuria buvo siekiama sukurti pramoninės 
darbo jėgos rinką (Polany1 1957 [1944], 2002; taip pat žr. Dob- 
bin 1994 apie JAV antimonopolistinių įstatymų vaidmenį ku- 
riant ir apsaugant rinkas). Nors teorinis ekonomikos mokslas, 
tyrinėdamas rinkas, atskaitos tašku pasirenka tobulos konku- 
rencijos modelį, iš tikrųjų labai mažai rinkų priartėja prie šio 
idealo. Pagal tobulos konkurencijos modelį rinkos sistema yra 
savotiška plataus masto mainų tinklo talpykla, kuriai nebūdin- 
gi savi instituciniai bruožai. Rinkos mainai yra momentiniai ir 

neasmeniški: pirkėjai ir pardavėjai nejaučia poreikio arba ne- 
nori užmegzti asmeniškų santykių, nereikalingos nė derybos ar 
skundai, turint omenyje optimizuojančius kainos mechanizmo 
rezultatus. Šis modelis neleidžia kalbėti apie kokius nors rin- 
kos mainus, kurie vyksta laikui bėgant arba institucinėje santy- 
kių tarp firmų ar rinkos dalyvių aplinkoje. Iš tikrųjų (kaip ir 
baiminosi Adamas Smithas) prirūkytas slaptas kambarys gali 
būti ne blogesnis modernios rinkos pavyzdys negu anonimiški 
mainai, vykstantys pagal pasiūlos kreivę. 

Įsivaizduoti rinkų įsteigimą galima tiek kalbant apie įstaty- 
mo ir strategijos vaidmenį rinkų formavimui, tiek apie pačias 
rinkos institucijas. Pirmiausia, teisė yra svarbiausias dalykas lai- 
duoti ir reguliuoti rinkos santykius įvairaus pavidalo sutarti- 
mis. Teisinės sutartys nustato ir palaiko rinkos susitarimus, ku- 
rie liberalioje ekonomikos teorijoje laikomi iš esmės savanoriš- 
kais. Čia svarbiausia ne tai, kad teisinis įsikišimas keičia ar varžo 
rinkos elgseną, o kad tas kišimasis yra pozityvus, nes padeda 
kurti stabilias rinkos sąlygas — trukdo tartis monopolijoms ir 
skatina konkurenciją, užkerta kelią vidinei prekybai ir laiduoja 
mainų skaidrumą. Sutartį reglamentuojantys įstatymai yra su- 
dėtinė rinkos procesų dalis lygiai tiek, kiek jie yra tų procesų 
varžtai. Panašiai darbo ir gamybos santykių įstatymas formuo- 
ja rinkos santykius, iš esmės juos veikdamas. Reguliuodamos 
darbdavių ir darbininkų santykius, teisinės sritys sukuria dar- 
bo jėgos rinkas iš dalies kaip teisinius konstruktus. Kišimasis į 
sutarties ir darbo, gamybos santykių ir darbo rinkos politikos 
sritis tarpininkauja tarp nuosavybės interesų, socialinės galios 
ir reikalavimų, kuriuos kelia neturintys nuosavybės. Liberalioji 
ekonomikos teorija privačios nuosavybės egzistavimą laiko rin- 
kos veiklos pagrindu (žr. Bethell 1998), tačiau nuosavybės tei- 

sės turi būti įtvirtintos teisinėse sistemose - nuo Aptvėrimų ak- 
tų XVIII-XIX a. Britanijoje iki šiandieninių konvencijų, regu- 
liuojančių pervežimus. Tos sistemos neiškyla anksčiau už rin- 
kos formas, tačiau jomis rinkos santykiai kuriami ir tvarkomi 
(žr. Thompson 1975; Turner 1984). 

Teisinės priemonės byloja apie tai, kad rinkas formuoja so- 
cialinės galios santykiai. Valstybės kišimasis į rinkos procesus, 
kaip liudija kitas pavyzdys, ypač ryškiai reiškėsi lyties reikaluo- 
se - kartkartėmis išlaikant vyrų privilegiją darbo jėgos ir nuo- 
savybės rinkose, kartais koreguojant rinkos rezultatus, kurie 
moterims ir vaikams didino skurdo pavojų. Darbo pasidaliji- 
mas lyties pagrindu namų ūkyje ilgai atsispindėjo apmokamo 
darbo pasidalijime lyties pagrindu rinkoje, kur moterys visą 
laiką už panašios vertės darbą gaudavo mažiau ir kur griežtas 
darbo jėgos skyrimas gynė vyrų darbo valdas nuo moterų dar- 
bininkių kėsinimosi. Šiose srityse teisė - vienodo uždarbio ir 
lygių galimybių įstatymų pavidalu - leidžia koreguoti nekon- 
kurencingus, neteisingus ir formaliai „iracionalius“ darbo rin- 
kos procesus. Pagal šias skirtingas prasmes ekonominės veiklos 
imamasi ir ekonominiai susitarimai sudarinėjami teisinėje ir po- 
litinėje srityje, kuri skiriasi nuo rinkos, tačiau sykiu padeda steig- 
ti rinką kaip mainų tvarką. 

Galima manyti, jog teisinės strategijos formuoja rinkos pro- 
cesus iš už rinkos, tad ekonominio įsteigtumo sąvoka taip pat 
siejasi su rinkos santykių formavimu pačiose organizacijose. 
Ne vienas ekonomikos teoretikas pasisakė už sudėtingesnių rin- 
kos institucijų teorijų bei modelių plėtotę (žr. Hodgson 1988). 
„Standartų teorijoje“ korporaciniai rinkos veikėjai, pavyzdžiui, 
firmos ar uždarosios akcinės bendrovės, logiškai mąstant, yra 


ne kas kita, kaip maksimizuojančių individų sambūriai. Daro- 

ma prielaida, kad firma veikia kaip sudėtinis individas ir sufor- 
muoja jungtinius interesus, kuriuos galima aiškiai išreikšti ir 
kurių galima siekti rinkos aplinkoje (žr. North 1993: 258). Va- 
dinasi, firma laikoma dariniu, kurio veiksmai racionalizuojami 
iš nustatyto apskaičiavimo centro, o maksimizuojantys tikslai 
yra aiškūs ir vieningi. Korporaciniai interesai išreiškia bendrą 
interesą narių, savanoriškai sueinančių į didesnį kūną, kuris 
virsta tam tikra „korporacine asmenybe“ (Hirst 1994: 144). 
Paprastai tariant, firmos interesas yra gauti kuo didesnį pelną, 
ir šia maksimizavimo logika galima paaiškinti firmų veikimą 
rinkos aplinkoje. Tokį modelį daugiausia palaiko tai, kaip kor- 
poracijos yra apibrėžiamos įstatymų. Tarkim, šiuolaikinės už- 
darosios akcinės bendrovės gyvuoja kaip teisinis subjektas, ku- 
ris „yra savo paties savininkas“ (Thompson 1986: 184). Akci- 
ninkams priklauso ne kompanijos turtas, o tik dalis bet kokio 
kuriamo pelno; maža to, svarbiausias teisinis administracijos 
įsipareigojimas yra dirbti pačios firmos interesams: siekti, kad 
ji neturėtų skolų ir veiktų pagal įstatymą. Taigi įstatymas yra 
aukščiau už atsakomybę akcininkams. Šiuo atžvilgiu firmos, 
kaip vieningo atstovo, kuriam būdingi aiškūs interesai, samp- 
rata bendra tiek teisei, tiek ekonomikos teorijai. 

Alternatyvūs požiūriai į ekonomines institucijas mėgina ana- 
lizuoti jas kaip sudėtingesnio pobūdžio struktūras, santykius ir 
racionalumus. Viena įtakingiausių tokio pobūdžio argumentų 
atšakų egzistuoja naujosios institucinės ekonomikos teorijos sri- 
tyje. Šios pakraipos pradininkas Ronaldas Coase'as savo veika- 
le pasiūlė „socialinių sąnaudų“ sąvoką, kuria aiškina firmos 
funkciją ir veikimą (Coase 1937, 1960, 1984). Pagrindinis Coa- 
se'o argumentas buvo tas, jog į ekonominius sandorius įtrau- 
kiamos ir „socialinės sąnaudos“, kurios skiriasi nuo tiesioginių 

gamybos kaštų. Firmoms ir kitiems rinkos dalyviams tenkan- 
čios sąnaudos apima socialines sandorio sudarymo rinkoje są- 
naudas bei tiesioginius gamybos kaštus. Šias socialines, arba 
sandorio, sąnaudas sudaro laiko ir pinigų kaštai, ieškant infor- 
macijos rinkose, taip pat sutarčių sudarymo, palaikymo ir vyk- 
dymo kaštai. Svarbiausias Coase'o argumento aspektas tas, kad 
šios sąnaudos nepaprastai veikia firmų vidinę organizaciją bei 
ekonominės nuosavybės struktūrą. Hierarchinę didelių firmų 
sandarą reikia aiškinti veiksmingumo didinimo rinkoje atžvil- 
giu: šios struktūros mažina netikrumą, skatina funkcijų koor- 
dinavimą, reguliuoja individų elgseną ir taupo daugybės sutar- 
čių su skirtingais tiekėjais bei tarnybomis vykdymo sąnaudas. 
Pavyzdžiui, firma įdarbina darbuotojus pastoviam darbui, siek- 
dama „paimti“ informaciją darbuotojų kompetencijos pavida- 
lu ir sumažinti savo socialines sąnaudas, o sykiu ir išvengti bū- 
tinybės nuolatos sudarinėti sutartis su daugeliu (iš esmės neži- 
nomų) tarpininkų. 

Čia esama kai kurių panašumų į Polanyi argumentus, lie- 
čiančius rinkos santykių steigimą. Tačiau dalis Polanyi argu- 
mentų skirti neoklasikinei ekonomikos teorijai kritikuoti, o so- 
cialinių, arba sandorio, sąnaudų teorija išlieka glaudžiai susiju- 
si su pagrindiniais neoklasikų principais. Tai ypač ryšku Oliverio 
Williamsono, vieno žymiausių naujojo institucionalizmo teo- 
retikų, darbuose (Williamson 1975, 1985). Williamsonas kriti- 
kuoja itin abstraktų ortodoksinį firmos sampratos pobūdį. Ta- 
čiau sandorio sąnaudų ekonomikos teoriją jis laiko „ne tiek 
tradicinės analizės pakaitalu, kiek jos papildymu“ (Williamson 
1975: 1). Kaip ir visų pripažintoje neoklasikinėje teorijoje, Wil- 
liamsono požiūris į ekonomines organizacijas prielaidauja pa- 
starąsias esant suburtas iš apskaičiuojančių veikėjų, 0 jų spren- 

dimus ir organizaciją galimą paaiškinti siekiu maksimizuoti pel- 
ną. Korporacinės struktūros susiklosto konkurencinėje aplin- 
koje tam, kad padidintų ekonominį produktyvumą. Tiek kor- 
poracinės hierarchijos, tiek tarpusavio santykių tinklai šiuo 
atžvilgiu gali padėti minimizuoti sandorio sąnaudas: arba koor- 
dinuojant funkcijas viduje (firmose), arba palaikant tarpusa- 
vio santykiais grindžiamas sutartis (stabiliuose tinkluose) ir ven- 
giant dažnų vienkartinių mainų su daugybe išorinių tarpininkų 
(žr. Williamson 1985; plg. Richardson 1972). Nors gali atro- 
dyti, kad ypatingos korporacinės organizacijos formos - val- 
dymo hierarchijos arba vertikali ir horizontali integracija - lyg 
ir mėgina apeiti rinkos procesus, pagal šį požiūrį tos formos 
išlieka valdomos rinkoje veikiančios apskaičiuojančios maksi- 
mizacijos logikos. 

Tiek Coase'as, tiek Williamsonas tvirtai laikosi neoklasiki- 
nio požiūrio, aiškindami ekonomines institucijas pagal tai, kaip 
jos maksimizuoja našumą, mažindamos socialines sąnaudas. Al- 
ternatyviose institucionalizmo srovėse, siejamose su Douglas- 
su Northu ir Geoffrey Hodgsonu, jau nebesistengiama skirtin- 
gų organizacijos formų aiškinti vien efektyvaus veikimo rinko- 
je atžvilgiu (žr. Hodgson 1988, 1994: North 1981, 1990, 1993; 
liet. 2003 [1990]). Šie darbai yra nemažai skolingi „senajam“ 
institucionalizmui, kuriam ryškiausiai atstovauja Veblenas, sa- 
vo veikalu pabandęs mesti iššūkį neoklasikų prielaidoms (žr. 
Veblen 1953 [1899]). Naujesnius veikalus ir Vebleno darbą sieja 
nemažai bendrų bruožų. Pirma, šiems veikalams būdinga iškel- 
ti galios santykių vaidmenį kuriant ekonomines organizacijas. 
Šiuo atžvilgiu firmos suvokiamos ne kaip suvienyti veikėjai — 
arba „korporacinės asmenybės“, - o kaip konkuruojančių inte- 


resų ir nevienodos galios vietos. Antra, ekonominiai procesai 

laikomi dinamiškais ir dažnai nenuspėjamais, O ne vien racio- 
nalios maksimizacijos logikos valdomais (North 1981). Nors 
šie požiūriai dažniausiai grindžiami evoliuciniu institucijų rai- 
dos supratimu, jie anaiptol nesilaiko vien maksimizacijos logi- 
kos, o gvildena istorinio ekonomikos pokyčio padarinius, tarp 
jų ir nenumatytus (žr. Hodgson 1994). Trečias ir labiausiai mums 
rūpimas panašumas yra tas, jog šie alternatyvūs požiūriai pa- 
teikia išplėstinį paties termino „institucija“ apibrėžimą. Insti- 
tucijos apima ne tik formalias ekonomines organizacijas bei 
struktūras, bet ir taisykles, nusistovėjusias praktikas bei nor- 
mas, kurios tvarko ekonominę veiklą bei rinkos mainus. 

Toks ekonominių institucijų supratimas derinasi su sociolo- 
giniu požiūriu į institucijas - šiuo požiūriu jos yra rutinizuoti 
elgsenos ir sąveikos būdai, apimantys užslėptas ar atviras tą 
elgseną valdančias taisykles. Kaip ir sociologiniame modelyje, 
iškeliant taisyklių valdomą ekonominio veiksmo pobūdį, lai- 
komasi prielaidos, jog žmonės priima tas taisykles ir grindžia 
jomis savo lūkesčius kitų žmonių elgesio atžvilgiu. Ne kas kita, 
o bendri lūkesčiai kartu su aiškesnėmis taisyklėmis, užkoduo- 
tomis ekonominėse organizacijose ir teisiniuose įstatuose, lai- 
duoja rinkos sandorių stabilumą. Maža to, asmeniniai ryšiai ir 
neformalūs tinklai veikia išvien su korporacinėmis struktūro- 
mis bei tarpusavio sutartimis ir drauge koordinuoja ekonomi- 
nį veiksmą. Tokį požiūrį galima palyginti kad ir su ekonomikos 
sociologo Marko Granovetterio išsakytuoju: jis tvirtina, jog tiek 
formalūs, tiek neformalūs santykiai formuoja ekonominius pro- 
cesus, įskaitant ir firmų vidinius bei jų tarpusavio santykius (žr. 
Granovetter 1973, 1985). Granovetteris (1973) pasisako už 
„Silpnų ryšių stiprumą“ - išplėstinių, neformalių arba instru- 
mentinių ryšių tinklų vertę - skatinant ekonominius mainus 

bei plėtrą. Institucinė ekonominių mainų sistema šiuo atžvilgiu 
išsiplečia nuo transnacionalinių korporacijų sutarčių reguliavi- 
mo iki daugybės smulkių mainų, kurie vyksta kasdieniame gy- 
venime. Tarkim, iš ryto pirkdamas laikraštį aš tikiuosi, jog mu- 
du su kioskininku vadovaujamės bendru supratimu apie mainų 
sąlygas. Tokios kasdieniškos taisyklės ir yra svarbiausias mūsų 
įprasto ekonominio gyvenimo valdymo būdas. Jos primena 
„simbolinio kredito“ arba „apibendrintų mainų“ terminus, nu- 
sakančius pamatinės visokios socialinės ar ekonominės sąvei- 
kos sąlygas, kurias jau aptarėme šiame skyriuje. 

Tokia minčių eiga sugrąžina mus prie Polanyi klausimo, kaip 
išskirti rinkas iš įvairių socialinių ir ekonominių mainų for- 
mų. Nors rinkos akivaizdžiai arba idealiai apima beasmenius 
veikėjų (asmenų ar organizacijų) santykius, jos iš pažiūros 
virsta kitokios rūšies mainų santykiais arba nuo jų priklauso. 
Rinkos mainai derinami kaina, rinkos santykiai yra „nefor- 
malūs“, o, tarkim, korporacinės hierarchijos koordinuoja 
veiksmus per formalias valdžios struktūras, kurios leidžia or- 
ganizacijoms efektyviau veikti rinkos aplinkoje. Vis dėlto ga- 
lima teigti, - remiantis Northo, Hodgsono ir Granovetterio 
mintimis, - kad firmos, arba hierarchijos, apima ir formalius, 
ir neformalius santykius ir iškelti skirtingų rūšių tizklų vaid- 
menį ekonominių veiksmų bei santykių derinimui, atsižvel- 
giant ir į asmeniškesnes priedermes, kylančias, pavyzdžiui, iš 
pasitikėjimo (žr. Granovetter 1985). 

Galima galvoti šias skirtingas koordinavimo formas esant 
alternatyvius modelius arba viena po kitos einančias nuosek- 
lias ekonominio koordinavimo formas. Pavyzdžiui, gali būti, 
kad itin konkurencingos, į rinką nukreiptos XIX a. firmos, di- 
dindamos veiklos apimtį, virto didelėmis daugiaskyrėmis, ver- 

tikaliai integruotomis XX a. firmomis. Šitai begalę tiekėjų, ga- 
mintojų ir mažmenininkų (jų veiklą iki tol koordinavo kaina) 
subūrė į vieną organizacinį darinį. Tarp pastarųjų laikų kapita- 
listinės raidos procesų yra ir „apimčių mažinimas“ — vis bran- 
giau kainuojančios, neefektyvios, sukaulėjusios hierarchijos su- 
skaidomos ne į visiškai nepriklausomus varžovus, o veikiau į 
subrangovines operacijas, kurios glaudžiais, ilgalaikiais bend- 
radarbiavimo santykiais susaistomas su dominuojančiu gamin- 
toju (žr. Hirst ir Zeitlin 1989). Kita vertus, lygiai taip pat atro- 
do aišku, kad rinkos, hierarchijos ir ryšių tinklai - su savo koor- 
dinavimo principais (kaina, autoritetas, pasitikėjimas) - gyvuoja 
vienu metu ir yra susieti glaudžiais savitarpio santykiais. Net ir 
labiausiai į rinką nukreiptoje visuomenėje didžioji dalis prekių 
judėjimo tarp žmonių priklausys nuo gamybos procesams bū- 
dingo darbo pasidalijimo pačiose firmose ir bus valdoma dau- 
giausia techninių, o ne konkurencinių santykių (žr. Stiglitz 1994). 
Sykiu firmų, taip pat firmų ir vartotojų santykiai apims ir pasiti- 
kėjimo, lojalumo, papročių ar net asmeninių ryšių aspektus, per- 
žengiančius ar prieštaraujančius „grynųjų“ rinkos santykių beas- 
meniškumui. Kitaip tariant, rinkos visuomenei būdingas ne vie- 
no atsaistyto rinkos modelio „triumfas“, o sudėtingi skirtingų 
koordinavimo ir mainų principų santykiai, tuos principus atga- 
minant socialiniais ekonominiais tinklais bei institucijomis. 


Rinkos, kaip apskaičiavimų erdvės, sukūrimas: Callonas 
Savitas mėginimas išplėsti rinkos, kaip įvesto proceso, sampra- 


tą atsiskleidžia Michelio Callono veikale (1998b). Callono at- 


skaitos taškas yra standartinis rinkų apibrėžimas formalaus ar- 

ba atsaistyto racionalumo požiūriu. Rinkos elgsena suvokiama 
kaip veiksmai žmonių, kurie siekia savų interesų, apskaičiuo- 
dami viską optimizuojančiais būdais ir svarstydami įvairius sa- 
vo interesus kainos atžvilgiu. Vis dėlto, pritardamas tiek Fou- 
cault požiūriui, tiek veikėjų tinklo teorijai, jis siekia paaiškinti 
tokių rinkų priežastį nedarydamas prielaidos, kad veikėjai iš 
prigimties ar polinkio yra linkę apskaičiuoti ir optimizuoti. Nors 
Callonas pagrįstai atmeta pasiskolintas psichologines prielai- 
das (ne tik ekonomistai paprasčiausiai teigia, kad individams 
arba kolektyviniams veikėjams būdinga protinis apskaičiavimo 
gebėjimas), jis gana atsainiai žvelgia ir į „kultūrinių įtakų“ samp- 
ratas, į įsišaknijimo versijas, kuriose visas dėmesys sutelkiamas 
vertybėms, normoms bei įsitikinimams, kreipiantiems indivi- 
dus į rinkoje vyraujantį apskaičiavimą. Callono teigimu, tai esąs 
pernelyg silpnas aiškinimas, neatskleidžiantis, kodėl konkre- 
čios kultūrinės jėgos įvairiu laiku ir skirtingose vietose gali reikš- 
tis stipriau arba silpniau. Maža to, tokios sampratos išlaiko dua- 
lizmą: vienoje pusėje — socialiniai veikėjai, o kitoje - išorinės 
vertybių sistemos, kuriose jie yra socializuoti. Jo manymu, ra- 
cionalus apskaičiavimas nėra nei universali žmogaus psicholo- 
gijos savybė, nei „kultūros“ produktas. Atvirkščiai, Callonas 
linkęs kalbėti apie praktinį rinkos parengimą, kuris skatina rin- 
kos veikėjus imti skaičiuoti. 

Callonas aiškinasi, kaip rinkos konstruojamos arba „forma- 
tuojamos“ įvairių socialinių veikėjų, įskaitant ekonomistus, tei- 
sininkus bei rinkodaros specialistus, veiksmais. Šiuo požiūriu 
rinkos yra įsteigiamos kaip erdvės, kuriose „visi veiksmai ana- 
lizuojami kombinacijų, sąsajų, tarpusavio santykių ir pozicio- 
navimo strategijų atžvilgiu. Veikėjas yra apskaičiuojantis, nes 
veiksmas gali būti tiktai apskaičiuojamas“ (12). Kaip geriausią 

šios rūšies pavyzdį jis pateikia socialinį tyrimą apie braškių rin- 
ką Solonės regione Prancūzijoje (20-22). Visi komerciniai rei- 
kalai, susiję su šia preke, buvo perkelti į naują sandėlį - „skai- 
čiavimo erdvę“ (20), kuri atitiko neoklasikinius tobulos kon- 
kurencijos modelius. Toks modelis negalimas įgyvendinti 
abstrakčios pusiausvyros logikos ar įgimto polinkio maksimi- 
zuoti atžvilgiu, o įsteigiamas pasitelkus platų „įrenginių ir prie- 
monių“ asortimentą - prekių išstatymo, matavimo ir seikėji- 
mo bei kiekius su kainomis susiejančių procedūrų taikymo 
būdus. Tai joks atsitiktinumas: vietos municipaliteto nario, 
sukūrusio šią rinką, veiksmai buvo „nemaža dalimi įkvėpti jo 
universitetinio išsimokslinimo ekonomikos teorijos srityje ir 
neoklasikinės teorijos išmanymo“ (22). Callono nuomone, šis 
teorinis mokymas 


pasitarnavo kaip atskaitos sistema, kuriant kiekvieną rinkos elementą 
(pristatymas per braškių indelių rinką, kuri sudaro tik dalį pasiūlos; braškių 
klasifikavimas pagal kriterijus, nepriklausomus nuo jų gamintojų tapatu- 
mo; laiko ir vietos vienovė, dėl kurios rinka tampa visiškai skaidri; galų 


gale neįjpareigotų pirkti ar parduoti didmenininkų ir gamintojų laisvė) (22). 


Įsišaknijimo ir atsaistymo santykius Callonas suvokia ne kaip 
vienas kitam priešingus, o kaip tarpusavyje susijusius ir abipu- 
sius procesus. Todėl, pavyzdžiui, norint, kad objektas taptų pre- 
ke ir apskaičiavimo objektu, jis turi būti „išpainiotas“ - „iškon- 
tekstintas, atribotas ir atskirtas“ (19) - iš savo socialinių ryšių, 
kad jį būtų galima nutolinti ir parduoti, priešingu atveju tie 
saitai turi būti „internalizuoti“, įtraukti į rinkos apskaičiavi- 
mus. Socialinės investicijos į išpainiojimą reiškia perėjimą prie 
rinkos režimo, prie išplėstinės apskaičiavimų erdvės, tačiau šis 

perėjimas nėra paprastas. Išpainiotas iš kitų socialinių ryšių ir 
perkeltas į erdvę, kurioje jos gali būti išmatuotos, įvertintos, 
nutolintos nuo gamintojo ir panašiai, prekes Callonas vadina 
„Įrėmintomis“ - jos nelyg įstatomos į apskaičiavimo rėmus. Vis 
dėlto ne viską galima „įrėminti“ iš karto: esama perpildymo 
arba - ekonomistų kalba - išorinių poveikių. Pavyzdžiui, fir- 
ma, gaminanti chemikalus, gali užteršti aplinkines upes arba 
gruntinį vandenį. Toks poveikis aplinkai gali gamintojui nepa- 
sireikšti sąnaudomis (nebent vyriausybė pareikalautų, kad fir- 
ma apmokėtų už vandens valymą) ir todėl nepatekti į apskai- 
čiavimo rėmus. Kita vertus, dėl vietos gyventojų protestų arba 
nacionalinės politikos rinkos struktūros gali būti performuo- 
tos taip, kad įtrauktų ir šį išorinį poveikį - jis išpainiojamas iš 
platesnių socialinių terpių ir išskiriamas kaip išmatuotinas re- 
zultatas, susijęs su įvairiomis apskaičiavimo strategijomis bei 
pasirinkimais. 

Vis dėlto Callono išpainiojimas arba atsaistymas nėra jau to- 
kia gryna ir paprasta abstrakcija: pats išpainiojimo procesas iš 
tiesų įpainioja dalykus į naujas aplinkybes. Pavyzdžiui, objektai 
nėra vien apskaičiuojamos prekės - atvirkščiai, jie egzistuoja dau- 
gybėje skirtingų aplinkybių, todėl juos reikia laikyti tarpininkais, 
kurie nuolatos išveda iš rinkos į kitas „įsišaknijusias“ terpes. No- 
rėdami vietos aplinkos teršimą paversti gamintojo sąnauda, pro- 
testuotojai gali priskirti „aplinką“ ne tik apskaičiuojamumo ter- 
pei, bet ir „atstatymo“, „konservavimo“, „gamtos“ ir „grožio“ 
diskursams. Callono manymu, pati atsaistytos rinkos elgsenos 
galimybė grindžiama įvairių praktikų, pažinimų ir erdvių kūri- 
mu; vis dėlto iš to kylantis išpainiojimas nėra nei grynas, nei 
pastovus - jis yra nuolatinio daugybės socialinių veikėjų atlieka- 
mo „įrėminimo“ ir „perrėminimo“ objektas. 

Socialiniai santykiai ekonomikos rėmuose: 
lyties argumentas 


Callono atliktas socialinis tyrimas apie prekybą braškėmis pa- 
teikia tam tikrą pirminę „rinkos laboratoriją“, kurioje galima 
išsiaiškinti, kaip rinkos veikla įtvirtinama įvairiomis apskaičia- 
vimo technologijomis. Tačiau jo metodą galima išplėsti ir tai- 
kyti sudėtingesniems atvejams —- gvildenant, kaip socialiniai 
veiksniai įtraukiami (arba neįtraukiami) į rinkos veiklos rėmus. 
Štai būdingas pavyzdys: feministinės teorijos atstovai reikalau- 
ja, kad iš tradicijos neekonominė namų erdvė būtų „įrėminta“ 
rinkos terminais, - kitaip tariant, būtų svarstoma ir ekonomi- 
nės organizacijos požiūriu, - tad ekonominė analizė turėtų apim- 
ti ir neapmokamus namų darbus, taip pat savitą moterų patyri- 
mą bei apmokamo darbo modelius (Ferber ir Nelson 1993; 
Oakley 1974). Jų argumentai išreiškia pastangas performuluo- 
ti rinkos analizę lyties skirtumų ir galios klausimų atžvilgiu. 
Šiuo atveju toks socialinis veiksnys kaip lytis gali būti laikomas 
rinkos formos ir funkcionavimo bruožu, o ne paprasčiausiu 
išoriniu kintamuoju, įtakojančiu subjektyvias preferencijas už 
ekonominės srities ribų. 

Iš savo ištakų liberalioje politinėje ekonomijoje vyraujanti 
ekonomikos teorijos kryptis perėmė supratimą, kad maksimi- 
zuojantis rinkos veikėjas yra vyriškos lyties individas, kurio eko- 
nominiai interesai ir apima, ir išbraukia moterų interesus. Folb- 
re'as ir Hartmannas (1988: 187) sako: „Garsiausioje Tautų turto 
citatoje skaitome: „Ne dėl mėsininko, aludario ar kepėjo dos- 
numo mes tikimės gausią pietus, O iš Jų požiūrio į savo intere- 
sus. Mes kreipiamės ne į jų žmoniškumą, 0 į jų savimeilę, ir 
niekada jiems nekalbame apie savo reikmes, o apie jų naudą“. 

Tačiau Smithas niekada neužsiminė, kad šie tiekėjai iš tikrųjų 
negamina pietų“. Panašiai kaip standartiniuose firmų aprašy- 
muose, šeima arba namų ūkis supaprastintai laikomi pavieniu 
rinkos dalyviu, kurio korporacinis interesas atstovauja bend- 
riems ūkio narių interesams. Šiuo atžvilgiu įvairiomis rinkos 
aplinkybėmis šeima veikia kaip suvienytas apskaičiuojantis vei- 
kėjas. Kitaip tariant, ekonomistams galų gale kiekvienas namų 
ūkis yra nelyg pavienis asmuo, jie neatsižvelgia į to ūkio narių 
santykių priešiškumą ar darnumą (ši kritika išsakyta Becker 
1991: 20). Negana to, priskiriant ekonominius pasirinkimus 
namų ūkiui, kaip vienetui, nepaisoma galios veikimo šeimoje ir 
jos organizavimo, ypač turint omenyje tai, kaip vyrai ir moterys 
kontroliuoja namų ūkio išteklius (Ferber ir Nelson 1993: 6). Ne 
vienas kritikas, tarp jų ir feministinės pakraipos, nurodė akivaiz- 
dų prieštaravimą, glūdintį tokio pobūdžio ekonominiuose samp- 
rotavimuose (pavyzdžiui, England 1993). Ekonominis veikėjas, 
paprastai vyras, galiausiai 1ma gyventi dvigubą gyvenimą viešo- 
joje ir privačioje srityse. Rinkoje tikimasi, kad jis elgsis savanau- 
diškai - racionaliai siekdamas savo interesų. Tačiau jis nėra sava- 
naudiškas savo šeimos atžvilgiu — rinkos veikėjas tampa kilnia 
savo šeimą aprūpinančia namų ūkio galva, kurios sprendimai, 
kaip manoma, išreiškia bendrus jų interesus. 

"Toks supratimas apeina tą akivaizdų dalyką, kad namų ūkio 
formos skiriasi, nelygu laikas ir erdvė, jos kinta per individų 
gyvenimą, o namai dažnai tampa nelygių ir neretai ginčijamų 
galios santykių vieta. Išskirtas kaip paskiras vartojimo vienetas 
namų ūkis suvokiamas ne skirtingų, kintančių ir netgi konku- 
ruojančių jo narių interesų atžvilgiu - nesvarstoma, kaip šie 
skirtingi interesai derinami pagal lytį, amžių bei galią ir paver- 
čiami aiškiomis paklausos preferencijomis. Socialinės reproduk- 

cijos klausimai labai įdomiai veikia rinkos elgseną. Kai kurie 
mokslininkai tvirtino, jog darbininkai vyrai, kurių socializacija 
įtvirtinta tam tikruose normatyviniuose lūkesčiuose, nustatan- 
čiuose darbo vertę ir jo ryšį su vyrišku tapatumu, darbo rinko- 
se elgiasi ne taip utilitariškai kaip moterys - jos šiuo atžvilgiu 
dažnai elgiasi kaip racionalus „ekonominis žmogus“. Apmoka- 
mo darbo ir neapmokamo darbo namuose pranašumų svarsty- 
mas nulemia moterų apsisprendimą siekti darbo, ir konkretaus 
darbo, - dažnai šitai grindžiama griežtu ekonominiu apskaičia- 
vimu (Bielby ir Bielby 1988; žr. taip pat Ferber ir Nelson 1993). 
Jei kalbėtume Callono žodžiais, galėtume sakyti, jog daugelio 
vaikus auginančių moterų ekonominiai sprendimai yra griež- 
čiau „įrėminti“ siauruose apskaičiavimuose. Pavyzdžiui, „Ap- 
rūpinimo darbu“ (Welfare to Work) strategijos Jungtinėje Ka- 
ralystėje ir Jungtinėse Valstijose rėmėsi supratimu, jog vieniši 
tėvai nori dirbti (laiko darbą tiek išeitimi iš struktūrinio skur- 
do, tiek savigarbos ir socialinio naudingumo reikalu), tačiau 
buvo apkarpytos pašalpos, nes siekta išsaugoti ribinį ekonomi- 
nį apmokamo darbo naudingumą neapmokamo darbo atžvil- 
giu ir šitaip dar tvirčiau įdiegti troškimą dirbti. Kiti tyrimai 
parodė, jog moterų pasirinkimams įtaką daro sudėtingas ir kin- 
tantis veiksnių tinklas. Vaikų priežiūra, nors ir atrodanti pir- 
maeilis veiksnys, nėra vienintelis dalykas, lemiantis moterų dar- 
bo rinkos aktyvumą. Kitos su globa susijusios pareigos, pašal- 
pų sistemos ypatumai, piniginis skatinimas ir įsidarbinimo 
galimybės taip pat veikia moterų apsisprendimus, lygiai kaip jų 
santykiai su partneriais ir/arba šeima bei artimaisiais (Duncan 
ir Edwards 1997: Wheelock 1990). 

Todėl galima sakyti, kad šie skirtingi socialiniai veiksniai įvai- 
riu laiku įtraukiami į ekonominio pasirinkimo ir apskaičiavi- 

mo rėmus. England ir Kilbourne'as (1990), priešingai, namų 
ūkiui būdingus lyčių santykius gvildena pasitelkę ganėtinai skir- 
tingus apskaičiavimo rėmus - remiamasi neoklasikiniais meto- 
dais, mainų teorija bei žaidimų teorija ir norima išsiaiškinti, 
koks yra ekonominis galios santykių tradicinėje santuokoje pa- 
grindas. Svarbus jų svarstymo aspektas yra tas, kad moterų in- 
vesticija į heteroseksualias partnerystes, grindžiamas tradici- 
niu darbo pasidalijimu (moterys rūpinasi namų ūkio darbais, 
vaikų auklėjimu, laiduoja emocinį palaikymą ir yra seksualiai 
įsipareigojusios), yra mažiau „likvidi“ arba sunkiau „kilnoja- 
ma“ negu vyrų investicija į uždirbamąją galią. Šis investicijų 
nelygiavertiškumas reiškia, jog moterų „galia derėtis“ - pakeisti 
santykius arba juos nutraukti - yra apribojama. Vyrai gali (pa- 
lyginti nesunkiai) perkelti savo uždirbamąją galią į naują šei- 
mą, 0 moterų naminė investicija į šeimą yra specifiškesnė, ją 
sunkiau perkelti. Šiuo atžvilgiu racionalaus pasirinkimo anali- 
zė pasitelkiama kritinei galios santykių sampratai plėtoti. Su- 
prantama, galima sakyti, kad toks požiūris paprasčiausiai for- 
malizuoja įsitikinimą esą vyrų ekonominė galia yra didesnė nei 
moterų, o tam suvokti nereikia būti ekonomistu. Požiūris į na- 
mų ūkį, kaip į tam tikrą ekonominių „individų“ atstovą, perša 
mintį, jog čia sprendimai priimami, racionaliai siekiant kuo ge- 
resnių ekonominių rezultatų. Todėl tradicinis darbo pasidaliji- 
mas lyčių pagrindu, kai vyrai yra duonpelniai, o moterys - neap- 
mokamos namų darbininkės, turėtų išreikšti optimalų šeimos 
išteklių, laiko ir įgūdžių pasiskirstymą, stengiantis patenkinti 
socialinės reprodukcijos poreikius. Tačiau tokio požiūrio ne- 
patvirtina tyrimų duomenys, rodantys, jog nelygus namų dar- 
bo pasidalijimas išlieka net kai vyrai nedirba apmokamo darbo 
arba kai moterys dirba tokį darbą. Jane Wheelock (1990) tyri- 

mas, atliktas šiaurės rytų Anglijoje, rodo, jog ekonominės rece- 
sijos ir pramonės restruktūrizavimo sąlygomis, kai moterys daž- 
nai tapdavo pagrindinės šeimos maitintojos, bedarbiai jų part- 
neriai anaiptol neperimdavo pareigų namuose. Daugeliu Whee- 
lock ištirtų atvejų moterys ir toliau atlikdavo didžiąją dalį namų 
ūkio darbų, nepaisydamos, kad laiko ištekliai tam buvo gero- 
kai apriboti. Toks darbo pasidalijimas liko priklausomas nuo 
derybų, įsigalėjusios tvarkos ir požiūrio į lyčių vaidmenis bei 
santykius. 

Skirtingi požiūriai į lytį ir rinkas rodo, kaip ekonominiai 
sprendimai yra „susipynę“ su priklausomybės, emocijų, parei- 
gos, tradicijos, galios ir papročių santykiais. Pažymėtina, kad 
šie veiksniai veikia abu partnerius, nors ne visada lygiai: „suly- 
tindamos“ ekonominio gyvenimo vertinimus, feministinės teo- 
rijos atstovės partnerį vyrą kartais vaizduoja nelyg užsispyrusį 
ekonominį menkystą, o moteris - priimančias sunkius sprendi- 
mus prekybos centre arba darbo rinkoje, tad bihevioristinė eko- 
nominio Žmogaus samprata iš esmės išlieka nepajudinta. Visai 
neseniai įvairiausi veiksniai - senstanti populiacija, kintančios 
šeimos ir namų ūkio struktūros, didesnis pasirinkimas repro- 
dukcijos srityje ir dirbančių moterų daugėjimas - skatino įsisą- 
moninti, kad darbo, nuosavybės, finansų ir draudimo rinkos 
nenuspėjamai keičiasi. Darbo rinka, kurioje aktyviai veikia tiek 
moterys, tiek vyrai, arba santuokos ir vaikų „rinkos“, kuriose 
jau mažiau moterų beįžvelgia santuokos naudą, bei reikšminga 
mažuma tėvų, kurių vaikus valstybė privalo remti finansiškai, 
meta labai realius iššūkius ekonominei lyties ir šeimos analizei. 
Tam tikri šių pokyčių elementai derinsis su ekonominiu požiū- 
riu, grindžiamu racionalaus apskaičiavimo modeliu (žr. Becker 


1991): pavyzdžiui, moterys profesionalės, norėdamos išlaikyti 

darbo ir namų ūkio reikalavimų pusiausvyrą, gali derinti rin- 
kos pajamas ir laiką (pirkdamos kitų moterų namų darbo lai- 
ką). Vis dėlto kintantis moterų santykis su darbo, vartojimo ir 
nuosavybės rinkomis bei skirtingos konkrečių moterų užima- 
mos rinkose vietos rodo, jog individų rinkos padėtys ir rinkos 
apskaičiavimai yra veikiami galios santykių, kurie susiklosto 
už rinkos ribų, savo ruožtu nulemia rinkos formas bei procesus 
ir yra pastarųjų reprodukuojami. Taigi mėginimas įtraukti so- 
cialinius veiksnius į rinkos „rėmus“ nėra vien techninė strate- 
gija - jis ekonominius derinimus susieja su politiniais argumen- 
tais. Formuluojant ar performuluojant lyties klausimą rinkos 
terminais, nuolatos išeinama iš rinkos į kitas socialinės galios 
vietas, o nuo rinkos apskaičiavimų pereinama prie alternaty- 
vių socialinio veiksmo racionalumų. 


Apibendrinimas 


Šių svarstymų ėmėmės išsakydami mintį, jog ekonominiai pro- 
cesai yra susaistyti su juos kildinančia socialine ir kultūrine ap- 
linka. Remiantis Polanyi įžvalgomis, ši paprasta prielaida sa- 
vaip taisė abstrakčius rinkos modelius, grindžiančius formalią- 
ją ekonomikos teoriją. Vis dėlto gilindamiesi į rinkos sąsajas su 
platesnėmis socialinėmis struktūromis, neišvengiamai peržen- 
giame visas paprastas ar „organiškas“ įsišaknijimo sampratas 
ar aiškią formalios ir substancinės ekonomikos teorijų opozici- 
ją. Paprastai tariant, ekonominiai mainai pagal savo apibrėži- 
mą yra socialinių mainų būdas, kad ir koks kartais menkutis 
atrodytų. Negana to, įsišaknijimo kategorija nepadeda skirti 
modernių ir „nemodernių“ ekonominės organizacijos formų. 

Rinkos išrovimas iš kultūrinių praktikų ir socialinių normų ne- 
kildina modernios rinkos tvarkos, o tik nurodo esant daugybę 
alternatyvių būtų rinkoms įsteigti, pasitelkus socialinius tink- 
lus, teisines ir politines nuostatas bei organizacinius dalykus. 
Rinka ima veikti institucinėse terpėse, kurios formuoja rinkos 
elgseną taisyklių, normų, papročių, galios santykių ir tam tikrų 
lūkesčių apie kitų elgseną pavidalu. Rinkos institucijas iš dalies 
galima aiškinti efektyvumo ir maksimizacijos principais, tačiau 
jas taip pat formuoja teisiniai, politiniai ir tradiciniai suvaržy- 
mai, kurie kuriami ne visada turint omenyje ekonominius re- 
zultatus. Kaip leidžia manyti Callono požiūris, rinkos veiksmo 
„Įrėminimas“ ir rinkos institucijos apima ne tik tam tikras ap- 
skaičiavimo technologijas, bet ir kovoja dėl prasmės bei galios. 
Tai kelia klausimus, susijusius su politine rinkų sandara. Kita- 
me skyriuje mes ir svarstysime šiuos klausimus, aiškindamiesi 
svarbų dalyką - valstybės veiksmais vykdomą rinkų, kaip poli- 
tinės santvarkos aspektų, kūrimą. 

Valstybės ir rinkos 


Įžanga 


Rinkos sampratos į socialinės analizės lauką buvo įtrauktos 
svarstant rinkos ir valdžios santykių klausimą. Valstybės ir rin- 
kos skyrimas labai svarbus tiek įvairių rinkos teorijų plėtotei, 
tiek nesiliaujantiems ginčams apie deramo valdžios kišimosi į 
rinkos ekonomikas apimtį. Nors gerokai idealizuotos „valsty- 
bės“ ir „rinkos“ versijos viena kitai prieštarauja, tačiau būdai, 
kuriais rinkos ir valstybės yra kuriamos, padeda nužymėti tikrą- 
sias jų ribas bei išryškinti formalius jų bruožus. Požiūriai į valsty- 
bės ir rinkos santykius linkę susitelkti dviejuose priešinguose 
poliuose: vienas jų apima įsitikinimus, jog rinkos geriausiai vei- 
kia išlaisvinus jas iš platesnių reguliavimo formų (liberali poli- 
tinė ekonomija ir neoliberalizmas), o kitas - nuomones, jog 
ekonominė gerovė priklauso nuo viešųjų priemonių, kuriomis 
koreguojami prasto rinkos veikimo rezultatai ir mažinamos eko- 
nominės konkurencijos sukurtos nelygybės (gerovės ekonomi- 
kos teorija). Toliau mes apibendrinsime pagrindines prieigas — 
mums svarbu bus ir teorinės nuostatos, ir jų santykis su skirtin- 
gomis vyriausybės programomis, kuriomis buvo siekiama apri- 
boti ar išplėsti valstybinį rinkos procesų reguliavimą. 

Taigi šiame skyriuje rinkos visuomenės tvarka mus domina 
politinės santvarkos aspektu. Tokio pobūdžio problemą kelia 

tiek teoriniai požiūriai į rinką ir valstybę, tiek praktinis kapita- 
listinių vyriausybių kišimasis į rinkos reikalus. Šiuo atžvilgiu 
rinkos teorijos nepaprastai veiksmingai formuoja rinkos tikro- 
vę. Ekonominės teorijos ir politinės praktikos harmoniją ypač 
akivaizdžiai atskleidė neoliberalios ekonomikos teorijos ir Nau- 
josios dešinės vyriausybių ryšiai XX a. devintąjį ir paskutinįjį 
dešimtmetį. Vis dėlto moderniosioms rinkos visuomenėms vi- 
sada buvo būdinga aiškintis, koks yra rinkos apmąstymų ir jų 
paveikimo ryšys. Mes pirmiausia glaustai aptarsime klasikinio 
liberalizmo požiūrį į valstybes ir rinkas. Paskui pasiaiškinsime 
makroekonomikos teorijos pastangas formalizuoti valstybės 
ekonominius pajėgumus. Marksistinės ir kapitalistinės valsty- 
bės reguliavimo teorijos, analizuodamos esminį valstybės vaid- 
menį kapitalistinės reprodukcijos procesuose, pateikia kritinę 
alternatyvą liberaliam požiūriui, teigiančiam, jog „valstybė“ ir 
„rinka“ yra atskiros sritys. Galop bus svarstomos tam tikros rin- 
kos visuomenių valdymo strategijos: aptariamas velfarizmas — 
gerovės kapitalizmas - ir korporatizmas, kaip „valdomo kapi- 
talizmo“ būdai, bei rinkos reformos, būdingos neoliberalizmui 
ir pokomunistiniam pereinamajam tarpsniui. Galų gale nau- 
jausios valdymo 1r valdomumo teorijos išreiškia teorinius po- 
žiūrius į socialinį ir ekonominį reguliavimą, peržengiančius pa- 
prastą rinkos ir valstybės perskyrą. 


Rinkos visuomenės valdymas: klasikinis liberalizmas 
Rinkos ekonomika grynuoju pavidalu yra tokia ekonomika, 


kur visiems sprendimams, susijusiems su investicijomis, paskirs- 


tymu ir vartojimu, vadovauja rinkos jėgos. Paprastai tariant, 

laisva rinka yra pagrindinis ekonominės ir socialinės organiza- 
cijos įrankis. Ekonominiai reikalai tvarkomi rinkoje ir per rin- 
ką, nesvarbu, ar būtų svarstomi svarbūs klausimai, ką reikia 
gaminti, ar mažiau reikšmingi dalykai, pavyzdžiui, ką vartos 
individas. Valstybės įsikišimas yra apribotas - jis turi laiduoti 
tik keletą sąlygų, kad rinkos galėtų efektyviai veikti. Kokios 
tos sąlygos? Jos apima būtinumą aprūpinti nacionalinės gyny- 
bos sistemą, teisėtvarką ir teisinę sistemą, laiduojančią sutarčių 
sudarymą ir jų vykdymo priežiūrą. Vis dėlto bendras principas 
reikalauja, kad vyriausybės kišimasis į rinką būtų sumažintas 
iki minimumo. Idealiame laisvos rinkos modelyje vyriausybė 
praktiškai neturėtų niekaip kištis į rinkos procesus. Tiesą sa- 
kant, daugumoje kapitalistinių visuomenių vyriausybės kišimasis 
į ekonomiką yra gana didelis. Tačiau visada išlieka idealas — 
ekonomikos gyvenime kuo labiau apriboti valstybės veiksmus. 
Tad rinkos, kaip ekonominės organizacijos pagrindo, teorija 
eina išvien su minimalios valstybės teorija. Vis dėlto nors ši 
teorija ir nusako idealų laisvos rinkos ekonomikos tipą, ji taip 
ir netapo kokios nors ekonominės tikrovės projektu, o įsitvir- 
tino nelyg standartas didesnio ar mažesnio laipsnio valstybės 
kišimuisi į ekonomikos gyvenimą matuoti. 

Moderniųjų rinkos visuomenių iškilimas vertė ieškoti atsa- 
kymų į klausimą, kokie turėtų būti vyriausybių santykiai su ta- 
riamai „laisvomis“ rinkos mainų operacijomis. Liberalioji so- 
cialinė teorija rėmėsi prielaida apie politinės ir ekonominės sri- 
čių atskyrimą: rinka, kaip privataus kaupimo sritis, buvo atskirta 
nuo valstybės, kaip viešosios valdžios teritorijos. Imkime esmi- 
nį pavyzdį: atsitraukusi nuo ankstesnių politinių filosofijų, gvil- 
denusių politinį valstybės vaidmenį, Smitho politinė ekonomi- 
ja visuomeninę santvarką ėmė grįsti ne suvereniai valstybei bū- 

dinga vertikalaus pavaldumo struktūra, o privačių individų mai- 
nų santykiais. Tad rinkos ekonomika tapo pačios visuomenės 
organizaciniu principu (žr. Meuret 1988). Smithas nesiliovė 
aiškintis, koks turėtų būti tikrasis valstybės vaidmuo, tačiau 
vėliau šitai buvo performuluota, klausiant, kokios yra politi- 
nio kišimosi į ekonomikos gyvenimą ribos. Vis dėlto ekonomi- 
kos atskyrimas nuo valdymo jau iš pat pradžių imtas laikyti pro- 
blemišku dalyku, kadangi skiriamoji riba yra labai nepatikima, 
tad Smithas ir vėlesni mąstytojai nepaliaujamai sergėjo, kad toji 
riba nebūtų peržengta. Visą XIX a. politikai ir politikos teoreti- 
kai stengėsi nusakyti būdus, kuriais valstybė galėtų kištis į eko- 
nomikos veiklą, pernelyg nesikėsindama į rinkos laisves. 

2-ame skyriuje matėme, kaip Smitho požiūris, išdėstytas Tau- 
tų turte, iškėlė ekonomiką kaip atskirą tyrimo sritį. Sykiu 
Smithas taip aprėžė ekonominio pažinimo lauką, jog labai ap- 
ribojo valdžios galimybes šioje srityje: 


Valdovas yra visiškai atleidžiamas nuo pareigos, kurią Mėginant atlikti 
jam visada grėstų begalė iliuzijų ir kuriai deramai atlikti niekada nepakaks 
žmogiškos išminties ar pažinimo; nuo pareigos prižiūrėti privačių ŽMoNių 
pramonę ir vadovauti jai taip, kad ji kuo geriau atitiktų visuomenės intere- 
są (Smith 1991 [1776]: 180). 


Vadinasi, privataus ekonominio veiksmo negalima valdyti 
jokiu išmintingu ar netgi tikrai kompetentingu būdu. Labai aiš- 
kiai suvokiama, jog rinkos ekonomika skiriasi nuo vyriausybės 
procedūrų ir galiausiai yra toms procedūroms neprieinama. Vy- 
riausybei tenkanti valdžios dalis yra susijusi su šios srities ap- 
sauga, įstatymiška teisingumo sistema, viešųjų darbų steigimu 
bei palaikymu ir, nors šitai ne dažnai minima, „tam tikromis 

viešosiomis institucijomis“. Kai rinkos operacijų nekontroliuoja 
jokios politinės priemonės, „akivaizdi ir paprasta prigimtinės 
laisvės sistema įsitvirtina savaime“ (9). 

Kad ir kokia akivaizdi bei paprasta atrodė prigimtinės lais- 
vės sistema, Smitho argumentus už /aissez-faire pramonės bei 
prekybos atžvilgiu visą XIX a. painiojo trys ganėtinai sunkiai 
sprendžiamos problemos. Pirmoji jų kilo iš būtinumo laiduoti 
nacionalinės ekonomikos stabilumą, turint omenyje ir tarptau- 
tinės prekybos spaudimą, ir periodiškai besikartojančius nuos- 
mukius, būdingus kapitalistinėms ekonomikoms. Antra, su pra- 
moninio kapitalizmo plėtra kūrėsi ir masinis darbininkų judė- 
jimas, kuris neigė grynąjį individualių mainų modelį, taikytą 
darbo užmokesčio santykiams, ir grindė savo reikalavimus ko- 
lektyvinio (klasinio) intereso sąvokomis bei energinga išnau- 
dotojiškos kapitalizmo prigimties kritika. Trečia, užuot užtik- 
rinusi bendrą gėrį, rinkos ekonomika pasirodė nesugebanti lai- 
duoti gerovės gana gausiai mažumai, kuri ir toliau gyveno 
žiauraus ir netgi didėjančio skurdo sąlygomis. Jau su pačiais 
pirmaisiais atgarsiais, lydėjusiais Smitho politinę ekonomiją, 
imta praktiškai rūpintis tais visuomenės nariais, kurie tapo ne- 
varžomos rinkos aukomis ir atstumtaisiais. 

2-ame skyriuje išsiaiškinome, jog ekonomikos mokslas sutei- 
kė geros progos pamąstyti apie „socialumo“ prigimtį. XIX a. 
liberaliajai minčiai būdingas tam tikras dvilypumas rinkos atžvil- 
giu. Vienų požiūriu (tarkim, Ricardo) laisvi ir privatūs mainai 
turėtų tiesti kelią į individualią ir kolektyvinę gerovę. Kitų po- 
žiūriu (Millio) rinkos santykiai yra netobulas mechanizmas ge- 
rovei užtikrinti. Turint omenyje neteisingus rinkos procesų pa- 
darinius, buvo ir būtina, ir teisinga, kad vyriausybės įsikištų ir 
laiduotų tautų gerovę. Taigi matome susiklostant dvilypį kapi- 

talizmo socialinio valdymo principą: viena vertus, ekonominis 
liberalizmas ir /aissez-faire įsipareigojimas laisvai prekybai bei 
rinkos savireguliacijai, o kita vertus, vyriausybės priemonės, 
teikiančios socialinę apsaugą nuo nepakeliamų rinkos sistemos 
padarinių (Polanyi 1957 [1944]: 132; 2002: 138). Tačiau esa- 
ma ir nuomonės, jog skurdas ar nedarbas nėra vien pražūtingi 
rinkos procesų pašaliniai padariniai, kuriuos galima suvaldyti 
socialinės politikos priemonėmis, o techninės problemos - jas 
galima išspręsti įsikišant į rinkos procesų veikimą. Moderniųjų 
makroekonominių požiūrių į rinką atstovai kaip tik ir užsiima 
tokiu techniniu ekonomikos problemų konstravimu. 


Rinkos sistemos valdymas: 
liberali makroekonomikos teorija 


Susiklostė dvi didelės moderniosios makroekonominės min- 
ties mokyklos, kurios tyrinėja, kaip rinkos atlieka didelės apim- 
ties socialinio ir ekonominio derinimo vaidmenį (žr. Snowdon 
ir Vane 1997). Klasikinis požiūris, kilęs iš liberalios politinės 
ekonomijos, makroekonominę analizę grindė prielaidomis apie 
privačių ekonomikos dalyvių veiksmų optimizavimą nevaržo- 
mos rinkos sistemoje. Laisva konkurencija suderinami ir santy- 
kinės kainos tarpininkaujami rinkos procesai pereina į tokį bū- 
vį, kai įsivyrauja visuotinė paklausos ir pasiūlos pusiausvyra. 
Šis požiūris artimas ir Smitho politinei ekonomijai, ir Walraso 
rinkos susireguliavimo sampratai. Net ir išnarsčius šį požiūrį 
iki elementarių dalykų, akivaizdžiausia jo reikšmė yra rinkos 
savireguliacinių procesų suvokimas. Ekonominė santvarka ir 
rinkos veiksmingumas kvla iš pasiūlos ir paklausos dinamiškos 

sąveikos. Tiesą sakant, didžiausią pavojų šiai dorybingai rin- 
kos dinamikai kelia trikdžiai - nesvarbu, valstybės įsikišimas 
ar korporacinė monopolija, - iškraipantys laisvos konkuren- 
cinės veiklos logiką. Toks klasikinis požiūris į ekonomikos 
suderinamumą buvo aiškiai išreikštas Smitho svarstymuose 
apie javų reguliavimą, kuriuos kildindavo jo laisvos rinkos 
supratimas, ir energingame Ricardo pasipriešinime „Grūdų 
įstatymams“. Prigimtinės teisės tradicija gynė valstybinį grū- 
dų prekybos reguliavimą, iškeldama vargšų prigimtinę teisę į 
pragyvenimą, tačiau Smithas įrodinėjo, kad vargšų interesus 
patenkins ne aukštesniųjų sluoksnių dosnumas, o skirstomieji 
rinkos privalumai. 

Klasikinis ir neoklasikinis požiūriai laiko rinką apribota, sa- 
vireguliuojančia, į pusiausvyrą linkusia sistema. Rinkos svyra- 
vimai suvokiami nelyg „sukrėtimai“: nesvarbu, kokios priežas- 
tys - gamtos procesų ar žmonių veiksmų - juos sukeltų, jie 
nesą būdingi laisvosios rinkos sistemai. Nors modernioji eko- 
nomikos teorija jau neberodo politiniams ekonomistams bū- 
dingo domėjimosi skirtingų žemės plotų derlingumu, tačiau pa- 
našios prasto derliaus, sausros ar potvynio problemos - nuo 
javų stygiaus ikirevoliucinėje Prancūzijoje iki Kobėje įvykusio 
žemės drebėjimo padarinių Rytų Azijos rinkoms XX a. pasku- 
tinįjį dešimtmetį - nuo seno buvo pagrindiniai ekonomikos kri- 
zės veiksniai. Karas yra nuostolingas rinkos sistemos sukrėti- 
mas ir kertasi su pamatiniais liberalizmo principais, teigian- 
čiais tarptautinės prekybos privalumus. Tačiau svarbiausia ir 
sistemiškiausia rinkos svyravimų priežastis yra prastai parengti 
politiniai veiksmai — vyriausybės kišimasis į rinkos procesus. 
Aišku, šie skirtingi veiksniai dažniausiai ima veikti išvien: pa- 
vyzdžiui, vyriausybės savo vykdoma politika mėgina reaguoti į 

nepritekliaus krizes. Svarbiausia tai, kad rinkos po tokių su- 
krėtimų ir be vyriausybės įsikišimo atkurs pusiausvyrą - po il- 
gesnio ar trumpesnio laiko. 


Politinis aktyvumas: Keynesas ir kiti 


XX a. trečiąjį ir ketvirtąjį dešimtmetį tokia makroekonomine 
ortodoksija buvo rimtai suabejota. Pačioje minėtojo tarpsnio 
pradžioje visuminio paklausos lygio smukimas - ypač pasireiš- 
kęs Jungtinėse Valstijose - sutapo su sumažėjusia dolerių pa- 
siūla. Turint omenyje Aukso standarto veikimą susiejant skir- 
tingas valiutas, doleriui iškilusios problemos turėjo skaudžių 
padarinių kitoms nacionalinėms ekonomikoms, kurios drauge 
buvo įtrauktos į visuotinę ekonominę recesiją. Didžiosios dep- 
resijos patirtis labiausiai paveikė Keyneso ekonomikos teoriją. 
Savo knygoje Bendroji darbo, naudos ir pinigų teorija Keynesas 
ginčijo pamatinę rinkos susireguliavimo sąvoką, tvirtindamas, 
jog rinkos ekonomikos yra iš prigimties nestabilios, joms bū- 
dingas gebėjimas palaikyti chronišką nuosmukį net ganėtinai 
ilgą laiko tarpą, nerodant polinkio nei atsigauti, nei visiškai 
žlugti (Keynes 1936). Walraso samprata esą rinkos ilgainiui su- 
sireguliuoja yra tiesiog beprasmiška — turint omenyje garsųjį 
Keyneso posakį, jog ilgainiui visi būsime mirę. 

Pagal naująją ortodoksiją, kuria netrukus ir tapo Keyneso 
ekonomikos teorija, stabilumui ir rinkos efektyvumui palaikyti 
būtina fiskalinė politika (mokesčiai ir valstybinės išlaidos) 1r 
monetarinė politika (pinigų pasiūla ir kaina). Savo idėjas Key- 
nesas plėtojo kaip tam tikrą „moderniojo kapitalizmo metodų 
pagerinimo“ rinkinį, kur svarbiausia - ekonominių vyriausy- 

bės funkcijų išplėtimas. Ypač iškeliamos vyriausybinės priemo- 
nės visiškam užimtumui užtikrinti. Užsitęsę recesijos ir nedar- 
bo tarpsniai - ypač panašūs į Didžiąją depresiją - būdingi to- 
kiai rinkos ekonomikai, kuri „suvaržyta paklausos“, kai bend- 
ras paklausos lygis žemas dėl mažo darbo užmokesčio, nedarbo 
arba ekonomikos nesaugumo. Vyriausybei tenka našta skatinti 
bendrąją paklausą, tam tikromis strategijomis (darbdavių su- 
bsidijų, valstybinio užimtumo programų ir pan.) laiduojant vi- 
sišką užimtumą. Keinsiškasis paklausos valdymas apima ir ki- 
tokias ekonomines sąlygas — kai rinka yra „suvaržyta pasiū- 
los“. Tokia padėtis susiklosto ekonomikos pakilimo tarpsniais, 
kai vyrauja maksimalus užimtumas ir didėja infliacija. Esant 
tokioms sąlygoms, ekonomine politika galima riboti visuminę 
paklausą - didinant pajamas ar vartojimo mokesčius arba didi- 
nant palūkanų normas, kad būtų išvengta infliacijos. Šitaip 
paskutinio XX a. dešimtmečio pabaigoje buvo palaikoma Bri- 
tanijos ekonomika: didinant palūkanų normas buvo stengia- 
masi stabdyti vartojimo paklausą ir neleisti vietos ekonomikai 
„perkaisti“. Nors leiboristų vyriausybė neleido sau pajamų mo- 
kesčio instrumentais kontroliuoti paklausos, raginimai dirban- 
tiesiems sutikti su darbo užmokesčio ribojimu iš esmės buvo 
prašymas, kad žmonės patys „apsimokestintų“. 

Nėra linkstama pripažinti, jog antroji valstybės politikos kryptis 
kyla iš Keyneso idėjų, tačiau XX a. šeštąjį dešimtmetį jo mak- 
roekonomikos teorija buvo įtraukta į „neoklasikinį keinsiškąjį 
sutarimą“ ir susieta su marginalistine pasirinkimo mikroekono- 
mikos prieiga (žr. Snowdon ir Vane 1997). Šį ortodoksinį sutari- 
mą šeštąjį dešimtmetį papildė britų ekonomisto A.W. Phillipso 
darbai, ypač svarbi buvo jo koncepcija apie atvirkštinį darbo už- 
mokesčio, infliacijos ir nedarbo sąryšį, arba kompromisą. Mažė- 


VALSTYBĖS IR RINKOS 193 


jant nedarbui, darbo užmokestis didėja, o užmokesčiui didėjant — 
nedarbas mažėja, ir atvirkščiai (Phillips 1958). Tai gana paprasta 
idėja, tačiau nauja buvo tai, kad Phillipsas ją pavertė technišku ir 
prognozuojamu dalyku. Ribinis infliacijos ir nedarbo kompro- 
misas gali būti modeliuojamas pagal „Phillipso kreivę“ ir leidžia 
strategams apskaičiuoti infliacijos normą, būdingą įvairiems ne- 
darbo lygiams. Kitaip tariant, paklausos valdymo strategijas jau 
galima įtraukti į technines rinkų elgsenos prognozes. Atvirkšti- 
nis santykis galiojo nepriklausomai nuo to, ar strategai buvo suin- 
teresuoti įgyvendinti visiško užimtumo programą, ar, pavyzdžiui, 
neoliberalių vyriausybių atveju XX a. devintąjį ir paskutinįjį de- 
šimtmetį — didėjantį nedarbą laikė kaina, kurią tenka mokėti už 
žemą infliacijos lygį. 


Monetarizmas ir racionalieji lūkesčiai 


Keyneso ekonomikos teorija patyrė rimtą iššūkį XX a. aštun- 
tąjį dešimtmetį: susiklostė alternatyvūs požiūriai, teigę, Jog Vy- 
riausybės įsikišimas labiau kenkia rinkos procesams, nei juos 
pataiso. Didžiausią šiuo atžvilgiu įtaką padarė Čikagos ekono- 
mistas Miltonas Friedmanas. Ypač aktualūs du Friedmano teo- 
rijos aspektai. Pirma, jis prieštaravo minčiai, kad paklausos ly- 
giai nulemia rinkos svyravimus, aiškindamas, jog svarbesnė pi- 
nigų pasiūlos kaita (Friedman 1956). Friedmanas savo teoriją 
grindė empiriniais tyrimais, kurie rodė, jog ilgesnį tarpsnį api- 
mantys rinkos svyravimai yra susiję su pinigų kiekio didėjimo 
pokyčiais - šitaip nutiko Didžiosios depresijos metais, kai JAV 
valstybės iždas leido mažėti pinigų pasiūlai. Didžiausią poveikį 
padarė Friedmano argumentai, kritikuojantys vyriausybės kiši- 

mąsi į rinkas. Atsižvelgiant į tai, kad ekonominis poveikis atsi- 
lieka nuo strateginių įsikišimų, vyriausybės veikla tik dar |a- 
biau skatinanti rinkos svyravimus ir nestabilumą. 

Antra, Friedmanas abejojo, ar valstybė gali laiduoti visišką 
užimtumą rinkos ekonomikos sąlygomis. Jis atmetė mintį apie 
infliacijos ir nedarbo kompromisą per ilgesnį laiko tarpą, tvir- 
tindamas, jog egzistuoja „natūralus nedarbo lygis“, kuris išsi- 
laiko nepriklausomai nuo infliacijos lygio. Nors, Friedmano 
teigimu, esama įrodymų, kad egzistuoja trumpalaikis infliaci- 
jos ir nedarbo kompromisas (tarkim, nuo dvejų iki penkerių 
metų), tačiau jis remiasi ne pačia infliacija, o netikėta infliacija. 
Friedmano įsitikinimu, nedarbas kyla dėl staigių infliacijos ly- 
gio pokyčių, kurie ir destabilizuoja rinkas. Nors staigus inflia- 
cijos lygio kilimas gali trumpam paveikti užimtumo lygį, tačiau 
aukštas pastovios infliacijos lygis pats savaime to nepadarys. 
Šiuo atžvilgiu svarbiausia yra ne infliacijos lygis, o pokyčio laips- 
nis. Friedmanas atkreipė dėmesį, kad žmonės, tarp jų 1r kai 
kurie ekonomistai, linkę painioti „aukštą“ su „didėjančiu“ 
(Friedman 1968). Šitai nurodo esminę Friedmano metodo idė- 
ją: rinkos veikėjai ne tik reaguoja į rinkos kainos signalus, bet 
ir derina savo rinkos elgseną, atsižvelgdami į vyriausybės siun- 
čiamus ženklus. Antai darbininkai atsako į vyriausybės prie- 
mones, pavyzdžiui, biudžeto deficito panaudojimą paklausai 
didinti, įtraukdami šias infliacines tendencijas į reikalavimus 
didinti jų darbo užmokestį. Tada infliacija pakiltų ir be jokio 
smūginio poveikio nedarbui. Per jau priežodžiu tapusį ilgą lai- 
ko tarpsnį laukiama infliacija prisitaiko prie realių infliacijos 
normų, beveik niekaip nepaveikdama nedarbo lygio. 

Friedmano monetarizmas ypatingo pasitikėjimo sulaukė per 
„stagfliacijos“ tarpsnį XX a. devintąjį dešimtmetį, kai rinkos 

ekonomikos demonstravo aukštą ir nedarbo, ir infliacijos lygį. 
Jis padėjo sugriauti keinsiškąjį sutarimą dėl politinio paklausos 
valdymo. Realių ekonominių rezultatų atsilikimas nuo juos nu- 
lėmusių strateginių įsikišimų ir tas faktas, kad žmonės raciona- 
liai priderina savo elgseną prie vyriausybės siunčiamų ženklų, 
sužlugdė vyriausybių pastangas efektyviai įsikišti į rinkos pro- 
cesus. Erdvės politiniams manevrams liko tik pasiūlos valdy- 
mo srityje. Kitaip tariant, vyriausybės galėtų palaikyti produk- 
cijos gaminimą ir užimtumo didinimą, skatindamos pramonės 
produktyvumą bei darbo jėgos rinkų efektyvumą. Tokios pa- 
siūla grindžiamos strategijos labai išpopuliarėjo anglosaksų kraš- 
tų ekonomikose po XX a. aštuntojo dešimtmečio. Jos buvo 
pajungtos dereguliacijos programoms, - valiutos kontrolės pa- 
naikinimas, nacionalinės pramonės privatizacija, profsąjungų 
galių apribojimas, darbo užmokesčio politikos bei užimtumo 
apsaugos formų panaikinimas, - kuriomis stengtasi darbo jė- 
gos, prekių, paslaugų 1r kapitalo rinkas padaryti „lankstesnes“. 

Monetarizmo pagrindu XX aštuntąjį ir devintąjį dešimtme- 
čiais susiklostė nauja konservatyvioji ekonominė ortodoksija. 
„Naujasis klasikinis“, arba „racionalių lūkesčių“, požiūris, sie- 
jamas su ekonomistais Robertu Lucasu 1r Robertu Barro, - jie 
dirbo Čikagos universitete — iš Friedmano perėmė laukiamos 
infliacijos normos hipotezę, o iš Walraso - rinkos susiregulia- 
vimo modelį. Be to, šis požiūris marginalistinės teorijos prie- 
laidas susiejo su makroekonomine analize. Nors XX a. pabai- 
goje standartinė neoklasikinė, arba vadovėlinė, ekonomika mik- 
roekonomikos srityje rėmėsi naudingumo ir maksimizacijos 
modeliais, taip pat iš esmės keinsiškuoju požiūriu į makroeko- 
nomiką, Lucasas ir Barro makroekonominėms pasekmėms aiš- 


kinti pasitelkė mikroekonomikos prielaidas. Toks peržiūrėtas 

ir pataisytas neoklasikinės ekonomikos teorijos variantas prielai- 
davo, jog racionalių rinkos veikėjų (firmų, dirbančiųjų ar indivi- 
dų) lūkesčiai tvirtai susaistyti su realiomis ilgalaikėmis rinkos 
pasekmėmis. Firmų ir darbuotojų sprendimai grindžiami opti- 
mizuojančia elgsena, įvertinant visą jiems prieinamą informaci- 
ją, taip pat ir žinias apie vyriausybės politiką. Bandymai numaty- 
ti tam tikrų infliacijos ir nedarbo lygių dermę yra problemiški: 
neatsižvelgiama, kaip pačios strategijos paveikia poveikių kore- 
gavimą ir rinkos elgsenos formavimą. Pavyzdžiui, jei vyriausy- 
bės patikimai įsipareigotų vykdyti žemos infliacijos politiką, rin- 
kos veikėjai atitinkamai priderintų savo lūkesčius (mažintų). Di- 
džiausia racionalių lūkesčių teoretikų reikšmė — jų poveikis 
neoliberaliai monetarinei politikai. Monetarinė politika (apimanti 
valstybinių obligacijų pardavimą, banko rezervų kontrolę ir pa- 
lūkanų normų keitimą) gali būti vykdoma, siekiant sumažinti 
infliaciją - taip nutiko (ganėtinai drastiškai) Jungtinėse Valstijo- 
se XX a. devintąjį ir Jungtinėje Karalystėje paskutinįjį dešimt- 
metį, - nepriklausomai nuo paklausos valdymo strategijų. 


Neokeinsininkai Ir sugrįžimas prie plėtros 


Monetaristinė ir racionaliųjų lūkesčių ekonomikos teorija iš- 
kelia veiksnius, kurie daro įtaką visuminei pasiūlai, o Keynesas 
visą dėmesį buvo sutelkęs į visuminę paklausą. Maža to, šie 
neoklasikiniai požiūriai savaip grįžta prie pamatinės rinkos su- 
sireguliavimo ir pusiausvyros sampratos. XX a. devintąjį dešimt- 
metį išsirutuliojo neokeinsiškasis požiūris į makroekonomiką 
(siejamas su ekonomikos teoretikais Akerlofu ir Stiglitzu), pe- 
rėmęs daugelį naujosios ortodoksijos prielaidų. Neokeinsinin- 

kai buvo linkę laikytis racionalių lūkesčių hipotezės ir „natūra- 
lios nedarbo normos“ sampratos - vadinasi, paskutinio XX a. 
dešimtmečio pradžioje pagrindinių srovių ekonomistai ir jų ko- 
legos politikai beveik atsisakė įsipareigojimo siekti visiško už- 
imtumo. Vis dėlto neokeinsininkai, kaip ir pats Keynesas, at- 
metė rinkos susireguliavimo sampratą. Rinkos nestabilumas reiš- 
kėsi kainų ir pajamų „sulipimo“ pavidalu - pasiūla ir paklausa 
gana lėtai prisitaiko prie pakitusių rinkos sąlygų. Maža to, už- 
sitęsę nedarbo tarpsniai nesibaigdavo grįžimu prie pusiausvy- 
ros. Atvirkščiai, jie pakeldavo natūralią nedarbo normą, - vis 
labiau prarasdami įgūdžius, bedarbiai nesugeba įvertinti savo 
darbo jėgos kainos ir sugrįžti į darbo rinką, tad natūrali nedar- 
bo norma ekonomikoje ima kilti, ji nelyg „atsižvelgia“ į tai, kas 
jau tapo struktūriniu nedarbu. Todėl strateginiai įsikišimai yra 
ir galimi, ir pageidautini, nes jie skatintų didėti užimtumą. Daž- 
niausiai tokie įsikišimai įgauna darbo rinkos strategijų pavida- 
14: žmogiškasis kapitalas didinamas ne aktyviu darbo vietų kū- 
rimu, o apmokymu bei švietimu. 

Paskutinįjį XX a. dešimtmetį, grįžtant prie (gerokai peržiū- 
rėto) Keyneso makroekonominės teorijos varianto, podraug at- 
gimė ir klasikinės ekonomikos susidomėjimas plėtros klausi- 
mais. Nuo pat XX a. devintojo dešimtmečio ekonominės plėt- 
ros teorijos daugiausia dėmesio skyrė lyginamajai plėtrai 
skirtingose nacionalinėse terpėse, nes besivystančios rinkos eko- 
nomikos buvo įtraukiamos į globaline tampančią rinkos siste- 
mą. Iš pradžių tokie požiūriai iškėlė plėtrą palengvinantį tech- 
nologijų vaidmenį. Techninės naujovės svarbios susiliejimo hi- 
potezei, kuri numatė, jog besivystančios ekonomikos - jei tik 
gaus galimybę pasinaudoti naujomis technologijų sistemomis — 
turėtų „pasivyti“ savo konkurentes (žr. Solow 1994). Vis dėlto 

išliekanti gamybos nelygybė leidžia manyti, jog toks susilieji- 
mas nėra neišvengiamas. Paskutinį XX a. dešimtmetį „vidinės 
plėtros“ teorijos teigė, jog nevienodą ekonomikų plėtrą lemia 
daugelis dalykų: žmogiškojo, fizinio kapitalo skirtumai, idėjų 
ir objektų „atotrūkis“ (Romer 1993). Žmogiškasis kapitalas — 
įgūdžiai, žinios, gabumai - yra pagrindinis veiksnys skirtingiems 
plėtros tempams aiškinti. Šiuo atžvilgiu vyriausybei buvo iškel- 
ta užduotis skatinti žmogiškojo kapitalo plėtrą švietimo ir ap- 
mokymo programomis (Shaw 1997). Tokios programos rodo, 
jog nuo valstybės kišimosi pereinama prie rinkos operacijų. Tiks- 
liau - programos yra metodas, kuris „išlaisvina“ rinkas, vado- 
vaudamas ekonominei individų elgsenai. 


Valstybė ir rinka: kapitalistinės valstybės 
marksistinių teorijų veidrodyje 


Įvairūs liberalios makroekonominės teorijos atstovų ginčai grįsti 
bendra pamatine prielaida, kad valstybės formos yra ir turėtų 
būti kitokios nei rinkos ekonomikos formos. Taigi valstybės 
kišimosi į ekonomikos procesus pobūdis suprantamas kaip tiks- 
lingas veiksmas, kylantis vienoje autonomiškoje srityje ir 
nukreiptas į kitą, atskirai įsteigtą sritį. Tokią valstybių ir rinkų 
santykio koncepciją smarkiausiai užsipuolė marksistiniu požiū- 
riu grindžiamos kapitalistinės valstybės teorijos. Marksistinė 
valstybės teorija siekia paaiškinti politines formas ekonominiu 
socialinės organizacijos pagrindu. Konkretūs kapitalistinės vals- 
tybės bruožai turi būti gvildenami ekonominio kaupimo ir ka- 
pitalistinės reprodukcijos procesų atžvilgiu. Laikydamiesi to- 
kio atskaitos taško, marksistiniai teoretikai svarstė, kokia yra 

valstybės funkcija kapitalo reprodukcijoje, koks santykinis jos 
nepriklausymo nuo ekonominių jėgų laipsnis, kaip klasių kova 
lemia politines formas, kaip subręsta sisteminės kaitos valsty- 
bės lygmeniu potencialas (bendram supratimui žr. Jessop 1990). 

Pats Marxas neišplėtojo išsamios valstybės teorijos. Valsty- 
bės formų analizės nuotrupų esama įvairiuose jo veikaluose, 
taip pat ankstyvuosiuose filosofiniuose raštuose, žurnalistiniuose 
straipsniuose bei korespondencijoje. Marxo požiūrio į valsty- 
bę užuomazgos išryškėja jo veikale apie Hegelio Teisės filosofi- 
ją išsakytoje buržuazinių pilietinės visuomenės sampratų kriti- 
koje (Marx 1975b [1843], liet. 1985). Tuo metu Marxas, kaip 
ir Hegelis, laikėsi nuomonės, jog tikrasis valstybės vaidmuo yra 
išreikšti socialinę visumą - šiuo atžvilgiu neturėtų būti skirtu- 
mo tarp politinės ir pilietinės sričių (žr. Tonkiss 1998). Moder- 
nioji valstybė įkūnijo priešiškus ir egoistiškus atomizuotos pi- 
lietinės visuomenės konfliktus. Valstybės valdininkai, užuot ats- 
tovavę bendriems žmonių interesams, susibūrė į galingą 
grupuotę, tarnaujančią vien saviems interesams. Tokią nuomo- 
nę apie valstybę Marxas susidarė dar iki pradėdamas analizuo- 
ti kapitalą: jis pateikia ne išskirtinės kapitalistinės valstybės for- 
mos, 0 moderniosios atstovaujamosios valstybės (konkrečiai, 
XIX a. Prūsijos) aprašymą. Marxo teigimu, valstybė neatlieka 
jokio ypatingo vaidmens ekonominės reprodukcijos procesuo- 
se, O parazituoja pilietinę visuomenę. 

Geriau žinoma Marxo mintis apie kapitalistinę valstybę, jog ji 
sudaro dalį teisinio ir politinio antstato, kurį galima aiškinti kaip 
ekonominės bazės atspindį. Ji išskleista Marxo (1976b [1859], 
liet. 1950) parašytoje „Pratarmėje“, skirtoje veikalui „Dėl politi- 
nės ekonomijos kritikos“, kurioje išsamiai išdėstytas bazės ir ants- 
tato modelis. Dar vienas svarbus teiginys išsakytas Engelso vei- 

kale Anti-Diuringas, kuriame jis įrodinėja, jog nors valstybės veiks- 
mai gali stabdyti kapitalo kaupimo procesus (pavyzdžiui, mo- 
kesčių perskirstymu arba teisiniais rinkos veiklos apribojimais), 
ekonomika galiausiai visada nulemia platesnę socialinę repro- 
dukciją (žr. Engels 1975 [1878], liet. 1958). Atstovaujamosios 
demokratinės valstybės funkcijos paverčiamos formalia ekono- 
minių klasių kovos išraiška. Maža to, šių klasių kovos pobūdis 
yra iš esmės ne politinis, o ekonominis. Požiūrį esą kapitalistinės 
valstybės pavidalą galima kildinti iš ekonominės bazės poreikių 
pirmiausia ir užsipuldavo marksistinės „ekonominio determiniz- 
mo“ teorijos kritikai, jis nesiliovė kėlęs ginčų ir marksistiniuose, 
ir neomarksistiniuose sluoksniuose. 

Kapitalistinės valstybės santykio su ekonomika klausimas bu- 
vo svarstomas daugybe požiūrių. Labiausiai stengtasi išsiaiškin- 
ti, koks valstybės vaidmuo socialinėje reprodukcijoje (taip pat ir 
ekonominiame kaupime), koks valstybės ir ekonomikos santy- 
kių įvairovės pobūdis (priešingai redukciniam bazės ir antstato 
modeliui). Struktūralistinių požiūrių atstovai XX a. septintąjį ir 
aštuntąjį dešimtmetį labiausiai svarstė politinių, ideologinių ir 
ekonominių kapitalistinės organizacijos bruožų sąveiką. Jie at- 
skleidė naujų valstybės, kaip analizės objekto, aspektų. Negali- 
ma paprasčiausiai aiškinti, kad politinės struktūros yra ekono- 
minės bazės apraiškos. Althusserio žodžiais, valstybei būdinga 
„santykinės autonomijos“, atskirtumo nuo ekonomikos laipsnis: 
nors politines struktūras galiausiai formuoja ekonominės struktū- 
ros, jos nėra visiškai nuo pastarųjų priklausomos. Valstybei tenka 
išskirtinis, svarbiausias vaidmuo įvairiomis institucijomis - po- 
licija, karine, teisine ir švietimo sistemomis - palaikyti klasinės 
visuomenės stabilumą ir tvarkingą reprodukciją (Althusser 1969, 
1971). Nors tokia funkcija tarnauja kapitalo interesams, nes užtik- 

rina stabilią socialinę aplinką kapitalo kaupimui, valstybės ge- 
bėjimas palaikyti tvarką ir laiduoti sutarimą yra jos ypatingas 
politinis vaidmuo, kurio negali laiduoti ekonominės priemo- 
nės. Panašiai ir Poulantzas analizavo kapitalistinės valstybės 
funkciją, tvirtinant antagonistiškai nusiteikusių visuomenės kla- 
sių sąryšį. Klasių konfliktą užtemdo išoriškai neutrali atstovau- 
jamoji valstybė, kuri skelbiasi visų individų interesų reiškėja 
(Poulantzas 1973). Šie argumentai artimi Lenino požiūriui, jog 
demokratinė valstybė teikia kapitalizmui geriausią „politinį ap- 
valkalą“, apsaugodama ilgalaikius kapitalo interesus ir sykiu 
išlaikydama tariamą klasinių jėgų pusiausvyrą politiniame lyg- 
menyje (žr. Lenin 1970 [1917], liet. 1954). 

Lenino komentaras atsikartoja ir Altvaterio įrodinėjime, jog 
valstybė elgiasi nelyg tam tikras idealus kolektyvinis kapitalistas 
tuo atžvilgiu, kad palaiko bendrus kapitalistinės reprodukcijos 
interesus, o ne destruktyvius frakcinius interesus, kylančius iš 
kapitalistinės konkurencijos (Altvater 1973). Toks požiūris pri- 
mena Adamo Smitho raginimą XVIII a. politiniam elitui apsau- 
goti rinkos procesus nuo tų, kurie juos gali iškreipti dėl savų 
interesų, kurdami monopolijas bei kartelius, kitaip tariant, nuo 
pačių kapitalistų. Žvelgiant plačiau, Altvaterio įsitikinimu, kapi- 
talistinė valstybė laiduoja sąlygas kapitalui kaupti, kurių nesutei- 
kia arba negali suteikti rinka; ypač svarbios šiuo atžvilgiu yra 
teisinė ir monetarinė sistemos. Valstybė, kaip idealus kolektyvi- 
nis kapitalistas, veikia ir socialinę darbo reprodukciją - tiek re- 
guliuodama darbo sąlygas, tiek teikdama švietimą bei socialinę 
gerovę. Funkcinis tokių reformistinių socialinių strategijų vaid- 
muo užtikrinant kapitalistinėje aplinkoje stabilią socialinę rep- 
rodukciją ir yra marksistinės gerovės valstybės kritikos pagrin- 
das (žr. Altvater 1973; Block 1987; Offe 1984). 

Ralpho Milibando instrumentalistinė kapitalistinės valsty- 
bės teorija labiausiai prisimintina kaip priešprieša Nicoso 
Poulantzo funkcionalistinei analizei. Vis dėlto Milibando dar- 
bai iš esmės įsilieja į srovę, XX a. šeštąjį ir septintąjį dešimtme- 
tį kritikavusią liberalios pliuralistinės demokratijos teoriją. Sa- 
vo knygoje Valstybė kapitalistinėje visuomenėje (1968) Mili- 
bandas ginčijo liberalias neutralios arba nesuinteresuotos 
demokratinės valstybės koncepcijas, gilindamasis į politiniam 
ir ekonominiam elitui būdingą bendrą pagrindą, socialinius tink- 
lus bei vertybes ir gvildendamas vyriausybinės politikos pada- 
rinius pajamų, gerovės ir nelygybės struktūrai. Vadinasi, de- 
mokratinių vyriausybių veiksmus kapitalistinėje visuomenėje 
galima analizuoti politinio elito ir valdančiosios ekonominės 
klasės santykio atžvilgiu. Klasikiniame Milibando veikale dau- 
giausia aiškinamasi, kaip politikos vadybininkai perėmė kapi- 
talo interesus ir ėmė jiems tarnauti, o kitiems teoretikams la- 
biau rūpėjo analizuoti išskirtinius valstybės interesus ir ypatin- 
gas valstybinių kadrų galias (žr. Block 1977; plg. Evans, 
Rueschmeyer ir Skocpol 1985). Šie požiūriai buvo ypač svar- 
būs gvildenant besivystančias kapitalistines ekonomikas, ypač 
Centrinės ir Pietų Amerikos, kur valstybinio elito poveikis ir 
interesai buvo itin aiškiai išreikšti (žr. Sklair 1994). 


Rinkos ir planai 


Įvairiausios nuomonės apie valstybės ekonominį vaidmenį buvo 
išsakytos Europoje XX a. trečiąjį - penktąjį dešimtmetį vykusio- 
se diskusijose dėl ekonomikos planavimo. Austrijos mokyklos 
ekonomistų Miseso ir Hayeko apibrėžti liberalieji požiūriai, grin- 

džiami karo metų ekonomikos žlugimo bei sovietinio modelio 
analize, atmetė planavimą tiek politinės filosofijos, tiek ekono- 
minio neefektyvumo pagrindu. Taigi buvo išdėstyti moraliniai ir 
techniniai argumentai. Kodėl Hayekas nepritarė planavimui? To- 
dėl, kad teikė pirmenybę individo laisvei, kaip didžiausiam so- 
cialiniam gėriui. Tokia nuostata palaikė jo tyrinėjimų išvadas, 
jog kainos rinkose veikia nelyg informacijos signalai, sudarantys 
sąlygas ekonominiams veikėjams laisvai ir racionaliai pasirinkti 
bei derinti savo veiksmus mainų tinklais. Priešingai, planavimo 
organai, pavyzdžiui, Gosplan Sovietų Sąjungoje savo sprendi- 
mais nustato kainas ir darbo užmokesčio tarifus. Hayeko įsitiki- 
nimu, centralizuotas planavimas niekada negali duoti raciona- 
lių, efektyvių ekonominių rezultatų, nes negali pakartoti to spon- 
taniško žinojimo, kuris randasi rinkose kainos signalų pavidalu 
(žr. Hayek 1945, 1976 [1949]; liet. 2002 [1976]). Tačiau Haye- 
kas nepripažino visiško rinkų ir planų supriešinimo - jis tvirti- 
no, jog rinkos paskirstymas pats savaime turėtų būti suvokiamas 
kaip tam tikra ekonominio planavimo forma: tada svarbiausias 
dalykas „nėra ginčas dėl to, ar planavimo reikia. Tai ginčas dėl 
to, ar planavimą reikia vykdyti centralizuotai - šitai darytų vie- 
nas visos ekonominės sistemos valdymo organas, ar jį reikia iš- 
sklaidyti - tuomet jį vykdytų atskiri individai. <...> Konkuren- 
cija <...> reikia decentralizuoti daugelio atskirų individų vyk- 
domą planavimą“ (Hayek 1976 [1949]: 79; 2002: 81). 

Šiuo atžvilgiu dera pažymėti, kaip sovietiniame planavime 
išplito „susiderėjimo“ apraiškos: centro planuotojai, kurių „in- 
teresas“ buvo planuoti kuo aukštesnius gamybos lygius, derė- 
davosi su valstybinių įmonių atstovais, kurių „interesas“ buvo 
tuos planus kiek įmanoma sumažinti, kol prieidavo sutarimo. 


Turint šitai omenyje, griežtas rinkų ir planų skyrimas gali pasi- 

rodyti pernelyg primityvus, kad paaiškintų tuos sudėtingus bū- 
dus, kuriais suderinami ir vykdomi ekonominiai sprendimai. 
Schumpeteris, daug labiau nei Hayekas prijautęs socialisti- 
nėms sistemoms, taip pat ne tiek rūpinosi pasiskirstymo rei- 
kalais, kiek ekonominės plėtros problemomis. Jo įtakinga pa- 
sidariusia nuomone, verslininkystė yra esminis dinamiškų rin- 
kos procesų veiksnys. Planinės sistemos tik subiurokratina 
ekonominę veiklą ir šitaip slopina „kūrybinės destrukcijos“ 
apraiškas, kurios skatina rinkos naujoves ir jos plėtrą (Schum- 
peter 1943, liet. 1998). 

Savo nuomones apie planavimą išsakė ir kairiojo sparno mąs- 
tytojai, svarstę, kaip socialistinėje sistemoje pasitelkus rinkos 
formas (klasikinį požiūrį žr. Lange 1994 [1938]; Lange ir Tay- 
lor 1964; taip pat žr. Lange 1970; Nove ir Thatcher 1994). 
Buvo ir toks ribotos rinkos projekto precedentas, kurį Leninas 
emėsi įgyvendinti XX a. trečiojo dešimtmečio pradžioje, pava- 
dinęs Naująja ekonomine politika: esmė ta, kad mėginama at- 
sieti rinkos modelį nuo platesnės kapitalistinės nuosavybės ir 
išnaudojimo sistemos. Susidomėjimas rinkos socializmo formo- 
mis atgimė vykdant Rytų Europoje ekonomikos reformas - ypač 
Vengrijoje, Čekoslovakijoje ir Jugoslavijoje - po 1950-ųjų (žr. 
Brus ir Laski 1989; Nove 1983; Prout 1985). Reformos atvėrė 
„trečiojo kelio“ tarp kapitalizmo ir valstybinio socializmo gali- 
mybę (žr. Sik 1976). Tokie požiūriai išryškėjo ir svarstymuose 
apie „socializmo su kiniškais ypatumais“ raidą, prasidėjusią XX a. 
aštuntojo dešimtmečio pabaigoje, bei apie mūsų laikams arti- 
mesnę ekonomikos reformą Kuboje (apie Kinijos atvejį žr. Weils 
1996; Zhang 1996; apie Kubą žr. Centeno ir Font 1997). Aš- 
tuntąjį dešimtmetį kilus diskusijoms apie eurokomunizmą, šios 
idėjos išplito Vakarų Europoje, jos taip pat devintąjį dešimtme- 

tį skatino kairiųjų pastangas persigrupuoti ir tapti opozicija ne- 
oliberalizmui (žr. Boggs ir Plotke 1980; Childs 1980; Filo del- 
la Torre, Mortimer ir Story 1979; Godson ir Haseler 1978; 
McNally 1993; Mandel 1978; Miller 1989; Nove 1983; Bard- 
han ir Roemer 1993; Gould 1985; Hindess 1990; Le Grand ir 
Estrin 1989). Diskusija apie eurokomunizmą iš esmės buvo 
svarstymas tų galimybių, kurios atsivėrė komunistų partijoms, 
patraukusioms didelę elektorato dalį aštuntąjį dešimtmetį Ita- 
lijoje, Prancūzijoje, Ispanijoje bei Portugalijoje, sykiu buvo aiš- 
kinamasi, kaip komunistiniai prioritetai bei strategijos galėtų 
būti įgyvendinti liberaliosios demokratijos bei rinkos sąlygo- 
mis. Tie svarstymai susilaukė gana nerimastingo Jungtinių Vals- 
tijų dėmesio, nes jos tuo metu buvo pačioje šaltojo karo pa- 
rengtyje (žr., pvz., Kriegel 1978; Ranney ir Sartori 1978). Ta- 
čiau po sovietinio komunizmo žlugimo 1989-aisiais prasidėjo 
vakarietiškų Europos partijų virsmas į „demokratinės kairės“ 
sąjūdžius (smarkiai nusilpusius), kurių ekonominė politika sie- 
kė savotiško rinkos socializmo (žr. Blackburn 1991b; Bull ir 
Heywood 1994; Elson 1991). 

Platesnėje polemikoje apie rinkos socializmą, arba „sociali- 
zuotas rinkas“, kuri rutuliojosi devintąjį dešimtmetį kaip reak- 
cija į vyraujantį neoliberalizmą, mišri ekonomika buvo svars- 
toma kairiosios perspektyvos požiūriu (žr. Hodgson 1984; Nove 
1983). Socializuotos rinkos šalininkai, užuot laikę socialinio ir 
ekonominio teisingumo ar pozityvios laisvės vertybes esant prie- 
šingas rinkos procesams, pasisakė už „socialistinių tikslų sieki- 
mą rinkos priemonėmis“ (Le Grand ir Estrin 1989: 2). Prita- 
riant ankstesniems Hayeko argumentams, aiškinta, jog rinkos 
teikia ypatingų ekonominių privilegijų informacijos, 1novaci- 
jos ir stimulo atžvilgiu. Kalbant plačiau, rinką galima teigiamai 

vertinti dėl jos gebėjimo išsklaidyti ir decentralizuoti ekono- 
minę galią. Šiuo metu į rinkos socializmą galime žvelgti kaip į 
tam tikrą istorinę naujovę, tačiau jį grindžiantis požiūris į rin- 
kas išpranašavo vyraujančios kairiosios srovės persitvarkymą, 
prasidėjusį paskutiniame XX a. dešimtmetyje ir įtvirtino „tre- 
čiojo kelio“ ekonomikos valdyme paieškas - tarp valstybinės 
kontrolės ir /aissez-faire. Ta socialinės demokratijos forma, ku- 
ri XXI a. pradžioje įsivyravo Jungtinėje Karalystėje, Jungtinėse 
Valstijose ir didžiojoje Europos žemyno dalyje, - net jei ir ska- 
tinta būtinumo prisitaikyti prie neoliberalizmo, - yra paveikta 
ligtolinio socialistinės kairės mąstymo. Svarbiausia, jog šiuo- 
laikinės „kairės“ ir „dešinės“ politikos jau tapo nebeįmanoma 
pagrįsti jokiu paprastu valstybės ir rinkos skyrimu, kadangi so- 
cialistinė kairė siekė prisitaikyti prie rinkos formų (Blair 1998; 
Giddens 1994, 1998). 


Valdomas kapitalizmas: gerovė ir korporatizmas 


„Socializuota“ rinka konkretesnį pavidalą įgavo valdomo ka- 
pitalizmo formose, kurios vyravo liberalios rinkos visuomenė- 
se XX a. antrojoje pusėje. Aptardami Keyneso idėjas, kalbėjo- 
me apie socialinės gerovės didinimo priemones, kurias iškelia 
techninis požiūris į makroekonomikos valdymą. Kadangi rin- 
kos save reguliuoja netobulai, vyriausybės įsikišimas ne tik pa- 
teisinamas, bet ir būtinas tokiais atvejais, kada prastas rinkos 
funkcionavimas sukelia nepageidautinų ekonominių padarinių. 
Turėdamas omenyje tarpukario būvį, Keynesas svarbiausiomis 
laikė krintančios paklausos ir nedarbo problemas - jos esan- 


čios aiškiai ekonominės ir jas galima techniškai sutvarkyti. Vis 

dėlto socialinei gerovei įsipareigojusi vyriausybė — tokios išsi- 
rutuliojo ne vienoje kapitalistinėje demokratijoje po 1945 me- 
tų - rėmėsi ne vien ekonominiais sumetimais, o ir išplėstine 
piliečių teisių koncepcija. Sutarimas dėl gerovės, vyravęs pa- 
žangiose kapitalistinėse demokratijose nuo pokario iki XX a. 
devintojo dešimtmečio, ir yra toks ekonominio valdymo bū- 
das, kuris į žmones kreipiasi pirmiausia kaip į piliečius, o ne 
vien kaip į rinkos veikėjus. Nors vyriausybės suinteresuotumas 
piliečių gerove nebuvo to meto išradimas - panašus akstinas 
XIX a. skatino politinius debatus dėl skurdo ir pauperizmo, 
beje, galimus sieti su ankstesne „priežiūros“ samprata (žr. Po- 
lanyi 1957 [1944], 2002; Procassi 1991), - jis įgavo sistemišką 
pavidalą vystantis pokario gerovės valstybėms. Gerovės siste- 
mos įvairavo nelygu valstybės ir regiono ypatumai, tačiau bend- 
rąja „gerovės valstybės“ forma galima laikyti vyriausybinius de- 
rinimus - ekonominę ir socialinę gyventojų gerovę laiduoja vals- 
tybės įsikišimas, socialinis aprūpinimas ir socialinės paslaugos. 
Moderniosios gerovės valstybės mažų mažiausiai užtikrino so- 
cialinio draudimo sistemas, nukreiptas prieš riziką, susijusią su 
nedarbu, senyvu amžiumi, liga ir invalidumu. Tokį bazinį ap- 
rūpinimą įvairiai papildo plataus masto gerovės aparatas: teikia 
socialines gėrybes, nekonkuruojančias su rinkos prekėmis, - švie- 
timas, valstybinis aprūpinimas būstu ir sveikatos apsauga, - kuria 
darbo vietas per viešuosius darbus ir užimtumo programas, tei- 
kia paramą žmonių darbiniam bei šeimyniniam gyvenimui — 
pašalpos vaikams auginti, valstybinis vaikų priežiūros užtikri- 
nimas ir tėvystės bei motinystės atostogų sistemos. 

Skirtingos gerovės teikimo formos išreiškė platesnes supra- 
timo, ką reiškia būti liberalios visuomenės piliečiu, prielaidas. 


Keyneso argumentai buvo iš esmės ekonominiai, 0 gerovės vals- 

tybės politikai būdinga tam tikras vertybinis svoris, susijęs su 
socialinio teisingumo ir geros visuomenės prigimties klausimais. 
Gerovės valstybės principai išplečia pilietybės sąvoką — prie 
pilietinių bei politinių teisių pritraukiamos ir „socialinės tei- 
sės“, kurios numato ekonominį saugumą bei socialinę gerovę 
(Komisija socialinio teisingumo reikalams 1994; Marshall 1950; 
Titmuss 1958). Taip yra dėl to, kad abstrakti teisinės pilietybės 
lygybė visiškai suderinama su rinkos visuomenės nelygybe - 
šitai, tiesą sakant, mums būtų galėjęs pasakyti Karlas Marxas 
(žr. Marx 1935 [1875], liet. 1975; taip pat žr. Engels 1975 
[1878], liet. 1958). Laikantis tokios gerovės politikos, piliečių 
teisės patenkinti būtiniausius poreikius yra suprantamos kaip 
esminga formalių pilietybės teisių išdava. Todėl gerovės politi- 
ką reikėtų suvokti ir kaip ekonominio nukreipto į rinką valdy- 
mo būdą, - Keyneso žodžiais, kaip „moderniojo kapitalizmo 
metodų pagerinimą“, - ir kaip socialinio valdymo būdą, kurio 
tikslas yra gyventojų rūpyba ir gyvenimo sąlygų gerinimas (žr. 
Procacci 1991). Toks ekonominių ir socialinių moderniosios 
vyriausybės veiklos aspektų derinimas buvo kritikuojamas iš 
kairės (1r iš dešinės, tiesa, kitaip, tačiau apie tai kiek vėliau). 
Gerovės valstybės kritikai atkreipė dėmesį į būdą, kuriuo šios 
reformistinės priemonės padėjo laiduoti ilgalaikį rinkos stabi- 
lumą, tuo pat metu užtikrindamos tvarkingą socialinę repro- 
dukciją (Gough 1979; plg. Offe 1984). Šiuo atžvilgiu gerovės 
užtikrinimas gali būti laikomas dovanėlėmis dirbantiems ir ne- 
dirbantiems vargšams, didinančiomis valstybės galią juos sekti, 
prižiūrėti ir reguliuoti jų ekonominius bei šeimyninius reikalus 
(žr. Gordon 1990; Piven 1r Cloward 1972; Wilson 1977). 
Gerovės valstybės politikos plėtra rinkos visuomenėse po- 


kario metais buvo platesnio „valdomo kapitalizmo“ užmojo 

dalis. Šiuo periodu bendras įsipareigojimas siekti gerovės suar- 
tėjo su korporatistiniu sutarimu, kuris nacionalines valstybes 
susiejo partnerystės santykiais su didžiausiomis darbo bei pra- 
monės organizacijomis. Korporatizmo teorijos, - plačiai kal- 
bant, mintis, kad valdžia bei vyriausybė turėtų apimti skirtin- 
gus ekonomikos ir visuomenės interesus, - ilgokai brendo Eu- 
ropos socialiniame mąstyme, jų pėdsakų aptinkama Hegelio, 
Sismondi ir Durkheimo, taip pat Keyneso ir Laskio veikaluose 
(žr. Cawson 1986; Scholten 1987). Įvairios korporatizmo at- 
mainos buvo siejamos su politiniu Katalikų bažnyčios vaidme- 
niu įvairiuose kraštuose, taip pat su komunistinėmis, fašistinė- 
mis ir nacionalistinėmis valdymo formomis. Tačiau apibrėžtos 
specifinės korporatizmo formos, kurias institucionalizavo išsi- 
vysčiusių kapitalistinių šalių vyriausybės po 1945 m., rėmėsi vals- 
tybės, darbo ir kapitalo susitarimu valdyti rinkos ekonomiką so- 
cialinio stabilumo, nacionalinio saugumo ir ekonominio klestė- 
jimo interesų atžvilgiu (žr. Berger 1981; Cox ir O'Sullivan 1988; 
Scholten 1987; Streeck ir Schmitter 1985). Gerovės korporatiz- 
mas, net jei ir buvo susijęs su prieškario komunistiniu bei fašisti- 
niu modeliais, yra vyraujanti valstybės forma XX a. antrojoje 
pusėje tiek išsivysčiusiose kapitalistinėse demokratijose, tiek dau- 
gybėje pokolonijinių valstybių, ypač Pietų Amerikoje. 
Korporatistinėse struktūrose vyriausybei tenka dvejopas vaid- 
muo. Viena vertus, ji yra pagrindinis ekonominis veikėjas, - 
vadovauja makroekonomikai ir sykiu atlieka plataus masto vals- 
tybinio investuotojo bei darbdavio funkcijas. Ekonomikoje vei- 
kiančios valstybės funkcijos, kaip ir centralizuojančios planavi- 
mo funkcijos, rodo, jog svarbūs ekonomikos sektoriai iš dalies 
arba visiškai išimami iš rinkos - nuo gavybos pramonės - ang- 


lies ir plieno - šakų iki telekomunikacijų, aviacijos bei geležin- 

kelių. Kita vertus, valstybė tarpininkauja skirtingiems ekono- 
miniams interesams — ypač kapitalui ir darbui trišaliuose susi- 
tarimuose. Pavyzdžiui, susitarimai dėl darbo užmokesčio ir kai- 
nų kontrolės gali būti pasiekti tarpininkaujant ir už „laisvos“ 
rinkos ribų — taip buvo įgyvendinamas Socialinis susitarimas 
Jungtinėje Karalystėje XX a. aštuntąjį dešimtmetį, taip pat Su- 
sitarimas Australijoje devintąjį dešimtmetį. Korporatistinis kon- 
sensas, egzistavęs šeštame-devintame dešimtmečiais, - beje, val- 
dant įvairių pakraipų kapitalistinėms vyriausybėms, - rodo tam 
tikrą „valdomo kapitalizmo“ režimą, kuris peržengia tradicinį 
valstybės ir rinkos skyrimą (žr. Streeck ir Schmitter 1985). 

Taigi korporatizmas žymi aukščiausią „organizuoto kapitaliz- 
mo“ tašką, kai darbą, gamybą ir paskirstymą daugiausiai koordi- 
navo nacionalinės valstybės ir stambios korporacinės organiza- 
cijos (žr. Lash ir Urry 1987). Tačiau XX a. aštuntojo dešimtme- 
čio korporacinės struktūros jau linko po daugybės ekonominių, 
socialinių ir politinių veiksnių našta: 


(a) atsirado naujų ekonominių žaidėjų, ypač Pietryčių Azijoje, 
kurie paskatino kurtis naujas tarptautinės konkurencijos ir 
prekybos struktūras; 

(b) finansinis kapitalas ėmė internacionalizuotis, šitai metė iš- 
šūkį nacionalinių vyriausybių ir bankų gebėjimui kontro- 
liuoti kapitalo srautus ir laiduoti ekonominį saugumą; 

(c) iškilo nauji interesai, nesiderinę su klasiniu korporatizmo 
pagrindu ir pasireiškę įvairiais socialiniais judėjimais - fe- 
minizmu, aplinkosaugos, gėjų ir lesbiečių, taikos ir antibran- 
duoliniais sąjūdžiais, - kurių reikalavimai negalėjo būti pa- 
tenkinti korporatistinės, pirmiausia ekonominių tikslų sie- 
kiančios politikos; 

(d) didėjo gerovės biurokratijos kaina, vėlei nedarbui tampant 
didele socialine bei ekonomine problema, kuri skatino iš- 
puolius prieš biurokratinę gerovės valstybę tiek iš kairės, 
tiek iš dešinės; 

(e) susibūrė Friedmano pakraipos ortodoksija, teigianti, jog vy- 
riausybės kišimasis į rinkas yra neveiksmingas arba tiesiog 
žalingas - tai lyg ir patvirtino infliacija bei nedarbas. 


Svarbų atsaką į šiuos politinius bei ekonominius pokyčius 
pateikė prancūziškoji reguliavimo mokykla (žr. Aglietta 1979; 
Boyer 1990; Boyer ir Durand, 1997; Lipietz 1987). Šio požiū- 
rio atstovų pažiūros iš dalies priešinosi neoklasikinės ekono- 
mikos teorijos įtakai, konkrečiau kalbant, prielaidai, esą rin- 
kos pačios savaime linksta į visuotinės pusiausvyros būklę (žr. 
Aglietta 1979: 13). Reguliavimo teoretikams svarbu buvo visa 
daugybė tiek ekonominių, tiek socialinių veiksnių, formuojan- 
čių ekonominį kaupimą. Šiuo atžvilgiu reguliavimo teorija taip 
pat nukrypo nuo struktūralistinių marksistinių metodų, kurie 
kapitalistinės reprodukcijos procesus laikė beasmeniais, objek- 
tyviais arba savarankiškais (žr. Jessop 1995: 309-310). Buvo 
teigiama, jog tiek neoklasikiniai, tiek struktūralistiniai mark- 
sistiniai požiūriai aiškinasi vidinę ekonomikos procesų logiką: 
viena vertus, ta logika kreipia į stabilumą, kita vertus, veda 
krizės link. Reguliavimo teorija ėmė gvildenti ekonomikos koor- 
dinavimo, politinio reguliavimo ir socialinio normalizavimo 
sąryšį kapitalistinės reprodukcijos procesuose. „Reguliavimo“ idė- 
ja čia nurodo ne vien formalias valdymo bei teisės struktūras ar 
kapitalistinių rinkų „savireguliaciją“, o daugybę reguliavimo me- 
chanizmų, veikiančių skirtinguose lygmenyse ir skirtingose so- 
cialinėse bei ekonominėse srityse. Tos sritys — tai plačios apim- 

ties institucinės struktūros, sudarančios bendrą „reguliavimo re- 
žimą“, apimantį monetarinę sistemą, darbo užmokestį, konku- 
rencijos būdus, vartojimo normas, tarptautinius santykius ir vals- 
tybinius darinius (žr. Boyer 1990: 37—42). Pastebėtina, jog kal- 
bama apie ekonominių, politinių bei socialinių veiksnių derinį. 
Aglietta aiškina, jog reguliacinį požiūrį domina „socialinių san- 
tykių transformacija, kildinanti naujas ekonomines ir sykiu ne- 
ekonomines formas, kurios siejasi į struktūras ir pačios atgami- 
na esminę struktūrą - gamybos būdą“ (1979: 16). 
Reguliavimo teorijos ištakos - tai pastangos paaiškinti ilga- 
laikį kapitalizmo stabilumą, turint omenyje jam būdingą (mark- 
sistiniu požiūriu) polinkį į krizę. Tas pastangas ypač paskatino 
atlantiškojo fordizmo krizė XX a. aštuntojo dešimtmečio pra- 
džioje bei mėginimai išsiaiškinti, koks turėtų būti postfordisti- 
nis ekonominio reguliavimo būdas (žr. Aglietta 1979; Boyer ir 
Durand 1997; Lipietz 1987; taip pat žr. mūsų diskusiją 7-ame 
skyriuje). Aglietta ir kiti domėjosi, kaip ekonominis perėjimas 
nuo fordizmo prie postfordizmo siejasi su kintančiomis politi- 
nio bei ekonominio valdymo formomis. Ekonominių ir politi- 
nių pokyčių sąryšio klausimai ypač aktualūs tapo aštuntąjį-de- 
vintąjį dešimtmetį, kai į valdžią atėjusios neoliberalios vyriau- 
sybės ėmėsi iš esmės perstruktūrinti kapitalistinę sistemą. 
Reguliacionistų įsitikinimu, nacionalinių valstybių ir fordisti- 
nių ekonomikų stabilumą grindė sudėtingas institucinių struk- 
tūrų tinklas, apimantis (a) korporacinius vyriausybės, kapita- 
lo ir darbo susitarimus, (b) Šiaurės Atlanto valstybių sistemą, 
(c) gamybą vidaus rinkoms bei (d) keinsiškąsias gerovės struk- 
tūras. O perėjimui prie postfordistinio kaupimo režimo buvo 
būdinga: (a) pokarinio sutarimo žlugimas, (b) tautinės valsty- 
bės išsikvėpimas, (c) korporacinės nuosavybės, gamybos bei 

paskirstymo internacionalizavimas bei (d) aprūpinimo gero- 
ve mažinimas. Taigi „fordizmas“ ir „postfordizmas“ pažymi 
ne tik alternatyvias gamybos sistemas, bet ir išplėstinius eko- 
nominio bei socialinio reguliavimo režimus, kuriais laiduoja- 
mas kapitalo kaupimas. 

Kitokį, neomarksistinį, požiūrį plėtoja Harvey (1989), kuris 
šį perėjimą laiko fordistinę masinės gamybos sistemą ištikusia 
perprodukcijos nulemta ekonomine bei politine krize. Dėl di- 
dėjančio gamybos sistemų našumo XX a. aštuntojo dešimtme- 
čio pradžioje susiklostė padėtis, kai vis mažiau darbuotojų ga- 
mino vis daugiau produkcijos. Tačiau dėl didėjančio nedarbo 
masinio vartojimo rinkose ėmė mažėti paklausa. Šios nedarbo 
ir pasiūlos perviršio problemos sudavė rimtą smūgį korpora- 
tistinių valstybių sugebėjimams valdyti ekonomiką. Kadangi di- 
dėjantis nedarbas dar labiau suvaržė gerovės biudžetus, vyriausy- 
bės, atsakydamos į paklausos krizę bei ekonomikos stagnaci- 
ją, spausdino daugiau pinigų, vadinasi, skatino infliaciją. 
„Stagfliacijos“ tarpsnis, aštuntą dešimtmetį sukaustęs kapita- 
listines ekonomikas, - didelis nedarbas ėjo išvien su didele 
infliacija, - diskreditavo keinsiškąsias ortodoksijas ir galiau- 
siai baigėsi korporatistinio sutarimo žlugimu. Korporatisti- 
nių valstybinių struktūrų bei su jomis siejamų ekonominio 
valdymo formų susilpnėjimas paskatino iš esmės peržiūrėti 
vyriausybių ir rinkų santykius. Imta trauktis nuo valstybei ir 
rinkai tarpininkavusio valdomo kapitalizmo ir atsigrįžti į kla- 
sikinius liberalius principus, nusakančius deramą ekonomi- 
kos ir vyriausybės atskyrimą. 

Neoliberalizmas: valdymas per rinką 


XX a. aštuntąjį ir devintąjį dešimtmetį daugelis liberalių de- 
mokratijų išgyveno esminį pokytį - valstybinį ekonomikos val- 
dymą ir paslaugų teikimą ėmė keisti „privatizmo“ dvasia grin- 
džiamas socialinio bei ekonominio gyvenimo reguliavimas (žr. 
Barnekov, Boyle ir Rich 1989). Neoliberalizmo įsigalėjimas glau- 
džiai siejosi su radikalia konservatyvių vyriausybių Jungtinėje 
Karalystėje (sudaryta 1979 m.) ir respublikonų administracijų 
Jungtinėse Valstijose (po 1980 m.) darbotvarke. Vis dėlto to 
meto neoliberalių idėjų poveikis daugeliui Europos, Šiaurės 
Amerikos bei Australazijos vyriausybių (žr., pvz., Massey 1995; 
Pusey 1991) perša mintį, kad politinė neoliberalizmo išraiška 
nebūtinai yra konservatyvi, - bent jau šališkumo atžvilgiu. Kita 
vertus, neoliberalių vyriausybių iškilimas Centrinėje bei Pietų 
Amerikoje, taip pat pokomunistinis perėjimas prie primityvaus 
neoliberalizmo Lenkijoje ir Rusijoje rodo, kad toks ekonomi- 
kos valdymo supratimas nėra vien liberaliųjų visuomenių mo- 
nopolis (žr. Martinez ir Diaz 1996; Przeworski 1991; Smith ir 
Korzeniewicz 1997; Weeks 1995). Naujojo ekonominio libe- 
ralizmo retorika - rinkos, konkurencija ir dereguliacija (valsty- 
binio reguliavimo panaikinimas), - kuri tapo svarbiausiu išsi- 
vysčiusias kapitalistines visuomenes apėmusios Naujosios de- 
šinės ideologijos elementu, vėliau ėmė grįsti ortodoksinę 
tarptautinės politikos strategijos darbotvarkę. 

Neoliberalus požiūris į valdymą, susiklostęs aštuntąjį dešimt- 
metį kaip gerovės valstybės kritika, vis dėlto narpliojo panašias 
problemas: kaip gali būti valdoma rinkos visuomenė ir kokia 
to valdymo apimtis? Neoliberalizmo pavidalai, išplėtoti val- 
dant Thatcher vyriausybei Jungtinėje Karalystėje bei Reagano 

administracijai Jungtinėse Valstijose, buvo gerokai paveikti 
Friedmano monetaristinių teorijų - ypač perspėjimo vyriausy- 
bei pernelyg nesikišti į ekonomiką - bei antipatijos gerovės vals- 
tybės sistemoms, kurios esą kūrusios jos klientų „priklausomy- 
bės kultūrą“ (žr. Friedman ir Friedman 1980). Įsipareigojimą 
palaikyti laisvas rinkas ir minimalią valstybę sustiprino įsitiki- 
nimas, jog vis labiau globalėjančių rinkos procesų jau nebepa- 
siekia tautinių valstybių reguliavimas. Naujojo politinio racio- 
nalumo atstovai laikėsi ganėtinai ortodoksiškų neoklasikinių 
principų, kurie buvo grindžiami požiūriu, jog atsaistyta laisva 
rinka yra svarbiausias veiksnys, nulemiantis ekonomikos funk- 
cionavimo sėkmę ir bendrą socialinį gėrį. Įvairių šalių neolibe- 
ralios vyriausybės stengėsi susitvarkyti su bendromis ekonomi- 
nėmis sąlygomis (fordizmo krizė, pramonės smukimas, globa- 
lizacija), plėtojo bendras valdymo strategijas (dereguliacija, 
privatizacija, gerovės mažinimas) ir aiškino šiuos pokyčius ke- 
liais diskursais (kaip antai įmonė, konkurencija ir lankstumas). 

Apskritai, su neoliberalizmu siejamas strategines retormas 
galima laikyti ilgalaikių valdymo problemų, kurios ištiko rin- 
kos visuomenes, apraiška. Ir Keyneso gerovės valstybės „retor- 
mą“, ir (daugiau ar mažiau) į priekį Žžengiantį privatizavimą 
galima suvokti kaip pastangas nustatyti deramą vyriausybės ir 
rinkos ekonomikos santykį. Be to, šios strategijos rėmėsi eko- 
nomikos „išskyrimu“, kuris savo ruožtu nubrėžė tam tikras ri- 
bas vyriausybei. Neoliberalizmą galima apibūdinti pagal jo san- 
tykį su rinka ir valstybe, grindžiamą: (a) politiniu įsipareigoji- 
mu iš esmės laikytis laisvos rinkos ir (b) valstybės vaidmens 
ekonominiame bei socialiniame gyvenime „sugrąžinimu į anks- 
tesnę vietą“. Toks etosas įsikūnijo daugybėje įvairių politinių 


programų: imta pardavinėti valstybinį turtą ir įmones (nacio- 

nalizuoti komunalines, pramonės bei telekomunikacijų įmo- 
nes), naikinti valstybinį privatų įmonių reguliavimą (radijo bei 
televizijos, finansinių paslaugų, oro transporto, statybos bei 
miestų plėtros), „lankstinti“ darbo rinkų strategiją (profsąjun- 
gų veiklos apribojimai, darbo vietų apsaugos silpninimas, pa- 
šalpas gaunančių bedarbių skatinimas įsidarbinti), atsisakyti vals- 
tybinių funkcijų, o jų vykdymą perduoti privatiems tiekėjams 
(apsaugos ir baudžiamosios tarnybos, vietos valdymo tarnybos). 
Šį sąrašą galima tęsti ir plėsti, nes jis yra bendresnio politinio 
etoso išraiška. Nors tam tikrus vyriausybės „privatizavimus“ 
galima laikyti bendresnio pobūdžio politinio racionalumo as- 
pektais: manoma, jog privatus sektorius geriausiai pritaikytas 
individualios ir kolektyvinės gerovės sąlygoms kurti ir sociali- 
niu, ir ekonominiu atžvilgiu (žr. Barnekov, Boyle 1r Rich 1989). 
Taigi neoliberaliam valdymui būdinga ir techninis, ir etinis lyg- 
muo, jis nurodo ne tik valstybinių funkcijų perdavimą ar pa- 
naikinimą, bet ir kūrimą tokios strateginės aplinkos, kuri būtų 
palanki privataus sektoriaus plėtrai - skatintų individualias, šei- 
mynines bei bendruomenines privačios veiklos formas (žr. 
Heelas ir Morris 1992). Rinkos našumas ir individo gerovė 
tampa pagrindiniais strategijos rezultatų vertinimo kriterijais. 

Visa tai sukuria tokį valdymo būdą, kuris vienu metu teikia 
pirmenybę ekonomikos procesams ir taupiai arba ekonomiš- 
kai siekia valdyti socialinį gyvenimą. Kitaip tariant, konkretus 
rinkos ekonomikos variantas pradedamas laikyti „privalomais 
bet kokios politikos rėmais“ (Pusey 1991: 18), nesvarbu, ar ji 
būtų aiškiai ekonominio pobūdžio, ar ne. Rinkos racionalu- 
mas, imperatyvai bei priemonės susisiejo į tokį neoliberalios 
politikos požiūrį, kuris jau neapsiribojo akivaizdžiomis „eko- 
nominėmis“ problemomis — infliacija ar nedarbu, o buvo pri- 

taikytas ir iš tradicijos „socialinėms“ sritims - sveikatos apsau- 
gai bei švietimui. Pastaruoju atžvilgiu neoliberalioms progra- 
moms buvo būdingas ypatingas požiūris į gerovės politiką. Vie- 
nas svarbiausių neoliberalių valdymo programų punktų, ypač 
angliškose demokratijose, buvo gerovės valstybės „sugrąžini- 
mas į ankstesnę vietą“. Šias programas paskatino ne tik prakti- 
nis noras sumažinti valstybines išlaidas, bet ir tam tikri įsitiki- 
nimai apie tikruosius valstybės uždavinius bei individų parei- 
gas. Konkrečiai tariant, buvo laikoma, jog gerovės struktūros 
skatina „priklausomybės“ kultūrą: individai žino, jog valstybė 
jiems suteiks tam tikras socialines bei ekonomines paslaugas, o 
tai slopina individų iniciatyvą, nepriklausomybę ir sugebėjimą 
rinktis (žr. Mead 1986). Šiuo atžvilgiu atkreiptinas dėmesys į 
priešingumą ankstesniam argumentavimui, jog aprūpinimas ge- 
rove esąs būtinas tam, kad individai galėtų įgyvendinti savo, 
kaip nepriklausomų piliečių, sugebėjimus (žr. Marshall 1950). 
Neoliberalių vyriausybių atsakas buvo gerovės valstybės apim- 
ties ribojimas mažinant išlaidas, plėtojant privatizavimą bei per- 
duodant valstybines funkcijas į privačias rankas, o valstybės ir 
piliečio santykius nusakant rinkos terminais. Kalbant rinkos 
žargonu, paslaugų sferos vartotojai paverčiami klientais, tad 
žmogus gali „vartoti“ sveikatos apsaugą ar aukštesnįjį išsimoks- 
linimą lygiai kaip atostogas ar stereoaparatūrą. 

Šiuo atžvilgiu nėra aišku, kokiu mastu pats neoliberalizmas 
išreiškė valstybės „sugrąžinimą į ankstesnę vietą“, įsivaizduo- 
jant nelyg atsileidžia rinką suėmę kietos vyriausybės rankos 
gniaužtai. Nors pasipriešinimas „didžiajai vyriausybei“ buvo 
esminis neoliberalų retorikos elementas, tačiau nebuvo paiso- 
ma dviejų svarbių dalykų, susijusių su ekonominio gyvenimo 
reguliavimu. Pirma, pati rinka yra reguliavimo forma - tą patvir- 

tintų dauguma liberalių ekonomistų (žr. Hayek 1976 [1949]: 
79: 2003: 81). Maža to, konkurencinės rinkos formos didžiąja 
dalimi yra išsaugomos valstybės veiksmais. Polanyi (1957 
[1944]: 147-152; 2002: 153-158) parodo, kokia ilga, nors ir 
netolydi, yra laisvos rinkos liberalizmo, kaip valstybės vykdo- 
mos ekonominės politikos, istorija. Rinka, užuot reiškusi „lais- 
vą“ nuo vyriausybės sritį (dar mažiau „prigimtinės laisvės“ sis- 
temą), yra įsteigiama konkrečiomis reguliavimo formomis. 
Neoliberalių vyriausybių vykdomas privatizavimas ir valsty- 
binio reguliavimo panaikinimas (dereguliacija) šiuo atžvilgiu 
veikė ne vien kaip užsimezgančių rinkų „išlaisvinimas“, o tie- 
siog kaip jų kūrimas įvairiose srityse - energetikoje, viešaja- 
me transporte ar sveikatos apsaugoje. Rinkas reikėjo išrasti 
ten, kur jų anksčiau nebuvo. Naujosios rinkos formos buvo 
iškreiptos, valdomos ir ribojamos keletu būdu: svarbus buvo 
valstybinių akcininkų daugumos vaidmuo, vartotojų išlaidų 
kontrolė ir įstatyminių reguliatorių panaudojimas. Tad neoli- 
beralizmas yra toks požiūris į ekonomikos valdymą, kuriam 
būdinga steitizmas — rinkos struktūroms kurti, išsaugoti ir 
kontroliuoti pasitelkiami politiniai instrumentai, užuot pa- 
prasčiausiai jas „išlaisvinus“. 

Antra, neoliberali dereguliacija vis labiau virto neįžengiamu 
„re-reguliacijos“ tankumynu, kur be paliovos dauginosi pusiau 
autonominiai valstybinių organų komitetai, pramonės reguliuo- 
tojai, valstybiniai kontraktai, vartotojų teisių statutai, ombuds- 
menai (pareigūnai, tiriantys piliečių skundus prieš valstybines 
įstaigas), stebėjimo ir kontrolės organai bei audito procesai. 
Neoliberalios programos apėmė ne tik valstybinių įstaigų pri- 
vatizavimą ir daugumos rinkos veiksmų dereguliavimą, bet ir 
įvairių valstybinių paslaugų „marketizavimą“ - rinkos modelių 

pritaikymą valdymui organizuoti bei vykdyti. Marketizavimas 
įgavo įvairių pavidalų nelygu sąlygos, tačiau pastebimai ėmė 
skatinti valstybinių agentūrų konkurenciją ir sutartinius santy- 
kius, taikyti korporacinį „naujos valstybinės vadybos“ modelį, 
plėtoti visuomeninių įstaigų ir privačių asmenų partnerystę, Ver- 
tinti pagal sumokėtus pinigus bei eksploatacines savybes (žr. 
Hood 1991; Osborne ir Gaebler 1992). Sąrašą galima ir tęsti, 
tačiau svarbiausia tai, kad jame įrašyti dalykai nėra glaudžiau 
susieti su jokiu aiškiu rinkos modeliu. Ko gero, pagrindinis 
veiksmingas rinkos bruožas yra reikalavimas, kad skirtingos 
agentūros turėtų (būtų priverstos) konkuruoti dėl valstybinių 
fondų - taip rinka tampa ir valstybinių, ir privačių išteklių 
paskirstymo modeliu. Tačiau politikos srityje imtas taikyti ne- 
paprastai patogus, „nešiojamas“ ir sykiu neapibrėžtas rinkos 
modelis. Kaip tik dėl to, kad rinkos koncepcija, grindžianti 
viešojo sektoriaus reformas, yra visada kaiti ir dažnai itin 
silpna - kartais tai tėra ne kas kita, kaip našumo ir pridėtinės 
vertės retorika, - ji taikoma daugybėje įvairių politikos sri- 
čių, apimančių transportą, miestų plėtrą bei nedarbą. Maža 
to, mintis, jog rinkos priemonės yra iš esmės išreguliuojan- 
čios, užtemdo griežtas ekonominio ir politinio reguliavimo 
formas, kurios lydėjo neoliberalias reformas. Nors rinkos re- 
formas iš dalies paskatino neoklasikų kritika „didžiosios vy- 
riausybės“ atžvilgiu, jos pačios įtvirtina naujus vyriausybinių 
agentūrų valdymo būdus ir kuria „antros eilės vyriausybinių 
gėrybių ir paslaugų rinką“ — sveikatos apsaugos, švietimo ir 
įkalinimo paslaugos, - kuri tarpininkauja viešajai ir privačiai 
sritims (Gordon 1991: 36). 

Naujos rinkos ekonomikos: pokomunistinio 
pereinamojo laikotarpio problemos 


Neoliberalizmui būdingą doktrinietišką požiūrį į laisvas rin- 
kas, regis, patvirtino komunistinės planinės ekonomikos žlugi- 
mas Vidurio bei Rytų Europoje XX a. devintojo ir paskutinio- 
jo dešimtmečių sandūroje. Sovietinis komunizmas rėmėsi idė- 
ja, jog ekonomiką galima racionaliai sutvarkyti žmogaus proto 
pastangomis, taikant technologijos laimėjimus, užvaldant gamtą 
ir šalinant nepriteklių. Laikantis tokio modelio, suderinti eko- 
nominio planavimo sprendimai turėjo pakeisti Engelso vadin- 
tą rinkos „anarchiją“, o socialinės paskatos ekonominei veiklai 
turėjo išgyvendinti pelno akstiną. Tačiau paaiškėjo, kad cent- 
ralizuoto planavimo nepakanka sudėtingam, nenuspėjamam, 
kaičiam ekonomikos gyvenimui įvaldyti, o ypač - atsakyti į 
„poindustrinės“ ekonominės tvarkos iššūkius, kilusius aštun- 
tojo dešimtmečio pradžioje (žr. Bauman 1992; Habermas 
1990). Sovietinis komunizmas pasirodė esąs nesuderinamas 
su demokratijos ir laisvės principais - tą paliudijo brutalus 
sąjūdžių, siekusių įgyvendinti „socializmo žmogišku veidu“ 
idėją, nuslopinimas, itin akivaizdus Čekoslovakijoje 1968 me- 
tais. Kai kurių teoretikų manymu, galutinis sovietinio projek- 
to žlugimas, pareikalavęs milžiniškų žmogiškų bei ekonomi- 
nių sąnaudų, parodė, jog nebėra jokio pagrindo planavimą 
laikyti perspektyvia laisvų rinkų alternatyva, o bendriau kal- 
bant, buvo liberalaus kapitalizmo, kaip ekonominės bei poli- 
tinės organizacijos būdo, „triumfas“ (žr. Fukuyama 1992). 
Kompetentingesni kairiajam sparnui atstovaujantys kritikai 
pripažino precedento neturintį, nors ir netobulą liberalaus 
kapitalizmo gebėjimą užtikrinti demokratines laisves kartu su 

santykine medžiagine gerove (žr. Blackburn 1991a ir ypač En- 
zensberger 1991). 

Vis dėlto pokomunistinio pereinamojo laikotarpio patirtis 
privertė suabejoti lengvai pasiekiamu glaudžiu liberalios de- 
mokratijos ir laisvų rinkų ryšiu (žr. Blackburn 1991a; Craw- 
ford 1995; Holmes 1997; Lavigne 1995). Bendrai kalbant, 
perėjimas prie rinkos ekonomikos buvo atsisakymas politiš- 
kai valdyti ekonominę veiklą, nesiimant reikiamai efektyviai 
pertvarkyti pramonę (žr. Crawford 1995). Rusijos ar Lenki- 
jos atvejai paliudijo, kad privatizavimo programos leido su- 
telktinai užgrobti valstybės turtą - eiliniams žmonėms buvo 
duotos tik teorinės „akcijos“, nepagrįstos akcininkų kontro- 
le, juolab galimybe gauti dividendus. Pereinamojo laikotarpio 
ekonomikos teorija daugelyje buvusių sovietinių valstybių — 
tai aršios spekuliacijos ir galingos kapitalistinės ideologijos 
samplaika: visi šioms pereinamojo tarpsnio ekonomikoms te- 
kę iššūkiai buvo suvedami į primityvų pasirinkimą tarp laisvų 
rinkų ir grįžimo į komunizmą. Vis dėlto valstybinio reguliavi- 
mo panaikinimas ir privatizavimas savaime negalėjo laiduoti 
ekonomikos efektyvumo, ką jau kalbėti apie politinį stabilu- 
mą, socialinę bei ekonominę gerovę (alternatyvaus požiūrio į 
Lenkijos atvejį žr. Johnson ir Loveman 1995). Ekonominio 
liberalizmo diegimas nacionalinėse valstybėse „šoko terapi- 
jos“ būdu, kaip kad nutiko Rusijoje ar Lenkijoje, kur neegzis- 
tavo politinio ar pilietinio liberalizmo tradicija (žr. Sidoren- 
ko 1999), pasirodė esąs nepakankama sąlyga rinkos kultūrai 
plėtotis. Pavyzdžiui, buvo neaišku, kaip individai gali supras- 
ti savo rinkos „interesus“ arba kaip tiems interesams galima 
geriausiai atstovauti. Nors neformali ekonomika komunizmo 


laikais teikė tam tikrų rinkos paskatų, joje išplito įvairių kyši- 

ninkavimo, išnaudojimo ir grasinimų būdų, kurie naujomis 
sąlygomis tapo elgesio modeliu ir įsivyravo rinkos ekonomi- 
koje. Tokie santykiai neformalioje ekonomikoje dažnai prieš- 
tarauja ir laisvos rinkos mainams, ir įstatyminiam reguliavi- 
mui, tad gali pakirsti liberalizavimo vyksmą, kadangi nepasi- 
tikėjimas ir senų bičiulių rato ryšiai mažina rinkos procesų 
efektyvumą. Savojo rato ryšių tinklai, protekcijos ir reketas — 
tuo buvo mėginama paaiškinti pereinamojo tarpsnio problemas 
Rusijos ekonomikoje, kur paskutiniojo XX a. dešimtmečio pa- 
baigoje korupcija buvo taip įsigalėjusi, jog pavertė sąžiningą eko- 
nominę elgseną tiesiog iracionalia (žr. Woolcock 1998). Rusijos 
problemos, regis, ypač patvirtina argumentą, jog viešo legitimu- 
mo formos ir rinkos elgsenos normos turi daugiausiai reikšmės 
ekonomikos efektyvumui. Rusijos sąlygomis laisvos rinkos samp- 
rata daugiausiai buvo nusakoma paprasta priešprieša centrali- 
zuotai valstybės kontrolei, - kitaip tariant, be jokių pozityvių 
savybių, — o praktiškai reiškė politikų ir jų verslo draugų kontro- 
liuojamas rinkas (žr. Crawford 1995). Šiuo atžvilgiu ekonomi- 
kos liberalizavimas visiškai skiriasi nuo liberalios valstybės kūri- 
mo, nes tokios valstybės vaidmuo, kaip būtų pasakęs Adamas 
Smithas, yra ginti rinkos principus nuo tų, kurie siekia iškreipti 
rinkas savo pačių pasipelnymui. Tokia yra pozityvi valstybės teo- 
rija: jei valstybei skirta veikti tik kaip naktiniam sargui, tai ji ir 
turėtų elgtis kaip tas sargas. 

Anapus valstybių ir rinkų 
Valdymas... 


Tie liberalizmo pavidalai, kuriuos pasitelkė kapitalistinių šalių 
vyriausybės XX a. pabaigoje ir kurie vyravo pereinamojo lai- 
kotarpio ekonomikos teorijoje, nebuvo apeiti ir kylant analiti- 
kų susidomėjimui „valdymo“ klausimais. Terminas „valdymas“ 
(governance) reiškia ganėtinai neapibrėžtą sritį, apimančią gin- 
čus dėl privačių interesų valdymo, neokorporatizmo, mezo- 
korporatizmo, korporacinės demokratijos, socialinės ekono- 
minės teorijos ir asociacinio valdymo (žr. Amin ir Thrift 1995; 
Berger 1981; Cawson 1985; Cohen ir Rogers 1995; Etzioni 
1988; Etzioni ir Lawrence 1991; Hirst 1994; Matzner ir Streeck 
1991; Scholten 1987; Streeck 1988; Streeck ir Schmitter 1985; 
taip pat žr. Jessop 1995). Šiuos įvairius požiūrius vienija bend- 
ras bruožas: dėmesys naujoms ryšių struktūroms, kurios susie- 
ja politines, ekonomines ir pilietines institucijas 1r reguliuoja 
socialinį bei ekonominį gyvenimą. Aiškinamasi, kaip restruk- 
tūrizuojami santykiai tarp šių sektorių arba kaip perskirstomi 
jų uždaviniai, kuriant naujas valdymo institucijas bei tinklus, 
peržengiančius tradicinius valstybės ir rinkos skyrimus. 
„Valdymas“ skiriasi nuo „valdžios“ (government) tuo atžvil- 
giu, kad pirmasis terminas neapsiriboja formalios viešosios val- 
džios praktikomis, o iškelia „privačius“ socialinio ir ekonomi- 
nio gyvenimo reguliavimo būdus. „Valdžia“ (government) nu- 
rodo formalų arba oficialų bendresnio „valdymo“ (governance) 
aspektą. Taigi viename lygmenyje požiūriai į valdymą kritikuo- 
ja įprastinius modernių socialinių struktūrų analizės būdus ir 
ardo klasikinį valstybės, rinkos ir visuomenės atskyrimą (žr., 

pvz., Streeck ir Schmitter 1985). Kitame lygmenyje įrodinėja- 
ma, jog istoriškai kinta valstybės galios (žr., pvz., Streeck 1995). 
Šiuo atžvilgiu nerimaujama dėl politinio ir ekonominio regulia- 
vimo problemų globaliniame kontekste, dėl tautinės valstybės 
„krizės“, jos gebėjimo vadovauti ir kontroliuoti. Neokorpora- 
tizmo teorijos ypač aiškinasi, kaip vyriausybės galėtų valdyti eko- 
nominius procesus laisvam kapitalui išsivadavus iš trišalių pla- 
navimo sąlygų, būdingų klestinčiam korporaciniam kapitalizmui 
(žr. Streeck 1995: plg. Hirst ir Thompson 1996; Matzner ir 
Streeck 1991). Valdymo sampratos talkino analizuojant pusiau 
valstybinių agentūrų, privačių plėtros korporacijų ir pusiau rin- 
kos darinių išplitimą reguliavimo srityje, neoliberalams stengiantis 
viską privatizuoti ir išskaidyti centrinę vietinę valstybę. 

Šis įvairialypis tyrinėjimų laukas ypač įdomus dėl to, jog su- 
sieja politinės teorijos ir ekonominės analizės sroves. Reikšmin- 
gai valdymo teorijos plėtrą pastūmėjo institucinė ekonomika, 
ypač sandorių sąnaudų ekonomikos teorija (žr. Coase 1937, 
1960, 1984: Williamson 1975, 1985). Šių krypčių atstovai krei- 
pia dėmesį į korporacinio reguliavimo ir sąveikos rinkose bū- 
dus, kuriuose veikia kintantis „valdymo mišinys“, sudarytas iš 
rinkos mainų, tarpusavio santykiais grindžiamų sutarčių ir vidi- 
nės hierarchijos (žr. Williamson 1985). Ekonominė „valdymo“ 
kalba savo ruožtu pradėta vartoti, nusakant demokratinės orga- 
nizacijos ir atstovavimo būdus, peržengiančius oficialios valsty- 
bės politikos ribas (žr., pvz., Cohen ir Rogers 1995; Hirst 1994). 
Įvairioms valdymo teorijos atmainoms būdingi savi tyrinėjimų 
objektai, tačiau jas visas vienija tam tikras bendras dalykas: iš 
tradicijos valstybinei valdžiai priskiriami darbai - ekonomikos 
vadyba, atstovavimas interesams, tarpininkavimas ekonominei 


ir pilietinei sritims — perkeliami į išplėstinį socialinio 1r ekono- 

minio valdymo lauką. Sitaip suprobleminamas ne tik formalus 
valstybės darnumas, bet ir rinkos atskyrimas, rinką suvokiant 
kaip laisvo vienijimosi ir privataus ekonominio intereso sritį. 


„Ir valdomumas 


Kaip atsakas į Michelio Foucault veikalą apie valdymo racio- 
nalumus arba „valdomumą“ (governmentality) susiklostė kito- 
kia valdymo klausimų gvildenimo srovė (Barry, Osbourne ir 
Rose 1996; Burchell, Gordon ir Miller 1991; Foucault 1991; 
Gane ir Johnson 1994; Rose 1999). Ypač stengtasi aiškintis 
vietines reguliavimo praktikas skirtingose socialinėse srityse, o 
tos praktikos tik laisvai arba atsitiktinai siejamos su formales- 
niais valdymo procesais. Plačiau kalbant, valdymo studijos ki- 
lo iš institucinės ekonomikos ir valstybės teorijos, jose svars- 
tomi strateginių problemų sprendimo, institucijų modelio ir 
atstovavimo mechanizmų klausimai. Kitokia yra požiūrių į val- 
domumą kilmė - juos paskatino Foucault plėtotas moderniųjų 
valdžios sistemų tyrinėjimas, aiškinęsis, kaip konkretūs regu- 
liavimo objektai - pavyzdžiui, rinka - teigiami tais pačiais dis- 
kursais ir praktikomis, kuriais siekiama juos valdyti. Aiškini- 
mai įvairuoja, tačiau visiems jiems būdingas kritinis požiūris į 
kai kurias normatyvinės kategorijas, pavyzdžiui, pilietinė vi- 
suomenė (Burchell 1991), gerovė (Donzelot 1979, 1991), eko- 
nomika (Meuret 1988; Miller ir Rose 1990; Procacci 1991), 
valstybė (Rose ir Miller 1992) ar kultūra (Hunter 1988). 
Foucault vertinimu, valdomumas nurodo tam tikrą mąsty- 
mo apie valdymo praktikas formą, savęs ir kitų valdymo tikslų 
bei strategijų suvokimo būdą. Foucault plėtota valdymo anali- 

zė neapsiriboja formalia valstybės sritimi, o išplėstiniu būdu 
iškelia įvairiomis institucijomis, diskursais, taisyklėmis bei nor- 
momis grindžiamas praktikas, kuriomis siekiama reguliuoti in- 
dividualų ir kolektyvinį elgesį. Maža to, „valdomumo“ supra- 
timas peržengia tam tikrus techninius elementus - įsakus, vei- 
kėjus, organizacijas, pastatus - ir apima vertybes bei žinojimą, 
kurie formuoja technines valdymo praktikas. Foucault ypač do- 
mino liberalios valdomumo formos, ypač tos, kurias sekdamas 
prancūzų mąstytoju fiziokratu Ouesnay vadino „ekonomišku 
valdymu“ (Foucault 1991: 92). Ouesnay rūpėjo ekonomikos 
vieta valstybės reikaluose; pirmiausia jis pasistengė įsakymo for- 
ma pareikšti valdovams, kad tie nesikištų į laisvą verslo tvarky- 
mąsi — „norint valdyti, nereikia nieko daryti“ (Procacci 1991: 
243). Be to, jis domėjosi, kaip naujas statistinis ekonomikos 
teorijos mokslas galėtų paveikti praktinę politiką (žr. Polanyi 
1957 [1944]: 135; 2002: 143). Šiuo atžvilgiu Ouesnay, kaip ir 
Adamą Smithą, traukė klausimai apie vyriausybės kišimosi į 
besikuriančią rinkos visuomenę ribas. Ouesnay požiūris prik- 
lausė nuo dvejopo ekonomikos supratimo - ji nusakė ir subs- 
tancinę sritį, ir formalų elgsenos modelį. Šiuo atžvilgiu „eko- 
nomiškas valdymas“ reikalavo, kad valdovai taupytų savo pa- 
čių darbą: Polanyi (1957 [1944]: 2002: 124) žodžiais tariant, 
„laissez-faire tebuvo įstatymo ir tvarkos garantavimo principas 
su minimaliomis išlaidomis ir pastangomis“. Ekonomišką val- 
dymo būdą galima nusakyti taip: oficialios arba prievartinės 
veiklos minimalios sąnaudos duoda maksimalių tvarkingos so- 
cialinės reprodukcijos rezultatų. Foucault (1991: 92) šitai 
apibrėžia kitaip: „Valdymo menas tėra galios panaudojimo me- 
nas ekonomikos pavidalu ir pagal ekonomikos modelį“. 
Klasikinė liberalioji teorija rinką laikė sistema, kurios veiki- 

mas paklūsta vidinei logikai ir užtikrina nepriklausomą veiklos 
sritį. Ekonomikos atskyrimas nuo kitų socialinio gyvenimo sr1- 
čių iškelia naują valdymo problemą: kaip suprasti ir reguliuoti šių 
skirtingų ekonomikos ir visuomenės sričių sąryšį. Tokie XVIII a. 
pabaigoje kelti klausimai buvo nukreipti prieš tam tikrą požiūrį 
į vyriausybės objektą ir funkcijas. Foucault teigia, jog tuo metu, 
plėtojantis statistikos mokslui, ir sukuriama sąvoka „gyvento- 
jai“, suvokiama kaip tam tikras dydis - objektyvi tikrovė, kurią 
galima fiksuoti, tikrinti ir koreguoti jos dydžio, pasiskirstymo, 
augimo atžvilgiu ir pagal daugybę vietinių sveikatos, santuokos, 
amžiaus, darbo, turto, gimimo, mirties ir kitų rodiklių (Foucault 
1991: 99-100; žr. Hacking 1990). Kaip tik ši prielaida leidžia 
Foucault laikyti „biopolitiką“ populiacijų valdymu, ji grindžia ir 
tuos tyrinėjimus, kurie aiškino šiuolaikinį socialinio gyvenimo 
reguliavimą valdomumo atžvilgiu. Mažiau žinoma, jog Foucault 
stengėsi išsiaiškinti, kaip gyventojų valdymas yra susijęs su rin- 
kos ekonomikos atsiradimu (iš vėlesnių veikalų, kuriuose plėto- 
jami ekonominiai Foucault idėjų aspektai, žr. Burchell 1991; De- 
fert 1991; Donzelot 1991; Ewald 1991; Miller ir Rose 1990; 
Procacci 1991). Pats Foucault besikuriančias socialinio admi- 
nistravimo programas sieja su ekonomikos diskursais. Į gyven- 
tojus, kurie moderniaisiais laikais tapo pagrindine valdymo ap- 
linka, yra žvelgiama ekonominiu požiūriu - jie yra socialinė rin- 
koje vyraujančių mainų santykių matrica. Kaip tik toks gyventojų 
ir ekonomikos sąryšis, o sykiu ir prieštaravimas, kylantis iš to, 
kad gyventojai suvokiami kaip kišimosi, o rinka - kaip nesikiši- 
mo vieta, iškelia naują valdymo problemą: kaip ir kokiu mastu 
reguliuoti rinką gyventojų labui. 

Foucault mintys apie liberalųjį valdomumą - tiksliau kalbant, 
jo ekonomiško valdymo samprata - tvirtai grindžiama šiuo anks- 

tyvuoju modernybės periodu. Vis dėlto požiūris, jog liberalus val- 
dymo menas yra dvilypis - nukreiptas į ekonomiką ir savo veiklo- 
je taikantis ekonominius modelius, pasirodė labai tinkamas neoli- 
beralizmui tyrinėti (Barry, Osborne ir Rose 1996; Rose 1992, 1993, 
1999). Neoliberalaus „ekonomiško valdymo“ atstovams tiek vy- 
riausybės tikslai, tiek priemonės pirmiausia yra ekonominio po- 
būdžio dalykai. Rinkos klestėjimas — patikimiausias socialinio 
gėrio pagrindas, o ekonomikos principai laiduoja, kad vyriausy- 
binės agentūros siektų rinkoje nukaltų efektyvumo, atsipirkimo 
ir ekonomiškumo standartų. Kitaip tariant, rinkos imperatyvai 
nulemia ir valdymo tikslus (dereguliacija, privatizacija), ir prie- 
mones (vidaus rinkos, kontraktų kultūra). Taigi neoliberalus val- 
dymo menas gali būti laikomas „galios panaudojimo ekonomi- 
kos pavidalu ir pagal ekonomikos modelį menu“. Valdomumo 
sampratos skatina žvelgti plačiau - kaip į skaičiavimo ir regulia- 
vimo programas, reikalingas socialiniam ir ekonominiam gyve- 
nimui tvarkyti, o tas gyvenimas gali ir neišsitekti nusistovėjusio- 
je valstybės struktūroje. Valdžios formos, veikiančios teoriškai 
„nevalstybinėse“ institucijose, dažnai tapdavo nepastebimos dėl 
to, Jog politinis ir ekonominis diskursas griežtai atskyrė viešą ir 
privačią sritis. Tačiau socialinio ir ekonominio gyvenimo plana- 
vimas, vadovavimas bei kontroliavimas yra tikslingos valdymo 
praktikos, nesvarbu, kas jas kildina - valstybės aparatas, privati 
firma, ar to, kas vieša, ir to, kas privatu, „partnerystė“. 


Apibendrinimas 


Siame skyriuje aptarėme įvairius požiūrius į valstybių ir rinkų 
santykius. Norėjome parodyti, kaip įvairūs teoretikai stengėsi 

išsiaiškinti, kokios yra tikrojo valstybės vaidmens rinkos pro- 
cesuose ribos ir kaip šios teorijos siejasi su konkrečiais politi- 
niais bei ekonominiais derinimais. Kėlėme klausimą, kaip bu- 
vo suprantamos ir nustatomos politinės valdžios ribos rinkos 
struktūrų, santykių ir veiklos atžvilgiu? Tačiau aptardami šiuos 
dalykus kėlėme sau ir kitą, labiau kritišką tikslą. Ginčijamas vals- 
tybės ir rinkos santykių pobūdis perša mintį, kad jas skirianti 
riba yra labai pralaidi. Tai nereiškia, jog rinkos visuomenėje vals- 
tybė yra tik „santykinai savarankiška“ ekonomikos atžvilgiu (ar- 
ba atvirkščiai), o kad jas skiriančios ribos yra toji vieta, kur vyks- 
ta tarpusavio sąveika, reguliavimas ir tarpininkavimas. Valstybės 
ir rinkos sąveika atitinka konkrečias ekonominio valdymo for- 
mas tam tikrais politiniais tarpsniais. Pavyzdžiui, vienu metu eko- 
nomika valdoma pagal korporatistinius valstybės, pramonės ir 
darbininkų sąjungų santykius, kurie padeda apriboti „laisvus“ 
rinkos procesus nustatomomis kainomis ir pajamomis. Kitu me- 
tu darbo jėgos arba finansų rinkos yra „išlaisvinamos“ iš vyriau- 

sybės „negyvos rankos“*. Kiekvienu atveju valstybės strategiją 
lydi argumentas, kad ji skatins didesnį rinkos efektyvumą (šiuo 
atžvilgiu „efektyvumas“ primena kilnojamąją šventę). Vis dėlto 
šios strategijos ne tiek atskleidžia deramą rinkų (arba šiuo atveju 
valstybių) funkcionavimą, kiek įvairovę būdų, kuriais rinkos yra 
formuojamos, pasitelkiant skirtingas reguliavimo taktikas. Tad 
rinkos visuomenės santvarka gali būti suprantama kaip politinės 
santvarkos problema, sprendžiama pasitelkus ir socialinę teori- 


ją, ir valdymo strategijas. 


* Negyva ranka (lot. mortua manus) - juridinis terminas, reiškiantis nekilnoja- 


mojo turto valdymą be teisės perduotu:. 

Komercija ir kultūra 


Įžanga 


Jau esame ne kartą pažymėję, kad rinkos tyrinėjimai yra susis- 
teminti pagal intelektualinio darbo pasidalijimą. Ko gero, nie- 
kas geriau jos neapibūdins už Weberio formalaus ir substanci- 
nio racionalumo terminus: vienas ekonominės analizės objek- 
tas yra formaliai racionali rinkos elgsena ir mechanizmai, o 
substancinės vertybės, socialiniai santykiai ir visuomeninės sant- 
varkos formos, kurių šitaip nėra įmanoma aiškintis, suvokia- 
ma kaip išorinės rinkų aplinkybės, rinkų kritikos pagrindas, 
taip pat esminės rinkos ar ekonominės tvarkos ir apskritai vi- 
suomeninės santvarkos sąlygos. Terminas „kultūra“ yra svar- 
biausias veiksnys nusakant, kas rinkos visuomenėje yra „kita“ 
racionalaus ekonominio veiksmo atžvilgiu. Šis terminas buvo 
vartojamas pažymėti rinkų foną - juo buvo ženklinamas pla- 
tesnis prasmės ir socialumo pasaulis, kuriame formuojasi sko- 
niai ir troškimai, lūkesčiai ir ekonominės paskatos. „Kultūros“ 
sąvoka grindė ir rinkos visuomenės kritiką, nes atstovavo vi- 
soms toms vertybėms, tapatybėms ir gyvenimo sritims (pavyz- 
džiui, idealiąją, kaip priešingybę materialiajai), kurios, regis, 
buvo išstumtos iš veikimo lauko, kur viešpatauja utilitariškas 
savanaudiškumas, - tad kultūros globon patenka visi tie daly- 
kai, kuriems būdinga tikrasis vertingumas, o ne vien ekonomi- 

nė vertė. Galiausiai sąvoka „kultūra“ vartojama kaip etiketė, 
apibūdinanti „socialinius klijus“ - tai tradicijos ir įpročiai, lo- 
jalumai ir etiniai įsipareigojimai, socialinį gyvenimą kuriantys 
solidarumo, o ne anomijos dvasia. 

Šiame skyriuje labiausiai aiškinsimės kultūros, kaip rinkos 
visuomenės kritikos ir gynybos nuo tos visuomenės, sampratą. 
Konkrečiau kalbant, ir kritika, ir gynyba glaudžiai susijusios su 
kultūros, kaip „išraiškos formų“, apibrėžtim: kultūra apima es- 
tetikos objektus - meną ir literatūrą; įvairias raiškos sritis — 
filosofiją, religiją ir, tiesą sakant, socialinę teoriją; kasdienybės 
formas - aprangą, medijas ir gyvenimo būdus, kuriuos atspindi 
žmogaus būstas, laisvalaikis ar netgi darbas. Kultūros terminas 
nurodo tą esminį dalyką, kad šios formos yra prasmingo socia- 
linio gyvenimo išraiška ir sykiu priemonė tam gyvenimui ręsti. 
Pagal plačiausią apibrėžimą, kuris dar kartais vadinamas ant- 
ropologiniu požiūriu, kultūra yra prasmingai sustruktūrintas 
socialinio gyvenimo ir veiksmo būdas, įžvelgiamas visuomenės 
sukuriamose medžiaginėse ir objektyviose vertybėse (medžia- 
ginėje kultūroje). Taigi kultūra, kaip rinkos visuomenės kriti- 
ka, gali įgauti įvairių formų - tarkim, imti ginti meną nuo ko- 
mercializacijos išpuolių, reikštis argumentais, įrodinėjančiais, 
jog prasmingą kasdienybės struktūravimą vis labiau valdo su- 
prekinimas, tai ir liudija vartojimo kultūra. 

Vėliau detaliau aptarsime moderniojoje mintyje vyraujan- 
čias skirtingas nuomones dėl to, koks yra rinkos jėgų ir kultū- 
ros pobūdis. Viena vertus, rinkos jėgos reiškiasi kaip manipu- 
liuojančios arba naikinančios kultūrą, paverčiančios ją tunkci- 
niu ekonominio viešpatavimo elementu, o kultūros „tiesą“ lyg 
ir laiduoja jos atsietumas nuo materialinių interesų. Kita ver- 


tus, galime įžvelgti du „išlaisvinančius“ rinkos mechanizmų as- 

pektus: pakirsdami kultūrinį elitą bei autoritetus ir priartinda- 
mi kultūrą prie kasdienio gyvenimo, jie iškelia liaudiškąją kul- 
tūrą; be to, jie kuria gausią medžiaginę kultūrą, kuri teikia sim- 
bolinius išteklius prasmingam socialiniam gyvenimui. Kritiško 
požiūrio į šias takoskyras atstovai teigia, jog rinkos racionalu- 
mo įsiveržimas į kultūros sritį sukėlė įvairiausių socialinių pa- 
tologijų. Mes kaip tik ir aptarsime masinės kultūros teorijas, 
menininko ir kitų kultūrininkų likimą, taip pat marksistinę su- 
daiktinimo teoriją. Kita vertus, įvairios naujos intelektualinės 
srovės - postmodernizmas, kultūros studijos, vartojimo kultū- 
ros teorijos — savaip konceptualizuoja rinkų ir kultūros sąvei- 
kas: didžiuma jų iškelia individų, net ir vartotojų gebėjimą iš- 
versti rinkos visuomenės produktus į savo individualią ar netgi 
prieš tą visuomenę nukreiptą kalbą. Daugelis šių temų bus ap- 
tarta paskutiniame knygos skyriuje: neseniai kultūra imta per- 
kainoti atsižvelgiant į rinkos sąlygas, o šį procesą nulėmė es- 
mingesnis ekonomikos teorijos ir kitų (kultūrinių) teorijų sąry- 
šio permąstymas, kuris vadinamas bendru „kultūros posūkio“ 
socialinėje teorijoje vardu. 


Masinė visuomenė ir rinkos 


Jau imant rutuliotis rinkos visuomenei išryškėjo, jog komerci- 
jos ir kultūros santykiai yra iš esmės prieštaringi. Šią aplinkybę 
turbūt geriausiai apibendrino Leavisas (1930: 2), pasakęs, jog 
„civilizacija“ ir „kultūra“ tampa antiteziniais terminais. Mate- 
rialistiškas, savanaudiškas, standartizuotas industrinės ir rin- 
kos visuomenės (civilizacijos) individas kovoja su idealistišku, 
organišku, autentišku romantinės ir meninės ideologijos indi- 

vidu. Tokie jausmai būdingi abiem pusėms. Žvelgiant kultūros 
atstovų akimis, kapitalistinė civilizacija yra skurdinanti galia ir 
reikia stengtis jos neprisileisti, o ekonomikos teorijos (liberalio- 
sios ir neoklasikinės) požiūriu, formaliai racionali rinkos elgsena 
turi būti saugoma nuo kultūros jėgų, kurios yra neišvengiamas 
išorinis fonas. Paaiškinkime nuosekliau, ką alternatyvioms, kri- 
tiškiau nusiteikusioms ir radikalioms, ir konservatyvioms tra- 
dicijoms reiškia kultūra. Joms ne tiek rūpėjo rinkas apsaugoti 
nuo kultūros, kiek kultūrą „apginti“ nuo rinkų. Ypač moder- 
niuoju tarpsniu dalis kritinės minties atstovų ėmė laikyti kul- 
tūros sąvoką tikru visuomenės etinės būsenos barometru —- 
tos visuomenės, kurioje įsitvirtina rinkos santykiai. Daugėjo 
įrodinėjimų esą rinkos visuomenė „skurdina“ kultūrą arba pa- 
jungia ją komerciniams tikslams. Tad tariamame kultūros 
„nuosmukyje“ galima įžvelgti tikrųjų rinkos santykių įsigalė- 
jimo blogybių. 

Iš tiesų pati kultūros idėja, beje, ir pats žodis radosi kaip atsa- 
kas į rinkos visuomenės ir vartojimo kultūros susiklostymą - tai 
buvo būdas atskirti ypatingas ir privilegijuotas vertybių, paty- 
rimo ir prasmės formas nuo ekonominės vertės, rinkos elgse- 
nos ir utilitariško apskaičiavimo (žr. apibendrinimą Slater 
1997a). Trumpai tariant, kultūros idėja reikalinga tam, kad būtų 
galima atremti nuogąstavimus esą rinkos visuomenės plėtra nus- 
kurdins, o gal sunaikins „tikrąsias“ ar „autentiškas“ vertybes, 
„tradicinius“ ar „organiškus“ išraiškos pavidalus, „aukštąsias“ 
ar „universalias“ bei „autonomiškas“ meno ir minties formas. 
Kita vertus, „kultūra“ yra ne tik atsakas į rinkos santykių įsivy- 
ravimą, nes pats komercinimas tėra vienas iš daugelio moder- 
niųjų išpuolių prieš tradicinę visuomeninę santvarką ir verty- 
bėmis bei skirtingumu grindžiamas statuso hierarchijas. Tokio 

analitinio požiūrio pradininkas Raymondas Williamsas (1985) 
„kultūros ir visuomenės“ tradiciją laiko priešinimusi daugybei 
įvairių naujų modernybės scenoje pasirodžiusių dalyvių - la- 
biausiai „masėms“ arba „minioms“, kurių kūrimąsi paskatino 
urbanizacija ir pramoninės darbo jėgos koncentracija. Dėl de- 
mokratijos ir viešosios nuomonės laimėjimų ar reikalavimų ma- 
sės laipsniškai įgauna politinį pavidalą, tad į jas vis daugiau 
dėmesio kreipia nauji komunikacijos kanalai bei medijos. 

Klasikiniuose Williamso (1985) „kultūros ir visuomenės“ tra- 
dicijos nuo XVIII a. pabaigos tyrinėjimuose sąvoka „kultūra“ 
apima įvairiausio pobūdžio baiminimąsi (taip pat ir kai kurias 
modernybės teikiamas galimybes), kad rinkos santykių įsigalė- 
jimas ir demokratiniai reikalavimai griauna tradicinę tvarką, 
pagal kurią žmonės žinojo savo vietą, vertybės buvo įrašytos 
tradiciniuose ir natūraliuose santykiuose, besirutuliojančiuose 
kaupiantis patirčiai, o darbas ir reprodukcija buvo glaudžiai 
susiję su gamtos ritmais. Pripažįstama, jog Leavisas aiškiausiai 
išreiškė ir išaukštino romantinį netekto pasaulio pasiilgimą — 
tas pasaulis esąs autentiškesnis už industrinės modernybės pa- 
gamintąjį, kuris dabar stoja prieš moderniuosius subjektus nusa- 
vinamų prekių pavidalu. Aną pasaulį pragaišino įvairios jėgos - 
individualizmas, utilitariškas ir savanaudiškas apskaičiavimas, 
mechanizacija ir masinė gamyba, raiškos formų perkėlimas į 
pramoninę, pelno siekiančią gamybą, o ne liaudišką gyvense- 
ną, individo įžvalgą ar religinę jauseną, taip pat individualaus 
pirkimo ir vartojimo įsivyravimas kolektyvinių tradicijų, ritua- 
lų ir tokio gyvenimo būdo atžvilgiu. 

Kultūra apibūdinama kaip sritis, kurioje iš rinkos visuome- 
nės jau išnykusios vertybės yra arba tiesiog išsaugomos, arba 
pateikiamos nesusvetimėjusios - pokapitalistinės ateities pro- 

vaizdžio pavidalu (panašiai šeima - moterys ir vaikai - laikoma 
savotiška priebėga, kompensuojančia emocinę viešojo gyveni- 
mo stoką). Leavisas aiškina, jog kadaise tam tikras kalbos, atsa- 
ko bei atjautos autentiškumas ir kilnumas buvo būdingi kas- 
dieniam gyvenimui, o šiuo metu tie dalykai aptinkami tik ge- 
rokai išretėjusioje didžiojo meno ir literatūros srityje, į kurią — 
komercinėje visuomenėje - patenkama ne socializuojantis prak- 
tiniame gyvenime, bet veikiau mokantis anglų literatūros. Kul- 
tūra nuo šiol gyvuoja didžiuosiuose literatūros kūriniuose, ku- 
rie išsaugo vertybes ir perduoda „visa, kas geriausia mąstytuo- 
se ir išjaustuose dalykuose“, o ne kasdieniame gyvenime, kur 
vyrauja dirbtinė reklamos ir pigių žiniasklaidos sensacijų kul- 
tūra (žr. Hoggart 1977 [1957]), pataikaujanti pačiam žemiau- 
siam „bendram vardikliui“. Anksčiau kultūros tiesa ir autentiš- 
kos vertybės, kurios padeda žmonėms deramai veikti, natūra- 
liai kildavo iš jų praktinio gyvenimo, o šiandien kultūros tiesa 
priklauso nuo jos autonomiškumo praktinio gyvenimo atžvil- 
giu, nes tas gyvenimas vis labiau užvaldomas instrumentinio 
apskaičiavimo, individualaus savanaudiškumo ir gamybos. 
Kultūros autonomija šiuo atžvilgiu reiškia bent jau du daly- 
kus: pirmiausia, atsiribojimą nuo ekonominių vertybių, me- 
no kūrimą paisant savo vidinių dievų, o ne rinkos stabų; ant- 
ra, priešinimąsi dirbtinei, neautentiškai „kultūrai“, kylančia: 
rinkoje ir per rinką, tam niekingam demonui, kuris gimsta 
neišmanėliškiems žmonių skoniams susiporavus su kapitalis- 
tiniu turto geismu. Palyginkime tai su romantine menininko 
asmenybe, išlaisvinta iš aristokratų ir pirklių globos ir leidžian- 
čia sau klausytis vien vidinio balso, aukštojo modernizmo at- 
veju - klausančio tik nepriklausomos meninių priemonių Io- 
gikos ir meninės prigimties. 

Rinkos tarpininkavimas kultūrai buvo tik bendro moralinio 
nuosmukio aspektas, o tas nuosmukis atsirado, ekonominėms 
jėgoms įsiveržus ten, kur joms ne vieta. Kultūros suprekinimo 
problema buvo susijusi ir su jos masine gamyba. Kadaise buvo 
manoma, jog kultūrą kuria savo amatą išmanančių žmonių dar- 
bas, tačiau poreikis gaminti rinkai ir gauti pelną vertė kultūros 
gamintojus pasitelkti tuos pačius pramonės laimėjimus, kokius 
naudoja ir kiti plataus vartojimo prekių gamintojai, - darbo 
pasidalijimas, standartizacija ir biurokratinė racionalizacija 
apėmė ir tuos procesus, kurie buvo laikomi grynai intuiciniais, 
neracionaliais, asmeniškais ir organiškais (tai yra kūrybiniais). 
Šį pokytį teoriškai aptarė ir konservatoriai, pavyzdžiui, Leavi- 
sas, ir neomarksistai, pavyzdžiui, Adorno, plėtojęs „kultūros 
industrijos“ supratimą, prie kurios dar sugrįšime. 

Įsidėmėtina, jog Williamsas kalba apie „kultūros 17 visuome- 
nės“ tradiciją: mat nors šios pakraipos kritiniai diskursai aiški- 
no esą komercinės ir industrinės visuomenės problemas įma- 
noma spręsti tik meno autonomijos, jo atsiribojimo nuo visuo- 
menės sąlygomis, tačiau juos palaikančio bendro susirūpinimo 
pobūdis vis dėlto buvo nepaprastai socialinis ir išties politinis. 
Prisiminkime Edmundo Burke'o įrodinėjimą, esą ekonominis 
ir kultūrinis racionalizmas tiesiogiai griauna visuomeninę sant- 
varką (vadinasi, veda į giljotiną), arba Matthew Arnoldo iškel- 
tą būtinumą rinktis tarp „kultūros ir anarchijos“, aiškiai bylo- 
jantį apie nerimą, kad rinkos liberalizmu išlaisvintos galios ne 
tik naikina meninius etalonus, bet ir užkerta kelią pačiai visuo- 
meninei santvarkai. Ancien rėgime socialinį statusą įtvirtino kos- 
minėje tvarkoje, kurioje taip pat buvo įtarpuoti abipusio įsipa- 
reigojimo ir ištikimybės saitai; marketizacijoje glūdėjo prielai- 
da, jog laisvai sutartį sudarantys individai yra formaliai lygūs, 


KOMERCIJA IR KULTŪRA 237 


kuri skatino praktinę monetarizacijos galią: visi turintys pini- 
gų (jų jau nevaržo paprotinė teisė), gali viską nusipirkti - statu- 
są, kultūrą, žemę, rangą ir postą - ir viskas gali būti išstatyta 
parduoti. Tad ir menų persikėlimas iš rafinuotos globėjų aplin- 
kos į buržuazinio, o vėliau ir liaudiško skonio prekyvietę, ir 
nouveau riche gyvenimo būdų ir vartojimo kultūros iškilimas 
skambėjo lyg laidotuvių varpai tradicinėms statuso hierarchi- 
joms, kurios iki tol laidavo ir kokybę, ir tvarką. Jeigu bet kas, 
turintis pinigų, gali nusipirkti dvarą, išsimokslinimą, vietą ma- 
dingame kurorte, bilietą į operą, vadinasi, jau nebe paveldėtas 
statusas ar estetinis kilnumas (įgimtas ar išugdytas), o rinkos 
galia nuo šiol valdo ir visuomeninę, ir kultūrinę tvarką. 


Menininkas rinkoje 


Įvairūs moderniųjų laikų socialinių sluoksnių atstovai yra asme- 
niškai suinteresuoti ir pasmerkti „nuskurdintą“ kasdienio mo- 
dernybės gyvenimo kultūrą, ir nužymėti jai priešišką autono- 
miškos kultūros lauką: tai ir menininkai, tapę priklausomi nuo 
rinkos, ir aristokratai, iš aukšto žvelgiantys į pinigais aptekusius 
nouveaux riches, ir sotūs buržua, nerimaujantys dėl miesto gau- 
jų, demokratinės visuomenės ar vulgarių naujų masinių audito- 
rijų, kurias išlaisvino rinkos kapitalizmas. Vis dėlto atidžiau įsi- 
Žiūrėję į šių įvairių socialinių veikėjų užimamą visuomenėje vie- 
tą, pastebime tam tikrą dvilypumą: net ir smerkiantys rinką 
menininkai bei auditorijos sykiu priklauso nuo jos - mat rinka 
suteikia jiems galimybę apskritai patirti sąlytį su kultūra. 
Pavyzdžiui, Johnas Breweris (1997) studijoje apie XVIII a. 
Britanijoje 1mtus formuluoti kultūros ir skonio apibrėžimus tei- 

gia, jog šimtmečio bėgyje menai persikėlė, nors ir ne visiškai, iš 
dvaro į miestą, nuo mecenavimo santykių perėjo prie rinkos san- 
tykių. Šiam procesui rutuliojantis, menai tapo „platesnės visuo- 
menės nuosavybe“, įgavę „daugiau komercinės ir mažiau rafi- 
nuotos kultūros“ pavidalą (xvii). Sykiu iškilo įvairiausi kultūros 
verslininkai, teikę visuomenei naujus menų suvokimo būdus. Bu- 
vo steigiami komerciniai leidėjų, spaustuvininkų ir knygų par- 
davėjų tinklai, teatras ar opera pradėti lankyti perkant bilietą ar 
įsigyjant abonementą, daugėjo susirinkimų salių, pramogų sodų 
ir viešų meno parodų. Viena vertus, tai buvo sveikinama, nes 
„vaizduojamasis menas buvo laikomas vienu moderniąją komer- 
cinę visuomenę apibūdinančių bruožų“ (xix), o ne sritimi, pati- 
riančia komercializacijos grėsmę. Tiesą sakant, optimistiškai nu- 
siteikusių Apšvietos mąstytojų, pavyzdžiui, Hume'o ir Smitho 
įsitikinimu, komercija ir kultūra itin suderinamos dėl to, kad 
rinkos yra svarbus civilizuojančio proceso veiksnys, paskatinęs 
tikrąją skonio, mandagumo, rafinuotumo ir menų pažangą. 
Kita vertus, Brewerio teigimu, net ir entuziastingiems šių pro- 
cesų palaikytojams vis dėlto sunkiai sekėsi skirti meniška nuo 
komerciška, „vaizduotės malonumus“ nuo „apetito tenkinimo“ 
(87); jie stengėsi apibrėžti „žmogiškų pastangų lauką, kuris ne- 
būtų nei utilitarinis, nei racionalus, bet teiktų malonumą, nes 
veiktų žmonių jausmus“. Tokios perskyros buvo labai svarbios 
naujais profesionalais tapusiems ir nuo rinkos priklausomiems 
menininkams, kurie „buvo išlaikomi pelningų auditorijų ir kar- 
tu pilni apmaudo dėl jų galios“ (96) bei pinigais grindžiamo jų 
vulgarumo. Tačiau šios perskyros buvo dar svarbesnės pačioms 
naujoms pelningoms auditorijoms - jos stengėsi atskirti savo ra- 
finuotus estetinius potyrius nuo vulgaresnių liaudiškų pramogų, 
kurioms kelią atvėrė toji pati kultūrinė ir miesto rinka. Galų 

gale iki šių dienų gyvoje mąstymo srovėje (vaizduojamasis) me- 
nas buvo iš naujo apibrėžtas kaip geriausias vaistas nuo klestin- 
čioje rinkos visuomenėje kylančių prabangos ir materializmo 
ydų - jis veikia tol, kol yra atsiribojęs nuo „geidulių ir mamo- 
nos“, nuo „apetito tenkinimo“ ir „pelno vaikymosi“ (89). Aiš- 
kiausiai ši mintis buvo išreikšta apibrėžiant tikrąją kultūrą kaip 
autonomišką ir nežemišką estetinį patyrimą, apimantį meno kū- 
rinių kontempliaciją „nesuinteresuotu“ požiūriu. Įsivaizduoki- 
te, kaip XIX a. viduryje romantinis menininkas ir buržuazinė 
operos lankytojų auditorija skambant Wagnerio muzikai galėda- 
vo nė nekrustelėdami išsėdėti septynias valandas. 

Pagal šiuos vertinimus, marketizacijoje glūdi tam tikra kul- 
tūrinė dialektika: kultūra autonomizuojama ir komercializuo- 
jama tuo pačiu metu. Mintis, kad tam tikri žmogaus darbo pro- 
duktai vadintini „menu“, tam tikri žmonės laikytini „meninin- 
kais“, o tam tikros praktikos - „meninėmis“, prieštaringai 
sąveikauja su komercija. Viename lygmenyje tokia specializa- 
cija iš dalies įteisinama kaip būdas apsaugoti „tikrąsias“ verty- 
bes nuo komercinių (arba nuo liaudiško, žemo lygio skonio, 
kurį įtvirtina rinkoje kultūrinė perkamoji galia). Paprastai ta- 
riant, menininkai ir jų darbai turėtų skirtis nuo kasdienio gyve- 
nimo ir darbo. Menininko vaidmuo yra avangardinėmis for- 
momis ėpater la bourgeoisie - įžeidinėti tiek viešų komercinių 
vertybių, tiek respektabilių šeimyninių vertybių pasaulį, tuo pat 
metu trykšte trykštant panieka buržuazinei auditorijai ir de- 
monstruojant nepriklausomybę nuo jos, nors ši auditorija iš 
esmės yra jų meno rinka ir materialinė bazė. Kitame lygmenyje 
vadinamoji nepriklausoma kultūra galima iš dalies dėl naujų 
kultūrinių ankstyvosios modernybės rinkų, kurios išlaisvino 
daugybę meno formų iš tradicinių religinės ir aristokratinės 

globos aplinkybių 1r leido joms užmegzti ryšį su naujomis, pla- 
taus vartojimo prekes perkančiomis auditorijomis. Pastarojo 
meto teorijoje ši dialektika buvo plėtojama, remiantis Bour- 
dieu darbais. Pavyzdys yra Mike'o Featherstone'o darbai (1991, 
1995), kuriuose nagrinėjami ypatingi naujų kultūros specialis- 
tų interesai bei strategijos, taip pat jų gebėjimas pasinaudoti 
konkrečiomis institucinėmis bei rinkos galimybėmis savo so- 
cialinei galiai bei padėčiai stiprinti. Modernieji kultūros ga- 
mintojai juda tarp dviejų polių, gindami savo privilegijuotus 
kultūros anklavus ir pasitelkdami rinkas savo kūrybai platinti 
bei remti, nors tai ir kelia pavojų, jog bus demonopolizuota ir 
pertvarkyta jų autonomiška estetinė sritis, kurią jie taip stengė- 
si išgarsinti. Šiuolaikiniai kultūros analitikai (pavyzdžiui, Ha- 
bermas 1985 ir Huyssen 1986) užfiksavo šią dialektiką moder- 
nizmo ir postmodernizmo nuostatų prieštaroje. Aukštasis mo- 
dernizmas ypač stengėsi visiškai atsieti meną nuo kasdienio 
gyvenimo, meniniu vientisumu laikydamas atsidavimą vidinei 
ypatingo estetinio mediumo logikai bei savybėms (pavyzdžiui, 
„būti tapybiškam“); šiuo atžvilgiu atmetamas visoks išorės spau- 
dimas meninei praktikai, ypač finansinis - pardavinėti meną 
publikai. Postmodernizmas pripažino, kad užglaistydami spra- 
gas tarp meno ir kasdienybės neišvengiamai sutariame su ko- 
mercine kultūra ir rinkos procesais, kurie formuoja modernią- 
ją gyvenimo patirtį. Vadinasi, Roberto Venturio žodžiais, turi- 
me „mokytis iš Las Vegaso“, netgi naudotis bei mėgautis 
populiariąja ir komercine kultūra, nesvarbu, ar paverstume ją 
meno turiniu (dadaizmo bei popmeno atvejai), ar iš akademi- 
nio meno srities apskritai pereitume į rinką. 

Bourdieu ir Featherstone'as daro išvadą, jog svarbiausias da- 
lykas šioje dialektikoje yra kultūrininkų ir publikos kova, sie- 

kiant įteisinti savąjį socialinį, kultūrinį bei ekonominį kapitalą 
socialinėje rinkoje: 


Sąlygos, palankios kultūros srities autonomizacijai, leis kultūrininkams 
labiau monopolizuoti, reguliuoti ir kontroliuoti kultūrinę produkciją, iškel- 
ti ją virš ekonominės produkcijos. <...> Antraip sąlygos, keliančios pavojų 
kultūros srities autonomijai <...> taps palankesnės kitoms kultūrininkų 
grupėms arba skatins naujas tų grupių sąjungas su kitomis įtakingomis 
ekonomikos veikėjų grupėmis. <...> (Featherstone 1995: 16). 


Bendroje Bourdieu sistemoje kultūros sritis vaizduojama taip: 
ją struktūrina konkurencinės strategijos, kuriose „rinkų“, „kapi- 
talo“ ir „konkurencijos“ terminai vartojami ir tiesiogine, ir per- 
keltine prasme. Kultūrinė konkurencija, siekiant legitimuoti sa- 
vąjį estetinį kapitalą (nesvarbu, ar atsiskiriant nuo rinkos visuo- 
menės, ar naudojantis ta visuomene), vykdoma „lygiai kaip“ 
ekonominė konkurencija - taikomi racionalūs ir strategiški iš- 
teklių panaudojimo, įvertinimo ir nuvertinimo būdai, stengia- 
masi vieno pavidalo kapitalą paversti kito pavidalo kapitalu. Tuo 
pat metu nauji kultūriniai skoniai, kompetencija ir legitimacijos 
gali tapti puikiausiais būdais stiprinti savąją rinkos padėtį ir kelti 
socialinį statusą. Kultūrininkai konkuruoja tiek su kitomis socia- 
linėmis grupėmis ir kapitalais (įskaitant ir pramoninę buržuazi- 
ją, kuri vis dėlto dažnai sukuria savo auditoriją 1r rinką), tiek su 
kitais kultūros specialistais. Štai kodėl postmodernizmas iš da- 
lies aiškinamas kaip visetas strategijų, siekiančių legitimuoti var- 
totojiškus skonius ir naujų kultūros tarpininkų gaminius, o tie 
tarpininkai daugiausia kyla iš žemesniojo viduriniosios klasės 
sluoksnio ir yra nusiteikę prieš juos atstūmusią aukštąją moder- 
nistinę kultūrą. Nauji skoniai ir skonio struktūros - pavyzdžiui, 

ironiškasis kičas, - įteisinami derinant rinkos populizmą ir an- 
tielitizmą, kultūrą susiejant su kasdieniu gyvenimu, plėtojant nau- 
jus akademinius ir intelektualinius diskursus - postmodernizmą 
ir kultūros studijas, steigiant ir plečiant naujas veiklos sritis — 
reklamą, dizainą bei multimedijas. 

Galų gale, kaip pažymi Featherstone'as, Bourdieu (1983) sėk- 
mingai išskiria tam tikrus kultūros ir rinkos santykius ir pažy- 
mi tokiais terminais, kurie aiškiai rodo socialinės, kultūrinės ir 
ekonominės konkurencijos ryšius. Pirmiausia „ribotos kultūri- 
nės produkcijos laukas“ (uždaras, sakralinis, aukštasis menas) 
atskiriamas nuo „plataus masto kultūrinės produkcijos“ (rin- 
kai skirta kultūra); šis skyrimas grindžiamas esminiais gamin- 
tojo sumetimais - sakraliniais ir ekonominiais, o tarp jų plyti 
estetinių praktikų sritis (Bourdieu 1983: 329; Featherstone 
1995: 30). Čia galima išskirti avangardininkus ir bohemos ats- 
tovus, kurių tapatumą lemia kuo aiškiau deklaruojama auto- 
nomija rinkos atžvilgiu; įvairias kultūrines institucijas - akade- 
mijas ir muziejus, kurie yra santykinai nepriklausomi nuo rin- 
kos ir įtvirtina savas simbolines hierarchijas bei kanonus; 
aukštuomenės ir aukštesniosios klasės globėjų remiamus kul- 
tūros gamintojus, kurių kultūrinės veiklos sėkmė yra „glaudžiai 
susijusi su ekonominiu pelnu ir sėkmingu pasirodymu rinko- 
je“; masinę auditoriją pasiekiančius arba populiarumą liaudyje 
pelnančius kultūros gamintojus, kurių produkcija labai priklauso 
nuo rinkos diktato (Featherstone 1995: 30). 

Šį vaizdinį dar turėtų papildyti valstybės vaidmuo remiant 
kultūrinę menininko autonomiją (ir išties padedant kultūros 
„kokybei“ atsilaikyti prieš rinkos jėgas - šitai liudija visuome- 
ninio transliuotojo idėja arba „intelektualinė laisvė“ akademi- 


niame pasaulyje). Bent jau Europos socialdemokratinėje ir Bri- 


KOMERCIJA IR KULTŪRA 243 


tanijos gerovės valstybės tradicijose buvo gana anksti pripažin- 
ta, jog nėra gerai, kai rinkos jėgos materialiai remia menininką 
arba palaiko tas kultūros rūšis, kurias imta vis labiau laikyti 
būtinomis tautiniam tapatumui ir tautiniam prestižui. Valsty- 
bės subsidijos menams (humanitariniams mokslams) - ir euro- 
pietišku finansavimo organizacijų pavidalu, ir amerikietiškuo- 
ju dovanojimo bei aukojimo atleidimu nuo mokesčių - apsau- 
go menininką nuo rinkos (taip pat kuria darbo vietas, kaip, 
tarkim, JAV prezidento Roosevelto inicijuota „New Deal“ pro- 
grama aprūpinti menininkus darbu) ir išlaiko „paveldą“. Šalto- 
jo karo metais tos valstybės buvo pradėjusios propaguoti „gry- 
nąją“ laisvę, kurią gali suteikti tiktai turtinga ir liberali Vakarų 
rinkos visuomenė (Fuller 1980). 

Apibendrinant galima teigti, jog rinkos paskatino modernio- 
joje visuomenėje labai galingą kultūrinę dialektiką, kurią at- 
spindėjo ir patirtis, ir socialinė mintis. Troškimas įtvirtinti kul- 
tūrą kaip gryną ir autonomišką sritį, kaip utopinį provaizdį ar 
nostalgišką archaizmą, kaip išsiskiriantį iš rinkos visuomenės 
idealą teikė peno vakarietiškai kultūrinei ir politinei vaizduo- 
tei visais modernybės laikais ir iškėlė gausybę romantiškai nu- 
siteikusių badaujančių menininkų. Kita vertus, rinka pasirodo 
esanti — ne tik doktrinių liberalų mąstyme - liaudiškų pramo- 
gų, kultūrinio ir politinio atsinaujinimo, jaudulio, demokrati- 
nio egalitarizmo ir antielitizmo laukas. Rinka yra išlaisvinimo 
šaltinis tiek postmodernistams, geidžiantiems „mokytis iš Las 
Vegaso“ - kur kas žaismingesnio ir pelningesnio, negu autono- 
miškos modernistinės architektūros meninės citadelės, - tiek 
XVIII a. leidybos verslininkams ir tapytojams, kuriems ji sutei- 
kė jėgų išsilaisvinti iš meno globėjų valdžios. 

Rinkos Ir sudaiktinimas 


Alternatyviai intelektualinei trajektorijai, kuriai rūpėjo kultū- 
ros atsiribojimas nuo rinkos visuomenės, atstovauja marksisti- 
nė tradicija, ypač kritinės teorijos pavidalu. Šios tradicijos po- 
žiūriu, nepriklausomumo ir priklausomumo nuo rinkos įtam- 
pa lemia pačią kultūros formą arba vidinę sandarą, o ypač — 
kritiškas kultūros laikymasis atstu nuo kapitalistinių socialinių 
struktūrų. Išties toji įtampa lemia kultūros (apimančios sąmo- 
nę, idėjas bei estetines praktikas) gebėjimą vykdyti kritikos funk- 
ciją. Šį struktūrinimosi procesą galima daugmaž nusakyti Marxo 
žodžiais, kad „viešpataujančiosios klasės mintys kiekvienoje epo- 
choje yra viešpataujančios mintys“ (Marx 1974 [1845-1846]: 
64: 19, liet. 1974: 39). Tai mintis, kurios išlikusios prasmės 
pernelyg dažnai nepaisoma: rinkos galia virsta kultūrine galia 
per kultūros gamybos ir paskirstymo priemonių nuosavybę (tą 
paliudija įvairios asmenybės, pavyzdžiui, Murdochas, Iurneris 
ir Gatesas). Maža to, komercinė viešpataujančių klasių galia - 
susivienijusi su valstybės galia ir pastarosios perduodama - gali 
laiduoti, pasak Gramsci, neva savarankiškų intelektualų bend- 
radarbiavimą, pavyzdžiui, švietimo srityje, Bažnyčioje, „objek- 
tyvioje“ mokslininko laboratorijoje ir kitur. 

Vis dėlto remiantis kultūros gamybos priemonių nuosavy- 
bės ir kultūrinės ekonomiškai galingų klasių hegemonijos suta- 
pimu, neįmanoma atsakyti į visus esminius klausimus: pavyz- 
džiui, kokios yra jų idėjos ir iš kur jos kyla, kodėl paprasčiausia 
galia perduoti šias idėjas užtikrina mažesnės kultūrinės galios 
klasių pritarimą? Vėlyvesniame marksizme, kurį iš esmės plė- 
tojo Lukacsas, marketizacijos poveikis kultūrai aiškinamas fe- 


tišizmo ir sudaiktinimo sąvokomis, o ne pasitelkiant nuosavy- 

bės politinę ekonomiją ar (kaip ankstesniame skyriuje) klasines 
kultūrinės vertės ir skonio struktūras. Čia siekiama įžvelgti, kaip 
pati rinkos mainų struktūra paveikė tas kultūros rūšis, kurios 
gali būti gaminamos ir išgyvenamos - tiesą sakant, kaip paveikė 
viską, kas gali būti sugalvota ir pasakyta rinkos visuomenėje. 


Objektyvacija, fetišizmas ir sudaiktinimas 


Hegeliškojoje tradicijoje, kuri yra Marxo, Lukacso, Benjamino 
ir Adorno idėjų fonas, kultūros krizė ir iškraipymai pirmiausia 
turi būti suvokiami kaip susvetimėjimo apraiškos. 3-1ame sky- 
riuje aiškinome, jog ši tradicija autentišką kultūrą ir žmogaus 
tapatumą identifikuoja su praktine veikla: socialiniai veikėjai 
savuoju darbu formuoja pasaulį pagal savo poreikius, troški- 
mus, idėjas ir įsivaizdavimą, taigi ir jų darbo produktai - mate- 
rialioji kultūra ir perkeista aplinka - gali būti laikomi jų subjek- 
tyvumo įkūnijimu arba objektyvacija (žr. taip pat Berger ir Luck- 
man 1966, liet. 1999). Kultūra yra geriausiai suprantama kaip 
materialioji kultūra: daiktų kaitymas praktinėje veikloje, atsi- 
žvelgiant į socialines vertybes. Tačiau ta materialioji kultūra 
savo ruožtu ugdo žmones ir jiems tarpininkauja, jų subjektyvu- 
mą struktūrina objektyvus pasaulis, kurį jie patys istorijos ei- 
goje susikūrė. Taigi autentiška kultūra sutapatinama su sociali- 
nių veikėjų gebėjimu sąmoningai įsijungti į šią kūrimo ir savi- 
kūros dialektiką, žinant, jog pasaulis, kuriame jie gyvena, yra 
jų sukurtas ir atviras permainoms pasaulis. Toks žinojimas ug- 
do gebėjimų ir valdyti, ir pažinti pačius save. 

Pagal šią tradiciją kapitalistinės ir racionalios modernybės 
problema yra ta, kad objektyvus pasaulis atkertamas nuo viso- 

kio veikimo: žmonės nebeįstengia susieti savo darbo su kas- 
kart didesniu juos supančių objektų skaičiumi. Objektyvus pa- 
saulis, kurį jie sukūrė, ima rodytis lyg prigimtinė, o ne sociali- 
nė ar istorinė tvarka. Toks susvetimėjimas ir iš to plaukiantis 
fetišizavimas (kai su objektais elgiamasi tarsi su subjektais, ap- 
dovanotais valia ir veiklumu) aptartas įvairiais teoriniais as- 
pektais. Marxas (1976a [1867]; liet. 1957) šitai laikė būdu, 
kuriuo rinkų tarpininkavimas sukelia gamybos ir vartojimo ato- 
trūkį, todėl ima atrodyti, jog objektai atsiranda tarsi iš niekur, 
apdovanoti vidinėmis, su žmogaus darbu nesusijusiomis verty- 
bėmis. Iš tikrųjų pats žmogaus darbas atitolsta nuo žmogiškojo 
subjekto, virsdamas galima pirkti ir parduoti preke. Taigi kaip 
pagrindinis struktūrinis mistifikavimo principas iškyla rinka: ji 
kuria visuomeninės santvarkos vaizdą - kultūrą, - kuris yra 
netikras ir kliudo moderniajam subjektui suvokti save ir įgyti 
reikalingų galių. 

Tradicinis tokios analizės atskaitos taškas yra Marxo pirmas 
Kapitalo tomas - skyrius „Prekinis fetišizmas ir jo paslaptis“; 
čia išdėstyta, kodėl neteisūs yra politiniai ekonomistai, kuriems 
rūpi vien rinkos, vadinasi, netikros regimybės. Šio skyriaus tiks- 
las, kaip ir vėlesnių svarstymų apie sudaiktinimą ir kapitalisti- 
nę kultūrą, - vienu metu plėtoti ekonomikos sociologiją ir ži- 
nojimo sociologiją. Pagrindinė Marxo perskyra (ją aptarėme 
3-1ame skyriuje) - vartojamosios vertės atsiskyrimas nuo mai- 
nomosios vertės prekėje. Marxas (abejotinai) vartojamąją ver- 
tę laiko fizine, jusline, konkrečia, jai esą nebūdinga „nieko mįs- 
lingo“ (1976a [1867]: 163; 1957: 70), o mainomoji vertė „vi- 
siškai nieko bendro neturi su fizine daiktų prigimtimi ir iš jos 
kylančiais daiktų [dinglicb] santykiais“ (165; 71). Atvirkščiai, 
tai yra socialinis žmonių santykis - socialiniai gamybos santy- 

kiai, kuriais darbo produktai atitolinami nuo jų gamintojų ir 
mainomi pagal jų pagaminimui reikalingo abstrakčiojo darbo 
kiekius (priešingai kokybiniams konkretaus darbo santykiams). 
Mainomoji vertė kyla iš šių socialinių santykių ir išreiškia tuos 
socialinius gamybos aktus, bet reiškiasi nepriklausomai nuo jų 
kaip paprastos kiekybinės mainomų daiktų proporcijos. Šie so- 
cialiniai žmonių santykiai „jų akyse įgauna fantastinę santykio 
tarp daiktų formą“ (165; 71). Marxas šį padarinį tučtuojau 
prilygina religijai, atliepdamas jau gerai išplėtotą Feuerbacho 
kritiką, tačiau šįkart mindamas lygiagrečiu antropologiniu ke- 
liu ir laikydamasis „fetišizmo“ termino: dievai ir antgamtinės 
jėgos - Žmogaus proto vaisius — klaidingai laikomi realiomis 
esybėmis su joms būdingomis savybėmis ir galiomis. Jie - o 
panašiai ir prekės — yra „fetišai“ tiesiogine toteminių objektų 
prasme, apdovanoti veikimo ir subjektyvumo galiomis: „Vadi- 
nasi, prekinės formos slėpiningumą sudaro vien tai, kad ji yra 
veidrodis, kuris žmonėms atspindi visuomeninį jų pačių darbo 
pobūdį kaip daiktinį pačių darbo produktų pobūdį, kaip vi- 
suomenines šių daiktų savybes“ (Marx 1976a [1867]: 164- 
165; 1957: 71). 

Svarbu paryškinti, kaip, Marxo įsitikinimu, rinka ir jos stra- 
teginė padėtis nulemia šiuolaikinį sąmoningumą, kultūrą bei 
žinojimą. Ne kas kitas, o rinka - pirmiausia darbo jėgos rinka — 
atkerta daiktų gaminimą nuo gatavų objektų įsigijimo ir varto- 
jimo: tie objektai pasklinda ir gyvena savo gyvenimą. Nei kas- 
dienybės socialiniai veikėjai kasdieniame gyvenime, nei inte- 
lektualai (ekonomistai, žinovai, moralistai), besisukiojantys eli- 
tinės kultūros srityje, negali jų apimti viena konceptualine 
sistema. Rinkos visuomenėje mes iš tikrųjų suvokiame ir pati- 
riame mainomosios vertės santykį tarp objektų: mūsų trokšta- 

mų objektų vertė reiškiasi santykinio pinigų kiekio, o ne paga- 
minimui reikalingo darbo pavidalu. Vyraujant kapitalistiniams 
nuosavybės santykiams, gamyba vykdoma privačiai ir atskirai; 
gamintojai užmezga socialinį ryšį tik mainydami savo gaminius 
rinkoje. Taigi „specifiškai visuomeninis jų privačių darbų po- 
būdis pasireiškia tiktai šių mainų rėmuose. Kitaip tariant, at- 
skiri privatūs darbai faktiškai realizuojasi kaip visuminio vi- 
suomeninio darbo grandys tik per tuos santykius, kuriuos mai- 
nai nustato tarp darbo produktų, o per juos ir tarp pačių 
gamintojų“ (165; 71). Darbas atliekamas privačiai ir atskirai, o 
socialinę formą įgauna tiktai mainų veiksme. Tik mainai įtrau- 
kia darbo jėgą į socialinius santykius, tačiau jie tai daro labai 
abstrakčiu būdu - sulygindami darbą per abstraktų bendrąjį 
mainomosios vertės vardiklį: 


Tik savo Mainų rėmuose darbo produktai įgauna visuomeniškai vienodą 
vertės realumą, kuris yra atskirtas nuo jų kaip vartojamųjų verčių jutiminio 
realumo. Tas darbo produkto susiskaldymas į naudingą daiktą ir į vertę 
Įkūnijantį daiktą praktikoje įvyksta tik tada, kai mainai jau yra pakankamai 
paplitę ir įgavę tokią reikšmę, kad naudingus daiktus galima gaminti spe- 
cialiai mainams, todėl į daiktų turimą vertės pobūdį jau atsižvelgiama juos 
gaminant (166; 72). 


"Taigi rinkos mainai suveda objektyvuotas žmogaus darbo ap- 
raiškas socialiniu atžvilgiu, tačiau tas darbas jau yra abstrahuo- 
tas ir netekęs jokio substancinio turinio. Iš jo nieko nelieka — 
vien kiekybiniai ekvivalentai (kainos) ir konkurencinis akstinas 
kaupti mainomąją vertę, kuri apsisukusi čia pat ima valdyti var- 
tojamąją vertę (visuomenės substanciniai poreikiai ir materialio- 
ji kultūra). Mainomoji vertė nustelbia vartojamąją vertę: bend- 

rasis rinkų dėsnis teigia, kad visos gamybos racionalizavimas su- 
telkiamas į abstrakčios vertės, o ne į ypatingų vartojamųjų Ver- 
čių kaupimą. Maža to, šis mainomosios vertės įsiskverbimas į 
pačią visų mums naudingų dalykų esmę yra sykiu jų substancijos 
bei specifiškumo, jų daiktiškojo unikalumo naikinimas. Viskas 
suvienodinama, kadangi viskas laikoma gaminama ir mainoma 
preke. Ir sykiu į viską žvelgiama kiekybiniu požiūriu, viskas tėra 
paprasčiausias įgyvendintos ar laukiamos vertės rezultatas. 

Nors, kaip jau buvo minėta 3-iame skyriuje, Marxas laiko 
rinką šalutiniu ekonomikos reiškiniu, jis pripažįsta jai pagrin- 
dinį vaidmenį tiek mistifikuojant žmogaus subjektyvumą, tiek 
ištuštinant mūsų objektyvią arba materialiąją kultūrą. Vienas 
dalykas turėtų būti ypač aiškus: Marxas taikosi į socialiai būti- 
nos iliuzijos teoriją. Klaidingi supratimai ir iškreipti objektų 
santykiai rinkos visuomenėje turi būti aiškinami ne kaip indi- 
viduali klaida, apsirikimas ar savanaudiškas sąmokslas. Šie da- 
lykai yra struktūrinis normalus ir neišvengiamas rinkos santy- 
kių aspektas. Tai paskatino Adorno kritikuoti Benjamino mė- 
ginimą aiškinti kapitalistinę kultūrą mitais ir „dialektiniais 
įvaizdžiais“ — esą jis pavertęs fetišizmą sąmonės („svajonių pa- 
saulio“), o ne struktūros dalyku (Bloch et al. 1980: 110-133). 
Marxo įsitikinimu, čia reikia aiškintis, kaip daiktai atrodo ir 
kaip žmonės elgiasi, kada jų gyvenimas priklauso nuo poreikių 
tenkinimo rinkose. Vertė nėra aiškus dalykas; „vertės kaktoje 
neparašyta, kas ji per viena. Dar daugiau: vertė kiekvieną dar- 
bo produktą paverčia visuomeniniu hieroglifu“ (Marx 1976a 
[1867]: 167; 1957: 72). Tokiomis sąlygomis žmonės, tarp jų ir 
intelektualai, negali suvokti realių jėgų, nulemiančių jų egzis- 
tenciją (ne mainų, o gamybos santykių), tad negali veiksmingai 
laikytis savo interesų politikos ar ekonomikos srityje. 

Adorno: kultūros industrija 


Ši struktūrinės analizės linija į bendrą kultūros ir sąmonės teo- 
riją buvo išplėtota didžiąja dalimi remiantis „sudaiktinimo“ su- 
pratimu, kuris vėlesniems marksistams - pradedant Lukdcsu, - 
palaikiusiems dialogą su Weberiu bei Simmeliu, padėjo nuo pre- 
kinio fetišizmo pereiti prie kapitalistinės kultūros teorijos (žr., 
pvz., Frisby 1988; Rose 1978). Theodorui Adorno daugeliu 
atžvilgių labiausiai pavyko, pasitelkus sudaiktinimo sąvoką, nuo 
rinkos santykių teorijos pareiti prie moderniosios sąmonės ir 
kultūros aiškinimo. Adorno nuomone, kultūrinės rinkos blo- 
gybės tėra platesnio instrumentinio racionalumo įsiviešpatavi- 
mo apraiška (šitaip jis išplečia Weberio ir Simmelio teoriją, ap- 
tartą 3-1ame skyriuje), kurią Maxas Horkheimeris ir jis (1979) 
nusakė „Apšvietos dialektika“. Filosofiniame ir kultūriniame 
lygmenyje instrumentinį racionalumą Adorno apibūdina „ta- 
patumo mąstymo“ sąvoka. Tapatumo mąstymas konkretybę vi- 
siškai įtraukia į universalybę. Šitai geriausiai išryškina pozity- 
vizmas, - tas moderniųjų laikų įsitikinimas, jog neaprėpiamą 
gamtinių ir socialinių objektų pasaulio įvairovę su visa jos jus- 
linių savybių, istorinių aplinkybių ir socialinių santykių konk- 
retybe galima be nuostolių užfiksuoti moksliniais principais, 
neutralia stebėjimo kalba, kiekybinėmis išraiškomis arba 
abstrakčia mainomąja verte. Kalbant abstrakčia vokiečių filo- 
sofinės tradicijos kalba, visos skirtingos modernaus ratio ap- 
raiškos grindžiamos prielaida, jog objektai ir jų sąvokos gali 
būti laikomi tapačiais arba identiškais dalykais. Adorno įsitiki- 
nimu, tiesa ir kritika kyla suvokiant objektą ir sąvoką skirian- 
čią spragą, jas nulemia esamų ir galimų būti dalykų prieštaravi- 
mas. Rinkos institucijos (kaip išsiaiškinome 3-i1ame skyriuje) 

grindžiamos formalia prielaida esą ekonominiai veikėjai yra 
laisvi ir lygūs. Netapatumo mąstymas arba „negatyvioji dialek- 
tika“ supriešina realų objektą su jo sąvoka; šiuo atveju stengia- 
masi — šitai darė ir Marxas - formalias kapitalistinės rinkos 
laisves priešinti su joje glūdinčiais laisvės supratimais ar paža- 
dais, statyti akistaton, kas yra objektas ir kuo jis „pats norėtų 
būti“. Pavyzdžiui, savarankiško vartotojo figūra ideologiniu po- 
žiūriu įkūnija laisvės sampratą ir palaiko (klaidingą) tvirtinimą 
esą ši laisvė jau pasiekta rinkoje. Kritiškai nusiteikusio teoreti- 
ko uždavinys yra išsiaiškinti rinkos santykių įkūnytą utopinį 
aspektą („laisvė“) ir priešpriešinti jam „tai, kas yra“: begėdišką 
spragą tarp formalios laisvai sutartis sudarančių rinkos veikėjų 
lygybės ir išnaudojimo, gamybos priemonių nuosavybės netu- 
rėjimo bei pajamų nelygybės prievartos. Tiesą sakant, vartoto- 
jo savarankiškumo fikcija iškreiptu būdu pasitarnauja kaip vie- 
na priemonių realiai nelaisvei palaikyti ir socialinėms tos ne- 
laisvės sąlygoms (gamybos santykiams) užmaskuoti. 
Netapatumo mąstymas iš esmės gilinasi į formalaus ir subs- 
tancinio racionalumo sritį: tapatumo mąstymo viešpatavimo 
problema kaip tik ir glūdi būde, kuriuo į bendrybę įtraukiant 
konkretybę iš pastarosios atimama jos ypatinga vertė bei savy- 
bės. Visos konkretybės tampa priemonėmis kitiems tikslams 
siekti; netekdamos savaiminės vertės, visos jos pasidaro vieno- 
dos, žvelgiant dieviškojo, mokslinio, filosofinio cogito arba nau- 
dos siekiančių rinkos veikėjų požiūriu, pastarieji meta lauk vi- 
sas (substancines, konkrečias) vartojamąsias vertes ir lyg apsės- 
ti puola kaupti (bendrąsias, abstrakčias) mainomąsias vertes. 
Netapatumo mąstymo atstovai, atsigręždami į „sąvoką“, siekia 
sugrąžinti objektui ir prasmę, ir tiesą ir vėl kelti klausimus apie 
vertes, tikslus ir troškimus, o ne vien svarstyti meistriškumo ir 

efektyvumo dalykus. Apšvietos dialektikos tragedijos esmė ta, 
kad konkretybės įtraukimo į bendrybę procesas, kuris raciona- 
lumu ir empiriniu stebėjimu numitino gamtą, sykiu pavertė ją 
beprasmiu viešpatavimo objektu, visus substancinės vertės klau- 
simus pakeitęs gryna manipuliacija. 

Adorno laiko rinką konkrečiu tokio viešpatavimo proceso 
pavyzdžiu, bet kartu ir privilegijuotu jo vykdymo mechaniz- 
mu. Jis pasitelkia beveik pažodinę Marxo versiją: rinkos tarpi- 
ninkavimas esąs mainomosios vertės viešpatavimas vartojamo- 
sios vertės atžvilgiu, vadinasi, universalybė (pinigų kiekis, kaip 
„abstraktaus turto forma“) visiškai nustelbia konkretybę (var- 
tojamąsias vertes, kaip unikalias juslines konkrečių daiktų sa- 
vybes). Tiesą sakant, utilitarizmo taip aiškiai atskleistas vyks- 
mas, kai žmogaus paskatų ir jų objektų įvairovė pajungiama 
vienai vienintelei esmei — naudai, rutuliodamasis rinkoje visiš- 
kai suvienodina įvairialypį objektų pasaulį - jie skiriasi tik kaip 
tam tikri kiekiai. Kapitalistinė gamyba neišvengiamai pajungta 
rinkai, todėl viskas gaminama ne vartojimui, o pelnui. Jai ne- 
rūpi (arba rūpi tik nepaprastai tarpiškai) konkretūs žmonių po- 
reikiai ir troškimai, vidinės objektų savybės, juslinis žmonių ir 
daiktų santykis. Į visus šiuos dalykus žvelgiama vien abstrak- 
čios vertės kiekio maksimizavimo (kaupimo) požiūriu. Abstrakti 
mainomosios vertės logika valdo kultūros esmę ir vertę (varto- 
jamąją vertę). Taigi kapitalizmui būdingas vartojamosios ver- 
tės pajungimas mainomajai vertei tėra vienas Apšvietos racio- 
nalumo vykdyto juslinės daiktų konkretybės ištirpdymo bend- 
rybėje pavyzdys. 

Adorno įtikinamai parodo, jog šis įtraukimas persmelkia vi- 
sus objektų apytakos aspektus, tokiu požiūriu grindžiama Ador- 
no ir Horkheimerio „kultūros industrijos“ teorija. Nesyk įspė- 

jama (pavyzdžiui, Adorno 1991: 87), jog šia fraze anaiptol ne- 
norima pasakyti esą šiuo metu kultūra yra tiesiogine žodžio 
prasme gaminama pramoniniu būdu. Tačiau tvirtinama, jog vi- 
si kultūros gamybos, paskirstymo ir vartojimo aspektai racio- 
nalizuojami, atsižvelgiant į mainomąją vertę. Nors suprekini- 
mas ir rinkos mainai anaiptol nėra naujas dalykas, vis dėlto 
kultūros industrijos iškilimas rodo esminį kokybinį perėjimą iš 
liberalios buržuazinės visuomenės į monopolinio kapitalizmo 
tarpsnį. Anksčiau 


kultūra, suprantama tikrąja šio žodžio prasme, ne tik prisiderindavo prie 
žmonių, bet ir visada protestuodavo prieš sustabarėjusius juos valdančius 
santykius, šitaip išreikšdama pagarbą žmonėms. Kultūrą įtraukiant ir in- 
tegruojant į tuos sustabarėjusius santykius, žmonės dar kartą pažemina- 
mi. Kultūros objektai, būdingi kultūros industrijai, nebėra ir prekės, jie yra 
grynų gryniausios prekės (87). 


Štai, tarkim, meninė technika kadaise reiškė meno kūrinio 
„vidinę organizaciją“ arba „vidinę logiką“ (kaip vėlyvajame mo- 
dernizme), o technika kultūros industrijoje nusako rinkos pa- 
skirstymą ir industrinę-mechaninę reprodukciją, taigi dalykus, 
kurie „visada yra išoriški jos objektui“. Šitaip kultūra ir visuo- 
menė, užuot buvusios savarankiškos ir vidujai viena kitai prie- 
šingos, tampa vienu ir tuo pačiu dalyku. Praktiniu ir sociologi- 
niu požiūriu, kultūra jau nebėra „išorinis savo objektui“ daly- 
kas, nes dabar ji atlieka integruojantį ir funkcinį - o ne kritiškai 
atitolinantį - vaidmenį visuomeninėje santvarkoje: kultūra įt- 
raukiama į reklamą, pardavimus, laisvalaikį bei pramogas. Ji 
tampa priemone didinti pardavimus bei pelną ir sykiu įtraukti 
moderniuosius piliečius, kaip vartotojus, į kapitalistinę santvar- 

ką: tam ji pasitelkia įvairias eskapizmo ir pramogų formas, ku- 
rios teikia žmonėms pasitenkinimą, taip pat padeda jiems at- 
gauti proto bei kūno jėgas, kad galėtų dar daugiau dirbti. 
Taigi šiuolaikinei kultūrai būdingi ir netikras universalumas, 
ir netikras konkretumas. Nepaisant pliuralizmo ir įvairovės re- 
gimybės, kultūros industrija priskiria kultūros produktus įvai- 
rioms bendrybių rūšims. Pirma, visa kultūra racionaliais bū- 
dais gaminama kaip plataus vartojimo prekės. Antra, funkci- 
niu požiūriu akivaizdi kultūros prekių įvairovė suvedama į 
pramogų, poilsio bei eskapizmo patirtis - šioms sritims būdin- 
ga integruojanti funkcija. Trečia, šitai įgyvendinama per for- 
malias paties kultūros objekto savybes - tame objekte po ap- 
gaulinga tariama įvairove iš tikrųjų glūdi vienodumas ir lygia- 
vertiškumas. Adorno ir Horkheimeris iškelia būdus, kuriais 
„pseudoindividualizmas“ užtamsina tikrojo individualumo sty- 
gių kultūros industrijos produktuose: tie produktai iš tikrųjų 
yra standartizuotos prekės, kurias tam tikromis gudrybėmis mė- 
ginama pateikti kaip išskirtinumo apraišką. Merginų popgru- 
pė „Spice Girls“ nešioja beprasmius „merginų galios“ simbo- 
lius, o grupė „All Saints“ išreiškia savo moteriškumą gatvės 
žargonu. Kultūros industrijos produktai visiškai pavaldūs aiš- 
kiai „formulei“, kuri visas konkretybes funkciškai susieja su 
tam tikrais bendresniais lūkesčiais - ritminė džiazo figūra, se- 
rialų struktūra ir siužetas, simboliškos kino žvaigždžių figūros 
ir visi kiti dalykai turi skatinti vartojimą, tad maksimizuoti par- 
davimus. Kad įteisintų savo pretenzijas teikti kultūrines pra- 
mogas, kultūros industrijai nepaprastai svarbu visais šiais atve- 
jais palaikyti vartojamosios vertės ir konkretybės iliuziją. 
Kultūrinės industrijos produktų ir jų priešingybės - savaran- 
kiško meno - skirtingumo nereikėtų painioti su prekių ir ne- 

prekių arba rinkos gamybos ir savarankiško kūrybinio genijaus 
skirtingumu. Adorno teigia, jog didysis savarankiško ir kritiš- 
ko meno tarpsnis buvo įmanomas buržuazinėje epochoje kaip 
tik dėl to, kad menininko sugebėjimas išlaikyti save parduo- 
dant kūrinius leido užmegzti su auditorijomis netiesioginius, 
tarpininkavimu grindžiamus santykius, išlaisvinusius iš tiesio- 
ginės Bažnyčios, valstybės ar mecenatų globos. Tokią kultūrinę 
dialektiką mes ir aptarėme, kalbėdami apie Brewerio ir Feat- 
herstone'o teorijas. Adorno teigia, jog aukštasis menas susi- 
laukdavo mokios buržuazinės publikos auditorijos dėmesio kaip 
tik dėl to, jog (veidmainingai) skelbėsi grynuoju menu, esančiu 
aukščiau vertės ir mainų, poreikio ir pelno žaidimų. Be to, Ador- 
no svarbu ir tai, kad aukštasis menas ir autonomiškas menas 
nėra vienas ir tas pats dalykas: aukštasis menas, - kurį iliustruoja 
paniekos vertas dirigentas Toscanini, perkamiausias aukštojo 
kultūrinio legitimumo žymeklis, - itin lengvai pasiduoda visiš- 
kam suprekinimui, industrinės gamybos racionalumui, funkci- 
nei integracijai, šabloniškai standartizacijai ir pseudoindividua- 
lizmui perleisdamas visas konkretybes. Priešingai perkamam 
aukštajam menui, autonomišką meną išreiškia vos keletas kū- 
rinių, gebančių išlaikyti kritišką atstumą suprekinimo atžvilgiu 
ir nevirsti preke. Adorno tikrai nėra elitistas pagal Leaviso šab- 
loną, veikiau jis yra radikalus, - iš tiesų netgi įkyrus - dialekti- 
kas. Jis puikiai suvokia, jog palaikydamas vieną ar kitą didžio- 
sios perskyros tarp autonomiškos ir vartotojiškos kultūros (kurią 
išreiškia 1r aukštieji, ir populiarieji menai) pusę, šiurkščiai 1š- 
duotų pagrindinius principus, nes „pats padalijimas yra (rin- 
kos kapitalizmo] tiesa“ (Horkheimer ir Adorno 1979: 6). Nei 
autonomiškas, nei aukštasis menas savaime nėra geras ar tik- 


ras, tačiau geriausiu atveju tie menai kreipia į skilimą, kuris 

atskleidžia socialinius jį sukėlusios rinkos visuomenės priešta- 
ravimus. Net jei autonomiškas menas išlaiko kritišką atstumą 
nuo rinkos visuomenei būdingų lygiavertiškumo ir tapatumo 
dėsnių, jis tai daro kaip tik varžančių, nelygių, ribotų „sociali- 
nių prielaidų“, klasinės ir išnaudotojiškos sistemos pagrindu 
arba jos kaina. Nei aukštasis, nei autonomiškas menas nėra skirti 
vien elitiniam jų, kaip paskutinio tiesos prieglobsčio, brangini- 
mui; veikiau jie yra patogi pozicija, leidžianti suvokti, jog — 
laikantis įkvepiančios formuluotės, kurią Adorno pasiūlė Ben- 
jaminui, - ir aukštasis menas, ir industriškai pagamintas varto- 
tojiškas menas „nešioja kapitalizmo stigmas, abiejuose juose 
glūdi pokyčio elementai. Abu jie yra atplėštos integralios lais- 
vės pusės, laisvės, kuria jie vis dėlto taip ir nesutampa“ (Bloch 
et al. 1980: 123). 

Šitoks yra ir Adorno atsakymas konservatyviems kultūros 
kritikams, niekinantiems komercija ir materializmu susiteršu- 
sios kultūros netyrumą: „visai kultūrai tenka visuomenės kal- 
tė“ (Adorno 1967: 19), visa kultūra yra prisidėjusi prie kapita- 
listinės modernybės ir sykiu jos suformuota. Kad ir kokia kri- 
tiška būtų kultūra, ji visada yra privilegijuota sritis. Tiesą sakant, 
kuo kritiškesnė, tuo labiau ji nutolusi nuo engiamųjų, nes kri- 
tiško aštrumo ji gali pasiekti tiktai būdama techniškai „sunki“, 
tiktai nepasiduodama lengvam vartojimui (tad ir jo integruo- 
jančiai funkcijai) ir atsiribodama nuo kasdienio gyvenimo. Tik- 
rųjų kultūros tikslų galima pasiekti tik tada, kai pati kultūra 
yra panaikinama laisvoje visuomenėje, kuri leidžia jai iš naujo 
įsijungti į tikruosius visuomeninės santvarkos gyvybinius pro- 
cesus, tačiau ta visuomenė jau turi būti peržengusi padalijimą į 
protinį ir fizinį darba, taip pat išsivadavusi iš netikrų universa- 
lijų, pavyzdžiui, pinigų valdžios. 

Rinkos, kultūra tr veikla 


Remdamasis idėja, jog mainomoji vertė užgožia vartojamąją 
vertę, Adorno aiškina, kaip sistema valdo žmogaus veiklą ir 
kritinę sąmonę. Jo aiškinimas išreiškia vieną rafinuočiausių po- 
Žiūrių į rinkų ir kultūrų sąveiką; šis požiūris grindžiamas masių 
visuomenės ir manipuliacijų supratimu. Tiesa, šiandien mano- 
ma, kad šis požiūris labai prieštarauja šiuolaikinėms ir dešinio- 
sioms, ir kairiosioms nuomonėms, kurios vienu balsu iškelia 
aktyvų ir netgi ardomąjį rinkos prekes ir potyrius vartojančio 
žmogaus veikimą. Negana to, šiais laikais daugiausia dėmesio 
skiriama gamybos ir vartojimo netolydumams, kurie dabarti- 
nėms socialinėms aplinkybėms teikia tam tikros realios auto- 
nomijos ir nenuspėjamumo bruožų. Esama labai keistų neoli- 
beralų ir postmodernistų sąlyčio taškų — jie vienbalsiai laiko 
žmonių atsidavimą prekinei kultūrai ne išdavyste ar nešvanky- 
be, o veikiau pagrindu, palaikančiu tikruosius malonumus, tik- 
rąsias autonomijas ir tikruosius išpuolius prieš kultūrinį ir so- 
cialinį elitą (ši tema juos sieja su pačiais ankstyviausiais marke- 
tizacijos, kaip išpuolio prieš tradicinę ancien rėgime tvarką, 
šalininkais). 

Vis dėlto toks dėmesys žmonių atsidavime rinkos kultūrai 
glūdinčiam sudėtingumui ir veiklumui radosi dar iki XX a. de- 
vintojo dešimtmečio kultūrinių judėjimų; iš tikrųjų jis kilo kiek 
anksčiau, iš septintojo dešimtmečio revoliucijų, o labiausiai jį 
paskatino jaunimo kultūros susiklostymas, taip pat kultūros stu- 
dijų disciplinos išplitimas. XX a. šeštajame dešimtmetyje į avans- 
ceną išeina paauglys ir išplinta pačių įvairiausių stilių subkultū- 
ros - visiems jiems būdinga atsiduoti kultūriniam komerciškai 


pagamintų prekių vartojimui, apimančiam muziką, naujas lais- 

valaikio leidimo erdves, drabužius, motociklus, kino filmus, 
rinkoje pateiktus vizualius stilius. Nors kai kurie kritikai visus 
šiuos dalykus laikys paprasčiausiomis verslo manipuliacijomis, 
tačiau aptikus šiose vartotojų grupėse naujų rinkų, paskui ėmus 
gaminti joms reikalingus stilius, tapo aišku, jog net gamintojų 
turima galia buvo įtraukta į kur kas sudėtingesnio pobūdžio 
dinamiką. Svarbiausia tai, kad dauguma subkultūrų ėmėsi in- 
terpretuoti naujas masiškai gaminamas prekes. Literatūroje ap- 
rašyta daugybė perkodavimų: pavyzdžiui, modai* (aprašyti svar- 
biose Hebdige 1979 ir 1988 studijose) pasitelkė itališką stilių 
biuro uniformų kostiumus paversti naujojo dendizmo ženklu, 
kuris padėjo jiems taikytis prie klasių kultūros kitimo ir socia- 
linio mobilumo; savo tikslams jie pritaikė apsipirkimo išvykoms 
po Romą sukonstruotą mopedą; pankai šiukšliamaišius bei žio- 
gelius pavertė aprangos ir mados dalykais. 

Komercinio kapitalizmo produktus jaunimo kultūra pavertė 
regimu šiuolaikinės visuomenės komentaru ir dažniausiai tos 
visuomenės kritika. Tačiau maištingas komercinių produktų var- 
tojimas įgaudavo materialią ir stilizuotą formą, kurią jau buvo 
galima paversti preke. Gatvės subkultūros daugybei kultūros 
industrijos šakų tapo neišsenkantys naujų idėjų ir produktų tel- 
kiniai, jos padėdavo kurti naujas rinkas tiems produktams par- 
duoti. Šitai lėmė ganėtinai prieštaringą požiūrį į rinką ir jos 
santykius su kultūra. Viena vertus, manipuliaciniai modeliai, 
teigę esą gamyba visiškai nulemia vartojimą, o ne vartojimas - 
gamybą, virto sudėtingesniais kultūros dirbinių daugybinio per- 
varymo per rinką vaizdiniais - iš gatvės pas kapitalistą ir at- 


* Modai - XX a. septintojo dešimtmečio britų jaunimo sambūris, kuriam būdingas 


savitas gyvenimo stilius; »20d sutrumpinta iš »10dem. (Vert. past.) 

virkščiai (žr., pvz., Frith 1983). Pasitelkus septintojo dešimt- 
mečio įvaizdžius, galima sakyti, jog vienokia rinka apima Car- 
naby gatvę, King's Roadą ar Portobello turgų, o visai į kitą 
patenkame, užėję į prekybos centrą. Kita vertus, daugkartinio 
perdirbimo ir kultūrinės įvairovės modelis galėjo būti suvokia- 
mas ir kaip subtilesnis, labiau užmaskuotas manipuliavimas 
vartotojais. Marcuse'ės (1964) „vienmačio žmogaus“, Situa- 
cionistų* „reginių visuomenės“ ar - kiek vėliau - Baudril- 
lard'o „kodo“ ir masių „juodosios skylės“ įvaizdžiai liudijo esant 
jaunimo kultūros ir kapitalizmo sąmokslą, patvirtinantį pasta- 
rojo galią suvirškinti visą sąmonę bei kritiką. Net ir revoliuci- 
ją buvo galima paversti perkamu stiliumi: tą paliudijo visur 
šmėžuojantys Che Guevaros plakatai, be kurių neapsiėjo nė 
vienas madingas baras. 

Atsiribojus nuo šių abejonių, buvo plėtojamas ir kitoks po- 
žiūris į modernųjį vartojimo ir vartotojų kapitalizmą: rinkai 
pateikiamos prekės laikomos naujo kultūrinio populizmo šer- 
dimi (žr. McGuigan 1992), o rinkos - įvairovės, žaidimų ir 
antielitiškumo vieta. Pavyzdžiui, Paulo Williso (1990) studijo- 
je Paprastoji kultūra, kurios pirminis tikslas buvo išsiaiškinti, 
koks dabartinis jaunimo santykis su menu, teigiama, jog klai- 
dinga vertinti žmonių kultūrą pagal jų (minimalų) domėjimąsi 
oficialiuoju menu ir jo įteisintais objektais. Būtinas platesnis 
„simbolinio kūrybiškumo“ supratimas, nusakantis kultūrą kaip 
„Įžemintą estetiką“, kasdieniam gyvenimui būdingą nuolatinę 
prasmės ir interpretacijos įstangą. Šis gyvenimo aspektas pir- 
miausia apima „būtiną simbolinį darbą“, būdingą visiems var- 


* Situacionistai - tarptautinė intelektualų grupė, prisidėjusi prie 1968 m. gegužės 


įvykių Prancūzijoje. (Vert. past.) 

tojimo veiksmams, pradedant pačiais paprasčiausiais ir baigiant 
pačiais „kultūringiausiais“: „interpretacija, simbolinis veiksmas 
ir kūrybiškumas“ būtini tam, kad žmonės galėtų įtraukti tuos 
objektus į savo kasdienį gyvenimą, o šie interpretaciniai įtrau- 
kimo veiksmai kildina naujas prasmes, kurių gamintojai bei rin- 
kodaros specialistai nė nenujautė ar nepageidavo: „Kodėl mie- 
gamojo dekoravimo ir asmeninių stilių, derinių iš kitų paga- 
mintos produkcijos negalėtume laikyti estetinės raiškos sritimis 
kaip literatūros, dainų ar muzikos kūrimą?“ (20). Kadangi „pa- 
prastoji kultūra“, kaip priešingybė oficialiajai 1r elitinei kultū- 
rai, yra įsišaknijusi kasdienėje simbolinėje veikloje, todėl, sa- 
vaime suprantama, žmonės savo simbolinių išteklių ieškos ne 
muziejuje ar akademijoje, o moderniojoje rinkoje. Willisas taip 
pagrindžia savo teigiamą sušvelnintą ir patikslintą rinkos kul- 
tūrinio populizmo versiją: 


Senosios „masės“, jei tokios kada ir egzistavo, įsitraukdamos į kaskart 
platesnį prekinių santykių ratą, patyrė kultūrinį išlaisvinimą ir virto popu- 
liarios kultūros išskaidytais piliečiais. Šie vyksmai suteikė gerokai daugiau 
tinkamų vartoti simbolinių išteklių kasdienei kultūrai laisvinti bei plėtoti. 
Suprantama, tas išlaisvinimas buvo dalinis ir prieštaringas, nes vartojimo 
industrijos stengėsi pateikti kultūrinei veiklai tam tikrą turinį, taip pat, aiš- 
ku, formas bei galimybes. Komercija reikalingos išnaudotinos simbolinės 
produkcijos sritį aptiko iki tol nežinomame neoticialybės žemyne. Jokia 
kita veikla nepripažino šios srities ir neaprūpino jos tinkama vartoti simbo- 
line medžiaga (18). 


Pats Willisas „postmodernizmo“ terminą tapatina su jo nihi- 
listine, Baudrillard'o nusakytąja atmaina, teigiančia, jog spar- 
tus kultūros išteklių daugėjimas - estetizavimas, jį aptarsime 

kitame skyriuje, - skatina prasmės sunykimą ir socialumo mir- 
tį. Vis dėlto jo požiūris visai neblogai dera tiek su optimisti- 
niais postmodernizmo vertinimais, tiek su daugeliu liberaliz- 
mo ir neoliberalizmo temų. Kaip matėme, rinkos ir kultūros 
sąveika jau nuo XVIII a. buvo suvokiama kaip pozityvi - ne 
vien negatyvi - sulyginanti jėga, kuri nukreipta prieš elitą ir 
mažina estetinių praktikų atotrūkį nuo paprastų žmonių kas- 
dienio gyvenimo. Nepaisant esminių išlygų, kurias Williso pa- 
kraipos autoriai daro, gvildendami gamintojo ir vartotojo san- 
tykius, rinka vis dėlto siūlo ne tik vartojimui tinkamos kultū- 
ros gausą bei įvairovę, bet ir atokvėpio vietą, kurioje pateiktus 
dalykus galima perinterpretuoti ir savaip, net priešingam pa- 
naudoti. Tokios pačios temos vyravo ir žiniasklaidos studijose 
bei tyrimuose, kurie nagrinėjo kultūrinio pobūdžio vartojimą 
(žr., pvz., Ang 1985, 1991; Morley 1980, 1986; Radway 1987; 
Storey 1999). 

Tokių tyrinėjimų kontekste rinka jau nebeatrodo esanti ašt- 
rusis kapitalizmo pleišto galas ar kokia ekonominė dėmė, su- 
teršusi tikrąją kultūrą. Tiesą sakant, vis labiau linkstama ją ap- 
skritai atsieti nuo ekonominės analizės. „Kultūralizmo“ atsto- 
vai kultūros studijose jau iš pat pradžių visą dėmesį sutelkė į 
populiariąją kultūrą, laikydami ją tam tikra ideologija, kurią 
reikia tyrinėti atidžios tekstinės analizės būdu. Pavyzdys galėtų 
būti reklamos tyrinėjimai: nors reklama yra išsivysčiusio kapi- 
talizmo simbolis, jos studijos (Brown 1977; Cook 1992; Dyer 
1982; Goffman 1976; Goldman 1992; Leiss, Kline ir Jhally 
1986; Messaris 1985: Packard 1977; Schudson 1984; Vester- 
gaard ir Schroder 1985; Williams 1980; Williamson 1978; 
Winship 1980) buvo beveik vien reklamos tekstų studijos, be- 
veik nekreipusios dėmesio į komercinę reklamą kuriančią veiklą 

nei į konkurencines rinkos sąlygas, kuriomis tie tekstai veikė. 
Iš tikrųjų reklamos studijos iki šiol įprastai pradedamos įro- 
dinėjimu, jog pirmiausia reikėtų aiškintis „platesnį“ kultūrinį 
ar ideologinį reklamos poveikį, nes komerciniai reklamos pa- 
dariniai gali būti nežinomi arba nesvarbūs (pvz., Myers 1999: 
3-5). Tyrinėjimams atsiplėšus nuo tekstų ir pasukus kita link- 
me, imta gvildenti reklamą ir vartojimą ne tiek ekonominiu, 
kiek pozityvios ar griaunamosios galios teikimo atžvilgiu. Vie- 
na vertus, Fiske (1989) savo veikale nagrinėja būdus, kuriais 
eiliniai vartotojai pasitelkia rinkos pagamintą kultūrą savo ga- 
liai didinti; kita vertus, kai kurie tyrinėtojai, pavyzdžiui, Na- 
va (1987, 1992) vartojimą ir rinką aiškiai susieja su politiniu 
aktyvizmu ir pasipriešinimu; šis požiūris toks visa apimantis, 
jog netgi XX a. septintojo dešimtmečio JAV juodaodžių judė- 
jimai už pilietines teises gali būti interpretuojami kaip varto- 
tojų teisių judėjimai (jie juk reikalavę lygių teisių į tokias pre- 
kes kaip autobusai). 

Naujesnės studijos, priešingai, rodo aiškų polinkį į ekono- 
miką ir iškilusį būtinumą aiškintis kultūrinių ekonominių reiš- 
kinių sudėtingumą. McRobbie (1998, 1999: žr. taip pat Ross 
1997, 1998) dėmesį sutelkia į darbo ir užimtumo struktūrą 
įvairiose kultūros industrijos srityse. Tai ypač svarbu kultūros 
darbuotojams, pavyzdžiui, jauniems muzikantams ar madų di- 
zaineriams, kadangi jiems gamyba ir vartojimas yra susisaistę 
su klubine kultūra, gatvės stiliais ir nedideliais ekonomikos 
sektoriais - juose dirbantiems veikiausiai tenka pabūti ir ga- 
mintojais, ir vartotojais, turinčiais interpretuoti savo egzista- 
vimo sąlygas tiek ekonomikos, tiek kultūros atžvilgiu. Be to, 
gilinantis į šių sektorių ypatumus paaiškėja, jog kultūrinės vil- 
tys ir perspektyvos (sau dirbantis dizaineris gali patirti kūry- 

binį džiaugsmą, būti visiškai savarankiškas, daryti kultūrinį 
poveikį ir žavėti) gali įtvirtinti ekonominį išnaudojimą ir sa- 
vęs išnaudojimą. Panašiai du Gay (1996, 1997) 17 Noxonas 
(1997) mėgino parodyti, kaip kultūra įžengia į pačios ekono- 
mikos sritį, pasinaudodama dvigubu darbuotojo-vartotojo ir 
gamintojo vaidmeniu. 

Vis dėlto daugiausia įžvalgų šiuose ginčuose, ko gero, paska- 
tino apsipirkimo tyrinėjimai; tą moderniosios rinkos vietą ap- 
tarėme 1-ame skyriuje. Kadaise laikytos intelektualine banaly- 
be arba taikomųjų tyrinėtojų monopoliu, apsipirkimo ir maž- 
meninės prekybos institucijos, vietos bei būdai nuo XX a. 
devintojo dešimtmečio pabaigos davė peno daugybei specia- 
lios literatūros tomų (išsamią apžvalgą žr. Falk ir Campbell 
1997) kaip tik dėl to, kad apsipirkimas ir mažmeninė prekyba 
buvo peržvelgta nauju žvilgsniu - šie dalykai imti suvokti kaip 
didžiulis kultūrinių potyrių laukas, o ne vien siauras ekonomi- 
nis „stūmoklis“, atliekantis utilitarines funkcijas (paskirstymą, 
tiekimą). Šio pervertinimo įkvėpėjai, be abejonės, buvo Walte- 
ris Benjaminas ir Georgas Simmelis. Abu jie plėtojo modernio- 
jo gyvenimo fenomenologiją, o tas gyvenimas buvo nusako- 
mas kaip vartojamas reginys arba juslinės objektų ir socialumo 
pagavos srautas, siejamas su didmiesčiu ir apsipirkimu. Varto- 
tojo ir prekės susidūrimas yra esminis kultūrinis įvykis; tiesą 
sakant (kaip aptarėme 1-ame skyriuje), žmonių susiėjimas per 
prekes ir prie prekių kildina specifinius, tačiau nepaprastai įvai- 
rius socialumo, pilietinio tapatumo, reguliavimo ir kitus reiš- 
kinius (Slater 1993). Svarbiausia tai, jog pats apsipirkimas grin- 
džia įvairius malonumus ir laisves, kurios yra susijusios su pir- 
kimo arba vartojimo veiksmais, tačiau sykiu ir nuo tų veiksmų 


nepriklausomos, - tai fantazavimo, troškimo, žiūrėjimo ir juti- 

mo, ilgėjimosi ir kitų pojūčių teikiami malonumai. Juos skati- 
na ir, galima sakyti, eksploatuoja kaskart rafinuotesni mažme- 
nininkai, tačiau, kita vertus, jie suteikia erdvę, kurioje išlaisvi- 
namos patirtys, ne visada galimos lengvai suvaldyti. Negana 
to, galima aiškinti, jog viešo hedonizmo įteisinimas, kurį supo- 
nuoja apsipirkimas, legitimuoja tam tikrą utopinį kapitalisti- 
nės rinkos kultūros aspektą. Šitai ypač svarbu moterims, ka- 
dangi esama glaudaus lyties ir apsipirkimo ryšio. Todėl naujų 
apsipirkimo erdvių atsiradimas, pavyzdžiui, universalinės par- 
duotuvės XIX a., aiškinamas kaip reikšmingas (buržuazijos 
sluoksnio) moterų laimėjimas - joms buvo suteikta teisė vaikš- 
čioti viešose vietose (didmiestyje, parduotuvių gatvėje, par- 
duotuvėje) vien savo malonumui. Fiske (1989) aiškina, jog ir 
šiuo metu apsipirkimas teikia moterims galimybių įgyti naujų 
teisių ir galių. 

Toks požiūris į apsipirkimą keičia rinkos sampratą - ji jau 
laikoma galių teikiančiais kultūros ištekliais, o ne fetišavimo 
vieta. Keista, kad kultūrinio teisių ir galių įgijimo įvaizdis, kurį 
pateikia šie iš esmės postmodernistiniai požiūriai, pasirodo esąs 
labai vartotojiškas, žvelgiant tradicinio liberalo akimis: indivi- 
das yra geidžiantis subjektas (nors akivaizdžiai ne utilitariškas). 
Visai ne pro šalį būtų priešpriešinti šį įvaizdį alternatyviam rin- 
kos kultūros supratimui, išdėstytam Danielio Millerio (1998b) 
veikale Apsipirkimo teorija: aktyvūs ir socialiai susaistyti rin- 
kos veikėjai tiriami labiau kasdieniškos, o ne įspūdingos kultū- 
rinės veiklos aplinkoje. Milleris etnografiškai tyrinėjo kasdienį 
apsipirkimą šiaurės Londono prekybos centre: iš žmonių pasa- 
kojimų galima susidaryti vaizdą, jog apsipirkimas yra utopiš- 
kas, hedonistiškas, fantastiškas ir išlaisvinantis užsiėmimas, tad 
tikrai aiškintinas kaip iš esmės kultūrinė veikla. Vis dėlto, to 

nerodo žmonių veiksmai 1r būdai, kuriais jie praktiškai išreiš- 
kia rinkos patirtį. Šiuo atžvilgiu apsipirkimo kultūra yra ne post- 
moderni, o intymi ir šeimyniška - žmonėms rūpi taupymas, 
globa, jiems brangių žmonių poreikiai. Tiesą sakant, apsipirki- 
mas, Millerio požiūriu, yra meilės ir (tiesiogine žodžio pras- 
me) aukojimo veiksmas, kuriame kitas (vaikas, partneris, tėvas 
arba motina) yra konstruojamas kaip poreikio objektas, kad 
būtų galima jam pateikti įsigytus dalykus kaip savotišką ištiki- 
mybės ir atsidavimo ženklą. Tad rinkos kultūrą reikia suvokti 
sulytintos galios ir šeimyninių santykių prasmių kontekste. 


Apibendrinimas 


Šiame skyriuje apžvelgėme, kaip moderniojoje socialinėje teo- 
rijoje suvokiama rinkų ir kultūros sąveika: rinkos jėgos gali 
būti laikomos grėsme kultūrai arba mechanizmu, padedančiu 
išlaisvinti kultūrą iš elitų ir kitokios valdžios viešpatavimo (taip 
pat ir pačių kapitalistinių firmų valdžios). Tiesą sakant, tos jė- 
gos gali vienu metu veikti ir į vieną, ir į kitą pusę. Tokiomis 
sąlygomis kultūros pobūdis taip pat yra prieštaringas. Vienoks 
„kultūros“ termino vartojimas rodo, jog estetinės produkcijos 
gamintojai dėl gynybos sumetimų traukiasi tolyn nuo materia- 
lių interesų ir kasdienio gyvenimo, siekdami modernios sant- 
varkos aplinkybėmis išlaikyti kritišką sąmonę arba neutilitari- 
nes vertybes. Alternatyvaus požiūrio atstovai aiškina, jog tiek 
ankstyvosios modernios, tiek postmodernios kultūros strategi- 
jos stengėsi suvesti sąskaitas su rinka ir kasdieniu materialiu 
gyvenimu, sutelkdamos dėmesį į kultūros potencialą, glūdintį 
jos prekiniame pavidale. Kaip tik šis ypatumas, išryškėjęs au- 

tonomiškumo ir priklausomybės dialektikoje, būdingoje rinkų 
ir kultūros sąveikai, taip pat kreipia mus į vis labiau plėtojamą 
rinkos aptarimo plotmę, vadinamąjį „kultūros posūkį“, kuris 
bus paskutinio šios knygos skyriaus tema. Nors mūsų ką tik 
aptartos prieigos suponuoja ekonomikos ir kultūros atskyri- 
mą, juos siejančių santykių išoriškumą ir daugių daugiausia sten- 
giasi užfiksuoti rinkos jėgų daromą poveikį kultūrai, „kultūros 
posūkis“ žymi kitokios rūšies santykius, - pačios rinkos eko- 
nomikos prigimtis ir funkcionavimas kaskart vis labiau 1mami 
laikyti kultūrinio pobūdžio reiškiniais. 

Kultūros posūkis 


Kritinė socialinė analizė iš tradicijos labiausiai stengėsi išsiaiš- 
kinti, kaip kultūroje įsivyrauja ekonominis racionalumas, o šiuo- 
laikinės socialinės teorijos dėmesys nukreiptas į tą vaidmenį, 
kurį kultūros procesai ir institucijos atlieka tvarkant bei val- 
dant ekonomiką. Kai kurie teoretikai šį reiškinį pavadino „kul- 
tūros posūkiu“ socialinėje mintyje (pvz., Ray ir Sayer 1999). 
Tam tikrais atžvilgiais ši slinktis siejasi su 4-ame skyriuje aptar- 
tais požiūriais į įsišaknijimą, tačiau skirtumas tas, kad dabar 
jau ne tik įrodinėjama, jog būtina pripažinti kultūrinį ir soc1a- 
linį ekonominių procesų saistymąsi, o kad pati ekonomika bei 
joje cirkuliuojantys „dalykai“ šiuo metu didžiąja dalimi kuria- 
mi informaciniais bei simboliniais procesais. 

Pavyzdžiui, Philipas Crangas (1997: 4), aptardamas „kul- 
tūros posūkį“ ekonominės geografijos atžvilgiu, pažymi pen- 
kis galimus būdus ekonomikos teorijos ir kultūros santykiui 
aptarti. Pirma, galima ir toliau ekonomiką priešinti kultūrai, 
laikyti Jjiedvi pavienėmis tikrovėmis ir aptarinėti vienos po- 
veikį kitai. Ray 1r Sayeris (1999; taip pat žr. Sayer 1997) tei- 
gia, jog įmanoma ekonominį aspektą, apimantį priemonių ir 
tikslų sąveiką, atskirti nuo kultūrinio aspekto, kuris nukreip- 
tas į savaiminius tikslus, - galime sakyti, jog tai savitas forma- 
lumo ir substancialumo perskyros, kurią jau keliais požiūriais 
aptarėme, pakartojimas. Antra, galima „eksportuoti ekono- 

miką į kultūrą“ pačiais įvairiausiais būdais: pavyzdžiui, įrodi- 
nėti esą naujus kultūros darinius nulemia ekonomika (taip 
teigia Harvey 1989 arba Jamesonas 1984) arba kad kultūra 
veikianti pagal ekonomikos modelius (Bourdieu atvejis). Vis 
dėlto šiuo atžvilgiu darosi aišku, kad „nesama vienpusio kul- 
tūrinės praktikos ekonomizavimo; įtraukiama į kultūrinį gy- 
venimą ekonominė praktika ir jos produktas taip pat perdir- 
bami“ (Crang 1997: 10). Ši išvada nurodo trečiosios galimy- 
bės esmę: laikoma, kad ekonomika yra įsišaknijusi kultūroje 
arba veikia jos sąlygomis. 4-ame skyriuje išsiaiškinome, jog 
įsišaknijimą teigiantys požiūriai laiko ekonomiką platesnės kul- 
tūrinės tvarkos dalimi; vis dėlto kyla klausimas apie ekono- 
mikos pobūdį, į kurį tie požiūriai jau nepajėgia atsakyti: Cran- 
go teigimu, būtina nustatyti ne tik ekonominės veiklos vietą 
kultūrinėje tvarkoje, bet ir „pereiti nuo kultūros sąlygų ir įsi- 
šaknijimo prie simbolinės ir diskursyvios ekonominio gyve- 
nimo sandaros“: 


Kalbėdami apie įsišaknijimą, ekonomiką įtvirtiname kultūroje, tam tik- 
roje kultūros vietoje, nesvarbu, ar ta vieta būtų individas <...>, firma, re- 
gionas, tautinė valstybė. Kalbėdami apie ekonomikos raišką kultūroje, tu- 
rime išryškinti, kaip kultūra kuria visas šias „vietas“ ir kaip tos vietos — 
kultūros konstruktai - susiderina viena su kita, padėdamos sukurti daugy- 
bę ekonominių darinių, susisaistančių į ekonomiką (darbo jėga, darbas, 
namai, darbo vaisiai, pelnas ir t. t.) (12). 


Toliau gvildensime kai kuriuos rinkos vaizdinius bei konstruk- 
tus, ypač pačios ekonomikos teorijos, kaip ekonomikos kultū- 
rinės sandaros vaidmenį. Vis dėlto Crangas nužymi dar ir penktą 
analizės perspektyvą. Vienas aspektas yra tas, kad ekonomikos 

išreiškiamos bei simbolizuojamos ir kad šie dalykai reikšmingi 
jų sandarai, tačiau šiuo metu svarbu suvokti, jog ekonomikos 
vis labiau priklauso nuo „kultūrinių medžiagų gamybos, apy- 
vartos ir vartojimo“ (4). Šią temą pačiais įvairiausiais aspektais 
analizuoja daugelis tyrinėtojų. Juos paskatino kultūros posū- 
kis, mat ši tema siejasi su įvairiausiais bandymais suvokti tuos 
neretai esminiais vadinamus rinkos visuomenės pokyčius, ku- 
rie nusakomi taip: perėjimas nuo fordizmo prie postfordizmo, 
kasdienio gyvenimo estetizavimas reklama, rinkodara, dizainu 
ir gyvenimo būdo vaizdinija, didėjanti rinkodaros ir informa- 
cijos svarba ekonominių institucijų bei procesų valdymui, spar- 
tus plataus vartojimo prekių „dematerializavimas“. Kai kurių 
autorių įsitikinimu, šios temos ženklina socialiniame ekonomi- 
niame mąstyme vykstančią revoliuciją, kitų manymu, jos žymi 
pačioje ekonomikoje ir jos sąveikoje su socialiniu gyvenimu 
įvykusią esminę slinktį. 

Šiame skyriuje mums labiausiai rūpės paskutiniai du Cran- 
go pasiūlyti analitiniai būdai ekonomikos teorijos ir kultūros 
sąveikai aptarti. Pirmiausia pasiaiškinsime argumentus, tei- 
giančius, jog rinkos ekonomikos vis labiau aprėpia kultūrines 
prekes ir kultūrinę logiką. Čia labiausiai pasitelkiamos post- 
fordizmo, postmodernizmo, vartojimo ir vartotojų kultūros 
bei globalizacijos sąvokos. Galiausiai aptarsime vis daugiau 
susidomėjimo keliantį būdą, kaip ekonomikos teorija virsta 
kultūrine galia, lemiančia ekonomikų ir ekonominių darinių 
kūrimą. 

Kultūros ekonomikos 


Daugelyje šiuolaikinių veikalų, ypač susijusių su postfordizmo 
ir postmodernizmo kontekstu, kultūros posūkis laikomas to- 
kiu ekonomikos ir kultūros susipynimu, „implozija“ (Ray ir 
Sayer 1999: 5-9), jog jųdviejų skirtumai darosi nebereikšmin- 
gi. Toks tvirtinimas iš dalies grindžiamas įrodinėjimu esą eko- 
nomika vis daugiau gamina informacinių ir simbolinių prekių, 
kuriose vis mažiau materialaus substrato (nesvarbu, ar jas vadi- 
name paslaugomis, ar kultūrinėmis plataus vartojimo prekė- 
mis - medijų ir pramogų prekėmis). Šitai esą keičia ekonomi- 
kos pobūdį: ekonomikos srautų ir procesų logika geriau su- 
prantama, aiškinantis ženklų prigimtį, informacijos ir kultūros 
dinamiką. Be to, šie procesai verčia prie ekonominių instituci- 
jų vairo stoti kultūros žinovus, ypač besispecializuojančius pa- 
žinimo, dizaino, konceptualizacijos ir rinkodaros srityse. Ne- 
paisant akivaizdaus ekonomikos dekonstravimo, kultūros po- 
sūkis vėlei įstato rinką į patį socialinio gyvenimo centrą, gal tik 
dar radikaliau, negu kada nors anksčiau. Firmos atžvilgiu kul- 
tūros posūkis siejamas su rinkodaros įsivyravimu, o rinkoda- 
ros uždaviniai - prekių kultūrinių bruožų ir reikšmių nustaty- 
mas, kuo geresnis vartotojo pažinimas ir orientavimasis į jo 
poreikius, visų įmanomų socialinės patirties ir prasmės aspek- 
tų suprekinimas, sparčiai didėjanti kultūrinės informacinės bei 
tarpasmeninės kompetencijos svarba darbo rinkoje. Kita ver- 
tus, apie tai užsiminėme ankstesniame skyriuje, vartotojo atžvi|- 
giu rinka vis labiau suvokiama kaip vieta, kurioje kuriamas as- 
meninis tapatumas ir prasmingas socialinis gyvenimas, nes rin- 
ka parūpina simbolinių išteklių 1r kultūrinių būdų socialiniam 
skirtingumui bei išskirtinumui plėtoti. 

Kultūros svarbos tema moderniojoje ekonomikoje iš tiesų 
bus ilgai narpliojama. Pirmiausia, jau nustatyta nuosekli (ir pro- 
blemiška) kultūrinimo ir gausos sąsaja (žr. Berry 1994; Scitovsky 
1976, 1986; Sekora 1977; Slater 1997a, 1997b). Įvairiai įro- 
dinėjama, jog didėjant materialinei gerovei, Vakarų visuome- 
nėms ima neberūpėti būtiniausių materialinių dalykų gamyba 
ir vartojimas, todėl jos pereina prie kultūrinių prekių. Silpstant 
fizinės reprodukcijos būtinumui, prekės perkeliamos į sociali- 
nės reprodukcijos aplinką, kur jų svarbumą lemia ne tiek kūno 
gyvybės bei sveikatos palaikymas, kiek socialinio išskirtinumo, 
statuso ir kultūrinio rafinuotumo ženklinimas. Šiuo atžvilgiu 
nedideli prekių prasminiai skirtingumai svarbesni negu funkci- 
jos ar kainos skirtumai. Tiesą sakant, funkcija ir kaina pačios 
pradeda reikšti tapatumą ir statusą; pavyzdžiui, žmonės nori 
nusipirkti brangius kailinius prestižinėje parduotuvėje, užuot 
pirkę pigesnius paprastoje krautuvėje, suvokdami kainos ir par- 
duotuvių skirtumo reikšmę. Pasitelkus, regis, labai tolimų sri- 
čių — Vebleno (1953 [1899]) ir Bataille'o (1991) argumentus, 
rinkose galima įžiūrėti jau nebe ekonomišką racionalumą, o į 
akis krintantį švaistymą, kurį palaiko kultūros atsiribojimas nuo 
„prigimtinio“ ir funkcinio būtinumo. Todėl rinkos gebėjimas 
veikti kaip kultūrinė tapatumo ir išskirtinumo kūrimo vieta daž- 
nai laikomas natūraliu visuotinės gausos ir sėkmingo moder- 
niųjų ekonomikų veikimo rezultatu (pvz., Galbraith 1969). 

Šią vyraujančią temą tam tikrais aspektais rutulioja siaures- 
nio pobūdžio tyrinėjimai, gvildenantys šiuolaikinio kapitaliz- 
mo slinktis. Pirma, daug teoretikų nuo XX a. septintojo de- 
šimtmečio pradžios (Bell 1976, liet. 2003; Block 1990; Galb- 
raith 1972; Lyotard 1993, liet. 1993; Piore ir Sabel 1984; Poster 
1990; Touraine 1971) svarbiausiu dalyku laikė ekonominio svo- 

rio centro perėjimą iš gamybos į paslaugų ir informacijos in- 
dustrijas. Ekonominė veikla iš pažiūros mažiau susijusi su ma- 
terialinių dalykų perdirbimu, o labiau su veiklos, tarpasmeni- 
nių santykių ir žinių gaminimu bei suprekinimu. Tą patvirtina 
tiek vis labiau vartojimo rinkoje įsivyraujančios plataus varto- 
jimo prekių rūšys, tiek gamybai tiekiamos „žaliavos“ - ypač 
informacija ir sociokultūrine kompetencija pasižyminti darbo 
jėga. Vadinasi, klostosi naujos rūšies darbo jėgos rinka, jau- 
čianti kultūrinį bei ekonominį gyvenimą; šitai įžvelgė Riesma- 
nas (1961), kiek vėliau - Bellas (1976, 2003), Bourdieu (1984), 
Featherstone'as (1987, 1991, 1995), Hochschildas (1983), du 
Gay (1996) ir Sennettas (1998). Jų teigimu, įgūdžiai ir kapita- 
las, kurių reikalaujama iš kaskart gausėjančio būrio mokslo bei 
žinijos darbuotojų ir kultūrinių tarpininkų, gerokai skiriasi nuo 
reikalaujamų iš fizinio darbo darbininkų ar žemdirbių - pirmuo- 
ju atveju kalbama apie asmeninio bendravimo įgūdžius, skonį ir 
stilių, pažintinį, emocinį bei socialinį lankstumą ir kitus panašius 
dalykus. Daugelis šių įgūdžių labai artimi asmens savasčiai: no- 
rint sėkmingai darbuotis šiose srityse, darbo jėgos rinkoje reikia 
pateikti ne tik savo materialią darbinę jėgą, bet ir save, kaip pla- 
taus vartojimo prekę, o šitai apsunkino plintančios trumpalaikės 
ar subrangos sutartys, privati praktika ir konsultavimo susitari- 
mai, įsivyravę daugybėje šių ekonomikos sektorių (pavyzdys, kaip 
šie klausimai sprendžiami aplinkybėmis, kuriomis svarbus yra 
lyties skirtingumas, yra Entwistle (1997a, 1997b, 2000a, 2000b). 
Žinojimo sritis kultūriniam darbuotojui bei tarpininkui yra bū- 
tina, kad jis estetiškai ugdytų save, mokytųsi save pateikti; tokie 
darbuotojai įtraukiami į skonio struktūras ir darbo santykius su 
kultūra - jie virsta vartotojiškais santykiais (žr. ypač Feathersto- 
ne 1991). Postmodernizacija tapo atpažįstamu moderniosios rin- 

kodaros ir vartojimo bruožu iš dalies dėl to, kad žinojimo srities 
darbininkai ir kultūriniai tarpininkai pateikia rinkai prekes, ku- 
rias iš esmės skiria sau patiems kaip vartotojams arba „virtua- 
liems vartotojams“, sukonstruotiems pagal savo pačių vaizdinį. 
Kultūrinės gamybos ir vartojimo santykius reklamos srityje išsa- 
miai gvildeno Nixonas (1996, 1997), mažmeninės prekybos — 
du Gay (1996), o bendresnio pobūdžio tyrimo rezultatai pateik- 
ti du Gay (1997) veikale. 

Pastaraisiais metais tokie aiškinimai buvo įtraukti į platesnio 
pobūdžio svarstymus apie kapitalizmo sistemos perėjimą iš for- 
dizmo į postfordizmą arba iš organizuoto į dezorganizuotą ka- 
pitalizmą, kitaip sakant, į naujus „lankstaus kaupimo“ režimus 
(Aglietta 1979; Amin 1994; Harvey 1989; Lash ir Urry 1987, 
1994). Terminu „fordizmas“ apibūdinamos kapitalistinės eko- 
nomikos nuo XX a. pradžios iki aštuntojo dešimtmečio (žr. su 
tuo susijusią diskusiją 5-ame skyriuje), kai masinė produkcija, 
remdamasi vis racionalesniais gamybos procesais, susisiejo su 
masinio vartojimo kultūra, apimančia nacionalinių ir tarptau- 
tinių rinkų kūrimą, suracionalintą standartinių prekių paskirs- 
tymo pagrindu. Vartotojai buvo laikomi masėmis, kadangi rin- 
kodaros taikinys buvo kiek įmanoma didesnė homogeniškų var- 
totojų visuma, geriausiu atveju išskaidoma pagal tiesmukus 
demografinius duomenis - klasė, lytis ar amžius. Tokios siste- 
mos sąlygomis kultūrinė tiek prekių, tiek vartotojų diferencia- 
cija yra minimali dėl gamybos diktato: šitai išreiškia garsusis 
Henry Fordo aiškinimas, jog vartotojai gali turėti kokios tik 
nori spalvos automobilį, kad tik jis būtų juodas. Masto ekono- 
mika, didžiulė produkcijos išeiga ir mažėjantys vieneto kaštai 
valdė rinkos pardavimo logiką. Todėl tokio pobūdžio analizė 
fordizmą sieja su atskiru gamybos ir rinkodaros veikimu. Pre- 

kių gamybai vadovauja inžinieriai ir dizaineriai, o ne kultūri- 
niai tarpininkai, kuriems — reklamos agentūroms - tenka tik 
antraeilis vaidmuo: jie vykdo nurodymą įvilkti į kultūros ap- 
valkalą gamintojų suformuotus objektus. Galų gale fordizmas 
siejamas su platesniu gamybos ir vartojimo pasidalijimu: ma- 
siškai suracionalinant gamybos procesus, būtina darbo jėgą vi- 
siškai pajungti kibernetinėms gamybos sistemoms (geriausias 
pavyzdys - judantis surinkimo konvejeris). Darbuotojas priva- 
lėjo liautis kontroliavęs darbo procesą mainais už nepaliauja- 
mai didėjantį darbo užmokestį ir pingančias masinės gamybos 
prekes; kitaip tariant, savo tapatumą ir galių įgijimo galimybes 
jis iš gamybos perkėlė į vartojimą. 

Postfordizmo teoretikų teigimu, ši sistema pasiekė savo gali- 
mybių ribas septintojo ir aštuntojo dešimtmečių sandūroje. Ma- 
sinės gamybos didinimas darėsi vis keblesnis, didėjo investicijų 
į konkrečią įmonę rizika. Darbo jėga tapo vis karingesnė, - ji 
nebesitaikstė nei su susvetimėjimu darbo vietoje, nei su kom- 
pensacijomis masinio vartojimo pavidalu namuose. Masinei pro- 
dukcijai ėmė kelti grėsmę ir didėjantis bazinių vartotojų rinkų 
prisotinimas. Tvirtinama, jog tuo metu ir atsirado naujos tech- 
nologijos, susiklostė organizacinės bei socialinės galimybės nuo 
masinės gamybos ir masinio vartojimo pereiti prie lanksčios, 
vis labiau kultūriškai išsiskaidantiems vartotojams reikalingo 
prekių asortimento gamybos. Pavyzdžiui, „Benetton“ (arba „Ni- 
ke“) kapitalizmo pasaulyje (Murray 1989a, 1989b) firma jau 
gali tiesiogiai ir nebevaldyti jokių gamybos priemonių, net ir 
mažmeninių parduotuvių. Firma iš esmės yra nepaliaujamas, 
kas sekundę kintantis informacijos srautas, teikiantis duome- 
nis apie pasiūlos šaltinius ir paklausos lygį itin specifiškiems 
jos produktų variantams. Tikslas yra lanksčiai reaguoti į kultū- 


KULTŪROS POSŪKIS 275 


riškai išsiskaidžiusius, o ne masinius vartotojus. „Nišos rinko- 
daros“ idėja byloja, kad pardavimų ir pelno siekiama vartotojų 
poreikius nustatant iš jų gyvenimo būdų, skonių ir kitų kultū- 
rinių matmenų, kurie ne tik kerta „objektyvesnius“ demografi- 
nius duomenis, nusakančius, pavyzdžiui, klasę ar lytį, bet ir yra 
akivaizdžiai takesni, juos galima valdyti, pasitelkus kultūrinę 
kompetenciją, kitaip tariant, mokėjimą kurti, interpretuoti var- 
tojimo tendencijas. Galų gale su postfordizmu siejamas gamy- 
bos ir vartojimo išskaidymas pasireiškia ir medijose, reklamoje 
bei mažmeninėje prekyboje - jos vis labiau kreipiasi į kultūriš- 
kai apibrėžtus vartotojų segmentus bei patirtis. 

Visi šie procesai ir teoretikus, ir praktikus vertė suvokti rin- 
kas ne tik kaip prekių pardavimą, o labiau kaip ženklų gamybą 
ir srautą, kurį palaiko kultūrinis žinojimas bei įgūdžiai. Išties 
didėjantį rinkų sukultūrinimą galima apibendrinti terminu „de- 
materializacija“, kuris apima mažiausiai keturis procesus: pos- 
linkį nuo materialių prie nematerialių prekių gamybos, atitin- 
kantį perėjimą nuo gamybos (apdirbamosios pramonės) prie 
paslaugų, kaip bazinių industrijų; didesnę nematerialią dalį net 
ir materialiose prekėse, dalį, kurią nusako „plataus vartojimo 
prekių estetika“ ir „ženklo vertės“, kuriamos dizaino ir rekla- 
mavimo; didėjantį simbolinį tarpininkavimą prekėms per ob- 
jektyvuotas kultūrines formas (reklama, medijos, prekybos re- 
giniai); didėjančią nematerialių žaliavų - informacijos, plana- 
vimo, valdymo kompetencijos ir korporacijos kultūros - svarbą 
ekonomikos procesams (Slater 1997a: 193-195). Lashas ir Ur- 
ry (1994) šiuos įvairius procesus suskirsto į dvi kategorijas: 


Vis labiau gaminami nebe materialūs objektai, o ženklai. Šie ženklai yra 


dviejų tipų. Vieniems būdingas pirminis pažintinis (kognityvinis) turinys, 

jie yra postindustrinės arba informacijos prekės. Kitiems būdingas pirmi- 
nis estetinis turinys, Jie yra vadinamosios postmoderniosios prekės. Pasta- 
rųjų plėtrą liudija ne tik daugėjimas objektų, kuriems būdinga esminis 
estetinis dėmuo (popmuzika, kinas, laisvalaikis, žurnalai, video ir pan.), 
bet ir sparčiai plintantis ženklo vertės arba įvaizdžio įsikūnijimas materia- 
liuose objektuose. Materialūs objektai suestetinami tokių prekių gamybo- 
je, apyvartoje arba vartojime (4). 


Į pastarąjį aspektą verta atkreipti dėmesį: estetizavimas bū- 
dingas visoms prekės gyvavimo ciklo stadijoms ir išties sujun- 
gia proceso etapus - gamybą, apyvartą ir vartojimą, - kuriuos 
ankstesnė ekonominė ir socialinė mintis laikė atskirais vyks- 
mais. Būtiną šių etapų integravimą ženklų apyvartos atžvilgiu 
laiduoja rinkodara. Kaip žinoma, tvirtinama, jog ir gamintojai, 
ir vartotojai atsisakė minties esą vienos firmos tiesiog gamina 
galimus panaudoti daiktus, o kitos firmos paskirsto juos varto- 
tojams, kuriems būdingi savaime suprantami poreikiai. Rinko- 
daros diskursais ir institucijomis korporacinė kultūra - pana- 
šiai kaip socialinis mokslas - pripažįsta, kad vartotojai įtraukia 
prekes į savo gyvenimus prasmingais pavidalais, o šias prasmes 
kuria daugialypiai ir susisaistę procesai: patys vartotojai, kaip 
būtinas vartojimo aspektas, įvairiausi apyvartos procesai - pre- 
kių demonstravimo ir reklamavimo reginiai, pati gamyba, pa- 
sitelkusi tyrimo ir plėtros programas bei dizainą. Prasmė bū- 
dinga ekonominiam srautui, ji 2672 koks nors naujas moderny- 
bės ar postmodernybės dalykas: jokių gamybos, vartojimo ar 
mainų negalime suvokti ir konceptualizuoti vien grubaus ma- 
terializmo pagrindu (Douglas ir Iskherwood 1979; Sahlins 1976). 
Vis dėlto kalbama apie tai, jog plataus vartojimo prekių apy- 
vartos aspektas darosi vis svarbesnis ekonominei veiklai, jį in- 

tensyvina ekonomikos veikėjų bei institucijų retleksyvumas. Aiš- 
kinama, jog postmoderniame, arba vėlyvosios modernybės, pa- 
saulyje vartotojų susisaistymas su daiktų prasmėmis yra toks 
visa apimantis ir refleksyvus, koks anksčiau buvo neįsivaizduo- 
jamas, 0 nuo tų prasmių ima priklausyti esminiai tapatumo ir 
socialinės padėties dalykai. Negana to, firmos vis puikiau įs15ą- 
monina prasmės gaminimo svarbą ir ja grindžia savo strategi- 
jas: šį poslinkį pažymi rinkodaros terminas, nusakantis požiūrį 
į rinkos konkurenciją, - prekių gamyba ir paskirstymas sujun- 
giami į visumą vartotojų savivokos pagrindu. 

Lasho ir Urry vadinamos postmodernistinės, arba informaci- 
nės, prekės - ženklai, kuriuose vyrauja kognityvinis turinys, — 
pirmiausia pasirodo duomenų ar informacijos pavidalu tradici- 
niame „ekonomikos vyksme“. Šitai apima kompetencijos formas, 
kibernetines ir planavimo funkcijas, finansinę, organizacinę ir 
techninę statistiką, padedančią plėtoti racionalią firmų apskaitą 
bei valdymą, vis labiau ženklais tampančius arba „suženklintus“ 
(Waters 1995) pinigus, nuo šiol tekančius elektroniniais tinklais 
skaitmenų pavidalu. Informacinės prekės tampa ne tik svarbiau- 
siu gamybos ir koordinavimo aspektu firmose, bet perauga į ne- 
aprėpiamas prekių rinkas, apimančias informaciją ir duomenų 
bazes, naujienas, kompetenciją, konsultacijas, informacijos sis- 
temų aprūpinimą ir palaikymą (pavyzdžiui, elektroninės preky- 
bos sistemos). Be to, technopanika - tarkime, automatinių pre- 
kybos sistemų vaidmuo paskatinant 1987 m. akcijų rinkos griūtį 
arba „pasaulio pabaigos“ scenarijai, pagal kuriuos globalinę eko- 
nomikos sistemą tūkstantmečių sąvartoje turėjo parklupdyti kom- 
piuterio programos klaida, - yra įrodymas, kad aukščiausio ly- 
gio ekonominė veikla jau nebėra plieno gamyklų ir automobilių 
surinkimo fabrikų monopolis. 

Ženklo vertė ir visuomeninė santvarka 


Spartėjantį rinkos sukultūrinimą galima laikyti abstraktėjimo 
plėtros aspektu. Šį procesą kildina rinka, tačiau čia pat apsigrę- 
žęs jis praryja ir perkeičia patį rinkos kapitalizmo kraštovaizdį. 
Aiškiausiai, nors ir neįprasčiausiai tokį požiūrį išsakė Baudril- 
lard'as (1975, 1981, 1998 [1970]), iš esmės semiotikos sąvo- 
komis perrašęs ekonomikos istoriją. Ilgą laiką rinkos mainai 
buvo suprantami, ypač marksizme, kaip abstrakcijos pergalė, 
abstrakčiai mainomajai vertei nustelbiant vartojamąją vertę. 
Baudrillard'o teigimu, šį abstrakcijos procesą užvaldo kitas 
procesas: plataus vartojimo prekė, išsilaisvinusi iš savo vartoja- 
mosios vertės, vadinasi, ir iš poreikių, darbo jėgos bei realių 
medžiaginių savybių konkretybės, gali prisiimti kitokios rūšies 
vertę - „ženklo vertę“. Ženklo vertė kyla ne iš objekto vietos 
realioje poreikių ir objektų tvarkoje nei iš jo vertės mainų san- 
tykiuose, o veikiau iš prasmės koduose ir semiotiniuose proce- 
suose jam tenkančios padėties. Be to, tokių kodų ir ženklo ver- 
čių gamyba, taip pat manipuliavimas jais gali tapti funkcinės 
specializacijos (arba „plataus vartojimo prekės estetikos“ - Haug 
1986) reikalu: atsiranda institucijos, išplinta įvairūs veiklos bū- 
dai, kurių specializacija - semiotikos išmanymas. Jie apima ne 
tik reklamą, bet ir visą vartotojų kapitalizmo „svajonių pasau- 
lr“ (Williams 1982), sudarytą iš parduotuvių vitrinų, prekybos 
centrų, parodų ir kitų vaizdinių, kuriais modernybė pati save 
pavertė reginiu (Slater 1993, 1995). 

Ženklai ir jų gamybos logika įgauna gana didelę autonomiją 
savo objektų ir materialios tų objektų gamybos atžvilgiu. Tiesą 
sakant, daiktų tvarka apverčiama aukštyn kojomis. Tokia min- 
čių eiga, kurią iš dalies paskatino Marxo atlikta fetišizmo ana- 

lizė, teigia, jog intensyvus tiek pasaulio, tiek troškimo tarpi- 
ninkavimas komerciškai sukurtais įvaizdžiais galiausiai „nutik- 
rovina tikrovę“ (Featherstone 1991: 68). Pagal vieną iš dauge- 
lio apibrėžimų postmodernizmas yra rinkos visuomenės kultū- 
ra, kurią visiškai suabstraktina estetizavimas: „Ne kas kita, o 
reklama, jos tirštumas ir vientisa, visa aprėpianti vaizdinių ga- 
myba, įsivyravusi šiuolaikinėje visuomenėje, mus įstūmė į ko- 
kybiškai naują visuomenės būvį, kuriame tikrovės ir įvaizdžio 
skirtumas išsitrina, o kasdienis gyvenimas tampa suestetinamas“ 
(68). Tikriau, kapitalistinė postmodernybė kildina hipertikro- 
vę, estetinį pasaulio apvalkalą su įvaizdžiais, kurie pakeičia, iš- 
stumia ir patys kuria tai, kas buvo vadinama visuomene. Mes 
jau nebegalime manyti, visuomeninė santvarka kyla iš savaran- 
kiškų subjektų sąveikos; greičiau ją jau tvirtina prasmės santy- 
kiai - pats ženklas žmones susieja tarpusavyje socialiniais sai- 
tais (Kellner 1989). Net ir darbo jėga tapo „ženklu tarp ženk- 
lų“: ne materiali gaminimo ir suprekinimo jėga, o ženklas, 
pažymintis „sistemoje“ individo socialinę padėtį: „Darbo jėga 
jau nebėra aršiai perkama ir parduodama; ji yra kuriama, pa- 
teikiama rinkai, ja prekiaujama. Tokiu būdu gamyba įsijungia į 
vartotojišką ženklų sistemą“ (61). Objektyvios struktūros, ku- 
rios, manyta, kuria socialinę tikrovę (pavyzdžiui, socialiniai ga- 
mybos santykiai, lemiantys klasės būvį, vadinasi, ir padėtį rin- 
koje) arba ją įrėmina (pavyzdžiui, laikas ir istorija), dabar lai- 
komos paprasčiausiais ženklais visa persmelkiančiuose koduose, 
kurie sistemina tikrovę semiotinių struktūrų elementų sąryšiais. 

Nors tokia padėtis susiklosto rinkos kapitalizme, galiausiai 
pati rinkos samprata postmodernybėje Baudrillard'ui (1981, 
1983) pasirodys esanti nebesuvokiama: rinkos, konkurencijos, 
mainų ir vartojamosios vertės baigtis yra bendros sociumo mir- 

ties aspektas. Norint, kad rinkos veiktų, jose glūdinti vertė tu- 
rėtų ir toliau išreikšti tam tikras realijas (tarkim, darbo jėgą ir 
naudingumą), dėl kurių ir toliau galėtų tęstis tikros socialinės 
kovos; tačiau šios realijos įtraukiamos į patį reprezentavimo 
vyksmą ir gyvuoja tik kaip simuliakrai arba kodo artefaktai. 
Rinkos išnyksta, yra tik prekybos centrai, simuliuojantys seną- 
ją prekyvietę, verčiantys mus įsivaizduoti - kultūriškai, - kad 
gyvename rinkos visuomenėje, nors iš tikrųjų jau gyvename 
ženklų visuomenėje, srautų erdvėje (Ritzer 1999; Slater 1993). 
Prekyvietės ir apsipirkimo atžvilgiu rinka jau suvokiama ne kaip 
techniniai vertės kiekių santykiai, o veikiau kaip taki sureikš- 
minto skirtingumo magma, kuri tampa žaliava lygiai tokiems 
pat takiems tapatumams, malonumams bei troškimams. 

Tiek kultūros, tiek sudaiktinimo kritikai, kuriuos aptarėme 
6-ame skyriuje, labai abejojo, ar rinkos visuomenėje apskritai 
yra galimybė „kultūrai“ prasmingai egzistuoti: jie siekė marke- 
tizacijos sukeltus ženklus ir regimybes atskirti nuo alternatyvių 
ir priešingų kultūros sampratų. Tas anksčiau aptartas temas ypač 
suaktualino Baudrillard'o išskleista estetizacijos samprata, ku- 
rianti ženkluose skendinčio pasaulio vaizdinį ir iškelianti funk- 
cinę ženklų gamybos svarbą šiuolaikinei gamybai ir vartojimui. 
Vis dėlto jos žymi galimą esminį lūžį. Postmodernizmo atveju, 
kaip ką tik teigėme, ženklo pergalė kelia grėsmę pačiai sociali- 
nės tikrovės sampratai, laikančiai tą tikrovę socialinės analizės 
ar kritikos pagrindu, alternatyvių kultūrinių vertybių šaltiniu. 
Vartojimo visuomenės arba vartojimo ir vartotojų kultūros 
samprata labai aiškiai užfiksavo šiuos nuogąstavimus. Kaip ir 
pačios kultūros sąvoką, vartojimo ir vartotojų kultūrą galima 
sieti su marketizacijos įtvirtinta galimybe nepriklausomai rink- 


tis; arba ji gali būti tiesiog karčios ironijos išraiška — vartotojų 

kultūra yra loginis prieštaravimas, nes jokios tikros kultūros 
nėra įmanoma kurti prekių tarpininkaujamo individualaus pa- 
sirinkimo pagrindu (Slater 1997a: 63-83). Be to, vartotojų kul- 
tūra ima virsti kultūriniu vartotojo manipuliavimu, kurį vykdo 
rinkos ir nerinkos galias (pavyzdžiui, reklamos) pasitelkusios 
firmos ir kurį netiesiogiai skatina kasdienio gyvenimo supreki- 
nimas ir monetarizavimas. 

Terminas „vartojimo kultūra“ pirmiausia mėgina įrodinėti 
esą esminės vertybės ir tapatumai nuo šiol yra susiję su vartoji- 
mu ir prekėmis arba jais kuriamos. Taigi mes nepaliaujamai 
kalbame apie tam tikras vertybes - pasirinkimą, troškimą ir 
malonumą, privatumą ir laisvę, išvaizdą, madą ir stilių, mate- 
rializmą ir didėjančius gyvenimo standartus, ištaigą, patogu- 
mus ir t. t. Visi šie dalykai yra labai svarbūs moderniesiems 
piliečiams ir visai rimtai laikomi idealais (nesvarbu, ar gali juos 
įsigyti), kurie suvokiami rinkos atžvilgiu ir patiriami atliekant 
„vartotojo“ vaidmenį, o ne kokius nors alternatyvius prestiži- 
nius socialinius vaidmenis (pilietis, šeimos narys, darbininkas, 
religijos išpažinėjas), nes ir į pastaruosius pamažu imama žvelgti 
kaip į vartotojo atmainas (balsavimas prilyginamas sprendimui 
pirkti, tikėjimai laikomi asmeninio pasirinkimo reikalu, san- 
tuokos teisėtai išardytinos, jeigu neteikia asmeninio pasitenki- 
nimo ir pan.). Rinkos visuomenė naikina ir stabilias socialines 
hierarchijas, kurios priskiria individams tapatumus; vartotojų 
kultūra įkūnija rinkos visuomenės pažadus laiduoti egalitarinį 
ir socialiai mobilų tapatumą, o sykiu destabilizuoja statuso sis- 
temas. Mes skatinami konstruoti savo tapatumus: pavyzdžiui, 
iš prekių susidėlioti savo pačių asmeninį gyvenimo būdą, 
priklausyti bendroms subkultūroms arba skonio bendruome- 


nėms. Daugelio žinovų nuomone (pvz., Marcuse 1964), tai reiš- 

kia, jog kaip tik vartotojų ir vartojimo kultūra mus įtraukia į 
rinkos visuomenę, ir beviltiškas, nepasotinamas tapatumų bei 
malonumų poreikis supančioja mus prekių mainais, 0 tą porei- 
kį gali tenkinti tik rinkai pateikiamos prekės, kurios jį ir užde- 
ga; vadinasi, mes skatinami - klasikinė iš rinkos kilusios klai- 
dingos sąmonės apraiška - savo asmeninius ir politinius intere- 
sus tapatinti ne su galia gamybos santykių atžvilgiu, kurie iš 
tikrųjų valdo mūsų gyvenimus, o veikiau su mistifikuojančiais 
vartojimo žaidimais (Williamson 1978). Tada tiek individua- 
lūs, tiek kolektyviškesni tapatumai atrodo „sudaryti“ iš rinkos 
pasirinkimų, kuriančių nestabilumo ir nerimo būseną, kurią nu- 
raminti gali dar labiau rinkai skirti estetiniai produktai: rekla- 
ma, žurnalai ir filmai pateikia ne tik ypatingų trokštamų pre- 
kių vaizdus, bet ir begales paveikslėlių, kaip iš šių prekių susi- 
dėlioti prasmingus tapatumus ir gyvenimo būdus, taip pat 
ekspertų patarimus bei pasiūlymus saviugdai, kaip įveikti pasi- 
rinkimo keliamą nerimą (Bauman 1990; Beck 1992; Giddens 
1991, liet. 2000; Warde 1994a; 1994b). 

Kas teikia galimybę vartojimui taip veikti asmeninio ir so- 
cialinio tapatumo kūrimą? Kultūrinis jo pobūdis ir tie estetiza- 
vimo procesai, kuriuose jis gali dalyvauti ir kuriuos gali palai- 
kyti. Vadinasi, nors vartojimo prekėms ir procesams visada bū- 
dinga kultūrinė prasmė, vartotojų kultūros sąlygomis tos 
prasmės tampa pagrindine žaliava tiek gamintojams - pardavi- 
mams didinti, tiek vartotojams — savo tapatumams, troškimams 
ir pasirinkimams derinti. Kaip matėme, „daiktų prasmės“ tam- 
pa neaprėpiamo specialistų darbo vieta, kurioje sukasi dizaine- 
riai, reklamos specialistai, pardavimų pajėgos, medijos ir lais- 
valaikio industrijos. To darbo užduotis yra kurti tokias pras- 
mes, kad jos laiduotų vis didėjančią pardavimų apimtį, plėstų 

pajungtų vartotojų ratą, įtvirtintų prasmingus sąveikos dari- 
nius, kurie per gyvenimo būdo sampratas paplinta po įvairias 
rinkas bei medijas. Gebėjimas elgtis su paklausiais daiktais, 1š- 
naudojant jų ženklinę galią, iš pažiūros juos išlaisvina arba des- 
tabilizuoja: štai ir turime modernybei būdingą kultūrinį kraš- 
tovaizdį, kuriame visus mus baigia užlieti akinantis ir nepaliau- 
jamai kintantis vaizdų, madų, stilių, būdų susieti daiktus su 
kasdienybe, tapatumų ir tarpusavio santykių srautas. Kadangi 
tai ženklų srautas, jis leidžia objektams, tapatumams ir rinkoms 
vis iš naujo apsibrėžti, keltis į vis kitas sąlygas ir atsinaujinti — 
šitaip skatinama ir nepasotinamas poreikis (kadangi naujus po- 
reikius ir naujus daiktus visada galima sugalvoti), ir nesustab- 
domas ekonominis bei kultūrinis augimas. 

Tiek vertybės, įrašytos vartotojų ir vartojimo kultūroje, tiek 
prasmės, kurią ta kultūra eksploatuoja ir suintensyvina, nestabi- 
lumas kelia aibę klausimų apie kasdienio gyvenimo reprodukci- 
ją rinkos kapitalizmo ir prekės viešpatavimo sąlygomis. Neretai 
šitai aiškinama kaip iš esmės postmodernus dalykas: jau aiškino- 
me, jog tariamą komercinės kultūros autonomiškumą lemia jaus- 
mas esą ji neteko šaknų išoriniuose socialiniuose dariniuose ir 
nebegali būti svarstoma klasės, lyties ar rasės atžvilgiu, ginčija- 
ma istorijos arba realistinės filosofinės sampratos, laikančios 
ekonomines ir politines jėgas objektyviomis bei nepriklauso- 
momis, - visa tai gali būti ir jau yra sugerta autonomiškų, ap- 
skritai rinkos varomų ženklų sistemų. Baudrillard'o žodžiais, rin- 
kos jėgų pergalę atspindi vartotojų kultūros gebėjimas demate- 
rializuoti socialinę struktūrą ir socialinį procesą, įtraukiant juos 
į be galo lanksčių komercinių ženklų veikimo sferą. 

Šie procesai ir toliau nesiliauja kėlę klausimus apie sociali- 
nių veikėjų laisvę arba manipuliavimą jais. Viena vertus, Baud- 

rillard'o (1983) išsakytas dabarties gyventojų apibūdinimas 
„juodoji skylė“ arba tylinti dauguma, kurios vienintelė įmano- 
ma pasipriešinimo strategija yra pasyviai sugerti estetinius var- 
tojimo kapitalizmo pliūpsnius, kuo puikiausiai dera su anks- 
tesnėmis kultūros manipuliacinio vartojimo sampratomis. Var- 
totojai ir esminiai jų troškimai eina koja į koją su reklamos 
ritmu: mums būdinga pasyvi prekinė psichika, kurią struktū- 
rina instrumentiškai racionalios ženklų sistemos. Kita vertus, 
remdamiesi ankstesniu skyriumi, galime teigti, kad komercia- 
lizacija - dėl kažkokių niekingų, jai vienai žinomų priežasčių - 
paprastai (kasdienei) kultūrai suteikė neaprėpiamas simbolinių 
išteklių atsargas (Willis 1990), iš kurių žmonės ir kuria savo pa- 
čių simbolinius pasaulius. Tai nereiškia (kaip kad sakytų, tarkim, 
de Certeau 1984 ir Fiske 1989) esą žmonės prekes būtinai var- 
toja maištingai, oponuojančiai arba aiškiai autonomiškai - teno- 
rime pasakyti, jog gal dar per anksti skelbti sociumo mirtį. 


Sukultūrinimas kaip srautas, judrumas 


Crangas (1997:13) tvirtina, jog „ekonominės veiklos materia- 
lizacija yra svarbi pačios tos veiklos pobūdžiui <...> Taigi ga- 
minama, leidžiama į apyvartą bei vartojama žaliavinė nafta, 
muzikos kūrinys, automobilis ar koks nors mandagus pokalbis 
veikia ir tas gamybos, apyvartos ir vartojimo aplinkybes, o tie- 
są sakant ir pobūdį tų kultūros schemų, kuriomis šios aplinky- 
bės susisieja“. Turint tai omenyje, visai nenuostabu, kad eko- 
nomikos ir jos objektų dematerializavimas sukels dramatišką 
derinį. Šiuo atžvilgiu svarbiausias yra teiginys esą demateriali- 


zacija suintensyvina „daiktų“ srauto judrumą bei greitumą erd- 

vėje ir laike. Dematerializacija siejama su daiktų ir žmonių „iš- 
teritorinimu“ bei atsaistymu nuo jų aplinkos: daiktai vis labiau 
užplūsta pasaulį, nepaisydami teritorinių ribų ar vietų. Išties 
tvirtinama, jog ankstesnę XX a. pasaulio, kaip „vietų erdvės“, 
prasmę keičia postmoderni pasaulio, kaip „srautų erdvės“, pa- 
tirtis (Castells 1996). Aiškiausiai savo argumentus išdėsto Wa- 
tersas (1995: 9): „Materialūs mainai lokalizuoja, politiniai mai- 
nai internacionalizuoja, o simboliniai mainai globalizuoja“. Taip 
yra todėl, kad „simboliniai mainai išlaisvina santykius nuo erd- 
vinių referentų. Simboliai gali būti gaminami bet kur ir bet 
kada, jų produkciją ir reprodukciją ištekliai palyginti nelabai 
apriboja. Be to, jie yra lengvai pernešami į kitą aplinką. Svarbu 
tai, kad, kreipdamiesi į esminius žmogiškus dalykus, jie neretai 
gali pretenduoti į visuotinę reikšmę“ (9). Waterso supratimu, 
du ekonominiai procesai, kuriuos jau esame aptarę, paskatino 
prekių gamybos dematerializaciją, o sykiu ir simbolinių mainų 
Įsivyravimą: postindustrializacija (perėjimas nuo gamybos prie 
paslaugų) ir „kultūros hipersuprekinimas bei suindustrinimas“ 
(75). Abu šie procesai verčia galvoti apie „judresnių ir greičiau 
parduodamų produktų gamybą“, tad, „apskritai kalbant, glo- 
balizacijos plėtrą lems tai, kaip sparčiai pasaulinėje produkci- 
joje didės nematerialių prekių dalis kaip tik dėl nepaprasto jų 
judrumo“ (75). 

„Srautų“ supratimas tampa pagrindiniu analizės instrumen- 
tu, kuris - panašiai kaip „tinklai“ — suima atskirai gvildentus 
socialinius procesus. Kadaise rinkos sąvoka apytikriai nusakė 
prekių apyvartą erdvėlaikio taške, kur susitinka pirkėjai ir par- 
davėjai, pavyzdžiui, turguje, kurį aptarėme 1-ame skyriuje. O 
naujose „ženklų ir erdvės“ (Lash ir Urry 1994) ekonomikose 


sunku atskirti prekių apyvartą nuo, tarkim, žiniasklaidos pra- 


286 


nešimų ar duomenų srautų apyvartos. Taip yra ne tik dėl to, 
jog žiniasklaidos pranešimai ir duomenų bazės gali būti par- 
duodamos kaip prekės, o kad prekės cirkuliuoja ženklų pavi- 
dalu žiniasklaidos skleidžiamuose gyvenimo būdo vaizdiniuo- 
se arba kad ir, pavyzdžiui, dizaino techninių specifikacijų ar 
gamybos statistikos duomenų pavidalu. Tad rinka jau laikoma 
ne pavieniu procesu ar institucija, o nusakoma kaip vienoks 
daiktų srautas, kuriam būdingi tam tikri bruožai, tačiau tas srau- 
tas vis dėlto susipynęs ir su kitais politiniais, kultūriniais, taip 
pat socialiniais tikrovės vaizdiniais bei simboliais. Toks požiūris 
apibrėžtas originaliame Appadurai (1990) straipsnyje: jame ap- 
tariami „įsivaizduoti pasauliai“ (296), kuriame žmonių gyveni- 
mus palaiko penki globaliniai kultūriniai srautai (ethbnoscapes, 
mediascapes, technoscapes, finanscapes ir ideoscapes), - juose 
žmonių, vaizdinių ir simbolių, technologijų, kapitalų ir idėjų 
tėkmės kuria įvairius socialinius kraštovaizdžius, jie rutuliojasi 
patys ir atsiriboja vienas nuo kito, tačiau visada yra glaudžiai 
susiję ir bendrauja, kartais su didele įtampa, tose pačiose socia- 
linėse erdvėse. Pavyzdžiui, rinkos, kaip atskiros institucijos, 
samprata beveik niekuo nepasitarnauja jo aprašomai būsenai, 
kada transnacionaliniai pinigų ir žmonių srautai gali vienu me- 
tu sukelti Bombėjaus ir Londono gyventojų susirūpinimą dėl 
turtingų arabų antplūdžio, nes jie keičia vietinių laisvalaikio 
malonumus - viešbučius, restoranus ir kitas paslaugas: 


Vis dėlto dauguma Bombėjaus gyventojų nevienareikšmiškai nusiteikę 
čia atvykusių arabų atžvilgiu, mat išvirkščioji jų buvimo pusė ta, kad šalia 
jų nėra draugų ir giminaičių, kurie uždirba didžiulius pinigus Artimuosiuo- 
se Rytuose, ir tiek pinigus, tiek prabangos prekes pargabena į Bombėjų ir 


kitus Indijos miestus. Tos prekės keičia vartotojų skonį šiuose Miestuose, 

neretai jos atkeliauja kontrabanda per oro ir jūrų uostus ir yra pardavinė- 
jamos pilkosiose rinkose Bombėjaus gatvėse. Pilkosiose rinkose Bombė- 
jaus viduriniosios klasės atstovai ir jo liumpenproletariatas gali įsigyti kai 
kurių atgabentų prekių, pavyzdžiui, „Marlboro“ cigarečių blokų, „Old Spi- 
ce“ skutimosi kremo, Madonnos dainų kasečių. Panašiai pilkieji maršru- 
tai, kuriuos neretai įtvirtina reguliariai atvykstančių į šalį ir iš jos išvykstan- 
Čių jūreivių, diplomatų ir stiuardesių veikla, pripildo Bombėjaus, Madraso 
ir Kalkutos pilkąsias rinkas prekių ne tik iš Vakarų, bet ir iš Artimųjų Rytų, 
Honkongo bei Singapūro (302). 


Appadurai peržengė paprastą prekyvietės idėją - jis apraši- 
nėja erdves, kurias apibūdina įvairūs srautai: žmonių (tarptau- 
tinės darbo jėgos ir turizmo rinkos, taip pat etninės migracijos, 
kurios gali būti politinio, ekonominio, kultūrinio ar net religi- 
nio pobūdžio), prekių (ne tik mainomųjų plataus vartojimo, 
bet ir asmeninio vartojimo prekių, suvenyrų ir kultūrinių sim- 
bolių), kultūros ir medijų patirčių (savivaizdžiai ir kitų vaizdi- 
niai, besikeičiančios daiktų reikšmės, keliant juos iš vienų ap- 
linkybių į kitas įvairiu laiku ir įvairiose erdvėse). 

Virš visų šių procesų sklando viena metafora —- „globalizaci- 
ja“. Nors kartais laikomasi prielaidos esą globalizacija yra da- 
bartinių laikų sąvoka, tačiau mintis, jog rinkos turi įgimtą polinkį 
nepaisyti nacionalinių ribų, plėstis toliau vietinės aplinkos ir 
vyrauti vietinių etninių grupių atžvilgiu, siekia ankstyvosios mo- 
dernybės laikus. Pavyzdžiui, tarpusavyje susijusi rinkų ir socia- 
linio darbo pasidalijimo plėtra, kaip aptarėme 1-ame skyriuje, 
gali būti siejama su taikos įsigalėjimu tarptautiniuose santykiuose 
ir suvokimu, jog tarpusavio priklausomybė yra naujasis solida- 
rumo pagrindas. Marxas laikėsi gerokai pesimistiškesnio po- 
žiūrio, pagal kurį būdi-ę : kapitalizmui būtinybė plėstis verčia 

jį ieškoti rinkų po visą pasaulį, todėl visi žmogiški ir gamtiniai 
ištekliai įtraukiami į išnaudojimo, konkurencijos ir monetari- 
zacijos veikimo sritį. Tačiau Marxas šiuose vyksmuose sugeba 
įžvelgti ir teigiamą aspektą: techninės kapitalistinės gamybos 
pajėgos stumia visuomenę į išplėstinių poreikių ir įvairesnių 
prekių, techninio žinojimo plėtros ir gerovės pasaulį. Šiuo atžvil- 
giu globalizacija yra pažangios kapitalizmo misijos savybė, di- 
dinanti visuomenės gamybinę galią belaukiant labiau lygiavi- 
nės visuomenės, kuri iškils žlugus kapitalizmui 1r gyvuos ana- 
pus „būtinybės karalystės“. Tačiau kol kas globalizacija siejama 
su imperializmu, reikalaujančiu apsaugoti rinkas politinio do- 
minavimo, karinių avantiūrų ar ekonominių ir techninių lai- 
mėjimų priemonėmis: jas pasitelkusi rinkos visuomenė rodo 
ne daugiau pagarbos savos šalies tradicinėms kultūroms negu 
svetimų šalių: „visa, kas tvirta, išnyksta be pėdsakų“, kai gyve- 
namuosius pasaulius ima keisti ir sisteminti pasauliniai rinkos 
santykiai. Mintį, jog rinkos santykių įsigalėjimas grindžia glo- 
balinį kapitalizmą ir kapitalistinės kultūros galią, labai supran- 
tamai atskleidžia samprotavimai apie medijas ir kultūrinį im- 
perializmą (pavyzdžiui, pasaulio suamerikietinimo samprata): 
Jungtinių Valstijų ekonominė, karinė ir ideologinė galia užtik- 
rino jai nepaprastai palankias rinkos sąlygas įvairiausioms ga- 
minamoms kultūrinėms prekėms, pavyzdžiui, filmams ir tele- 
vizijai, o jos galia marketizuoti svetimas kultūras įtvirtino eko- 
nominę, karinę bei ideologinę hegemoniją. Svarbiausia tai, kad 
ji skleidė marketizaciją pasitelkusi galingą gundymo jėgą, glū- 
dinčią vartotojų ir vartojimo kultūros vaizdiniuose. 

Turint omenyje tokius ilgai gyvuojančius įrodinėjimus esą 
rinkos keičia kultūras globaliniu ar transnacionaliniu mastu, 


kultūros posūkiu grindžiami požiūriai į globalizaciją ganėtinai 

skiriasi: aiškinama, jog rinkos tėra vienas kompleksiškesnės ir 
daugiakryptės dinamikos aspektų, vienas iš daugelio srautų bei 
varomųjų jėgų, o ne esminė varomoji kapitalizmo jėga, padėju- 
si jam įsiviešpatauti pasaulyje. Pirma, kaip teigiama Appadurai 
darbuose, globalizacija dažniausiai suvokiama kaip srautų da- 
rinys, o ne marketizacijos, racionalizacijos ar darbo pasidaliji- 
mo vyksmas, kuriam aiškinti pakanka vienos priežasties. Ant- 
ra, šiuolaikinėse diskusijose „globalizacija“ nėra jau susiklos- 
čiusio viešpatavimo pobūdžio analizė arba nuoroda į vienpusį 
kultūrų susiliejimą ar homogenizaciją globaliniu lygiu. Priešin- 
gai, „globalizacija“ dažniausiai iškelia dialektiką, teigiančią, jog 
transnacionaliniu lygiu veikiančios jėgos vis dėlto turi būti pri- 
jaukintos ar pasisavintos konkrečiose vietose. Anot Robinso 
(1997: 14), „globalizacija reiškia didėjantį, ribas įveikiantį gė- 
rybių ir prekių, informacijos ir komunikacijų, produktų ir pa- 
slaugų, taip pat žmonių mobilumą“, o „mobilumas ir susidūri- 
mai eina greta“ (18). Globalizacijos paskatintų kultūrinių susi- 
dūrimų padariniai iš esmės nėra vienodi nei numatomi ar 
vienareikšmiai: apskritai galima pasakyti tik tai, kad globali- 
zuojantys procesai - tarp jų ir marketizacija — vis labiau įtrau- 
kia žmones, prekes ir įvykius į bendras erdves, priverčia bend- 
rauti ir taip keičia ankstesnes aplinkybes, kuriose juos skyrė 
įvairūs erdvės (atstumo, sienų, judėjimo sąnaudų) ir laiko su- 
varžymai. Be to, kaip erdvės-laiko atsaistymo sampratą pasi- 
telkęs pažymi Giddensas, žmonės vis labiau įsigyvena į bendras 
abstrakcijas arba laiko ir erdvės išraiškas - vieningą žemėlapį ir 
vieningą laiką. Šios bendros erdvės ir joje vykstančių susidūri- 
mų nevaldo joks vieningas globalinis žaidėjas, 0 jų padarinys 
nėra kultūrinis homogeniškumas. Iš tiesų, daugiausia dėmesio 


kreipiama į hibridizaciją: senąsias vietines arba regione vyrau- 

jančias kultūros formas neatpažįstamai keičia nauji kultūriniai 
sąlyčiai dažnai su jų iki tol stelbiamomis kultūromis. 

Taigi - priešingai anksčiau reikštiems požiūriams - yra lygiai 
taip pat svarbu pripažinti globalizaciją esant aplinka, kurioje 
keičiama rinkos elgsena bei institucijos, kaip ir laikyti marketi- 
zaciją globalizacijos jėga. Kaip prekių srautas prisiderina prie 
išvietintų Žmonių, informacijos, pinigų ir kitų srautų (prie sca- 
pes, apie kuriuos kalbėjo Appadurai)? Pavyzdžiui, klasikinia- 
me ir dažnai cituojamame Theodoro Levitto (1983) straipsny- 
je „Rinkų globalizacija“ teigiama, jog firmos, atsižvelgdamos į 
tarptautinę padėtį, privalo mąstyti savo prekiniais ženklais ir 
stengtis gaminti globalius prekinius ženklus globaliems varto- 
tojams. Šiuo atžvilgiu pripažįstama bendra vartojimo rinka, ta- 
čiau ji nusakoma remiantis ankstesne homogenizacijos samp- 
rata, tarsi firmos galėtų kurti tarptautines rinkas pagal tą patį 
modelį, kaip buvo kuriamos nacionalinės rinkos fordizmo kles- 
tėjimo laikais. Anot Kline'o (1995: 108): „Globalinei rinkoda- 
rai buvo lemta skatinti kultūrų susiliejimą, korporacijoms per- 
sitvarkant taip, kad pasinaudotų globaliniu prieinamumu, di- 
desnėmis rinkomis ir pažangesnėmis gamybos technologijomis“, 
laikantis ankstesnės masto ekonomijų plėtros nuostatos. Kla- 
sikinis pavyzdys yra „Coca-Cola“ firmos mėginimas XX a. 
septintajame dešimtmetyje „išmokyti pasaulį tobulai sutarti- 
nai dainuoti“: pasak Kline'o, į „tarptautinį jauną vartotoją“ 
kreiptasi optimistiškais globalinio kaimo įvaizdžiais, priimti- 
nais universaliam vartotojui, „kuris giliai širdyje iš tikrųjų yra 
amerikietis“ (109). Šį metodą išstūmė „glo-/ocal“ arba „glo- 
cal“ rinkodaros strategijos: prekybininkai produktus, preki- 
nius ženklus, įpakavimus, paskirstymo kanalus ir netgi rekla- 


minius kreipinius taiko konkrečiai vietinei socialinei aplin- 

kai, kurioje tų produktų ieškoma ir kurioje jie naudojami“ 
(122). Juos Kline'as tyrinėja, pasitelkęs tarptautinės vaikiškų 
žaidimų rinkodaros pavyzdį. 

Tokie rinkodaros metodai iš pažiūros pripažįsta du svarbius 
dalykus: prekes vartoja ne globalūs vartotojai, o konkretūs žmo- 
nės, vartojantys daiktus vietinės kasdienės kultūros aplinkoje, 
1r sykiu šios prekės bei vartotojai gyvena kultūrinėje erdvėje, 
kurią globalizuojančios jėgos nepaprastai išplėtė ir padarė su- 
dėtinga, o rinkos ir prekybininkai yra tik vienas tų jėgų aspek- 
tas. Nesama globalios rinkos, kaip homogeniškos kultūrinės 
erdvės, - juo globalesnė darosi rinka, juo daugiau vietų tenka 
aprėpti prekybininkui, o daugėjant sąlyčių bei atsakų į juos, 
mišresnės bei sudėtingesnės tampa ir šios vietinės aplinkos. Šią 
dialektiką dar sustiprina naujosios medijų technologijos, pa- 
vyzdžiui, internetas, kurios taip pat laikomos ir naujomis trans- 
nacionalinėmis rinkomis. Pavyzdžiui, Milleris ir Slateris (2000) 
savo etnogratinėje studijoje apie Internetą Trinidade nustatė, 
jog internetinė žiniasklaida išplėtė Trinidado gyventojų sąlyčių 
su kitomis pasaulio vietomis apimtį ir netarpiškumą, tačiau sy- 
kiu sustiprino nacionalinio tapatumo ir gyvenamosios vietos 
pojūtį. Metafora, kuria dažniausiai nusakomi šiuolaikiniai san- 
tykiai su rinkomis ir prekėmis, yra ne homogenizacija, O vei- 
kiau „kreolizacija“ (žr. Howes 1996), apimanti prekių prasmių 
kitimą joms kertant sienas ir patenkant į naujas aplinkas, rin- 
kos elgsenai susiduriant su kultūrų, kuriose daiktai gali būti 
gaminami, mainomi ir vartojami, skirtingumu. Tad Classenui 
(1996), rašančiam apie atokios šiaurės vakarų Argentinos vietą 
pasaulinėse vartojimo rinkose, svarbūs siurrealistiškai atrodan- 
tys, iš pažiūros atsitiktiniai prekių sugretinimai, kuriuos nule- 
mia globaliniai srautai: „japoniški argentinietiškų tango įrašai 

ir amerikietiški televizijos šou, dubliuoti Meksikos ispanų kal- 
ba“ (39). Ypatingas vietos sąlygas iš dalies suformavo Argenti- 
noje įvesta neoliberali laisvos rinkos politika, panaikinus: ilgai 
trukusį protekcionizmą ir atvėrusi šalies šiaurės vakarus nau- 
joms prekėms: 


Keliaudamas iš vienų savo namų Kanadoje į kitus Argentinoje, jau beveik 
nežinau, ką pasiimti ar parsivežti dovanų, nes tokios pačios prekės pardavi- 
nėjamos abiejose vietose. Pirkti prekes palyginimui miestuose, esančiuose 
šiauriniame ir pietiniame pusrutuliuose, atrodo absurdiška, tačiau dvide- 
šimtojo amžiaus pabaigos globalinėje gyvenvietėje tai visiškai įmanoma. Ma- 
no motina priperka šokoladinių Kanados dolerių savo brolių ir seserų vaikai- 
čiams Argentinoje, tačiau nuvykusi į Argentiną aptinka jais prekiaujant ir 
tenykštes parduotuves - ir už mažesnę negu Kanadoje kainą (45). 


Iš tikrųjų Classeno nuomonė apie globalinės vartojimo kul- 
tūros siurrealizmą glaudžiai siejasi su marksistiniu požiūriu į 
fetišavimą: Argentinos gyveniman suplaukiantys produktai ne 
tik patenka į naują prasmės pasaulį, atitrūkusį nuo (metropoli- 
jos) kultūros, kurioje buvo pagaminti - jie „patenka į šiaurės 
vakarų Argentiną be jokios istorijos. <...> Įvairios sąvokos, — 
pavyzdžiui, nešiojamas kompiuteris, sausi pusryčiai ar preky- 
bos centrai - neturi vietinių šaknų tame regione, jos tiesiog 
pasirodo arenoje, lyg būtų materializavęsi iš kokio nors Holi- 
vudo filmo. <...> Dėl to tarp tradicinio ir naujojo gyvenimo 
šiaurės vakaruose beveik nesama tęstinumo - vien tik siurrea- 
listinis sugretinimas“ (52). Classenas pažymi, jog šis siurrealiz- 
mas iš tikrųjų nėra naujas, bet labai svarbus prekių rinkodarai 
vartojimo kultūroje: visos prekės yra reklamuojamos nelyg „ne- 
paprastumo įsiveržimas į kasdienybę“ (52). 

Ekonomikos teorija kaip kultūra 


Jau vien tas dalykas, kad rinkos yra ne natūralūs, o socialiniai 
dariniai, leidžia manyti jas esant prasmingo žmonių veiksmo 
rezultatu ir tvarkant kultūrinius įsitikinimus apie žmogaus pri- 
gimtį, socialinį veiksmą bei santykius. Konkrečiau kalbant, Po- 
lanyi teigimu, rinkos „įsteigiamos“ per socialinį veiksmą, tad 
joms būdingos programos, grindžiamos sociumo įsivaizdavi- 
mais, taip pat socialinių priežasčių bei padarinių teorijomis. 
Rinkos iškyla ten, kur konkretūs socialiniai veikėjai, veikdami 
per vyriausybės, valstybės, teisinės sistemos ir verslų instituci- 
jas, kuria ir palaiko rinkos institucijas. Šiuo atžvilgiu mums ypač 
svarbu suvokti ekonomiką ir ekonomikos teoriją kaip kultūrą, 
nesvarbu, ar tas suvokimas būtų reiškiamas akademiniais dis- 
kursais, politiniais pareiškimais, sveiku protu bei kasdieniu ži- 
nojimu. Todėl ekonomikos teorija nėra vien tam tikras „rea- 
lių“ ekonomikos procesų komentaras, aptariantis už kultūros 
vykstančius dalykus; kultūra yra persmelkusi rinkų sandarą ir 
veikimą. Iš tiesų ekonomikos teorija, kaip kultūra, yra galingas 
socialinio gyvenimo ir valdymo veiksnys kaip tik dėl to, kad ji 
laiduoja veiksmingus ir įtikinamus socialinių veiksmų, srautų 
ir tinklų vaizdinius. Juos atspindi retorinės ir lingvistinės 
konstrukcijos, kurias ta teorija taiko, ir padeda palaikyti jos 
prestižą (Klamer, McCloskey ir Solow 1988; Lavoie 1990; 
McCloskey 1986, 1994). Ekonomikos teorija, kaip kultūra, 
apima ne tik ideologijas, pavyzdžiui, neokeinsizmą ir neolibe- 
ralizmą, kurios gali veikti kaip universalizuojančios kosmolo- 
gijos ir įsitikinimų sistemos lygiai taip pat, kaip, tarkim, kultū- 
riniai kula schemos rėmai (Carrier 1997). Ji taip pat aprėpia ir 
galingas reprezentavimo technologijas, kuriančias itin specifi- 

nes percepcines visuomenės suvokimo schemas: pirmiausia, 
ekonomikos teorija apima kiekybinio skaičiavimo, modeliavi- 
mo ir abstrahavimosi nuo konkrečių atvejų kultūrą. 

Pavyzdžiui, Doddas (1995) tyrinėja finansinių rinkų atsaką į 
valstybės iždo statistikos paskelbimą arba pranešimus apie na- 
cionalinių bankų keičiamas palūkanų normas. Kaip informaci- 
ja, tokie skelbimai neprovokuoja nei automatiško, nei progno- 
zuojamo atsako; atvirkščiai, rinkos veikėjai apdoroja rinkos in- 
formaciją ne tik pasitelkdami savo ekonominių priežasčių ir 
padarinių teorijas („koks turėtų būti nežymaus palūkanų padi- 
dėjimo poveikis vidutinės trukmės ekonominio augimo pers- 
pektyvoms?“), bet elgiasi kur kas sudėtingiau ir painiau - jie 
svarsto prielaidas apie kitų veikėjų ekonominius teorizavimus 
(„kaip aš apskaičiuočiau esant tokiai padėčiai, kai prognozė 
apie palūkanų normos padidėjimo poveikį didžiąja dalimi prik- 
lauso nuo to, kaip kiti rinkos galią turintys žmonės atsakys į 
klausimą: Koks bus nedidelio palūkanų padidėjimo poveikis...?, 
tas atsakymas priklausys nuo jų teorinės sistemos, tad būtina į 
savo teorinę sistemą kaip tam tikrą informaciją įtraukti ir jų 
sistemas?“). Racionalūs lūkesčiai prieinamų žinių „horizonto“ 
ribose privalo apimti informaciją, liečiančią kitų žmonių racio- 
nalius lūkesčius, kurie savo ruožtu priklauso nuo jų socialinių 
įsitikinimų, teorijų bei vertybių. 

Šiuo požiūriu ekonomikos teorija - nesvarbu, formali, prak- 
tinė, sveiko proto ar numanoma - laikoma rinkos dalimi, į „rea- 
lią“ rinką patenkančiais įsitikinimais. Anot Doddo, tokios eko- 
nomikos teorijos, kaip kultūros, sampratą galima tiesiogiai su- 
sieti su „postmodernumo“ idėja (aptarta paskutiniame skirsnyje) 
esą ekonomika labiau kultūrėja. Tačiau tiesi Doddo sąsaja, ko 
gero, nėra įprasta. Nors daugelis postmodernių teoretikų (Dod- 

das cituoja Lashą ir Urry 1994) ekonomikos kultūrėjimą sieja 
su ženklo vertės įsigalėjimu, Doddas tvirtina taip buvus visada: 
pasitelkęs pavyzdžiu konkretų pinigų klausimą, jis parodo, kad 
simbolinės pinigų savybės - neišskiriant nė įsitikinimų apie pi- 
nigų prigimtį - visada buvo neatsiejama nuo jų veikimo. O nauja 
šiandien - tai nepaprastas „medijų skatinamas ekonominių teo- 
rijų, suvokinių ir idėjų apie pinigus svarbos pačių pinigų veiki- 
me didinimas“ (Dodd 1995: 3). Vienas šio didinimo elementų 
yra tikrasis informacijos srautų greitėjimas. Tačiau lemiamas 
veiksnys - tai didėjantis medijų reikšmingumas: Doddas gvil- 
dena jį XX a. devintojo dešimtmečio vartotojiškumo atžvilgiu, 
kurį jis apibrėžia kaip išlaidavimo orgiją, pakurstytą nepapras- 
tai išaugusio asmeninio įsiskolinimo. Pakitusį vartotojų santy- 
kį su pinigais ir rinkomis, kuris dešimtmetį kurstė poreikių 
siautulį, reikia aiškinti pagal tai, kaip pati rinkų idėja buvo par- 
duota Vakarų visuomenėms per medijų paskleistą „pasyvaus tur- 
tėjimo“ idealą - esą pinigai sukuria daugiau pinigų be jokio sąry- 
šio su gamybos ekonomika. Medijoms skleidžiant tokias neoli- 
beralios kultūros versijas, laikyta visiškai racionaliu dalyku, kad 
eiliniai piliečiai skolintųsi pinigus ir pirktų privatizuotų paslau- 
gų įmonių, pavyzdžiui, Britų telekomo akcijų, vildamiesi akcijų 
vertę automatiškai pakilsiant pačią jų išleidimo dieną ir atsira- 
siant milžinišką privatizuotų valstybinių kompanijų rinką. 
Anot Callono (1998a: 2), „ekonomikos teorija plačiausia šio 
termino prasme ne tiek stebi ekonomikos funkcionavimą, kiek 
suteikia jai pavidalą ir pobūdį“. Ji yra paties ekonomikos pro- 
ceso elementas, galima sakyti, ekonominis veikėjas, o ne išori- 
nis požiūrio taškas. Be to, Callonas neiškelia ekonomikos teo- 
rijos kaip aukštesnio lygio akademinės disciplinos, o nusako ją 
rinkodaros, sąskaitybos, vadybos studijų ir kitomis pažinimo 

formomis, kurios formalizuoja rinkos institucijose aptinkamas 
žinias bei praktikas ir tuoj pat diegia tuos suvokinius į rinkos 
elgseną profesiniu švietimu bei lavinimu. 4-ame skyriuje iš- 
siaiškinome, jog Callonui tokios ekonominės žinios rūpi ne 
vien kaip „kultūrinė įtaka“, kylanti iš išorinės prasmių siste- 
mos ir paskatinanti ekonominius veikėjus keisti elgseną. Prie- 
šingai, ekonomikos teorija, kaip kultūra, veikia nelyg struk- 
tūra, sudaranti erdves, kuriose kuriami ir „įrėminami“ patys 
rinkos veikėjai. Anksčiau atkreipėme dėmesį į Callono pa- 
vyzdį apie braškių rinkos sukūrimą, vietos biurokratui sąmo- 
ningai taikant neoklasikinę teoriją. Callono įrodinėjimai ro- 
do, jog kuriant rinkas, kultūra ir socialinė technologija veikia 
ranka rankon, tad jie iš esmės remiasi platesne Foucault pa- 
kraipos nuomone esą mums nereikėtų aiškintis, kas yra libe- 
ralūs ir neoliberalūs požiūriai į rinką - ideologijos ar preten- 
Zijos į tiesą, o turėtume laikyti tuos požiūrius diskursais, ku- 
rie rinkas, taupančius individus 1r konkurencinius santykius 
konstruoja kaip valdymo praktikų objektus ir didžiąja dalimi 
tai daro valdymo praktikomis. Bourdieu (1988) panašiai va- 
dina neoliberalizmą „stipriu diskursu“, kuris turįs „priemo- 
nių padaryti save tikrą ir empiriškai įgyvendinamą“, nes jis 
nukreipia „ekonominius pasirinkimus tų, kurie valdo ekono- 
minius santykius“, tad veikia kaip „mokslinė programa, pa- 
versta politinio veikimo planu“. 

Taigi pagal šias formuluotes, pačios „ekonomikos“ ir „rin- 
kos“ idėjos yra elementas kalbos, kuria socialinis pasaulis yra 
išreiškiamas ir paveikiamas, o genealoginė analizė turi išaiš- 
kinti istorinę tos kalbos raidą: pavyzdžiui, nustatyti, kada ir 
kokie minties judesiai išskyrė tam tikrą nepriklausomą sociali- 


nį darinį ir pavadino jį „ekonomika“, kurią galima paversti „vy- 

riausybės įsikišimo“, „reguliavimo“ arba „statistinių žinių“ ob- 
jektu? (Esama ir intriguojančios idėjos, jog gali būti parašyta 
ekonomikos teorijos rinkos istorija, pavyzdžiui, Kadishas ir Tri- 
be'as (1993) aptaria ekonomikos teorijos, kaip Britanijos uni- 
versitetuose dėstomos disciplinos, atsiradimą.) Straipsniuose, 
išspausdintuose Burchello, Gordono ir Millerio (1991) knygo- 
je, gvildenamas Foucault požiūris į perėjimus nuo ankstesnių 
tvarkos palaikymo sampratų prie liberalizmo kaip valdomumo 
formos. Šie perėjimai apėmė ir požiūrio į visuomenę pasikeiti- 
mą: visuomenė jau laikoma ne ištekliais, kuriuos valstybės orga- 
nai turi pažinti ir intensyviai eksploatuoti, o save reguliuojančiu 
dariniu, pernelyg sudėtingu politiniams organams pažinti ar tie- 
siogiai valdyti. Smitho požiūris į rinką nelyg apibendrina tokį 
sociumo vaizdinį. Tas apibendrinimas nėra „kultūra“ - nei kaip 
elitinės intelektualinės minties raiška, nei kaip išorinė vertybių 
ar įsitikinimų sistema, kurioje įsišaknijusi ekonominė veikla ir 
kuri valdo visus veiksmus. Tikriau sakant, kultūra yra idėjos ir 
vaizdiniai, kuriantys rinką ir ekonomiką kaip pažinimo objek- 
tus, kurie tuo pat metu yra ir veiklos objektai. 

Galų gale mes galime palyginti šiuos įrodinėjimus su Carrie- 
rio ir Millerio (1998) bendraautorių argumentais: komercinis 
kapitalizmas, kaip Marxo teoriškai aptartas kraštutinės abstrak- 
cijos procesas, XX a. buvo įvairiais būdais suderintas arba pri- 
jaukintas. Savo straipsniuose Milleris pasiremia skandinaviško 
pobūdžio socialdemokratijos vykdytu sociopolitiniu prijauki- 
nimu; Trinidado „organišku kapitalizmu“, vartojimu, suvokia- 
mu kaip „įžemintos“ praktikos, kuriomis žmonės naudoja pla- 
taus vartojimo prekėmis virtusias gėrybes tam, kad įveiktų rin- 
kos institucijų ir procesų susvetimėjimą (žr., pvz., Miller 1987, 
1994, 1995, 1998a, 1998b). Vis dėlto jis teigia, jog pastarieji 

dvidešimt su viršum metų liudija vykstant plataus masto sugrį- 
žimą prie abstrakcijos procesų, kurie vėl nutolina ekonomines 
institucijas nuo vietinių aplinkybių. Milleris laiko šias institu- 
cijas ne tiek „kapitalistinėmis“, kiek „virtualiomis“, apgyven- 
tomis įvairių institucinių veikėjų - ekonomistų, auditorių ir va- 
dybos konsultantų. Institucijos konstruoja abstrakčius pasau- 
lio vaizdinius kaip praktikos objektus, tie vaizdiniai kyla iš 
reguliavimo praktikų ir sykiu yra tų praktikų objektai. Institu- 
cijos vadinamos virtualiomis, kadangi kalba vaizdiniu sukurtų 
„tikrovių“ vardu: virtualus vartotojas, sukuriamas kaip atskai- 
tos taškas rinkos tyrimų statistikoje ir neoliberalų konstruk- 
tuose; virtuali ekonomika, kurią išreiškia Tarptautinio valiutos 
fondo normatyviniai vyriausybės skolos struktūrų modeliai, ir 
panašiai. Carrierio ir Millerio įrodinėjimus iš kitų panašių po- 
žiūrių, pavyzdžiui, Callono, išskiria jų epistemologinis realiz- 
mas: veiksminga išlieka socialinė dialektika, tad virtualūs var- 
totojai ir „realūs vartotojai“, virtualios ir realios rinkos negali 
būti pagrįstai sutapatintos, o virtualybė anaiptol nenumarina 
ir nepalaidoja sociumo. Priešingai, lygiai kaip ekonomistų ne- 
galima iškelti už ekonomikos rėmų, nes jie patys prisideda prie 
ekonomikos kūrimo, taip ir mes negalime išleisti iš akių vy- 
riausybių, vartotojų bei intelektualų pastangų sukonkretinti pre- 
kinį kapitalizmą savo gyvenamuosiuose pasauliuose. 


Apibendrinimas 
Kultūros posūkis šiuolaikinėje rinkos analizėje paskatino iš es- 


mės kitaip nusakyti ir individo tapatumą, ir visuomeninę 
santvarką. Svarbiausia, kad jis verčia manyti, jog netenka pras- 

mės intelektualinis darbo pasidalijimas, kai vieni į rinką žvel- 
gia kaip į techninės ekonominės analizės objektą, o kiti - kaip 
į kultūrinės kritikos dėmesio centrą. Tam tikru atžvilgiu rinkos 
praktika ir analizė nuo šiol vienu ypu apima neatsiejamus pras- 
mės ir tvarkos klausimus. Tačiau svarbu pabrėžti, šitai pažymė- 
jo Ray ir Sayeris (1999), kad visuose šiame skyriuje aptartuose 
veikaluose apie „kultūrą“ ir „ekonomiką“ tebekalbama tarsi 
apie skirtingus ir prasmingus terminus, nepaisant jų be palio- 
vos kartojamos ekonomikos ir kultūros „susiliejimo“ (i:mplo- 
sion), kultūros įsiviešpatavimo ekonomikos atžvilgiu arba rin- 
kos prekių apyvartos susijungimo su platesniais srautais, sca- 
pes arba tinklais. Tiesą sakant, vis: mes turime atkreipti nors 
truputį dėmesio į konkrečių rinkos mechanizmų ir praktikų 
institucionalizavimą, nesvarbu, kad ir ką gvildentume - lanks- 
čią gamybą, naują mažmeninės prekybos organizaciją ar varto- 
tojo tapatumą formuojančias rinkos sąlygas. Net iš pažiūros 
labiausiai dematerializuotai rinkos institucijai - elektroninei pre- 
kybai Internete - prireikė korporacinio reorganizavimo, tarp- 
tautinių sutarčių dėl finansinių atsiskaitymo sistemų, taip pat 
teisinių bei įstatyminių svarstymų nacionalinių vyriausybių ly- 
giu, kad būtų sukurtas pagrindas ypatingiems ekonominių mai- 
nų būdams, nesvarbu, kaip glaudžiai jie būtų susiję su kitais 
informacijos, komunikacijos ir socialumo srautais (Miller ir Sla- 
ter 2000). Iš tikrųjų kaip tik remdamiesi šiame skyriuje aptar- 
tais procesais, galime daryti išvadą, jog rinkos institucija, kad 
tr kaip pasikeitusi, išlieka XXI a. ir tiek analitikams, tiek eili- 
niams piliečiams primygtinai kelia svarbius klausimus apie šiuo- 
laikinę visuomeninę santvarką. 

Pabaiga: 
rinkos versus rinkos VIsSuoMenė 


Iš mūsų diskusijos turėjo paaiškėti bent jau du svarbūs dalykai: 
modernioji socialinė mintis bene daugiausiai gvildeno rinkas, 
o visi pagrindiniai konceptualiniai dariniai - individas, visuo- 
menė ir racionalumas, iš kurių suręstos moderniųjų socialinių 
mokslų disciplinos, negali būti suvokiami atsietai nuo moder- 
nybės susidūrimo su rinkomis. Kita vertus, net ir akivaizdžiai 
techninio ekonominio mąstymo srityje teoriniam rinkos suvo- 
kimui būdingas ir socialinės teorijos plačiausia prasme aspek- 
tas: teoriniai rinkos vaizdiniai yra būdai socialiniam veiksmui, 
socialinei integracijai ir socialinei vertei konceptualizuoti. 
Nesvarbu, koks yra oficialiai skelbiamas intelektualinio darbo 
tarp ekonomikos teorijos ir kitų teorijų pasidalijimas, iš esmės 
rinkos koncepcijos ir moderniosios visuomeninės santvarkos 
problemos gyvuoja tame pačiame tyrinėjimų lauke. 

„Rinkos visuomenės“ kategorija, nužymėjusi viso mūsų svars- 
tymo ribas, rodo, koks svarbus yra rinkos vaidmuo modernia- 
jai socialinei minčiai. Šis terminas perša mintį esą moderniąją 
visuomenę galima apibūdinti ir netgi paaiškinti XVIII a. prasi- 
dėjusiu rinkos mainų įsivyravimu, o svarbiausi visuomeninės 
santvarkos vaizdiniai, užvaldę moderniąją socialinę mintį, esą 
kilę iš rinkos patyrimo arba pasipriešinimo tam patyrimui. Viena 
vertus, „rinkos visuomenė“ buvo tam tikras būdas įsivaizduoti 


tradicinių 1r kolektyvinių saitų nusikračiusią modernybę, ku- 

rioje racionali visuomeninė santvarka galėjo spontaniškai su- 
siklostyti iš rinkos derinamų laisvų ir racionalių individų veiks- 
mų. Kita vertus, „rinkos visuomenė“ išreiškė nepermaldauja- 
mos kiekybinio apskaičiavimo ir formalaus racionalumo logi- 
kos viršenybę socialinio gyvenimo atžvilgiu - ta logika skatina 
nelygybę, socialinę netvarką, substancinių vertybių nykimą, ir 
individualių, ir socialinių santykių irimą. 

Šiuolaikiniu požiūriu abiems „rinkos visuomenės“ sąvokos, 
kaip modernybės vaizdinio, vartosenoms būdingas vienas stul- 
binamas aspektas - jų monolitiškas, „viskas arba nieko“ pobū- 
dis. Tas vaizdinys arba siūlo, arba kritikuoja visuomeninę sant- 
varką, visiškai užvaldytą vieno mainų modelio. „Viskas arba 
nieko“ perspektyva, susijusi su „rinkos visuomenės“ įvaizdžiais, 
akivaizdi abiejose kritinės takoskyros pusėse. Pavyzdžiui, 
Marxas teisingai kritikavo rinkos šalininkus dėl to, kad jie uni- 
versalizavo rinką, laikydami ją prigimtiniu visuomeninės 
santvarkos pagrindu, o individualų veiksmą grindė „visuotiniu 
polinkiu mokėti prekėmis, keistis ir mainytis“ (Smith 1991 
[1776]: 21) arba supaprastinta racionalaus egoistinių tikslų sie- 
kimo psichologija. Kaip tik šis rinkos tvarkos universalizavi- 
mas leido „laisviesiems Vakarams“ laikyti visus alternatyvius 
visuomenės tvarkymo būdus - tiek kituose kraštuose, tiek pa- 
čiuose Vakaruose išlikusius ar atsirandančius - netinkamais ir 
nepageidautinais nukrypimais nuo visuomeninės santvarkos bei 
žmogiškos prigimties normų, taip pat nesuderinamais su lais- 
vės, proto ir pažangos diegimu. Štai kodėl žymūs neoliberalų 
atstovai, pavyzdžiui, Margaret Thatcher galėjo tvirtinti konk- 
retų rinkos elgsenos modelį esant natūralų viso socialinio gy- 
venimo pagrindą. Bet kokia palikta kolektyvizmo žymė galėjo 
sukelti nelaimę, tad prireikė kultūrinės ir politinės revoliuci- 


302 


jos, kuri išnaikintų socialiniame gyvenime visus dalykus, šiek 
tiek menkinančius rinkos modelių, kaip visuomeninės santvar- 
kos pagrindo, svarbą. 

Tačiau ir rinkos visuomenės oponentai - ypač Marxo sekėjai — 
teigė panašų absoliutinį rinkos visuomenės modelį. Leninui pa- 
reiškus esą vienintelio turgaus prekystalio atsiradimas Sovietų 
Rusijoje jau rodytų, jog vėl sugrįžo siautėjantis rinkos kapita- 
lizmas (todėl tokius reiškinius būtina likviduoti), buvo paskleista 
tokia pat absoliutinė rinkos samprata, kaip ir normatyviniai 
liberalių ekonomistų modeliai. Čia rinkos - tai ne konkreti mai- 
nų forma, galinti gyvuoti kartu su kitomis, o veikiau neišven- 
giamas visuomeninės santvarkos, pajungiančios sau visas kitas 
santvarkas, principas. Vadinasi, nei socialistas, nei menininkas 
ar kultūros kritikas negali niekaip bendrininkauti ar sugyventi 
su rinkomis. Negana to, tokios nuostatos šalininkai teigia, kad 
egzistuoja radikali rinkos ir nerinkos visuomenių priešprieša, 
arba romantizuodami ikimodernią visuomeninę santvarką dėl 
jos tariamai skaidrių, betarpiškų gamybos ir vartojimo santy- 
kių, arba pranašaudami utopinę pokapitalistinę visuomeninę 
santvarką, kurioje gamybą tiesiogiai valdysiantys politiškai ar- 
tikuliuoti liaudies troškimai. 

Taigi rinkos visuomenės idėja iš esmės paveikė nuomonę apie 
modernią visuomeninę santvarką ir kišimąsi į ją. Šioje knygoje 
ji tikrai buvo paranki priemonė pagrindinėms moderniosios 
socialinės teorijos temoms pristatyti ir išdėstyti. Ir vis dėlto no- 
rėtume pabaigoje išsakyti dideles abejones dėl pačios rinkos 
visuomenės idėjos ir jos galios nužymėti produktyvią intelek- 
tualinę strategiją. Šias abejones kelia knygą rašant iškilę sunku- 
mai, aiškiai regimi pačiame tekste: laikantis „viskas arba nie- 
ko“ požiūrio į rinkos visuomenę, rinkos arba yra, arba jų nėra, 

taip pat ir visuomenės - jos arba didžiąja dalimi tvarkomos 
pagal ypatingus rinkos principus, arba netvarkomos. Tačiau kaip 
tik toks mąstymo apie rinkas būdas mažiausiai prasmingas is- 
toriniu, socialiniu ar netgi ekonominiu požiūriu. Iš mūsų svars- 
tymų apie, tarkim, istorinį moderniųjų rinkų atsiradimą, apie 
įsišaknijimą ir kultūros posūkį turėjo paaiškėti, kad jokios vi- 
suomenės neįmanoma tvarkyti vieninteliu mainų būdu. Be to, 
net jeigu rinkos tam tikru atžvilgiu ir vyrauja, jos pačios nėra 
pavienio ir homogeniško principo išraiška. Šioje knygoje sten- 
gėmės paryškinti, jog rinkos išties apima elgsenos būdų, me- 
chanizmų ir institucijų įvairovę, kuri yra įsišaknijusi dar plates- 
niame socialinių ir istorinių aplinkybių lauke. Maža to, apta- 
riant moderniosios socialinės minties ryšį su rinka, paaiškėja, 
kad kelią pirmyn visada rodė ne liberalaus utilitarizmo titanai 
ar jo priešininkai, o veikiau painesnės, nelinkusios apibendrin- 
ti dalinės perspektyvos, kurias nužymi istorijos studijos - eko- 
nominė antropologija, sociologija bei „kultūros posūkis“. 
Įtikinamiausi rinkos visuomenės vertinimai visuomeninės 
santvarkos atžvilgiu grindžiami labiau niuansuota sudėtingoms 
socialinėms sistemoms būdingos mainų struktūros analize. Šiuo 
atžvilgiu apibendrinančius rinkos visuomenės vertinimus pri- 
valome griežtai atskirti nuo rinkos analizės. Pirmuoju atveju 
modernioji visuomeninė santvarka aiškinama remiantis polin- 
kiu į vieningą principą; antruoju - iš pažiūros vieningas princi- 
pas išsiskaido į smulkesnius tyrimus, etnografijas, kurios aiški- 
nasi, kaip konkrečios mainų ir visuomeninės santvarkos for- 
mos yra plėtojamos ir institucionalizuojamos. Apibendrinantys 
rinkos visuomenės vertinimai žvelgia iš pasaulio istorijos pers- 
pektyvos, kurioje, atrodo, ant kortos statoma visa visuomeni- 
nė santvarka; rinkos tyrinėjimams būdingas kur kas pragmatiš- 

kesnis požiūris — stengiamasi išskirti tam tikrus „rinkos dary- 
mo“ atvejus, kurie apima savitą socialinių veikėjų, strategijų, 
institucijų ir interesų išsidėstymą. Šiuo atžvilgiu būti „už“ arba 
„prieš“ rinkos visuomenę prasminga tiek, kiek ši sąvoka išreiš- 
kia pastangas projektuoti idealius (arba distopiškus) visuome- 
ninės santvarkos vaizdinius, remiantis tam tikru mintyse atlik- 
tu eksperimentu, „įrodančiu“ vieno mainų būdo vyravimą. Pa- 
vyzdžiui, visiškai prasminga priešintis neoliberalų darbotvarkei, 
kuri grindžiama siekiu pasitelkti vyriausybės galią visoms so- 
cialinėms vertybėms įkainuoti, visiems pasirinkimams paversti 
individualiais vartotojų sprendimais, visam socialiniam deri- 
nimui pritaikyti tam tikrą rinkos sandorio modelį; taip pat 
prasminga priešintis valstybiniam socializmui, kuris neką ma- 
žiau galingą vyriausybinį aparatą (nesėkmingai) panaudoja 
tam, kad išnaikintų visus savarankiškus ekonominius mainus. 
Problema būtų pripažinti, kad šis viešpatavimas niekada ne- 
būna iš tikrųjų visiškas. 

Kita vertus, daug mažiau prasminga - ir analitiniu, ir politi- 
niu atžvilgiu - užimti poziciją „už“ arba „prieš“ pačias rinkas, 
nes tai reikštų, jog rinkos laikomos paskirais ir apibrėžtais da- 
riniais, kurie erdvėje ir laike išlaiko savo formą bei funkciją. 
Priešingai, analizuojant rinkas ir užimant poziciją jų atžvilgiu 
(socialinę, politinę ir ekonominę), - je;g4 norima savo poziciją 
pagrįsti geriausiomis antropologijos ir sociologijos įžvalgomis, — 
būtina suvokti konkrečias marketizavimo programas ir sąvo- 
kas, konkrečius institucionalizuotus mainų darinius, mainų sis- 
temas (Callonas), kurios internalizuoja ar eksternalizuoja bū- 
dingus socialinius padarinius, konkrečias technines paskirsty- 
mo problemas, vertybinius konfliktus ir kitus dalykus. 


Beveik visoje knygoje jaučiama įtampa, kylanti lyginant rin- 

kos visuomenės teorijas ir rinkų analizes. Ji buvo akivaizdi, ra- 
šant šią knygą. „Rinkos visuomenės“ tropas mums pasirodė 
parankus suvokti, kaip išsirutuliojo modernioji socialinė min- 
tis; vis dėlto, mėginant suprasti ir įvertinti rinkų reikšmę mo- 
derniajame socialiniame gyvenime, galiausiai išaiškėja, jog šio 
termino nepakanka. Išties jį pasitelkus susistemintos socialinės 
minties formos pasirodė esančios labiau mūšio dalyvės nei to 
mūšio supratimo būdai. 1-ame skyriuje aptarėme istorines mo- 
dernybės aplinkybes, kurias stebėtojai plačiai apibūdino kaip 
rinkų ir rinkos mainų įsivyravimą. Vis dėlto, net norėdami vien 
apibūdinti šias aplinkybes, turėjome parodyti galinčių sugyventi 
bei susipinti rinkos patyrimų ir struktūrų įvairovę. Liberalios 
utilitarinės 17 ekonominės minties konfliktas su klasikine so- 
ciologijos tradicija reiškiasi keliais pavidalais - techninio ir tik- 
rai socialinio mainų aiškinimų prieštara, taip pat kapitalizmo 
bei rinkos visuomenės gynėjų ir kritikų kova. Mes pažymėjo- 
me, kad toks priešingumas yra klaidingas - ekonominė teorija 
yra ir socialinė teorija plačiausia šio termino prasme, - tačiau 
galime eiti toliau ir sakyti, jog tikrieji priešininkai yra pasaulio 
istorijos perspektyvos, kurias aptarėme pirmuose dviejuose sky- 
riuose, ir įsišaknijimo teorijos, svarstytos 4-ame skyriuje. Ir 
ekonominė, ir socialinė teorija pripažįsta, kad moderniosios 
rinkos visuomenės aprašymas remiasi abstrakčiais ir formaliais 
mainais, o skiriasi jos tik „kryptingumu“: viena skatina etinį 
individualizmą ir racionalią visuomeninę santvarką, o kita — 
ardo. Ir vis dėlto tiktai ėmę svarstyti įsišaknijimo, rinkos eko- 
nomikos, kaip institucionalizuoto proceso, ir kitas teorijas su- 
siduriame su pačios abstrakcijos idėjos dekonstrukcija. Iš Pola- 
nyi 1r Callono veikalų matytu, kad prie jiems rūpimos abstrak- 
cijos geriausia priartėti konkrečiais, specifiniais ir įvairiais 

būdais, kuriais rinkos yra sukuriamos, o ne tyrinėti visuomeni- 
nę santvarką persmelkusio bendro principo pagrindu. Geriau- 
sia įsivaizduoti rinkas ne kaip virusinę epidemiją ar organišką 
augimą, o labiau kaip įvairių politinių, kultūrinių, socialinių ir 
ekonominių strategijų rezultatą. 

S-ame skyriuje gvildenama rinkų ir valstybių opozicija yra 
aiškiausias apibendrinančių ir doktrinieriškų „rinkos visuome- 
nės“ sampratų pavyzdys: pastarąjį šimtmetį ar net ilgiau vyra- 
vo politinio rinkimosi tarp rinkos visuomenės ir planinės vi- 
suomenės idėja. Ekonominiai efektyvumo ir politiniai demok- 
ratijos principai iš pažiūros buvo nukreipti visiškai išvalyti iš 
socialinių sistemų arba rinkas, arba planus. Atsižvelgiant į to- 
kių diskusijų kontekstą, būtų galima teigti, jog rinkos visuome- 
nės sąvoka anaiptol negalima pagrįsti nuoseklios analizės, jai 
galima priskirti tik tinkamą politinės programos funkciją: ta 
sąvoka nėra nenuginčijamas kokios nors visuomeninės sant- 
varkos apibūdinimas, o labiau primena Jeruzalę, kurią užsimo- 
jo statyti revoliucingi neoliberalai. Vis dėlto įdomu pažymėti 
štai ką: iki XX a. devintojo dešimtmečio kairysis politinis spar- 
nas lyg ir neabejotinai priešinosi rinkoms (rinkos sprendimai 
privalo išreikšti sąskaitų suvedimą su kapitalizmu), o politikoje 
vyravo pragmatiška kryptis (rinkos turėjo aiškiai apibrėžtą vie- 
tą mišriose valdymo ekonomikose), nuo to laiko vaizdas visiš- 
kai pasikeitė: mes tik neseniai peržengėme veiksmingiausią nuo 
XIX a. mėginimą sukurti gryną rinkos visuomenę, ir centro 
kairė prisitaikė prie naujų sąlygų, atmesdama doktrinišką po- 
žiūrį į rinkas, sutariantį su rinkos visuomenės teorijomis. Da- 
bartiniai intelektualiniai /7 politiniai požiūriai jau gerokai nu- 
tolę nuo „viskas arba nieko“ rinkos visuomenės variantų. Pa- 
žymėtina, kad iš tikrųjų egzistavusio socializmo griūtis 1989 m. 


PABAIGA. RINKOS VERSUS RINKOS VISUOMENĖ 307 


sutapo ne tiek su ilgai laukta neoliberalizmo pergale (kurios 
vartojimo terminas taip pat artėjo prie pabaigos), kiek su naujų 
požiūrių iškilimu: į moderniąją visuomeninę santvarką imta 
žvelgti ne kaip į tam tikrą pagrindinių principų rinkinį, O vei- 
kiau kaip į socialinių mechanizmų mišinį, kuriame atsiduria ir 
rinkos bei rinkos elgsenos, nemanant, kad jos automatiškai ims 
vyrauti (žr. Thompson et al. 1991). Tokie yra ir nauji mišrios, 
tačiau pažangios ekonomikos modeliai (Hodgson 1984; No- 
ve 1983; Nove ir Thatcher 1994), postmoderniais vadinami 
kultūriniai tvarkos modeliai (Gibson-Graham 1996) ir nau- 
jos visuomenės koncepcijos (ypač informacijos visuomenės), 
apimančios įvairius ryšių tinklus, galinčius netgi įtraukti rin- 
kas (Castells 1996). 

Galų gale ne kur kitur, o kultūros srityje išryškėjo labiausiai 
besąlygiška opozicija modernybei, suvokiamai kaip rinkos vi- 
suomenė, - ji įgavo tokį mastą, jog buvo apibūdinama auten- 
tiškumo ir susvetimėjimo, tikrosios savasties ir klaidingos są- 
monės prieštaromis. Ironiška tai, kad kultūra šiandien yra toji 
sritis, kurioje pačią ekonomikos ir visų kitų veiklos sričių opo- 
ziciją kuo nuosekliausiai ardo „kultūros posūkio“ nužymėtas 
susisaistymas. Kyla grėsmė, jog kultūralistiniai požiūriai į eko- 
nomiką, kaip ženklų sistemą, gali tapti tokie pat totaliniai kaip 
tr ligšiolinės rinkos visuomenės teorijos (Baudrillard'as atrodo 
tiesiog negatyvus Marcuse'es atspindys). Nepaisant to, kultū- 
ros posūkis verčia mus rinkas suvokti skaidymosi aspektu. Ma- 
nant, jog ekonomikos teorijų ir ekonominių institucijų iškili- 
mą iš dalies nulemia jų reprezentavimo būdai, o gamybos prie- 
monėms bei gaminiams būdingas vis didėjantis kultūrinis 
elementas, reikia daryti išvadą, kad ekonominių mainų struk- 


tūra bei jų turinys veikiausiai bus takūs, konkretūs ir kintami. 

Tokią nuomonę stiprina įvairios naujos sąvokos, pavyzdžiui, 
srautai ir tinklai, rodančios, jog neįmanoma pagrįstai rinkos 
mainų, kaip grynojo „tipo“, išskirti iš begalės kintančių mainų, 
su kuriais rinkos mainai yra sąlygiškai susipynę. 

Negalima teigti, jog iškeliantys rinkų įvairovę, kaip priešin- 
gybę rinkos visuomenei, tampa rinkų šalininkais ar kapitaliz- 
mui neteisėtai uždega žalią šviesą sukti „trečiuoju keliu“. Ne- 
neigia jie ir didžiulės galios, kurią įgauna marketizavimas. Prie- 
šingai, su rinkomis susijusias galias ir problemas geriausiai 
suvokti, vadinasi, ir priešintis galima tik žvelgiant į jas kaip į 
įvairiapusius ir įvietintus reiškinius, kuriuos kildina sudėtingi 
socialiniai procesai, o ne laikant jas rūšiniais techniniais spren- 
dimais arba liūdnu neišvengiamos priespaudos padariniu. Ge- 
riausias pavyzdys būtų šiuolaikinės globalizacijos intensyvumas. 
Dalis galingiausių jėgų, kurios kuria nepaprastai parankias tarp- 
tautinių bendrovių kapitalui globalines „laisvas rinkas“, yra 
ideologinės galios - tai įrodinėjimai esą vienintelis įmanomas 
tarptautinių mainų modelis yra laissez-faire variantas, kurį pa- 
laiko Pasaulinės prekybos organizacija ir kitos tarptautinės ins- 
titucijos. Tačiau jei geriausias oponentų atsakas yra lygiai tokia 
pat apibendrinant, prieš rinką nukreipta ekonominio savaran- 
kiškumo ir vietinės autarkijos retorika, tai šiuolaikinės globali- 
nės tarpusavio priklausomybės ir darbo pasidalijimo sąlygomis 
jie toli nenueis. Kita vertus, judėjimai, raginantys nurašyti Tre- 
čiojo pasaulio valstybių skolą ir skatinantys atkreipti dėmesį į 
socialinį stabilumą, teisingumą ir ilgalaikius santykius kaip prie- 
šingybę vienkartiniams prekybiniams sandoriams, kreipia į kur 
kas sudėtingesnius tarptautinio lygmens mainų modelius. 

Suprantama, pastaraisiais metais plačiai išplito įvairesnių rin- 
kos formų. Rinkos struktūrų ir vertybių plėtra verčia jas atkak- 

lios kovos vieta - kovojama ne tik dėl būtinų priimti arba at- 
mesti ekonominių sprendimų, bet ir dėl socialinių bei politinių 
formų, kurių tikslai bei padariniai yra problemiški ir galimi 
reguliuoti. Nors rezultatus ne visada lengva pakeisti, nuspėti 
ar užkirsti jiems kelią (o kartais ir neį;manoma), tačiau tai dar 
nereiškia, kad rinkos procesai yra arba natūralūs, arba neval- 
domi. Kaip galingi socialinės veiklos ir socialinės sąveikos pa- 
dariniai - ir kaip lygmuo, kuriame vis daugiau žmonių nugyve- 
na savo gyvenimus, - rinkos procesai yra svarbūs socialinės 
kritikos objektai ir galimo kišimosi sritys. 

